
1

LONDÝNSKY Hyde Park bol celý prežiarený nádherou májového rána. Z blankytnej oblohy dopadali na zem lúče slnečného svetla, zrkadlili sa v miliónoch kvapiek rosy a dodávali sviežosť tráve i stromom. Bolo to dokonalé prostre - die na zvyčajnú prechádzku na koni po obľúbenej Rotten Row. Jazdci sa uberali drobným klusom po širokom páse trávy vedúcom od Hyde Park Corner až po Queen's Gate, chodci kráčali po chodníčku ťahajúcom sa povedľa a oddelenom pevným zábradlím.

Prostredie bolo dokonalé s výnimkou drobného nesúrodého detailu. Uprostred šíreho trávnika na dohľad od Rotten Row nastal akýsi rozruch a rýchlo priťahoval davy zvedavcov. Každý hneď pochopil, že sa tam strhla bitka. Nie duel – účastníci neboli dvaja, ale štyria a ráno už výrazne pokročilo – a vo vzduchu nepekne lietali päste.

Páni, ale aj zopár dám podišlo na koňoch bližšie, aby zistili, čo sa robí. Mnohí džentlmeni, ktorí tam zostali, aby sledovali vývoj zápasu, zbystrili pozornosť. Niekoľko nešťastníkov, ktorí sprevádzali dámy, bolo nútených pobrať sa rýchlo preč, lebo taký pohľad rozhodne nebol vhodný pre ženské oči. Výjav prilákal aj zopár chodcov, keďže chodníček viedol celkom blízko, a buď sa náhlili ďalej, alebo podišli bližšie, čo zväčša záviselo od pohlavia.

„To je škandál!“ vyhlásil povýšenecky mužský hlas do virvaru davu zhromaždeného okolo prázdneho priestoru, na ktorom ruvačka naberala obrátky. „Niekto by mal zavolať strážnika. Spodinu by nemali do parku vôbec púšťať, veď to uráža city slušných ľudí.“

Hoci ošumelé šaty a neupravený výzor troch bitkárov poukazovali na neurodzený pôvod, elegantné, aj keď nedostatočné oblečenie a držanie tela štvrtého svedčilo o niečom celkom inom.

„Je to Ravensberg, pane,“ vysvetľoval ctihodný pán Charles Rush pobúrenému markízovi z Burleighu.

Meno samo osebe očividne stačilo. Markíz zdvihol k očiam lorňon a z výhodnej pozície na koni sa zahľadel ponad hlavy mužov obklopujúcich vikomta Ravensberga, ktorý bol do pol pása nahý a v tej chvíli sa preňho zápas nevyvíjal veľmi priaznivo. Na každom ramene mu visel útočník a tretí mu s oduševnením udieral do brucha.

„To je škandál!“ zvolal znova markíz, zatiaľ čo páni naokolo povzbudzujúco pokrikovali a dvaja či traja dokonca uzatvárali stávky na výsledok zdanlivo nerovného zápasu. „Neveril som, že sa dožijem toho, že Ravensberg sa natoľko zníži, aby sa bil so spodinou.“

„Hanba!“ zakričal ktosi, keď červenovlasý obor, ktorý ho udieral do brucha, zmenil smer útoku a zamieril päsť na nechránené pravé oko protivníka, až mu hlava odletela dozadu. „Traja na jedného, to nie je fér.“

„Ale on neprijme našu pomoc,“ ozval sa trochu opovržlivo lord Arthur Kellard. „On ich vyzval do boja a trval na tom, že tak mu to vyhovuje: traja na jedného.“

„Ravensberg vyzval do boja tú spodinu?“ spýtal sa markíz s úprimným pohoršením.

„Správali sa k nemu urážlivo, keď im vyčítal, že obťažujú mliekarku,“ vysvetľoval pán Rush. „Ale jemu nestačilo vyšľahať ich bičom, ako sme mu radili. Trval na tom – ejha!“

To zvolanie bolo reakciou na odpoveď lorda Ravensberga na úder do oka. Neprimerane pobavene sa zasmial, zrazu prudko kopol štíhlou nohou do výšky a špičkou čižmy zasiahol nepripraveného útočníka do brady. Ozvalo sa hlasné puknutie kosti a cvaknutie zubov. V tej istej chvíli využil prekvapenie druhých dvoch, ktorí mu zvierali ramená, a vyslobodil sa im. Zvrtol sa, prikrčený, s vystretými rukami sa im postavil zoči-voči a s úškrnom kýval na nich prstami.

„Tak poďte, vy smradi,“ vyzýval ich. „Alebo sa zrazu necítite silní v kramflekoch?“

Protivník, ktorému práve rozdrvil sánku, by si to možno aj myslel. No hoci oči mal otvorené, zdalo sa, že skôr ráta hviezdičky na rannej oblohe, ako by uvažoval o nádeji na výhru.

Narastajúci dav divákov ocenil Ravensberga búrlivým revom.

Ukázalo sa, že pre vikomta Ravensberga bolo výhodnejšie zápasiť bez košele. Tento stredne vysoký, štíhly muž sa trom výtržníkom bezpochyby zdal ľahkým terčom a ešte pred pár minútami sa naňho všetci pohŕdavo vyškierali. Ale na dlhých nohách v elegantných žltohnedých jazdeckých nohaviciach a vysokých čižmách mal pôsobivo vypracované svaly. Obnažená hruď, plecia a ramená svedčili o mužovi, ktorý naplno vybrúsil svoj telesný potenciál. Biele stopy po početných jazvách na predlaktiach, hrudi a na spodnej strane ľavej sánky prezrádzali, že kedysi bol vojakom.

„Je hanba používať také nevkusné slová na verejnom mieste a vystavovať na obdiv nahotu,“ poznamenal zvysoka markíz. „Hovoríte, že to všetko kvôli nejakej mliekarke? Ravensberg robí hanbu svojmu menu. Ľutujem jeho otca.“

Ale nikto, dokonca ani pán Rush, ktorému boli poznámky adresované, nevenoval markízovi pozornosť. Dvaja útočníci, ktorí sa chceli zabaviť a vynútiť si bozky od mliekarky, čo sa prechádzala po parku bez sprievodu, sa striedavo vrhali na vikomta, no ten sa iba smial a odrážal ich päsťami, len čo sa priblížili na dosah. Tí, čo ho poznali, veľmi dobre vedeli, že trávi niekoľko hodín denne v Jacksonovom boxerskom salóne a zápasí s protivníkmi, ktorí sú nielen vyšší, ale aj ťažší.

„Skôr či neskôr,“ ozval sa konverzačným tónom, „spojíte tie svoje dve polovice mozgov do jedného a pochopíte, že budete mať proti mne oveľa väčšiu šancu, ak zaútočíte obaja naraz.“

„Toto nie je pohľad pre dámy,“ vyhlásil prísne markíz. „Práve tadiaľto prechádza vojvodkyňa z Portfrey s neterou.“

A hoci jeden z džentlmenov sa pri zmienke o vojvodkyni rýchlo – aj keď neochotne – odtrhol od davu, nesúhlasný hlas jeho lordstva zanikol v nadšených ováciách, keď si zvyšní dvaja útočníci vzali k srdcu vikomtovu radu a vrhli sa naňho súčasne. Hneď ich však zastavil; vystrel ramená a zrazil im hlavy dokopy. Sklátili sa, akoby sa im nohy premenili na huspeninu, a zostali ležať na zemi.

„Bravó, Ravensberg!“ zakričal ktosi do piskotu a kriku.

„Veď mi zlomil sánku,“ sťažoval sa tretí mladík, zvieral si ju oboma rukami a prevalil sa na brucho, aby vypľul na trávu krv a prinajmenšom jeden zub. Už prestal rátať hviezdičky, ale nezdalo sa, že by sa chcel znova pustiť do boja.

Vikomt sa znova zasmial a utieral si ruky do jazdeckých nohavíc. „Prisámbohu, išlo to až priveľmi ľahko,“ vyhlásil. „Očakával som lepší výkon od troch najvychýrenejších londýnskych bitkárov. Takmer sa mi nevyplatilo zosadnúť z koňa. A rozhodne si nezaslúžili, aby som sa kvôli nim vyzliekol. Keby boli na Pyrenejskom polostrove v mojom regimente, veru by som ich bol postavil do prvej línie, aby kryli lepších bojovníkov.“

Toto ráno ponúklo však nielen jemu, ale aj burácajúcemu davu ešte jednu zaujímavú udalosť. Mliekarka, ktorá nevedomky spôsobila celý rozruch, sa rozbehla po tráve k svojmu záchrancovi – dav sa poslušne rozostúpil, aby ju pustil – vrhla sa mu okolo krku a privinula sa k nemu celým telom.

„Ach, ďakujem vám, ďakujem, vaša milosť,“ zvolala rozvášnené, „že ste zachránili moju dievčenskú cnosť. Som dobré dievča, veru tak, a oni by si neboli ukradli len bozk, ale možno by sa stalo aj čosi horšie, keby ste neboli náhodou prechádzali okolo a nezachránili ma. Ale vás veru pobozkám. Za odmenu. Zaslúžite si to.“

Bolo to kypré dievča oblých tvarov s rumencom na peknej tvári, ktorého príchod vyvolal piskot a obdivné poznámky divákov. Vikomt Ravensberg sa uškrnul, dôkladne vychutnal jej ponuku a potom jej hodil pol sovereignu. Nakoniec na ňu žmurkol zdravým okom a ubezpečil ju, že je skutočne dobré dievča.

Keď nenáhlivo odchádzala s jamkami na lícach a zvodne pohojdávajúc bokmi, znova sa ozval piskot.

„To je škandál!“ zopakoval znova markíz. „A ešte za bieleho dňa! Ale čo môže človek čakať od Ravensberga?“

Vikomt ho začul, zvrtol sa a ironicky sa mu uklonil. „Slúžim verejnosti, pane,“ povedal. „Starám sa o témy salónnych rozhovorov, a tie sú vďaka tomu vždy lepšie ako počasie alebo zdravie národa.“

„Pokiaľ viem,“ poznamenal pán Rush s úsmevom, zatiaľ čo markíz sa pohol na koni ďalej, vystretý ako lineár a viditeľne naježený, „medzi urodzeným panstvom sa o vás len pošepkáva, Ravensberg. Mali by ste radšej rýchlo zájsť k Whitovi a priložiť si na oko kus surového mäsa. Ten zabijak vám zasadil poriadny úder.“

„Bolí to ako sto čertov,“ priznal pobavene vikomt. „Namojveru, život by mal byť vždy taký veselý. Farrrington, košeľu, prosím ťa.“

Keď si ju vzal z rúk lorda Farringtona, ktorému ju hodil na začiatku boja, poobzeral sa dookola. Dav sa rozchádzal. Vikomt Ravensberg zdvihol obočie.

„Tuším som odplašil všetky dámy, však?“ Prižmúrenými očami pozrel smerom k Rotten Row, akoby hľadal nejakú konkrétnu dámu.

„Je to nepríjemne verejné miesto, Ravensberg,“ podotkol lord Farrington. „A bol si do pol pása nahý.“

„Cha,“ zasmial sa vikomt bezstarostne, vzal od priateľa redingot a obliekol si ho, „ale musím žiť tak, aby som bol verný svojej povesti – hoci na dnešné ráno som si tuším už splnil povinnosť.“ Zrazu sa zamračil. „Dočerta, čo mám podľa teba robiť s týmito dvoma bezduchými telami?“

„Nechať ich tak, nech sa z toho vyspia,“ navrhol lord Arthur. „Meškám na raňajky, Ravensberg, a oko ti treba nevyhnutne ošetriť. Už len pri pohľade naň človek stratí chuť do jedla.“

„Človeče!“ vikomt zvýšil hlas, vytiahol z vrecka ďalšiu mincu a hodil ju na trávu vedľa jediného z protivníkov, ktorý bol pri vedomí. „Oživte svojich priateľov a vezmite ich do najbližšieho hostinca, prv ako príde strážnik a odvedie ich inam. Dovolím si tvrdiť, že jeden-dva korbele piva vám všetkým vrátia zdravie. A v budúcnosti majte na pamäti, že ak mliekarky hovoria nie, pravdepodobne aj myslia nie. Je to celkom jednoduché. V angličtine áno znamená áno a nie – nie.“

„Došľaka,“ zavrčal muž, ešte vždy si jednou rukou držal sánku a druhou sa načiahol za mincou. „Už sa na nijakú mliekarku ani nepozriem, prisámbohu.“

Vikomt sa zasmial a vyšvihol sa do sedla. Koňa držal za uzdu pán Rush.

„Raňajky,“ oznámil radostne, „a šťavnatý biftek na oko. Veďte nás, Rush!“

O pár minút už Hyde Park a okolie Rotten Row znova pôsobilo elegantne ako zvyčajne, po škandalóznej ruvačke neostalo ani stopy. Ale bol to ďalší incident v dlhom zozname výčinov, ktorými bol Christopher „Kit“ Butler, vikomt Ravensberg, smutne preslávený.

„Ani neviem vyjadriť slovami,“ hovorila pred pár minútami vojvodkyňa z Portfrey svojej neteri, „ako ma teší vaša spoločnosť, Lauren. Manželstvo mi spôsobuje väčšiu radosť, ako som očakávala, a Lyndon je pozorný dokonca aj teraz, keď žijem v napätom očakávaní tej zaujímavej udalosti. Ale nemôže mi stále sedieť pri sukni, chudáčik. Obaja sme sa nevýslovné potešili, keď ste prijali naše pozvanie, aby ste pobudli u nás, kým neprivediem na svet dieťa.“

Urodzená slečna Lauren Edgeworthová sa usmiala. „Obe dobre vieme,“ odvetila, „že vy mi robíte oveľa väčšiu láskavosť, ako môžem urobiť ja vám, Elizabeth. V Newbury Abbey sa to už nedalo vydržať.“

Bola v Londýne dva týždne, ale ani ona, ani vojvodkyňa sa až doteraz nedotkli skrytého dôvodu jej pobytu. To, že Elizabeth údajne potrebovala Laureninu spoločnosť, kým čakala narodenie prvého dieťaťa, ktoré malo prísť na svet o dva mesiace, bolo iba zámienkou. Samozrejme.

„Život ide ďalej, Lauren,“ ozvala sa napokon Elizabeth. „Ale nechcem bagatelizovať váš smútok. Bolo by to odo mňa necitlivé, najmä keď som sama nikdy nezakúsila to, čo ste museli pretrpieť – a keď som konečne našla šťastie. Hoci už to by mohlo byť pre vás istou vzpruhou. Keď som sa vlani na jeseň vydávala za Lyndona, mala som tridsaťšesť rokov.“

Vojvoda z Portfrey bol skutočne pozorný k manželke a očividne ju miloval. Lauren prijala slová útechy s chápavým úsmevom. Pokračovali v prechádzke po Hyde Parku, kam chodievali každý deň od Laureninho príchodu. Vynechali len tri dni, keď pršalo. Široké trávnaté plochy po oboch stranách chodníka vyvolávali klamný dojem ničím nerušenej prírody, aj keď dámy z času na čas zazreli iných chodcov a jazdcov. Akoby sa doprostred jedného z najväčších a najrušnejších miest na svete zniesol z neba kus vidieka a prekvital tam, nepoškvrnený civilizáciou.

Prichádzali k Rotten Row, kam sa Lauren najprv zdráhala ísť, keď Elizabeth pred dvoma týždňami navrhla, aby tam zašli. Pravda, ráno nebývalo na obľúbenej promenáde tak rušno ako popoludní, ale aj tak mohla vidieť priveľa ľudí – a čo bolo dôležitejšie, priveľa ľudí mohlo vidieť ju. Pôvodne si myslela, že po vlaňajšom fiasku už nikdy nenájde odvahu postaviť sa zoči-voči beau monde.

Vlani sa zišli v Newbury Abbey v Dorsetshire davy ľudí, aby sa zúčastnili na svadbe Lauren Edgeworthovej a Nevilla Wyatta, grófa z Kilbournu. V predvečer svadby sa konal veľkolepý ples, na ktorom bola Lauren taká šťastná, až si myslela, že už ani šťastnejšia nemôže byť – a ukázalo sa, že tá myšlienka bola desivo prorocká! Potom sa konal svadobný obrad v dedinskom kostole, nabitom na prasknutie spoločenskou smotánkou – a tento obrad sa zrazu prerušil práve vo chvíli, keď mala Lauren vykročiť chrámovou uličkou, držiac pod pazuchu starého otca. Z ničoho nič sa totiž zjavila Nevillova manželka, ktorú všetci dávno považovali za mŕtvu a Neville ani jeho rodina o nej vôbec nič nevedeli.

Lauren prišla na jar do Londýna, pretože už nebola schopná žiť pod jednou strechou s ovdovenou grófkou a Nevillovou sestrou Gwendoline, zatiaľ čo Neville a jeho Lily žili v Newbury Abbey len tri kilometre odtiaľ. Bohužiaľ, nemala veľa možností, kam uniknúť. Po tom, čo sa jej matka vydala za brata nebohého grófa a odišla s ním na svadobnú cestu, z ktorej sa nikdy nevrátili, Lauren vyrastala v Newbury Abbey s Nevillom a Gwen. A keď jej Elizabeth napísala list, ktorým ju pozývala do Londýna, čítala ho s nesmiernou vďačnosťou. Predpokladala však, že keď Elizabeth nosí pod srdcom dieťa, nebudú sa zúčastňovať na nijakých spoločenských akciách. V tom mala pravdu, Elizabeth však rada chodila na čerstvý vzduch.

„Ach, bože dobrotivý,“ zvolala zrazu vojvodkyňa, keď vyšli nevysokým stúpaním na vrchol s výhľadom na Rotten Row, „rada by som vedela, prečo je tam toľko ľudí. Dúfam, že nikomu neprišlo zle. Alebo nespadol z koňa…“

Na tráve pri chodníčku bolo skutočne množstvo koni a ľudí, a to práve tam, kadiaľ chceli prejsť k Rotten Row. Lauren sa zdalo, že sú tam samí páni. Ale ak sa niekomu skutočne niečo stalo, prítomnosť dám by bola vítaná. Dámy predsa len vedia byť pri náhlych príhodách praktickejšie. Obe pridali do kroku.

„Je to absurdné,“ ozvala sa vojvodkyňa, „ale musím myslieť na to, že Lyndon si šiel ráno zajazdiť. Myslíte…“

„Rozhodne nie,“ vyhlásila Lauren dôrazne. „A neverím, že sa stala nejaká nehoda. Ten dav kričí, zrejme kohosi povzbudzuje.“

„Ach, bože.“ Vojvodkyňa chytila Lauren za rameno, aby spomalila, a zrazu sa zdalo, že jej je do smiechu. „Tuším sme natrafili na bitku, Lauren. Zrejme by sme sa mali tváriť, že sme si nič nevšimli, a kráčať ďalej.“

„Na bitku?“ Lauren doširoka roztvorila oči. „Na takom verejnom mieste? Za bieleho dňa? To iste nie.“

Ale Elizabeth mala pravdu. Keď prišli bližšie, Lauren sa o tom presvedčila na vlastné oči. Rýchlo ich však odvrátila a spôsobne sa náhlila preč. V hustom dave sa na okamih ako zázrakom vytvorila medzera a ona videla, čo sa robí uprostred. A videla to šokujúco jasne.

Boli tam traja muži, hoci jej sa zdalo, že je tam možno aj štvrtý, a všetci ležali vystretí na tráve. Dvaja z nich boli oblečení slušne, aj keď skromne ako pracujúci ľudia. Ale Laurenine oči upútal na niekoľko ohromujúcich okamihov pohľad na tretieho. Bol prikrčený, očividne pripravený na boj a lákal tých dvoch oboma rukami. Jej pozornosť však neupútalo to, čo robil, ale ako bol oblečený – alebo skôr vyzlečený. Vysoké čižmy a priliehavé jazdecké nohavice svedčili o tom, že je urodzeného pôvodu. No od pása nahor bol úplne, ale úplne nahý. A tak nádherne mužný, až ju to vyplašilo.

Prv ako Lauren stihla s rumencom na tvári zmätene odvrátiť pohľad, všimla si dve veci – jedna mala zrakovú podobu a druhá zvukovú. Muž bol svetlovlasý, príťažlivý a smial sa. Aj napriek huriavku divákov jej neomylne doľahli do uší slová, ktorými sprevádzal svoje gestá. „Tak poďte, vy smradi,“ povedal bez kúska hanby.

Cítila, ako jej po krku stúpa nepríjemná horúčosť, ktorá jej rozkvitla aj na lícach, a pevne dúfala, že Elizabeth nepočula tie slová a nevidela polonahého muža, ktorý ich vyslovil. Nestávalo sa jej často, aby sa ocitla v takých rozpakoch.

Ale Elizabeth sa len pobavene smiala. „Chudák markíz Burleigh,“ povedala. „Vyzerá, akoby ho obchádzala mŕtvica. Rada by som vedela, prečo jednoducho nejde ďalej a nenechá deti, aby sa hrali. Muži vedia byť niekedy takí pochabí, Lauren. Aj najmenšiu nezhodu musia riešiť päsťami.“

„Elizabeth,“ zvolala Lauren s úprimným pobúrením, „vy ste videli…? Počuli ste…?“

„Ako ináč?“ odvetila Elizabeth s úsmevom.

Prv ako stihli povedať viac, ich pozornosť odpútal vysoký, tmavovlasý, príťažlivý mladý muž, ktorý zastal pred nimi, elegantne sa uklonil a chytil obe pod pazuchu.

„Elizabeth, Lauren! Dobré ráno. A veru máme krásne ráno. Zdá sa, že cez deň bude až nezvyčajne teplo na toto ročné obdobie. Dovoľte, aby som vás odprevadil na Rotten Row, nech mi všetci páni závidia.“

Joseph Fawcitt, markíz z Attingsboroughu, bol Laurenin bratanec, synovec ovdovenej grófky z Kilbournu. Lauren si uvedomila, že bol medzi zvedavcami sledujúcimi bitku, ale keď si ich všimol, prišiel ich rýchlo odviesť preč. Vďačne sa doňho zavesila. Keď jej v ušiach dozneli jeho slová, prebleslo jej hlavou, že na Rotten Row pravdepodobne nezostali nijakí páni. Určite sa všetci zbehli okolo bitkárov.

„Byť ženou je niekedy ťažké, Joseph,“ odvetila Elizabeth a chytila ho pod pazuchu z druhej strany. „Predpokladám, že keby som sa vás spýtala, kto bol ten džentlmen, čo sa tam bil, a prečo to robil, asi by ste mi neodpovedali.“

Usmial sa na ňu. „O akej bitke to hovoríte?“ spýtal sa.

Elizabeth si vzdychla. „Ako som si myslela,“ zamrmlala.

„Pokiaľ ide o mňa,“ ubezpečovala ho Lauren oduševnene, „netúžim o ňom nič vedieť.“ Ešte vždy sa červenala pri spomienke na bijúceho sa polonahého muža. A na jeho slová – tak poďte, vy smradi.

Joseph k nej obrátil tvár so šibalskými ohníčkami v očiach. „Matka sa dnes popoludní chystá na Grosvenor Square,“ povedal. „Varujem ťa, Lauren, má s tebou svoje plány.“

Bezpochyby nejaký koncert alebo ples. Ukázalo sa, že je mimoriadne ťažké presvedčiť tetu Sadie, vojvodkyňu z Anburey, Josephovu matku, že sa jednoducho netúži zúčastňovať na udalostiach spoločenskej sezóny. Keď sa teta Sadie postarala o to, že jej dcéra lady Wilma Fawcittová sa výhodne zasnúbila s grófom zo Suttonu, ešte prv ako sa sezóna poriadne začala, sústredila svoje dobre mienené dohadzovačské úsilie na Lauren.

Joseph sa obrátil, aby čosi povedal Elizabeth, a Lauren sa proti vlastnej vôli obzrela ponad plece. Pred chvíľočkou počula burácanie davu. Zápas sa skončil. Zástup ľudí sa rozdelil v jej zornom uhle a videla, že polonahý džentlmen je ešte vždy na nohách. Ale ak bola predtým šokovaná, teraz sa dvojnásobne zdesila. V náručí mal ženu – držal ju okolo pása a ona jeho okolo krku – a bozkával ju. Pred očami niekoľkých desiatok divákov.

Zdvihol hlavu, práve keď naňho Lauren civela, a v zlomku sekundy, prv ako sa stihla odvrátiť, jeho smejúce sa oči sa zahľadeli na ňu.

Znova jej vzbĺkli líca.

„Tváriš sa hrozne melancholicky, Ravensberg,“ poznamenal lord Farrington na druhý deň neskoro večer, prešiel cez miestnosť k servírovaciemu stolíku a prv ako si sadol, obrátil do seba pohárik. „Tuším ťa to vyviedlo z miery. Alebo ťa bolí to oko? Krásne sa ti sfarbilo do čierno-fialovo-žlta. Nehovoriac o červenej štrbine, cez ktorú hľadíš na svet. Poviem ti, Ravensberg, ledva som do seba dostal tie ľadvinky, ktoré som mal na tanieri dnes ráno, čo som sa nemohol vynadívať na to oko – alebo to bolo včera ráno?“

„Keby som si mohol byť istý,“ ozval sa Charles Rush, „že táto kozubová rímsa nespadne, keď ju prestanem podopierať, šiel by som si naliať ďalší pohárik. Koľko je hodín, dopekla?“

„Pol piatej.“ Lord Farrington pozrel na hodiny, ležiace desať centimetrov od priateľovej hlavy.

„Došľaka!“ zvolal pán Rush. „Kam sa podela noc?“

„Tam, kam všetky noci,“ zažíval lord Arthur. „Počkajme – tuším som začal na večierku u mojej tety – bola to poriadna otrava, ale jednoducho povinnosť voči rodine a tak. Pozrela sa mi ponad plece, či je so mnou Ravensberg, a hoci tam nebol, spustila prednášku o tom, v akej spoločnosti sa pohybujem a ako sa zlá povesť mojich spoločníkov nalepí aj na mňa. Tuším by som sa ti mal vyhýbať, Ravensberg, ak mi záleží na vlastnom blahu.“

Jeho priatelia prijali vtip so srdečným smiechom. Teda všetci okrem Kita, ktorý sedel elegantne rozvalený v hlbokom kresle pri kozube vo svojom staromládeneckom byte na St. James's Place a zdravým okom neprítomné hľadel do vychladnutých uhlíkov.

„Už nebudeš musieť dlho znášať môj zlý vplyv,“ povedal. „Dostal som pozvanie do Alvesley.“

Lord Farrington si odpil z pohára. „Tvoj otec? Sám Redfield?“ spýtal sa. „Poslal ti pozvanie, Ravensberg?“

„Pozvanie,“ pomaly prikývol Kit. „V lete sa tam má konať veľkolepá oslava sedemdesiatych piatych narodenín mojej starej matky.“

„To je ale stará dračica, čo, Ravensberg?“ spýtal sa pán Rush súcitne. „Myslíte, že tá kozubová rímsa spadne, keď ju prestanem podopierať?“

„Stojíte pol centimetra od nej, kamarát,“ upozornil ho lord Arthur.

„Viete, vždy som mal slabosť pre tú starkú,“ povedal Kit, „a môj otec to vie. Preboha, Rush, veď sa pozrite do svojho pohára. Je dopoly plný.“

Pán Rush natešene pozrel do pohára vo svojej ruke a obrátil ho do seba. „Teraz potrebujem predovšetkým posteľ,“ odvetil. „Ak ma tam nohy donesú.“

„Namojveru,“ zamrmlal Kit, chmúrne hľadiac do vyhasnutého kozuba. „A ja skutočne potrebujem nevestu.“

„Choď do postele,“ poradil mu rýchlo lord Arthur, „a vyspi sa z toho. Ručím ti za to, že do rána ťa to prejde.“

„Môj otec chce dať starej matke do daru zasnúbenie svojho dediča,“ oznámil Kit.

„No zbohom! Ty si dedič!“

„To máte naozaj pech, kamarát.“

Lord Arthur a pán Rush prehovorili súčasne.

„Bodaj porantalo všetkých otcov!“ zvolal lord Farrington pobúrené. „Už ti niekoho vybral, Ravensberg?“

Kit sa zasmial a položil si ruky na opierky kresla. „Veru vybral,“ povedal. „Okrem iného mám zdediť aj snúbenicu môjho nebohého staršieho brata.“

„Kto je to, dopekla?“ Pán Rush zabudol aj na opitosť a bez pomoci sa vzpriamil.

„Bewcastlova sestra,“ odvetil Kit.

„Bewcastlova? Sestra toho vojvodu?“ spýtal sa lord Arthur.

„Poslúchol som otca a odišiel som z polostrova,“ povedal Kit. „Poslúchnem ho aj v tom, že sa vrátim do Alvesley takmer po troch rokoch, hoci ma odtiaľ doživotne vykázali, keď som tam bol naposledy. Dokonca ho poslúchnem aj v otázke narodeninového daru. Ale sám si stanovím podmienky, dofrasa. Privediem si nevestu, ktorú si sám vyberiem, a ešte pred odchodom z Londýna sa s ňou zasnúbim, aby s tým Redfield nemohol nič robiť. Nesmierne má lákalo vybrať si dievča z ľudu, ale to nemá zmysel. Presne to odo mňa Redfield očakáva. Radšej si vyberiem niekoho, proti komu nebude môcť namietať. To ho naštve väčšmi ako čokoľvek, lebo sa na ňu nebude môcť sťažovať. Bude nudná, úctyhodná, škrobená a dokonalá,“ dodal s pochmúrnym zadosťučinením.

Priatelia naňho chvíľu fascinovane hľadeli a nezmohli sa na slovo. Potom lord Farrington zaklonil hlavu a zaburácal smiechom. „Ty sa oženíš s nudnou a úctyhodnou ženou, Ravensberg?“ zvolal. „Len aby si urobil napriek svojmu otcovi?“

„To nie je múdry nápad, kamarát,“ zapojil sa pán Rush a cieľavedome vykročil čo najpriamejšie k servírovaciemu stolíku. „Vy s ňou budete musieť žiť do konca života, nie váš otec. Verte mi, taká žena bude neznesiteľná. Obyčajné dievča z ľudu by vám poskytlo viac zábavy.“

„Ide o to, že človek sa raz musí oženiť,“ vysvetľoval Kit a na chvíľu si zakryl boľavé oko dlaňou. „Najmä keď sa po smrti staršieho brata chtiac-nechtiac stal dedičom grófskeho titulu spojeného s obrovskými pozemkami a majetkom. Muž si musí konať svoju povinnosť a založiť si rodinu. A kto je na to vhodnejší ako tichá nudná žena, ktorá bude spoľahlivo a nevzrušené viesť domácnosť a privedie mu na svet dediča a zopár ratolestí navyše?“

„Ale tvoj plán má jednu vážnu chybu, Ravensberg,“ poznamenal lord Farrington zamračene, no prv ako pokračoval, uškrnul sa. „Ktorá úctyhodná žena by ťa chcela? Je pravda, že si pekelne príťažlivý, alebo sa mi to aspoň zdá podľa toho, ako na teba ženy vyvaľujú oči. A, samozrejme, máš titul a zdedíš majetky. Ale odkedy si sa vrátil na ostrovy, preslávil si sa ako zhýralec a nemravník.“

„Mierne povedané,“ zamrmlal lord Arthur do pohára.

„Je to až také zlé? To je teda úzkoprsý svet!“ vzdychol Kit. „Ale, prisámbohu, myslím to vážne. A som Redfieldov dedič. To preváži všetko ostatné, keď sa rozchýri, že vážne hľadám nevestu.“

„To je pravda,“ uznal Rush, a keď si nalial do pohára, usadil sa na tvrdú stoličku. „Ale nie je isté, či to bude manželka, akú hľadáte, kamarát. Rodičia so vznešenými zásadami a dcérami súcimi na vydaj sa širokým oblúkom vyhýbajú džentlmenom, ktorí sa bijú s nevábne páchnucimi robotníkmi na dohľad od Rotten Row a potom sa polonahí bozkávajú s mliekarkami všetkým na očiach. Mužom, ktorí uzatvárajú stávky, že sa v dvojkolesovej bričke prevezú po St. James's Place popred všetky kluby urodzených pánov, a z každej strany im po boku sedí vymaľovaná pobehlica. Mužom, ktorých meno sa zjavuje vo všetkých stávkových knihách v súvislosti s akýmkoľvek nehoráznym kúskom, na ktorý je niekto ochotný staviť.“

„Aké sú možnosti?“ spýtal sa Kit. Nevšímal si jeho nepríjemnú predpoveď a znova upriamil pozornosť na uhlie v kozube. „Keď sa teraz vážne rozbehla sezóna, v meste musia byť hordy mladých žien z celého Anglicka. Hordy slečiniek, ktoré si robia nádeje, že si tu ulovia manžela. Ktorá je spomedzi nich najnudnejšia, najprudérnejšia, najúctyhod - nejšia? Vy to budete vedieť lepšie ako ja. Ste pravidelnými návštevníkmi takýchto akcií.“

Jeho spoločníci sa nad tým vážne zamysleli. Každý z nich uviedol zopár mien, ktoré ostatní šmahom ruky z rozličných príčin zamietli.

„Je tu istá slečna Edgeworthová,“ povedal napokon lord Arthur, keď vyčerpali všetky možnosti. „Ale je trochu staršia.“

„Slečna Edgeworthová?“ zopakoval lord Farrington. „Z Newbury Abbey? Odvrhnutá nevesta grófa z Kilbournu? Páni, moja sestra bola na tej svadbe. Bola to senzácia minulého roka. Ženích čakal pred oltárom, nevesta na prahu kostola pripravená na svoj veľkolepý vstup! A vtom sa zjavila otrhaná žena a vyhlásila, že je Kilbournova dávno stratená manželka – pričom hovorila pravdu, prisámbohu. Podľa Maggie tá Edgeworthová vyletela z kostola, akoby ju naháňalo sto čertov, a moja sestra zvyčajne nepreháňa. Je teraz v meste, Kellard?“

„Býva u Portfreyovcov,“ odvetil lord Arthur. „Vojvodkyňa je totiž Kilbournova teta. A slečna Edgeworthová je s ňou takisto v nejakom blízkom vzťahu.“

„Počul som, že je v meste,“ priznal pán Rush. „Ale nechodí veľmi do spoločnosti, však? Dovolím si tvrdiť, že Portfreyovci a desiatky iných príbuzných ju chránia a usilujú sa ju vydať – ticho a dôstojne.“ Uškrnul sa. „Bezpochyby je taká nudná, že človeku sa zíva už pri pomyslení na ňu. O tú sa radšej nezaujímajte, Ravensberg.“

„Okrem toho,“ doložil lord Arthur, a ako sa neskôr ukázalo, bola to osudová výzva do boja, „nedostal by si ju, ani keby si chcel, Ravensberg. Portfrey, Anburey, Attingsborough – ani jeden z príbuzných by nepustil do jej blízkosti človeka s tvojou povesťou. Ale aj keby si sa prešmykol popri nich, letel by si svinským krokom preč. Povedal by som, že by ťa na mieste premenila na cencúľ. Si jednoducho typ, po akom nikto z nich netúži, a najmenej spomínaná dáma. Budeme ti musieť nájsť niekoho iného. Koniec koncov, prečo by si chcel…?“

Ale Kit s veselým úsmevom odvrátil tvár od kozuba. „Nebola to náhodou výzva do boja?“ skočil priateľovi do reči. „Ak áno, nemohol si ju vykresliť neodolateľnejšie, ani keby si veľmi chcel. Hovoríš, že by ma nepustili do blízkosti slečny Edgeworthovej, lebo som taký nemravník, že predo mnou musia ten krehký starnúci kvietok chrániť za každú cenu? A zmrazila by ma jediným pohľadom svojho prísneho dievčenského oka, čo? Pretože je neskazená a ja som stelesnená skazenosť? Prisámbohu, tú dostanem.“ Plesol dlaňou po opierke kresla.

Lord Farrington zaklonil hlavu a zaburácal smiechom. „Vetrím stávku,“ povedal. „O sto guineí, že to nedokážeš, Ravensberg.“

„A ja pridám ďalších sto,“ pripojil sa lord Arthur. „Minulý týždeň ju ktosi – za živý svet si nespomeniem kto – prirovnal k mramorovej soche, ibaže je vraj ešte chladnejšia.“

„Ja veru tiež pridám stovku,“ ozval sa Rush, „hoci pokiaľ ide o Ravensberga, mal by som byť rozumnejší. To povedal Brinkley, ktorý večne hľadá nádejné matky pre svoje osirené potomstvo. Teraz už viem – tak som sa dozvedel, že je v meste. Spakruky oznámila Brinkleymu, len čo nastolil tému manželstva – keď sa s ňou raz ráno prechádzal po Rotten Row, ak si to viete predstaviť –, že sa nikdy v živote nemieni vydať. Uveril jej. Očividne je to dáma, o ktorej slovách človek nepochybuje. Vtedy utrúsil tú poznámku o mramorovej soche. A Brinkley je mimoriadne úctyhodný muž, Ravensberg.“

„A ja nie som.“ Kit sa znova zasmial. „No, za tri stovky guineí a preto, aby som nahneval otca, by som sa mal postarať, aby zmenila názor, nie? Povedzme do konca júna, keď budem musieť odísť do Alvesley? Teda, zasnúbim sa s ňou do tridsiateho júna.“

„O necelých šesť týždňov? Platí.“ Lord Farrington rozhodne vstal. „Ale už idem do postele, kým ju ešte viem nájsť a dostať sa k nej bez pomoci. Poďte, Rush, zároveň vás zakormidlujem do vašej postele. Ale na tvojom mieste by som s tou kampaňou aspoň týždeň počkal, Ravensberg. Každá jemnocitná dáma by pri pohľade na to oko na mieste odpadla. Takže budeš mať približne päť týždňov.“ Tá myšlienka ho úprimne pobavila.

„Teda zasnúbiš sa so slečnou Edgeworthovou do tridsiateho júna,“ uzavrel lord Arthur a pripojil sa k priateľom vychádzajúcim z miestnosti. „To sa ti nepodarí, Ravensberg. Dokonca ani tebe – najmä tebe. To bude najľahšie zarobených sto guineí v tomto roku. Ale, samozrejme, ty sa o to pokúsiš.“

„Samozrejme.“ Kit sa na priateľov uškrnul. „A úspešne. Na akej akcii mám spustiť kampaň? Čo je na programe zhruba o týždeň?“

„Ples u lady Manneringovej,“ odvetil lord Farrington po krátkej úvahe. „Tam býva vždy najväčšia tlačenica sezóny. Tam ide každý. Ale slečna Edgeworthová možno nie, Ravensberg. Nevidel som ju na nijakom plese – ba čo viac, na nijakej spoločenskej akcii. Niežeby som ju spoznal na prvý pohľad, ale niekto by ma na ňu určite upozornil. Ešte vždy je tu nová.“

„Ples u lady Manneringovej,“ zamrmlal Kit a vstal, aby vyprevadil priateľov z miestnosti. „Musím zistiť, či tam bude. Mimochodom, je pekná? Alebo práve naopak?“

„Tak to musíš zistiť sám, Ravensberg,“ vyhlásil rozhodne lord Farrington. „A ak bude škaredá, tak ti treba.“

LAUREN prišla na ples lady Manneringovej v spoločnosti vojvodu a vojvodkyne z Anburey a markíza z Attingsboroughu. Aj keď spočiatku sa zdráhala, napokon súhlasila, že pôjde, hoci si veľmi dobre uvedomovala, že tam bude takmer celý beau monde. A možno práve preto. Rozhodla sa už len pre svoju hrdosť.

Je počas spoločenskej sezóny v Londýne a patrí k smotánke. Ak sa chce držať svojho rozhodnutia a žiť v ústraní ako Elizabethina spoločníčka, mohla by vzbudiť dojem, že sa bojí zjaviť na verejnosti, aby sa jej nesmiali a neodvracali sa od nej ako od odvrhnutej nevesty. V skutočnosti sa smrteľne bála, ale bola vychovaná ako dáma. A dámy sa nedajú ovládať strachom. Dámy sa nevyhýbajú spoločnosti len preto, lebo sa hanbia a sú nešťastné, lebo sa cítia nepekné a nežiaduce. Dámy sa nepoddávajú sebaľútosti.

A tak nabrala odvahu a súhlasila, že sa zjaví pred smotánkou na jej obľúbenom ihrisku – v londýnskej plesovej sále uprostred spoločenskej sezóny. Pôjde tam s hlavou vysoko vztýčenou a postaví sa zoči-voči démonom, ktoré vrhali tiene na jej život od najdesivejšieho rána v jej živote v newburskom kostole. Zostane v Londýne, kým Elizabeth neprivedie na svet dieťa – vojvoda prišiel s vojvodkyňou do mesta, aby mali poruke najlepších lekárov –, a potom urobí, čo už dávno chcela urobiť. Zo svojho skromného majetku si v Bathe možno kúpi vlastný dom a bude tam žiť tichým, utiahnutým životom v malom kruhu vybraných priateliek. Pretrpí tento ples a potom jej nikto nebude môcť vyčítať, že je zbabelá.

Koč vojvodu z Anburey so šľachtickým erbom sa zaradil do radu kočov, z ktorých vystupovali hostia pred rezidenciou Manneringovcov na Cavendish Square. Lauren si všimla, že vo všetkých oknách horia sviečky. Z otvorených dvojkrídlových dverí sa rinulo svetlo a ožarovalo červený koberec natiahnutý na schodoch a chodníku. Napriek fŕkaniu koni, dupotu kopýt a hrkotu kolies počula smiech a hlasy zdraviacich sa hostí.

Nervy mala napäté na prasknutie a v tej chvíli naplno pochopila, ako veľmi sa zmenila za posledných štrnásť mesiacov od predsvadobnej oslavy. Vtedy sa cítila vo svojom prostredí príjemne a uvoľnene, dokonale sebaistá a vedomá si svojho miesta v radoch beau monde. Bol najvyšší čas, aby to miesto znova zaujala, pravda, nie ako Nevillova nádejná nevesta a grófka, ale ako urodzená slečna Lauren Edgeworthová. Podvedome hrdo zdvihla bradu, aby zamaskovala túžbu vyskočiť z koča a bežať, až kým nebude mať za chrbtom Cavendish Square, Mayfair, Londýn aj samu seba.

A vtom prišiel rad aj na nich, aby vystúpili. Lokaj otvoril dvere na koči, spustil schodíky a páni po nich zišli dolu. Strýko Webster zložil na zem tetu Sadie a Joseph podal ruku Lauren. Chytila sa jej a zostúpila na červený koberec, pričom si mimoriadne dala záležať na držaní tela a výraze tváre. Vedela, že vyzerá dobre. Šaty jej špeciálne na túto príležitosť ušila Elizabethina krajčírka a Elizabeth jej pomohla vybrať látku aj strih, a takisto doplnky. Vojvodkyňa z Portfrey bola preslávená vyberaným vkusom. Ale aj Lauren Edgeworthová.

Lauren sa usmiala, keď jej teta a strýko vykročili k domu, a položila ruku na Josephovo rameno.

„To je ono, Lauren,“ zamrmlal súhlasne, usmial sa na ňu a žmurkol. „Nesieš sa ako kráľovná, dievča. A v skutočnosti vyzeráš krajšie ako hociktorá kráľovná, ktorú som v živote videl.“

„A koľko ich bolo, Joseph?“ spýtala sa, voľnou rukou si nadvihla šaty a pôvabne vykročila po schodoch a do preplnenej, žiarivo osvetlenej vstupnej siene. Potlačila náhly strach, že určite si zabudla niečo dôležité – napríklad šaty.

„Hm, počkajme.“ Tváril sa, že o tom uvažuje. „Vlastne jednu. Našu kráľovnú Charlotte. Si sto ráz krajšia ako ona.“

„Tichšie,“ radila mu, „keby ťa niekto začul, prídeš o hlavu pre velezradu.“ Ale obdarila ho vďačným úsmevom. Očividne chápal, že cíti žalúdočnú nervozitu, a zo všetkých síl sa ju usiloval rozptýliť.

Zaviedol ju ku schodišťu a k pomaly postupujúcemu radu hostí. Zhlboka sa nadýchla, aby sa upokojila, a potlačila nutkanie pozerať radšej na veci ako na ľudí. Koľko z tých hostí na schodoch a v sále nad nimi bolo na jej svadbe svedkami jej poníženia?

Samozrejme, bolo ich viac ako dosť. Ale Lauren čoskoro zistila, že dobrá výchova je skvelá vec. Vďaka nej vyšla po schodoch a popri rade hostiteľov do plesovej sály, v tejto chvíli už plnej ľudí, ktorí v danej chvíli nemali lepší program, len pozorovať a komentovať príchod ďalších hostí.

Usilovala sa sústrediť na nádheru plesovej sály, osvetlenej slovkami sviečok zasadených v troch obrovských krištáľových lustroch visiacich zo stropu a v množstve nástenných svietnikov a na bohatú kvetinovú výzdobu, ktorá zaplavila miestnosť jemnými pastelovými odtieňmi a vôňou. Usilovala sa – pomerne úspešne – pokojne obzerať okolo seba, hľadieť priamo do očí množstvu hostí a zdvorilo kývnuť hlavou tým, ktorých poznala.

Ale práve vlastná rodina jej kazila akúkoľvek vzdialenú nádej, že by mohla vychutnať večer – kazila ju svojou láskavosťou. Takmer prv ako bola Lauren s Josephom v miestnosti, v tesnom závese za strýkom a tetou, blahosklonne k nim podišli Wilma a lord Sutton s mladým mužom chudým ako trstina a predstavili ich navzájom. Pán Bartlett-Howe vážne požiadal slečnu Edgeworthovú o druhý tanec, keďže sa rozumelo, že markíz z Attingsboroughu ju požiadal o prvý. Ani nie o minútu sa lord Sutton, čo na chvíľu odišiel preč, vrátil s ďalším džentlmenom, ktorého sa očividne zmocnila plamenná túžba rezervovať si u slečny Edgeworthovej tretí tanec.

Jej rodina sa podľa všetkého bála, že na prvom plese od tej nešťastnej „svadby“ skončí ako čakanka, a tak odvtedy, čo sľúbila, že sa na plese zúčastní, nerobili nič iné, len pre ňu zháňali nádejných tanečných partnerov – a možno aj nádejných nápadníkov?

Keď pred čosi vyše rokom tancovala na predsvadobnom plese, bola si istá svojou príťažlivosťou, všetci ju obdivovali a závideli ju jej nastávajúcemu, grófovi z Kilbournu. Dnes večer bola starnúca, vädnúca kráska, neschopná sama prilákať tanečných partnerov, a vážne jej hrozilo, že sa natrvalo a neodvolateľné stane starou dievkou. Tak sa aspoň pri svojej rodine cítila.

Doľahol na ňu pocit hlbokého poníženia. Dokonca aj Josephova ochota sprevádzať ju na ples bola iba – láskavosť.

Lauren sa podvedome povýšenecky usmievala a pôvabne sa ovievala vejárom.

Kit a lord Farrington prišli na Cavendish Square, keď už bol ples v plnom prúde. Ale bol jasný mesačný večer, nezvyčajne teplý vzhľadom na to, že bola len polovica mája, a dvere boli ešte vždy dokorán otvorené. Z haly sa niesli veselé hlasy rozhovorov a smiechu. Z plesovej sály na poschodí sa rinuli tóny rezkej hudby, do tanca vyhrával orchester.

„Poriadna tlačenica,“ poznamenal Kit a podal plášť a hodvábny cylinder livrejovanému lokajovi v parochni. S neskrývaným záujmom sa poobzeral po vstupnej sieni. „Myslíš, že plesová sála bude rovnako nabitá, Farrington?“

„Určite. Vlastne ešte väčšmi.“ Aj jeho priateľ odovzdal lokajovi plášť a cylinder a obzeral si bezchybné záhyby nákrčníka. „Radšej poďme hore a presvedčme sa sami.“

Cestou po schodoch Kit vlažne kývol niekoľkým známym, väčšinou mužom. Bol to jeho prvý ples od návratu z Lisabonu. Už sa ani poriadne nepamätal, kedy to bolo… Samozrejme, dostal pozvánky na niekoľko londýnskych plesov. Pre chýr o jeho divých výčinoch najväčší pedanti možno nesúhlasne povytiahli obočie a svedomití rodičia mladých dám si ich pevnejšie privinuli na rodinnú hruď, ale koniec koncov, je vikomt Ravensberg. Ba čo viac, je synom a dedičom grófa z Redfieldu! A teraz je v plnom prúde spoločenská sezóna, veľký trh, na ktorom sa dohovárali manželské zväzky, a každého čo len trochu významného muža pozývali takmer všade.

„Si si istý, že tu dnes večer bude?“ spýtal sa Kit, keď vystúpili na vrchol schodišťa a zamierili k plesovej sále. Dav zhustol a hluk výrazne zosilnel. Kita omráčila horúčosť a ťažké vône kvetov, ktoré sa miešali s drahými parfumami dám.

„Istejší si ani nemôžem byť.“ Lord Farrington zastal vo dverách do plesovej sály a nenáhlivo sa obzeral po premieľajúcom sa dave. „Sutton povedal, že príde, a on by to mal vedieť – chápeš, je zasnúbený s lady Wilmou Faw -cittovou. Samozrejme, mohla ju náhle postihnúť nejaká smrteľná choroba, mohla si zlomiť nohu alebo si to jednoducho rozmyslieť. Ach.“ Zdvihol k oku lorňon.

„Zbadal si ju?“ spýtal sa Kit.

Mohol sa cítiť neisto, pretože prvý raz po rokoch sa ukázal na veľkej spoločenskej akcii smotánky a bezpochyby priťahoval pozornosť. Mnohí z tých, ktorí netancovali, bez zábran hľadeli rovno naňho a dvíhali k zvedavým očiam lorňony a monokle. Hlavy sa nakláňali k sebe a ľudia si šepkali dôverné informácie. Nejedna mladá dáma naňho ukradomky pozerala, najmä keď sa dozvedela, kto je to – šokujúci, zakázaný lord Ravensberg! Ale Kita nikdy veľmi nezaujímalo, čo si o ňom myslia alebo hovoria iní, a ani dnes to nebolo inak.

„Rozkošná slečna Merklingerová,“ zamrmlal lord Farrington, hľadiac cez lorňon na jednu z tanečníc. „Jamky v líčkach a natriasajúce sa zlaté kučery. Nehovoriac o jej prsiach.“

Kit sa uškrnul a upriamil na spomínanú krásavicu lorňon. „A nemá ani o deň viac ako osemnásť,“ pokračoval. „Rozhodne to nie je objekt vhodný pre tvoje prejavy galantnosti, Farrington.“

„Bože, to nie,“ súhlasil jeho priateľ s povzdychom. „Tým väčšia škoda. Ale zrejme práve preto ma priťahuje. Tak teda slečna Edgeworthová!“

Pokračoval v nenáhlivej obhliadke miestnosti, aj keď sa tanec skončil a tanečníci odchádzali z parketu, aby rozšírili davy okolo neho.

„Kellard mi ju asi pred tromi alebo štyrmi dňami ukázal v parku.“ poznamenal lord Farrington. „Som si istý, že ju spoznám.“

„Ale neboli ste si predstavení,“ namietol Kit, „preto teraz nemôžeš predstaviť ty mňa.“

„Ani by som ti to tak neuľahčil,“ ubezpečil ho priateľ. „Nezabúdaj, že chcem vyhrať stávku. Aha, tam je! Stennson ju práve privádza k Attingsboroughovi. To bude fuška, kamarát. Stráži ju aj Anburey s vojvodkyňou. Je pod dozorom hrozivých žalárnikov.“

„Stennson? Ten starý suchár?“ Kit sledoval priateľov pohľad. Poznal markíza z Attingsboroughu aj Georgea Stennsona a čoskoro ich objavil v dave hodný kus odtiaľ. Ten starší pár pri nich je zrejme vojvoda s vojvodkyňou. A dáma stojaca medzi dvoma džentlmenmi musí byť tá, s ktorou sa prišiel zoznámiť. Jeho budúca snúbenica. Kit znova zdvihol k oku lorňon.

Bola pomerne vysoká, štíhla, ale všimol si, že jej nechýbajú ladné ženské krivky. Stavil by sa, že pod splývavou sukňou a vlečkou šiat so zvýšeným pásom má dlhé, štíhle nohy. Mala pôvabné držanie tela a mierne prehnutý chrbát priam lákal mužskú ruku, aby sa usadila v jeho priehlbine. Vlasy sa jej vo svetle sviečok ligotali – vyčesané do výšky, zopnuté hrebeňmi vykladanými drahokamami, jemné kadere jej padali na šiju a spánky. V oválnej tvári upozorňovali na seba vysoko posadené lícne kosti, rovný nos a veľké oči – na tú diaľku nerozoznal farbu. Oblečené mala elegantné šaty z tmavofialového lesklého saténu a k tomu strieborné ruka -vičky, tanečné črievičky a svetlofialový vejár.

Ozaj krásavica! Kit ticho zahvízdal.

Zhovárala sa so svojimi spoločníkmi, ale pritom sa ovievala a obzerala okolo seba. Kita príjemne prekvapilo, keď sa zrazu usmiala. Zrejme predsa len nie je chladná ako mramorová socha. Ale všimol si, že kým ju pozoroval, výraz na jej tvári sa ani na chvíľu nezmenil, zatiaľ čo sa zhovárala a obzerala okolo seba. Potom mu zišlo na um, že to možno nebol ani tak úsmev, ako skôr povýšenecky prejav opovrhnutia nízkymi smrteľníkmi v jej okruhu.

„Diamant najvyššieho lesku,“ zamrmlal a sklopil lorňon. „To je pravda,“ pripustil Farrington. „Ale aj najnedobytnejšia pevnosť, akú som kedy videl, Ravensberg. Tvári sa, akoby jej nestál za povšimnutie nikto, pokiaľ nemá prinajmenšom kráľovskú krv.“ Očividne sa mu tá myšlienka zdala zábavná.

„Ale nedobytné pevnosti boli odjakživa moja slabosť, Farrington,“ povedal Kit a obzeral sa po hostiteľke, ktorá šťastnou zhodou okolností práve s úsmevom na tvári mierila k nim. „Tak ako rozličné iné výzvy do boja.“

„Lord Farrington, lord Ravensberg.“ Lady Manneringová im šarmantne podala ruku v rukavičke. Sklonili sa k nej. „Nesmierne ma teší, že ste sa unúvali poctiť svojou prítomnosťou môj ples. Aj keď ma trochu hnevá, že ste prišli tak neskoro. Neviete si predstaviť, aké bolesti hlavy spôsobuje hostiteľke, keď sa musí postarať, aby všetky mladé dámy mali v úvodnom tanci partnerov, ak všetci mladí džentlmeni vytrvalo chodia neskoro.“

„Ale ja som si neprišiel zatancovať s mladými dámami, madam,“ odvetil lord Farrington s odzbrojujúcim úsmevom. „Vedel som, že moja vyvolená tanečná partnerka bude počas prvých tancov zaneprázdnená hľadaním partnerov pre svoje návštevníčky. No pevne som veril, že teraz už budete voľná a poctíte ma tým, že mi venujete tanec.“

Lady Manneringová sa zasmiala a rázne ho poklopkala po pleci zatvoreným vejárom. „Ste darebák, Farrington,“ povedala. „Zaslúžili by ste si, aby som vám ostala na krku do konca plesu. Ale ako sa vám podarilo vylákať sem lorda Ravensberga? Pokiaľ viem, večne uháňa na dvojkolesovej bričke do Brightonu alebo kam a venuje sa iným podobne fascinujúcim mužským činnostiam, takže nemá čas chodiť na otravné plesy. Jeho prítomnosť je však v každom prípade ozdobou môjho plesu.“ Tentoraz poklopkala vejárom po pleci Kita.

Naklonil hlavu. „Ako by som mohol odolať, madam,“ povedal, „keď som videl, že mi prišla pozvánka od jednej z najvzácnejších priateliek mojej matky?“

„Vašu mamu som nevidela už celé roky,“ odvetila lady Manneringová bez obalu. „Večne trčí na vidieku. Teraz dovoľte, aby som vám obom našla partnerky. Hoci budem milo prekvapená, ak všetky oddané matky neschmatnú dcéry za ruku a neutečú s nimi, keď uvidia v mojej plesovej sále neslávne známeho lorda Ravensberga.“

„Boli by ste taká láskavá, madam,“ povedal Kit a vyčaril najoslnivejší úsmev, „a predstavili ma slečne Edgeworthovej z Newbury?“

Lady Manneringovej nadskočilo obočie. „Verím, že sú tu mladšie dámy, ktoré si zaslúžia pozornosť príťažlivého nemravníka,“ namietla. „A dnes večer jej nevyberám partnerov ja, ale skôr jej rodina. No ak si to želáte.“

„Želám, madam.“ Kit sa znova uklonil.

„Aj vy si to želáte?“ spýtala sa lady Manneringová lorda Farringtona.

„Ďakujem, madam,“ odvetil, „ale na druhej strane miestnosti vidím známe, ktoré musím obšťastniť svojou prítomnosťou – keďže vy budete mať iné povinnosti.“

Kit kráčal cez plesovú sálu za hostiteľkou a dav sa rozostupoval, aby mu uvoľnili priechod. Pobavene si všimol, že jeho prítomnosť skutočne vzbudila rozruch, aj keď nevedel, či je poznačený opovrhnutím, alebo špekuláciami, bolo mu to však celkom jedno. Zbadal, že šťastnou zhodou okolností sú vojvoda a vojvodkyňa zaujatí rozhovorom s akousi dvojicou, Stennson zmizol a Attingsborough venoval všetku pozornosť a prejavy galantnosti zrumenenej, rozchichotanej mladej dáme, ktorá sa práve vrátila z parketu. Slečna Edgeworthová bola v danej chvíli vlastne bez spoločnosti a stále sa obzerala okolo seba s náznakom úsmevu.

„Slečna Edgeworthová.“ Keď lady Manneringová vyslovila jej meno, obrátila pozornosť na prichádzajúcich, nadvihla obočie a zrazu sa prestala ovievať vejárom. „Vikomt Ravensberg ma požiadal o česť zoznámiť sa s vami.“

Obzrela si ho veľkými fialkovými očami lemovanými tmavými mihalnicami – jej oči mali rovnaký odtieň ako šaty a boli najvzácnejším skvostom v mimoriadne krásnej tvári. Vyzerala skutočne božsky.

Ale Kitovi prebleslo hlavou, že tú tvár už kdesi videl – a to nedávno. Chvíľu si nevedel spomenúť kde. A potom sa mu vynorila v pamäti bitka v Hyde Parku a objatie s mliekarkou. Keď ju pobozkal a zdvihol pohľad, oči sa mu stretli s očami šokovanej krásavice – rozhodne z inej spoločenskej vrstvy ako mliekarka –, ktorá stála obďaleč, a na okamih mu preblesla hlavou roztopašná myšlienka, že zviera v náručí práve ju. No prv ako sa stihol na ňu usmiať alebo žmurknúť, prudko sa odvrátila a vystavila na obdiv zadnú časť svojho elegantného klobúčika. Keď ju o malú chvíľu hľadal, už sa stratila v dave prúdiacom po Rotten Row.

Odvtedy si na ňu nespomenul – až teraz.

Kit sa jej čo najelegantnejšie uklonil.

Lauren sa strhla – spoznala ho v okamihu, ako jej naňho padol pohľad, aj keď dnes večer vyzeral celkom ináč – bol oblečený aj od pása hore, a to s bezchybnou eleganciou. Mal na sebe čierny redingot, ktorý mu padol ako uliaty, krémové hodvábne nohavice po kolená, vyšívanú vestu a belostnú batistovú košeľu lemovanú čipkou.

Nebol výnimočne príťažlivý. A Lauren s prekvapením zistila, že je len o šesť-sedem centimetrov vyšší ako ona. Ale vyžarovala z neho sebavedomá vitalita, ktorá vyvolávala dojem, že vyzerá mimoriadne dobre. Na opálenej tvári mal veselý výraz, sivé oči sa mu usmievali a sálalo z nich akési vnútorné svetlo.

Je to typ muža, akému by som sa mala za každú cenu vyhýbať, pomyslela si počas krátkeho predstavovania, kým sa lord Ravensberg uklonil a ona urobila poklonu. Aj keby nebola svedkom jeho nevhodného správania v parku, určite by bola zacítila nedefinovateľný závan drsnej mužnosti, ktorý sa okolo neho šíril. Rozhodne bol celkom iný ako všetci vysoko úctyhodní džentlmeni, ktorých jej Wilma a lord Sutton doteraz predstavili. Nečakane ju zaplavila vlna pobavenia, keď si uvedomila, že jej teta, strýko a Joseph na ňu znova upriamili pozornosť a tvária sa ustarostené – akoby bola nezrelé dievča, ktoré sa nevie o seba postarať. A lord Sutton sa k nim cieľavedome blížil so statným, vážne sa tváriacim mladým mužom – akoby bola nejaká nudná, starnúca žena, čo nemá ani trochu šarmu, aby upútala džentlmenov, ktorých k nej nasilu nedohnali.

Vikomta Ravensberga k nej nikto nedohnal nasilu. „Mylord,“ zamrmlala.

„Slečna Edgeworthová? Som očarený.“ Úsmev striehnuci v očiach sa mu rozhostil na celej tvári, pričom lord odhalil belostné zuby a v kútikoch očí sa mu vytvorili vrásky smiechu. Lauren poopravila svoj prvý dojem, že nie je mimoriadne príťažlivý. „Prosil som lady Manneringovú, aby nás navzájom predstavila, lebo som sa jednoducho musel dostať do vašej blízkosti, aby som zistil, či vám šaty skutočne ladia s očami. No vidím, že ladia.“

Lauren si pomaly ovievala líca – v sále bolo rozhodne priveľmi teplo, aj keď oboje dverí vedúcich na balkón na opačnej strane miestnosti bolo otvorených. Očakával, že sa pri jeho galantných slovách začervená a samoľúbo usmeje – keď minulý týždeň počula z jeho úst celkom iné slová? Tak poďte, vy  smradi.

Joseph si dôrazne odkašľal.

„Môžem dúfať, že mi venujete ďalší tanec, slečna Edgeworthová?“ spýtal sa vikomt Ravensberg a lady Manneringová po jeho boku sa zhovievavo usmievala.

„Práve som chcel odprevadiť sesternicu do miestnosti s občerstvením,“ zasiahol Joseph uhladene, ale so zjavným nesúhlasom. Nastavil jej pazuchu. „Slečna Edgeworthová je smädná a potrebuje si oddýchnuť od tanca. Lauren?“

Ale lord Ravensberg od nej neodtrhol pohľad. Spýtavo zdvihol obočie a v očiach mu tancovali ohníky smiechu. Čakal na odpoveď z jej perí. To by neurobil nijaký ozajstný džentlmen. A nebolo potrebné, aby odpovedala, keď to už za ňu urobil Joseph. Stačilo chytiť ho pod pazuchu, opovržlivo sa usmiať a ísť. Tak sa patrilo zachovať k nespôsobnému mužovi. Ale ona nič také neurobila.

Lorda Ravensberga k nej nikto nedohnal. Zložil poklonu jej očiam, nech to bolo akokoľvek pochabé. A bol bezpochyby príťažlivý.

„Ďakujem, Joseph,“ počula zrazu samu seba, „ale možno ešte mám dosť síl na jeden tanec. Pôjdem sa osviežiť až potom.“

Pokročila k vikomtovi Ravensbergovi, položila mu ruku na rameno a dovolila mu, aby ju odviedol na otvorený priestor tanečného parketu. Bola by to urobila, keby sa Joseph neozval, aby ju chránil? Alebo keby jej lord Sutton nebol priviedol ďalšieho tanečného partnera? Nevedela… Ale zrazu, keď už bolo neskoro zmeniť rozhodnutie, uvedomila si, že teraz je na rade walz – intímny tanec, ktorý škrupulózni ľudia ešte vždy považovali za trochu škandalózny a ktorý kedysi sama pokladala za nádherne romantický. Ale to bolo vtedy, keď ho tancovala na plese s Nevillom v predvečer svadby. A nikdy predtým ani potom.

„Aká ste vážna,“ zamrmlal vikomt, keď naňho uprela pohľad. „Nie ste naozaj unavená? Nechcete predsa len, aby som vás odprevadil do miestnosti s občerstvením?“

„Nie, ďakujem.“ Zvláštne, ako jej malá vzbura pozdvihla náladu. A vlastne ju tešilo, že je na rade walz. Možno dnes večer zaženie aj iných duchov.

Orchester spustil úvodné takty. Lauren mu položila ľavú ruku na plece a druhú mu vložila do dlane. Cítila, ako jej pravú ruku pevne pritisol na chrbát. Vzhľadom na jeho výšku bolo ich postavenie dôvernejšie ako s vyšším Nevillom. Nemohla sa vyhnúť pohľadu do jeho tváre. Nemohla sa vyhnúť tomu, aby vnímala jeho intenzívnu telesnú blízkosť. Cítila hrejivú silu oboch jeho rúk. Cítila jemnú pižmovú vôňu jeho kolínskej. Pomaly sa nadýchla a pozrela mu do očí.

Srdečne a chápavo sa usmievali do jej očí – akoby cítil jej nepokoj a bol pobavený. Skutočne nebezpečný muž, prebleslo jej mysľou. Pri takých mužoch nikdy nebola vo svojej koži. Celý život sa im vyhýbala.

Pri walzi ju skúsené viedol.

Chvíľu hrozilo, že ju premôžu trpké spomienky na ples v predvečer svadby a na nasledujúci deň. Upokojovala sa tým, že vedome rátala tanečné kroky, sústreďovala sa na rytmus hudby a na pohyb nôh. Ale zakrátko si uvedomila, že má za partnera vynikajúceho tanečníka. Celkom ľahko – priam akoby to bola jej druhá prirodzenosť – sa ním dala viesť a pôvabne s ním krúžila po obvode plesovej sály. Cítila sa pri ňom uvoľnene a ocenila, že vzhľadom na jeho výšku sa mu môže pozerať ponad plece a vnímať okolie.

Do tejto chvíle sa jej na plese nepáčilo – a to bolo slabé slovo. Ale utešovala sa vedomím, že jej prítomnosť v takej tlačenici poslúžila svojmu účelu. A teraz sa zrazu celkom nečakane zabávala. Bohatá kvetinová výzdoba a šaty ostatných dám splynuli do veľkolepého kaleidoskopu farieb. Sviečky v lustroch sa premenili na roztancované stuhy svetla. A nemohla poprieť, že ju tešilo vznášať sa vo víre hudby s mužom, ktorý nielen ovládal tanečné kroky, ale určite vnímal čaro tanca rovnako ako ona.

Ale pri tej myšlienke sa Lauren po pár minútach vrátila do reality. Tancovala v sále lady Manneringovej v náručí neznámeho muža, ktorého videla pred týždňom za šokujúcich, škandalóznych okolností. Joseph jej chcel zabrániť, aby s ním dnes večer tancovala. Vari vikomt nie je úctyhodný muž, napriek titulu a prítomnosti na plese smotánky? Bol jej prvotný inštinkt správny? Je to výtržník a nemravník?

Istej časti jej bytosti to neprekážalo, tá možnosť ju dokonca príjemne dráždila. Ale tá časť bytosti jej bola celkom neznáma a bolo jej treba pritiahnuť opraty.

„Chodíte často na plesy, mylord?“ Sústredila myseľ na zdvorilú konverzáciu. „Musím sa priznať, že toto je môj prvý tohtoročný ples.“

„Nie, nechodím,“ odvetil. „Áno, viem.“

Jeho stručná odpoveď sa jej dotkla. Vari nevie, čo je to zdvorilá konverzácia? A potom sa zarazila – áno, viem. Ak sám nechodí často na plesy, ako môže vedieť, že na žiadnom nebola?

„Je tu poriadna tlačenica,“ skúsila to znova. „Lady Manneringová musí byť veľmi spokojná, jej úsilie je korunované úspechom.“

 „Je to skutočne úspech.“ Neodtŕhal od nej rozosmiate oči.

„Kvety aj výzdoba sú krásne a vkusné,“ namáhala sa ďalej. „Alebo máte iný názor, mylord?“

„Nestihol som si všimnúť, ale verím vám.“

Zrazu si šokovane uvedomila, že s ňou flirtuje. Naznačuje, že nemá oči pre nič iné, iba pre ňu. A skutočne to svojím správaním dokazoval. Zaplavil ju nepríjemný a neznámy príval vedomia fyzickej blízkosti – a potom sa jej znova zmocnilo opovrhnutie.

„Teraz ste na rade vy, aby ste zvolili tému rozhovoru,“ povedala úmyselne pohŕdavo, v úsilí zamaskovať nepokoj.

Ticho sa zasmial. „Muž sa nepotrebuje zhovárať, keď tancuje s krásnou ženou,“ vyhlásil. „Stačí mu to, čo cíti. Naplno vychutnáva vnemy všetkých piatich zmyslov. Rozhovor ho iba rozptyľuje.“

Srdce sa jej prudko rozbúšilo, ale nielen pre jeho poburujúce slová. Išlo o to, ako ich povedal. Ticho. Jemným, zamatovým hlasom, ktorý ju zahaľoval, a pritom akoby svojím dotykom obnažoval. Ani čo by oni dvaja boli v plesovej sále sami.

A vtom skutočne boli sami a ocitli sa takmer v tme. Nevšimla si, že tancujú neďaleko otvorených balkónových dverí, až kým s ňou nevytancoval na balkón, kde boli takmer sami, mimo svetla sviečok.

Lauren bola do hĺbky duše šokovaná.

„Aj svetlo môže rozptyľovať,“ povedal, pevnejšie jej pritisol ruku na pás, takže na okamih si ešte väčšmi uvedomovala jeho blízkosť a bála sa, že sa mu prsami obtrie o hruď. Keď prehovoril, naklonil hlavu bližšie k nej, takže jeho dych jej zľahka ovial líce ako letmý bozk. „A takisto davy ľudí.“

Ako sa opovažuje? Mala pravdu… Nie je to vôbec džentlmen.

On však neprestal tancovať a v ďalšom okamihu boli znova v plesovej sále – vošli dnu druhými otvorenými dverami ani nie minútu po tom, čo ju opustili. Zničujúce slová, ktoré mala na jazyku, zostali nevyslovené, keď pozrela do jeho smejúcich sa očí, a znova ju zachvátilo čaro tanca s príťažlivým mužným partnerom. Musela si v duchu priznať, že jej malá vzbura je nepopierateľné príjemná. Pravda, on je skúsený sveták. A ona nebola typ ženy, s ktorou muži flirtovali. Dokonca ani vtedy, keď bola ešte mladá a šťastná.

Po prvý raz v živote s ňou nejaký muž flirtoval. A bolo to celkom príjemné – pravda, pod podmienkou, že ani na chvíľu sa nedala jeho slovami oklamať.

Už sa viac nepokúšala o rozhovor. Ani on.

Keď sa walz skončil, vikomt Ravensberg jej ponúkol rameno, aby ju odviedol späť k jej spoločnosti.

„Radšej vám nenavrhnem, že vás odvediem do miestnosti s občerstvením, slečna Edgeworthová,“ povedal a teraz mal smiech aj v hlase, nielen v očiach. „I keď si trúfam hádať, že teraz už ste skutočne smädná. Ale vaša rodina by s tým nesúhlasila. Už sa nevedia dočkať, kedy sa vrátite medzi nich, aby vám mohli oznámiť, že ste práve ohrozovali svoju povesť, keď ste tancovali s neslávne známym londýnskym nemravníkom.“

„Skutočne?“ spýtala sa.

„Tancovali ste s nemravníkom? Bezpochyby,“ zamrmlal.

„Ďakujem, mylord,“ povedala zdvorilo, keď zastala po boku tety Sadie. Povýšené si ho premerala. Vari sa vôbec nehanbí za svoju povesť?

„Potešenie bolo na mojej strane, slečna Edgeworthová,“ zašepkal, a prv ako si stihla uvedomiť, čo robí, vzal jej ruku do svojej a zdvihol ju k perám. Mala na ruke rukavičku, ale aj tak bolo to gesto šokujúco dôverné. Potlačila nutkanie vytrhnúť si ruku, akoby ju popálil, aby na seba neupútala neželanú pozornosť. Koniec koncov, na tom geste nebolo nič nevhodné.

A vzápätí odišiel – nielen od nej, ale aj z plesovej sály. Pozorovala ho, ako odchádza, a nesmierne sa jej uľavilo – a proti vlastnej vôli si uvedomila, že zvyšok večera bude veľmi nudný.

Možno aj zvyšok môjho života, pomyslela si so zveličením, pre ňu netypickým.

HOCI Lauren sa z plesu vrátila neskoro, na druhé ráno bola hore zavčasu ako zvyčajne a sprevádzala Elizabeth na prechádzke po Hyde Parku. Vzduch bol svieži, ale vyzeralo to, že neskôr sa oteplí.

„Pohyb mi skutočne robí dobre,“ poznamenala vojvodkyňa, keď sa blížili k domu. „Cítim sa pozoruhodne zdravo, aj keď sa rozrastám do šírky, a som si istá, že to len vďaka prechádzkam na sviežom vzduchu, aj keď Lyndon má z toho obavy.“

Manželstvo ide Elizabeth k dúhu, pomyslela si Lauren. Vydala sa len pred siedmimi mesiacmi. A tehotenstvo jej takisto pristalo. Priam žiarila.

Lokaj, ktorý im otvoril dvere, sa úctivo uklonil a odstúpil nabok, aby ich pustil dnu. „Slečne Edgeworthovej doručili kyticu, vaša milosť,“ oznámil. „Pán Powers ju odniesol do salóna.“

„Kyticu?“ začudovala sa Lauren.

Ale Elizabeth ju so smiechom chytila za rameno a viedla ju do salóna, kam sa vchádzalo z haly. „Kytica na druhý deň po plese?“ žartovala. „Bože dobrý, Lauren, máte nápadníka.“

„Nezmysel!“ Lauren sa strhla. „Určite je od pána Bartletta-Howa. Včera so mnou dva razy tancoval a odprevádzal ma na večeru. Ale nijako som ho nepovzbudzovala. Som z toho v rozpakoch.“

„Obdiv džentlmena vás nikdy nemusí uvádzať do rozpakov, Lauren,“ ubezpečovala ju Elizabeth, „aj keď ho nemôžete opätovať.“

Lauren si zahryzla do pery, keď vstúpila do salóna a uvidela krásnu kyticu prinajmenšom z dvoch tuctov červených ruží, bohato prizdobených papradím, ktorá už bola naaranžovaná v krištáľovej váze. Prešla cez miestnosť a vzala do ruky kartičku opretú o vázu. Pevne verila, že zo seba neurobil hlupáka prehnanými sentimentálnymi výlevmi.

„Sú skutočne pekné,“ poznamenala Elizabeth spoza jej chrbta. „Takto skoro na jar muselo byť dosť ťažké kúpiť ruže. A dovolím si tvrdiť, že boli aj nehorázne drahé. Chudák pán Bartlett-Howe. Je taký vážny a úctyhodný.“ Ale v hlase sa jej chvel smiech.

„Žiaľ,“ stálo na kartičke, „nenašiel som fialky, ktoré by sa vám hodili k očiam.“ Pod tým bolo bezstarostne načmárané: „Ravensberg.“

Keď sa Lauren usilovala po plese zaspať, za zatvorenými viečkami videla jeho rozosmiate sivé oči, bezstarostný úsmev, štíhly pôvab, mužnú vitalitu, nedefinovateľný závan nebezpečenstva, ktorý sa okolo neho vznášal. A predstavovala si toho istého muža polonahého, len v priliehavých jazdeckých nohaviciach, ako šokujúco nadáva, drží v náručí mladú ženu a očividne nadšene ju bozkáva.

„Tie kvety nie sú od pána Bartletta-Howa,“ povedala. „Sú od vikomta Ravensberga. Včera večer som s ním tancovala walz.“

Vojvodkyňa jej pozrela ponad plece na kartičku. „Bože dobrý,“ zvolala, „tuším ste mu celkom počarovali, Lauren. Ospevuje vaše oči. Kto je to? To meno mi nič nehovorí.“

„Povedal mi,“ vysvetľovala Lauren a položila kartičku k váze, „že sa chcel so mnou zoznámiť, aby sa presvedčil, či sa mi šaty hodia k očiam. Počuli ste už čosi také čudné?“

„Nezdá sa mi, že by to bol typ džentlmena, akého by vám predstavil lord Sutton.“ Elizabethin hlas sa ešte vždy pobavene chvel. „To určite ten potvorský Joseph.“

„Predstavila mi ho lady Manneringová,“ odvetila Lauren. „Teta Sadie a Wilma takmer upadli do mdlôb. Po tanci mi vysvetlili, že keby sa znova usiloval o moju pozornosť, mám ho rázne odmietnuť. Strýko Webster ho nazval čiernou ovcou. Joseph mi prezradil, že donedávna bol dôstojníkom kavalérie. Je to dedič grófa z Redfieldu.“

„Aha,“ Elizabeth prikývla, „áno, pravdaže. Grófov starší syn pred rokom či dvoma umrel. Už si spomínam.“

„Elizabeth?“ Lauren sa obrátila k nej a cítila, ako jej horia líca. „To je ten muž, ktorý sa minulý týždeň bil v parku.“

„Ach, bože dobrý.“ Ale po počiatočnom prekvapení sa Elizabeth znova zasmiala, namiesto aby zbledla od hrôzy. „Úbohá Lauren. Museli ste sa cítiť zaskočená, keď vám ho lady Manneringová predstavila, a dobré mravy vás nútili tancovať s ním – dokonca walz? A teraz vám poslal kvety! Pravda, pri tej neslávnej príležitosti mi neušlo, že je to pozoruhodne príťažlivý mladý muž.“

„Nie je mimoriadne príťažlivý.“ Lauren sa začervenala. „Keď ho nabudúce uvidím, ak ho vôbec uvidím, mierne mu pokyniem hlavou, poďakujem sa mu za ruže a dám mu jasne najavo, že s ním netúžim udržiavať ďalšie styky.“

„Nepoznám dokonalejšiu dámu, ako je Lauren Edgeworthová,“ povedala Elizabeth, ale v očiach jej tancovali veselé ohníčky. „Poďme však raňajkovať. Poviem lokajovi, nech vynesie vázu do izby, aby vám tie kvety najbližších pár dní pripomínali, že v tomto meste je džentlmen, ktorý tak obdivuje vaše oči, že hľadal kvety, ktoré by sa im vyrovnali krásou – a musel sa uskromniť s ružami.“

„To nie je na smiech, Elizabeth,“ povedala Lauren vyčítavo, ale potom sa proti vlastnej vôli usmiala.

Kit zoskočil z kozlíka dvojkolesovej bričky na Grosvenor Square a hodil opraty livrejovanému sluhovi, ktorý zostúpil zo zadného sedadla a náhlivo prikročil ku koňom. Kit zamieril k dverám domu vojvodu z Portfrey a zabúchal klopadlom. Vopred si zistil, že vojvodkyňa bude v to popoludnie doma, pripravená privítať návštevníkov.

Aspoňže je Lauren Edgeworthová krásna, pomyslel si. Dokonca mimoriadne krásna, aj keby nebral do úvahy tie nevšedné fialkové oči. Pravda, nie je už najmladšia, ale dôstojnosť veku skôr podčiarkuje jej krásu, než by pôsobila rušivo. Koniec koncov, aj jemu už ide na tridsiatku a vôbec ho nezaujímajú uchichotané mladé slečinky. Slečna Edge -worthová sa správala pôvabne hrdo a na tvári jej pohrával náznak večného úsmevu, aký videl na gréckych sochách. Včera večer v ňom vzbudila dojem, že je imúnna voči šarmu a humoru a aj najmiernejším pokusom o flirtovanie. Ak mal byť úprimný, trochu ho vyviedlo z miery jej mrazivé správanie. A práve v tom spočívala výzva.

Dvere sa otvorili a komorník sa uklonil s takou meravou povýšenosťou, že nezasvätený by si ho mohol pomýliť so samým vojvodom. Kit hodil vizitku na strieborný podnos, ktorý muž držal v ruke.

„Vikomt Ravensberg prišiel navštíviť slečnu Edgeworthovú,“ oznámil a odvážne vstúpil do haly.

Bolo to ľahšie, ako očakával. Pani domu pravdepodobne odmietala tak málo návštevníkov, že komorníkovi ani na um nezišlo, aby najprv odniesol vizitku hore a uistil sa, že dáma je ochotná ho prijať. Alebo ho komorník spoznal ako muža, ktorý ráno poslal ruže, a usúdil, že jeho osobná návšteva bude vítaná. Alebo Portfreymu ani nenapadlo – ako by určite zišlo na um Anbureymu –, aby nechal pokyny, že keby prišiel, nemajú ho pustiť dnu.

„Nech sa páči, mylord, nasledujte ma,“ povedal komorník, znova sa uklonil a viedol ho k schodišťu.

Keď sa priblížili k dverám salónu, lokaj ich otvoril a k Ravensbergovi sa doniesli zvuky zdvorilého rozhovoru. Komorník vstúpil do dverí.

„Vikomt Ravensberg prišiel navštíviť slečnu Edgeworthovú, vaša milosť,“ oznámil.

Keď Kit vošiel do miestnosti, zavládlo neprirodzené ticho. Okamžite zbadal Suttona a Attingsborougha. A všimol si, že Lauren Edgeworthová, sediaca uprostred skupinky pri okne, vstala s prekvapeným výrazom na tvári. Pekná dáma s majestátnym držaním tela – aj keď bola očividne v pokročilom štádiu tehotenstva. – náhlivo vykročila k nemu s vystretou pravou rukou a zdvorilým úsmevom na tvári. Kit sa jej uklonil.

„Vaša milosť,“ povedal a chytil podávanú ruku do svojej. „Lord Ravensberg! Aké milé prekvapenie.“ Ak bola šokovaná, že sa zjavil v jej salóne, alebo ju rozladilo, že komorník ho bez pýtania pustil hore, bola priveľmi dobre vychovaná, aby to dala najavo.

„Ravensberg?“ Vojvoda z Portfrey, ktorého Kit poznal z videnia, sa postavil vedľa vojvodkyne. Tváril sa ešte nepreniknuteľnejšie ako ona.

„Prišiel som na zdvorilostnú návštevu za slečnou Edgeworthovou. Včera bola taká láskavá a venovala mi tanec,“ vysvetľoval Kit. Všimol si, že miestnosť je dopoly plná návštevníkov. Väčšina z nich ešte vždy naňho civela, akoby vojvodov komorník bol vykonal faux pas a pustil do ich prítomnosti kominára. Mal podozrenie, že tento okamih sa bude do večera s chuťou pretriasať v niekoľkých ďalších salónoch.

Vtedy k nemu prišla slečna Edgeworthová osobne a vojvoda s vojvodkyňou upriamili pozornosť na ostatných návštevníkov, ktorí si medzitým spomenuli na dobré spôsoby a pokračovali v prerušených rozhovoroch.

„Je od vás veľmi láskavé, že ste prišli, mylord,“ povedala. „Ďakujem za ruže. Sú prekrásne.“

Keby mala v tej chvíli pred sebou tie ruže, pomyslel si, na mieste by zamrzli pod jej pohľadom.

„Takže to nebol iba odraz vašich šiat,“ pokračoval ticho a sklonil hlavu bližšie k nej. „Dnes máte na sebe zelené šaty, ale oči zostali neomylne fialkové.“ Bola rovnako krásna ako predošlý večer, aj keď vlasy mala upravené oveľa jednoduchšie.

Nedala najavo, že by ju jeho poklona čo len trochu potešila.

„Usaďte sa, mylord,“ povedala pôvabne blahosklonne – neznalý človek by si ju určite pomýlil s vojvodkyňou. Ukázala na prázdnu stoličku uprostred mladých ľudí, medzi ktorými sedela. „Prinesiem vám šálku čaju.“

Keď si znova sadla, bola dokonale vystretá a chrbát sa jej nedotýkal operadla stoličky. Zapojila sa do rozhovoru o hudbe a oduševnene diskutovala o hudobníkoch a relatívnych výhodách rozličných hudobných nástrojov.

Kit sa nepokúsil zúčastniť na debate, ale zabával sa pozorovaním ostatných členov skupinky. Viacerí z nich boli z jeho prítomnosti očividne nesvoji. Červenovlasá lady Wilma Fawcittová sa tvárila afektované, Sutton povýšené, Attings -borough pobavene, ale zároveň bol v strehu. Kostnatý mladý muž, ktorého meno Kitovi uniklo, vyzeral momentálne veľmi podráždene, George Stennson neskrývane nepriateľsky. Jedi -ne slečna Edgeworthová akoby si ani neuvedomovala jeho prítomnosť. Kit popíjal čaj.

„Slečna Edgeworthová,“ ozval sa napokon, využijúc malú prestávku v rozhovore, „preukážete mi tú česť a pôjdete sa so mnou popoludní povoziť po parku v mojej bričke?“

Hľadel priamo na ňu, a preto si všimol, ako sa jej rozšírili krásne oči a pootvorila pery. Ale v ďalšej chvíli už naňho pozerala chladne a zdvorilo bezvýrazné. Bol si istý, že ho odmietne. Možno konal priveľmi unáhlene. Ako vyhrá stávku, ak ho odmietne?

„Ach,“ ozval sa pohoršene kostnatý, ešte vždy neznámy mladý muž, „chcel som vás požiadať o rovnakú láskavosť, slečna Edgeworthová, ale pomyslel som si, že urobím, ako slušnosť káže, a počkám, kým s vami nebudem hovoriť v súkromí, keď budem odchádzať. Bol som tu skôr ako vikomt Ravensberg,“ dodal chabo.

Kit povytiahol obočie. „Hlboko sa ospravedlňujem,“ povedal. „Urobil som čosi proti pravidlám slušnosti? Veľa rokov som strávil mimo Anglicka a priznám sa, že som si nie istý niektorými jemnosťami etikety.“ Oči mu so smiechom hľadeli na Lauren Edgeworthovú.

„Ach, to nie!“ Neznámy muž bol z toho očividne nesvoj. „Nechcel som naznačiť…“

„Pokiaľ viem,“ ozval sa Attingsborough uhladene, „tuším sme sa dohodli, že dnes popoludní sa spolu zavezieme do knižnice, Lauren. Osviežte mi pamäť, ak sa mýlim.“

„Sutton priam bytostne túži previezť sa s nami dvoma po čaji vo svojej novej bričke, Lauren,“ zapojila sa lady Wilma a pohodila červenými kučerami. „Rátam s tým, že mi budete robiť garde.“

Kit sa vytrvalo usmieval do fialkových očí Lauren Edgeworthovej, ktoré sa neodvrátili od jeho, ale nebol v nich ani najmenší náznak úsmevu.

Odvrátila pohľad. „Mýlite sa, Joseph,“ povedala. „Nedohodli sme sa nadnes. A vy rozhodne nepotrebujete garde, Wilma, keď sa poveziete v otvorenom koči so svojím snúbencom. Možno inokedy, pán Bartlett-Howe. Ďakujem, lord Ravensberg. S radosťou.“

Keď sa Kit dvíhal na odchod, uvedomil si, že by sa mal poďakovať ostatným členom skupinky. Bol si celkom istý, že ho odmietne, až kým jej všetci tak galantne nepribehli na pomoc, aby ju zachránili pred hroznou povinnosťou ísť sa povoziť s neslávne známym nemravníkom. Jeho nádejná nevesta je možno chladná, ale výzve neodolá.

To pomyslenie ho fascinovalo.

„Tak teda dovidenia neskôr, slečna Edgeworthová,“ povedal, uklonil sa jej, zľahka kývol hlavou skupinke a vykročil na opačný koniec miestnosti, aby sa rozlúčil s vojvodkyňou z Portfrey.

O pár minút už s úsmevom zbehol po schodoch pred domom a zakričal na svojho sluhu, ktorý sa prechádzal s koňmi po námestí. Zlomenie hrozivej obrany slečny Lauren Edgeworthovej bude výzva hodná námahy. Možno by mal dúfať, že všetci jej príbuzní a priatelia mu budú vytrvalo pomáhať, varovať a chrániť ju pred ním – hlupáci.

Ale popoludní ju bude mať aspoň na chvíľu len pre seba.

Lauren sedela s vystretým chrbtom vedľa vikomta Ravensberga a oboma rukami držala nad hlavou slnečník, aby si chránila pleť pred škodlivými slnečnými lúčmi. Nebola zvyknutá jazdiť v športovej dvojkolesovej bričke a cítila sa nebezpečne vysoko nad zemou. Ale nebolo by vhodné, aby dáma prejavila nedostatok dôvery v zručnosť džentlmena, ktorý držal v rukách opraty, a tak sa chytila operadla vedľa seba.

Ruky v rukavičkách, ktoré držali opraty, boli štíhle. Dokonca boli očividne schopné ovládať bujné grošované kone. Nohy v priliehavých svetložltých nohaviciach a vyleštených jazdeckých čižmách boli štíhle, ale pekne tvarované a dokonale svalnaté na správnych miestach.

Lauren sa zhrozila, akým smerom sa uberajú jej myšlienky, pevnejšie zovrela slnečník a rozhodne od neho odvrátila pohľad, keď bez námahy prešiel cez bránu parku. Bol práve čas, keď beau monde prichádzal v hojnom počte, aby sa promenádoval peši, na koni alebo v najrozličnejších kočoch s úmyslom vidieť a byť videný, á popretriasať najnovšie klebety.

Ak sa dá veriť Wilme, Lauren im poskytne novú tému. Už keď včera večer súhlasila, že si zatancuje walz s povestným vikomtom Ravensbergom, mnohí hostia povážlivo zdvihli obočie. A o deň neskôr súhlasila, že sa s ním prevezie po parku. Ba čo viac, v športovej dvojkolesovej bričke. Bez sprievodu. Wilma celkom nepravdivo vyhlásila, že stratila reč, a privolala Josepha, lorda Suttona a Elizabeth, aby Lauren rozumne dohovorili. Iba lord Sutton však vyhovel jej želaniu. Radil, aby slečna Edgeworthová povedala, že je indisponovaná, a s ľútosťou sa ospravedlnila vikomtovi Ravensbergovi, keď po ňu príde. Koniec koncov, isto nechce ohroziť svoju nepoškvrnenú povesť iba preto, lebo je priveľmi zdvorilá, aby toho darebáka poslala do horúcich pekiel.

„Ak chce niekto čosi povedať na tému Laureninej povesti,“ ozval sa vojvoda z Portfrey povznesené a namieril lorňon na Wilminho snúbenca, „nech sa obráti na mňa.“

Lauren sa pri tej spomienke zvlnili pery v nečakanom úsmeve. Ale bola by tu, keby ju všetci nechali na pokoji a mohla sa sama rozhodnúť, ako odpovie na Ravensbergovo pozvanie? Nikdy si nemyslela, že je zanovitá. Ale ako to vlastne je? Od príchodu do Londýna sa rozhodne vyhýbala promenádovaniu v parku. Už to však nie je nevyhnutné. Včera večer sa postavila smotánke zoči-voči. A nie je nič nezvyčajné, ak sa prevezie po verejných miestach s džentlmenom, ktorý jej bol slušne predstavený, aj keď je to povestný nemravník.

„Tak ako, slečna Edgeworthová?“ Keď vikomt úspešne zvládol zákernú odbočku do parku, obrátil sa na ňu. „Tuším sme vyčerpali tému počasia.“

Lauren zakrútila slnečníkom. Skutočne bolo nespôsobné, že dopustila, aby rozhovor uviazol. Prebleslo jej hlavou, či si ten pohľad skúšal doma pred zrkadlom, kým ho nedoviedol do dokonalosti – ten rozosmiaty výraz, ktorý sa začínal v očiach a niekedy sa nedostal ani k ústam, aby sa premenil na ozajstný úsmev. Vyvádzal ju z miery a výrazne zasahoval do jej myšlienkových pochodov. Predpokladala, že práve to na ňom ženy najväčšmi priťahuje.

„Váš otec je gróf z Redfieldu, mylord?“ spýtala sa.

„Som jeho dedič,“ odvetil, „starší z jeho dvoch synov, ktorí prežili. Môj brat umrel pred takmer dvoma rokmi.“

„To mi je ľúto,“ povedala.

„Aj mne.“ Uprel na ňu ľútostivý pohľad. „Naposledy som videl Jeroma, keď som mu zlomil nos, otec ma vykázal z Alvesley a vyhlásil, že viac sa nemám vrátiť.“

Bože na nebesiach! Lauren bola v nesmiernych rozpakoch. Bolo dosť šokujúce, že je to možno pravda, ale prečo pretriasa takú špinavú bielizeň pred celkom neznámou ženou – a ešte k tomu urodzenou dámou?

„Šokoval som vás?“ Vikomt sa na ňu uškrnul.

„Som presvedčená, mylord,“ odvetila, keď jej zrazu svitlo, „že to bolo vaším úmyslom. Nemala som sa spytovať na vášho otca.“

„Dovoľte, aby som vám opätoval tú láskavosť,“ povedal. „Väčšinu života ste prežili v Newbury Abbey, ale tá rodina nie sú vaši pokrvní príbuzní. Kto je – alebo bol – váš otec?“

„Vikomt Whitleaf,“ odvetila. „Umrel, keď som mala dva roky. Ani nie o rok neskôr ma mama vzala do Newbury a vydala sa za brata grófa z Kilbournu.“

„Skutočne?“ spýtal sa. „A vaša matka ešte žije?“

„Dva dni po svadbe odišli na svadobnú cestu,“ vysvetľovala, „a nikdy sa nevrátili. Niekoľko rokov občas chodili listy alebo balíčky, ale potom… nič.“

Keď na ňu tentoraz pozrel, úsmev mu zmizol z tváre. „Takže ani neviete,“ spýtal sa, „či vaša matka ešte žije, alebo umrela? Alebo aj váš nevlastný otec.“

„Určite sú obaja mŕtvi,“ povedala, „hoci kde, kedy a ako zomreli, to neviem.“ O tejto záležitosti takmer nikdy nehovorila. Už dávno si uzamkla v srdci tú bolesť, pocit opustenosti, neúplnosti.

Blížili sa k miestu, kde sa vedľa seba tlačili koče, kone a chodci, ktorí pomaly vykonávali svoj denný okruh.

Lauren úmyselne zmenila tému. „Chodievate sem často?“

Zasmial sa. „Myslíte okrem ranných návštev okolia Rotten Row?“

Cítila, ako zrumenela, a znova začala krútiť slnečníkom. Bola čoraz väčšmi presvedčená, že nie je džentlmen. Takže ju videl? A nehanbil sa k tomu priznať? Nijaký džentlmen…

„Chodíte si tam ráno zajazdiť?“ spýtala sa.

Ale on nechcel zmeniť tému. „Tým bozkom,“ vysvetľoval, „sa mi mliekarka poďakovala za to, že som zúčtoval s tými tromi gaunermi, ktorí ju obťažovali a žiadali od nej čosi, čo im nebola ochotná dať.“

Takže preto sa strhla tá bitka? Pustil sa do boja s tromi mužmi, aby obránil česť mliekarky?

„Bola to štedrá odmena,“ povedal, prv ako stihla pozbierať slová, ktorými by vyjadrila súhlas s jeho motívom, aj keď nie s činom. Uvedomila si, že ju úmyselne chcel šokovať.– znova. Prečo? Bičíkom sa dotkol strechy klobúka, keď okolo nich prechádzali dve dámy na koni s čeľadníkmi a z očí im sršala zvedavosť.

„Džentlmen by nežiadal nijakú odmenu,“ pokarhala ho škrobené.

„Ale nebolo by veľmi galantné,“ odvetil, „keby odmietol dobrovoľne ponúkanú odmenu. Patrí sa, aby džentlmen urobil čosi také, slečna Edgeworthová?“

„Džentlmen by z toho nemal také očividné potešenie,“ vyhlásila a opovržlivo naňho zagánila, keď zaklonil hlavu a rozosmial sa – práve vo chvíli, keď sa ocitli uprostred urodzeného davu, a ešte väčšmi tým upútali pozornosť. Vytrvalo krútila slnečníkom, ale už nemala príležitosť pokračovať v rozhovore na tú tému. A prečo sa doň vôbec dala zatiahnuť?

Ďalších pätnásť minút sa viezli slimačím tempom po okruhu, ktorým sa uberali aj ostatné koče a jazdci, usmievali sa, kývali hlavou a každých pár metrov zastavovali, aby prehodili pár slov so známymi. Samozrejme, bola tam Wilma s lordom Suttonom, a takisto Joseph. Bolo tam aj zopár iných ľudí, ktorých Lauren poznala, Elizabethiných známych, s ktorými sa zoznámila za posledné tri týždne, a iných, ktorým ju predstavili predošlý večer na plese. A bolo tam množstvo priateľov lorda Ravensberga, ktorí podišli na koni k bričke, aby s ním prehodili pár slov a predstavili sa jej.

Pretrpela to bez ťažkostí. Iba predošlý večer sa zjavila na verejnosti a teraz už necítila strach, ktorý ju držal v zajatí vyše roka. Bol žiarivý slnečný deň a cítila sa príjemnejšie, ako očakávala – a rozhodne príjemnejšie, než by sa bola cítila v spoločnosti pána Bartletta-Howa, preblesla jej hlavou zradná myšlienka. Ale ako mohol vikomt tak otvorene hovoriť o tej škandalóznej bitke v parku, keď by ho malo desiť pomyslenie, že bola jej svedkom? Bil sa za česť ženy – mliekarky. Väčšina mužov by vôbec nevenovala pozornosť žene tak hlboko pod ich úrovňou, aj keby bola sto ráz v núdzi.

Väčšina džentlmenov na dohľad ho poznala a očividne ich tešilo, že ho vidia. Zato väčšina dám ho otvorene ignorovala alebo mu len povýšené kývla hlavou. Ale mnohé z nich, staré aj mladé, si ho ukradomky obzerali. Bezpochyby to bol muž, ktorého si nebolo možné nevšimnúť. Vyžarovala z neho energia, smiech a bezstarostné opovrhovanie triezvymi pravidlami slušnosti. A ona bola jediná žena, s ktorou včera večer tancoval a ktorú dnes popoludní pozval, aby sa s ním previezla po parku. Ona, Lauren Edgeworthová, stelesnenie triezvych pravidiel slušnosti!

To pomyslenie by jej nemalo vôbec lichotiť.

Vikomt Ravensberg odbočil z cesty, prv ako urobili úplný okruh. Proti vlastnej vôli ju rozladilo vedomie, že čochvíľa sa vrátia na Grosvenor Square a ona mu bude musieť dať jasne najavo, že si neželá, aby jej naďalej prejavoval svoju galantnosť. Ale nevedela odolať, aby mu nepoložila jednu otázku, nech to bude akokoľvek nespôsobné.

„Prečo ste ma včera vyzvali do tanca?“ spýtala sa. „A prečo iba mňa? Vzápätí ste odišli. Prečo ste mi poslali ruže pod dojmom toho jediného stretnutia? A prečo ste ma dnes pozvali, aby som sa s vami previezla v bričke?“

Ach, bože. To nebola iba jedna otázka, a všetky boli neodpustiteľne hrubé. A mala dosť času, aby si to uvedomila, a zmocnili sa jej veľké rozpaky. Až také veľké, že si ani nevšimla, že nezabočil s bričkou na hlavnú cestičku vedúcu do londýnskych ulíc, ale na inú cestičku, čo viedla hlbšie do menej frekventovanej a väčšmi zalesnenej časti parku. Keď to konečne zbadala, bolo neskoro namietať. O tomto sa rozhodne bude hovoriť – najprv tancovala walz s povestným nemravníkom, potom nastúpila na jeho bričku, a teraz mu dovolila, aby sa s ňou vozil celkom osamote.

„Možno ste sa v poslednom čase nepozreli do zrkadla, slečna Edgeworthová,“ povedal napokon.

„Ale na plese lady Manneringovej bolo množstvo oveľa krajších dám, ako som ja,“ namietla. „A navyše podstatne mladších.“

„Nemám čo povedať o vašej mladosti,“ odvetil, „ale rozhodne mám čo povedať o vašej kráse. Ale ste si neuvedomili, že ste boli zďaleka najkrajšia dáma na plese, potom ste sa zrejme naozaj dávno nevideli v zrkadle.“

„Absurdné.“ Nikdy nemala veľkú trpezlivosť s lichotníkmi. Ani s dámami, ktoré si potrpeli na lichôtky. Nezaradila sa práve medzi ne? Ak áno, dostala, čo si zaslúži. Vraj najkrajšia dáma na plese. To určite! Cestička viedla na čistinku lemovanú zo všetkých strán mohutnými dubmi, ktorých vetvy vytvárali nad ich hlavami klenbu.

„Samozrejme, práve oči vám dodávajú jedinečnú krásu.“ Pozrel na ňu úkosom. „Jakživ som nevidel nijaké iné, ktoré by sa im vyrovnali farbou alebo krásou.“

To bolo mimoriadne nevhodné. Ale mohla si za to sama.

„Predpokladám, že ste vedeli, kto som,“ povedala. „Niekto na mňa ukázal prstom. Vedeli ste, čo sa mi stalo vlani. Takže za tým bola zvedavosť?“

Uprel na ňu prenikavý pohľad. „Tancovať s nevestou, ktorú opustili pri oltári?“ spýtal sa. „Dúfam, že v Newbury máte veľký park. Predpokladám, že Kilbourne sa do tejto chvíle šľahá bičom, že bol taký hlúpy a oženil sa s niekým iným, bezpochyby pod dojmom náhleho popudu, a tak stratil šancu mať za ženu vás.“

Nenávidela sa za to, že nachádzala útechu v jeho slovách. Vyše roka sa cítila taká… nepríťažlivá. „Mýlite sa, pane,“ odvetila. „Oženiť sa s grófkou z lásky a dodnes sa majú radi.“ Viezli sa v chladivom tieni zelene. Lauren sklopila slnečník na kolená, ale nezložila ho.

„A vás by si nezobral z lásky?“ Znova na ňu rýchlo, prenikavo pozrel.

Lauren zdvihla bradu a zahľadela sa pred seba. Ako sa ocitla v tejto pasci? „To je nevhodná otázka, mylord.“

Mierne sa pousmial. „Ponížene sa ospravedlňujem, madam,“ povedal. „Ale Kilboumova prehra mi priniesla výhru. Vyzval som vás do tanca, lebo aj keď som bol na opačnej strane plesovej sály lady Manneringovej, očarila ma vaša krása a pocítil som nutkanie zistiť, kto ste. Tie ruže som vám poslal preto, lebo keď som sa vrátil z plesu domov, takmer celú noc som iba ležal v posteli a myslel na vás. A dnes popoludní som vás navštívil a pozval na výlet bričkou preto, lebo keby som vás znova neuvidel, do konca leta by ste ma vo dne prenasledovali v myšlienkach a v noci v snoch.“

Lauren šokovane otvárala oči, ale keď dohovoril, len naňho zlostne zagánila a nezmohla sa na slovo. Vari si o nej myslí, že je až taká pochabá a ľahkoverná?

„Mylord,“ povedala s chladnou dôstojnosťou, ktorou bola obrnená takmer celý život, „nijaký džentlmen by sa dáme takto nevysmieval. Ale varovali ma, že vy nie ste džentlmen, a na vlastné oči som sa presvedčila, že je to pravda. A teraz mi to isté hovoria moje uši. Bola by som vám vďačná, keby ste ma bez meškania odviezli späť na Grosvenor Square.“

Mal tú bezočivosť, že na ňu pozrel a mierne sa uškrnul. „Ale sama ste sa na to pýtali,“ povedal a preložil si opraty do pravej ruky. Ľavou ju chytil za ruku a zdvihol si ju k perám. „Nebolo by odo mňa veľmi džentlmenské, keby som vám klamal, však?“

„Zrejme ste očakávali,“ odvetila ľadovo dôstojne, „že budem ľahká korisť a naletím na vašu vtieravú galantnosť, lord Ravensberg, lebo som odvrhnutá nevesta. Mysleli ste si, že sa na mne zabavíte. Ale musím vás sklamať. Prišla som do mesta robiť spoločnosť vojvodkyni z Portfrey, ktorá čaká dieťa. Neprišla som loviť manžela. Netúžim po ňom a nikdy nebudem. A aj keby som túžila, nikdy by som nenaletela mužovi, ako ste vy.“

„Mužovi, ako som ja?“ Zrazu si uvedomila, že smerujú k bráne parku. „Hovorili vám o mne hrozné veci, slečna Edgeworthová? Bezpochyby. A na vlastné oči ste videli, ako sa bijem polonahý v parku a bozkávam sa s mliekarkou. Priznal som sa, že som zlomil bratovi nos a nedôstojné ma vykázali z rodičovského domu. Mám dojem, že nádej na pokračovanie našej známosti je skutočne veľmi mizivá.“

„Absolútne vylúčená.“ Vynorili sa z tieňa stromov a slnko im akoby na posmech zažiarilo na hlavu.

„Zlomili ste mi srdce.“ Znova k nej obrátil tvár a uprel na ňu pohľad predchnutý citom – ibaže aj teraz mu v hlbinách očí videla smiech.

„Pochybujem, že nejaké máte,“ odvrkla.

Potom už ani jeden z nich neprehovoril. Keď brička o pár minút zastala pred dverami vojvodovho domu, sluha lorda Ravensberga sa prudko rozbehol cez námestie, kde ho jeho pán zanechal, a pribehol ku konským ohlávkam. Lauren nemala na výber, len zostať sedieť, kým jeho lordstvo nezoskočí a neobíde povoz, aby jej pomohol zostúpiť. Ale ani to jej nedovolil urobiť dôstojne. Chytil ju oboma rukami v páse a zložil ju na chodník. Nenechal ju skĺznuť po svojom tele, ako sa v jednu hroznú chvíľu bála, ale aj tak bola od neho len na pár centimetrov, keď sa jej nohy dotkli zeme. Znova ho prebodla opovržlivým pohľadom.

„Ďakujem za výlet, mylord,“ povedala ľadovo dôstojne. „Dovidenia.“

Celá tvár sa mu rozžiarila pobaveným diabolským úsmevom.

„Ja ďakujem vám.“ Odtiahol ruky z jej pása a vystrúhol elegantnú poklonu.

Dvere domu už boli otvorené, lebo Powers si všimol, že sa vrátili. Lauren nenáhlivo dôstojne vyšla hore schodmi a vkročila do haly. Keď sa za ňou zatvárali dvere, ani sa neobzrela.

„SUTTONA…“ spýtal sa lord Farrington. „Áno, poznám ho celkom dobre, Ravensberg. Študovali sme v Oxforde v tom istom čase. To bolo ešte predtým, ako zdedil titul, stal sa hlavou rodiny a neznesiteľne prudérnym pilierom spoločnosti.“

„Na budúci týždeň ho pozveš na predstavenie do svojej divadelnej lóže,“ prikázal mu Kit. „Samozrejme, aj so snúbenicou.“

„Skutočne?“ začudoval sa lord Farrington. Sedeli na koňoch a klusali po Rotten Row trochu včaššie ráno ako zvyčajne. Ešte vždy tam bolo takmer pusto. „Smiem sa spýtať prečo?“

„Pretože Wilma Fawcittová je sesternica slečny Edgeworthovej,“ pripomenul mu Kit. „Alebo, lepšie, nevlastná sesternica. A pozveš aj ju.“

„Slečnu Edgeworthovú? Aha…“ V hlase jeho priateľa zrazu znelo pochopenie. „A predpokladám, že pozvem aj teba, Ravensberg. Alebo si sa už pozval? A prečo by som ti mal, prepánajána, pomáhať vyhrať stávku, keď sa tak pripravím o sto guineí?“

„Pretože nebudeš vedieť potlačiť zvedavosť a pozorovať, ako napreduje moje dvorenie,“ odvetil Kit so smiechom. „A iste ťa poteší, že moje šance sú žalostne slabé. Keď som sa s ňou bol na druhý deň po plese u Manneringovcov previezť v parku, zaplavil som ju lichôtkami, a namiesto toho, aby sa červenala a samoľúbo usmievala, premenila sa na cencúľ, ako ste ma varovali, a obvinila ma, že sa jej vysmievam. Cítil som sa, akoby ma vyložili na severnom póle a nemal som sa ako dostať domov.“

„Nepodarilo sa ti na ňu zapôsobiť svojím šarmom?“ lord Farrington zaklonil hlavu a zaburácal smiechom. „Strácaš štýl, Ravensberg?“

„V priebehu ďalšieho pol druha týždňa,“ pokračoval Kit, „som pretrpel desivé množstvo plesov a večierkov, dokonca som bol aj na koncerte, ale nikde po nej nebolo ani stopy. Najvyšší čas vziať osud do vlastných rúk. Musíme ju zlákať do divadla.“

„My dvaja?“ Lord Farrington obrátil koňa k východu na Queen's Gate a zamieril tým smerom.

„A myslím, že by si mal pozvať aj nejaké ďalšie páry,“ dodal Kit. „Nesmie to vyzerať priveľmi okato. Iste nemusím dodávať, že vrcholne úctyhodné páry…“

„Samozrejme. A predpokladám, že pri pozvaní sa mám zabudnúť zmieniť, že členom spoločnosti bude aj zlopovestný lord Ravensberg,“ poznamenal jeho priateľ.

„Nie, nie,“ namietol Kit, „nechcem vyhrať nečestným spôsobom. Určite by neprišla, keby sa dozvedela, že tam budem aj ja. A keď to zistí Sutton a jeho snúbenica, využijú svoj vplyv, aby ju od toho odradili. Takisto Anburey a jeho pani. Pravdepodobne aj Portfrey a vojvodkyňa, hoci nie som si celkom istý, či v tejto dáme náhodou nemám spojenca – smejú sa jej oči. V každom prípade sa spolieham na to, že zborové odrádzanie slečny Edgeworthovej bude dosť hlasné, aby ju donútilo urobiť im všetkým napriek a prísť.“

„Ehm, to rovno môžeš splatiť všetky dlžoby a ponechať výber nevesty na otca.“ Lord Farrington pokrútil hlavou, popchol koňa do cvalu a na chvíľu zanechal priateľa v oblaku prachu.

Prv ako Kit vyrazil za ním, uvedomil si, že možnosť vyhrať stávku je nielen lákavá, ale aj potrebná výzva do boja. Slečna Edgeworthová je škrobená, slušná a očividne nemá ani štipku zmyslu pre humor. Ale zároveň je mučivo krásna a nie je odolná výzvam. Rozhodne nedovolí, aby jej život riadili príbuzní. A prejavila aj pozoruhodnú inteligenciu a duchaplnosť, keď odmietla jeho priveľmi okaté lichôtky v parku. Aké by to bolo s takou dámou v posteli? Tá myšlienka ho fascinovala.

Potreboval sa s ňou znova stretnúť. Pre tú stávku. Preto, lebo chcel ísť do Alvesley na základe vlastných podmienok. A preto, lebo si stanovil osobný cieľ – preniknúť pod tú chladnú fasádu dámy – teda, ak je pod tou fasádou niečo, do čoho sa dá preniknúť. Možno tam nič nie je.

Ruže po pár dňoch zvädli. Ale medzi stránkami niekoľkých ťažkých kníh, ktoré jej lokaj vyniesol z knižnice do izby, bol ešte jeden púčik. Je priveľmi dokonalý, aby som mu dovolila zaschnúť alebo upadnúť do zabudnutia, povedala si.

Po plese u Manneringovcov odmietala všetky ďalšie pozvania na spoločenské podujatia a na výlety do parku. Chodievala na nákupy a na prechádzky, prečítala niekoľko kníh z vojvodovej zbierky a z Hookhamovej knižnice, usilovne vyšívala a háčkovala. Takmer denne písala listy Gwendoline a Gweninej mame, tete Clare. Dokonca napísala aj Lily a požiadala vojvodu, aby list zaradil do svojej pošty – Lily bola jeho dcéra. Ak jej dni opanovala nuda a istý nepokoj – nuž, taký bol osud dámy.

Ale v ten večer sa viezla v koči grófa Suttona s grófom a Wilmou. Mali namierené do divadla, kam ich pozval lord Farrington na predstavenie Shakespearovho Kráľa Leara. Jedným z jeho hostí mal byť aj vikomt Ravensberg.

„Keď prídeme, musíš si sadnúť medzi mňa a Suttona, Lauren,“ radila jej Wilma nie prvý raz, keď koč zastal za inými kočmi neďaleko vchodu do divadla.

Wilma bola neoblomne rozhodnutá odmietnuť pozvanie a vo svojom snúbencovi mala pevného spojenca. Ale pred pár týždňami Lauren objavila svoju netušenú stránku – neochotu dať sa riadiť inými, nech to mysleli akokoľvek dobre. A pozrime, kam to dospelo! Oznámila Wilme, že prijme pozvanie lorda Farringtona, aj keď sa s ním nikdy nestretla. Stále si nebola istá, čo by robila, keby Wilma nepovažovala za svoju povinnosť sprevádzať ju aj s lordom Suttonom.

Koč sa posunul o kúsok vpred, lokaj otvoril dvere a spustil schodíky. Spomedzi davu pred vchodom do divadla vystúpil džentlmen a nastavil pomocnú ruku.

„Slečna Edgeworthová?“ prihovoril sa jej vikomt Ravensberg. „Dovolíte?“

V širokom čiernom večernom plášti a hodvábnom cylindri vyzeral neuveriteľne príťažlivo. Lauren mu vložila ruku do dlane, aj keď Wilma a lord Sutton mrmlavo namietali, ale márne.

„Ďakujem, mylord.“ Zostúpila na chodník.

„Fialový plášť,“ poznamenal, „a pod ním šaty rovnakej farby. Ale tentoraz majú svetlejší odtieň ako vaše oči – a nie sú také žiarivé. Všade som vás hľadal, no nikde vás nebolo vidieť. Musel som sa uchýliť k tomuto strategickému ťahu.“ Viedol ju cez preplnený foyer divadla k schodišťu a hore do lóže.

„Prečo?“ spýtala sa.

Odpovedal protiotázkou. „Prečo ste prijali pozvanie?“ 
„Možno preto,“ odvetila, „lebo obdivujem tvorbu pána Shakespeara.“ Usmial sa.

„Lauren,“ zakričala im spoza chrbta Wilma, „nezabudni, že si máš sadnúť medzi mňa a Suttona. Chcem, aby si mi hovorila, čo sa odohráva na javisku. Som taká nemožná. Nikdy som nerozumela tomu archaickému jazyku.“

„Tak,“ zamrmlal lord Ravensberg, „práve vám poradili, ako máte uniknúť pred mojimi smilnými pazúrmi, slečna Edgeworthová. Ak si sadnete vedľa mňa, čo by ma veľmi potešilo, možno by som vám celý večer šepkal do uška chlipne nezmysly a pod rúškom tmy sa vás dotýkal na miestach, kde by sa to nemalo.“

Jeho slová zneli šokujúco opovážlivo. Uvedomila si, že to mal v úmysle, tak ako vytrvalé vychvaľovanie jej krásy vtedy v parku ju malo skôr provokovať ako oklamať. Nedala najavo pobúrenie. Mala podozrenie, že by mu tým len nahrala do karát a bavil by sa na nej. Hoci vôbec nechápala, prečo by muža ako on malo baviť, keď ju podpichuje.

„Keby som túžila uniknúť pred vašimi pazúrmi, mylord,“ odvetila, „bola by som zostala doma.“

„To sú skutočne provokatívne slová,“ zamrmlal, potom zastal pred jednou lóžou a otvoril dvere.

O pár minút neskôr, keď Lauren predstavili lordovi Farringtonovi, slečne Janet Merklingerovej a manželom Merklingerovcom, rodičom mladej dámy, Lauren sa usadila na zamatom potiahnutú stoličku v prednej časti lóže, aj keď Wilma, ktorá sa pritom zhovárala s pani Merklingerovou, sa jej v tom usilovala zabrániť.

Vikomt Ravensberg si sadol vedľa nej.

Napriek všetkým dobrým úmyslom Lauren cítila chvejivé šteklenie z jeho blízkosti a očakávanie, ktoré veľmi pripomínalo vzrušenie. Ak bude priveľmi opovážlivý alebo sa bude správať inak nevhodne, dá mu poriadnu príučku. Takmer sa tešila, ako si zmerajú duševné sily.

Život bol zvyčajne taký nudný a predvídateľný…

Sedela presne tak, ako očakával, vôbec sa nedotýkala ani časťou chrbta operadla. Ale nebolo by presné, keby povedal, že sedela rovno ako lineár. Chrbát mala elegantne prehnutý. Každá linka jej tela pôsobila pôvabne. Ale bol to disciplinovaný pôvab. A možno nevedomý. Rozhodne sledovala hru nadovšetko pozorne, ruky jej ležali bez pohybu v lone a v jednej zvierala zatvorený vejár.

Kit ju pozoroval.

Uvedomovala si to? Všimla si, aký rozruch a záujem vzbudil ich príchod do Farringtonovej lóže v parteri a v ostatných lóžach? Uprelo sa na nich množstvo monoklov a lorňonov a potom sa hlavy naklonili k sebe, ako keď si ľudia šepkajú klebety. Samozrejme, po tom, čo sa s ňou previezol po parku, vzniklo takisto veľa rečí – podľa Rusha najmä o tom, že sa s ňou odviezol na menej frekventovanú cestičku a nedokončil s ňou celý spoločenský okruh. Ale prešli dva týždne a nestalo sa nič, čo by rozdúchalo plamene špekulácií.

No ona akoby nevnímala záujem, ktorý vzbudila. Až keď sa skončilo prvé dejstvo, odvrátila pozornosť od javiska.

„Celkom som zabudla,“ povedala, „aké to je sledovať živé predstavenie. Človek úplne prestane vnímať, že existuje, však?“

„Nesledoval som tú hru,“ priznal sa náročky stíšeným hlasom.

Stisla pery s takmer nepostrehnuteľným výrazom hnevu a otvorila vejár. Očividne pochopila, ako to myslel. A rovnako očividne nesúhlasila s jeho nezáväzným flirtovaním. Ani on sám s tým nesúhlasil. Mal v talóne aj oveľa účinnejšie zbrane. Ale zdalo sa mu zábavné zisťovať, ako ďaleko môže zájsť, kým celkom nestratí sebaovládanie – a čo sa stane, ak ju k tomu dotlačí. Tají sa za jej chladnou fasádou niečo zaujímavé?

Všetci ostatní v lóži vstali. Farrington vychádzal von so slečnou Merklingerovou, aby jej kúpil limonádu. Jej rodičia ich nasledovali, celkom ako sa patrilo.

„Lauren,“ lady Wilma Fawcittová sa jej zľahka dotkla pleca, „Sutton sa ponúkol, že nás odprevadí do lóže lorda Bridgesa, aby sme sa pozdravili s drahou Angelou. Poď s nami.“ Pôvabne sa usmiala na Kita. „Bože dobrý, lord Ravensberg, zostanete tu celkom sám. Ale vrátime sa pred začiatkom druhého dejstva.“

Kit si spomenul, že lady Bridgesová je Suttonova sestra. Vstal. Slečna Edgeworthová nevstala. Pomaly si ovievala tvár a vyložila si štíhlu ruku na zamatovú opierku na okraji lóže.

„Myslím, že tu zostanem, Wilma,“ povedala. „Odovzdaj odo mňa pozdrav lady Bridgesovej.“

Zaujímavé!

Suttonovi a jeho snúbenici nezostávalo iné, len zájsť do lóže Bridgesovcov, ktorá bola na celkom opačnej strane divadla. Slečna Edgeworthová sa zahľadela do partera a naďalej si ovievala tvár, a tak sa Kit znova usadil.

„Na polostrove ste boli prieskumným dôstojníkom, lord Ravensberg,“ ozvala sa, ale neobrátila k nemu hlavu. „Špehom.“

Takže sa o ňom informovala? „Dávam prednosť tomu prvému označeniu,“ povedal. „Pri slove špeh si človek predstaví dlhé plášte, dýky a bravúrne činy, pri ktorých vstávajú vlasy dupkom.“

Vtedy sa k nemu obrátila. „Očakávala by som, že taký život by sa vám páčil,“ poznamenala. „Nebol taký?“

Pomyslel si na dlhé osamelé cesty po nepriateľskom území, niekedy na koni, ale častejšie peši, bez ohľadu na ročné obdobie. Pomyslel si na všetko márne úsilie, na to, ako sa musel vyhýbať francúzskym prieskumným hliadkam a ako bolestne ťažko nadväzoval styky s partizánmi v Portugalsku a Španielsku, ako trpezlivo a takticky musel rokovať s diktátormi, horúcimi hlavami a krutými, fanatickými nacionalistami, na nevýslovné zverstvá, ktoré sa diali ďaleko od bojových línií – mučenie, drancovanie, popravy. Na vyčerpanosť tela i ducha a ustavičnú citovú vyprahnutosť. Na svojho brata…

„Žiaľ, bolo to oveľa nudnejšie,“ povedal so smiechom.

„A predsa vám v niekoľkých vojenských hláseniach vyslovili pochvalu. Viac ráz ste urobili veľa pre svoju krajinu. Ste vojnový hrdina.“

„Svoju krajinu?“ Zamyslel sa nad tým. „Pochybujem. Vojak často uvažuje, za čo vlastne bojuje.“

„Iste bojuje za to,“ povedala, „čo je správne. Človek bojuje na strane dobra proti silám zla.“

Keby to tak bolo, prečo by bol trpel nespavosťou? A prečo by ho prenasledovali nočné mory, keď konečne zaspal?

„Takže vy veríte,“ spýtal sa jej, „že každý Francúz – a každá Francúzka – je zlý a každý Brit, Prus a Španiel je dobrý?“

„Pravdaže nie,“ odvetila, „ale Napoleon Bonaparte je zlý. A preto každý, kto bojuje zaňho, je takisto zlý.“

„Predpokladám,“ povedal, „že vo Francúzsku je množstvo matiek, ktorých synovia padli v boji a ktoré veria, že každý britský vojak je stelesnené zlo.“

Otvorila ústa, že niečo povie, no hneď ich zatvorila.

„Vojna je zlá,“ ozvala sa napokon, „ale vojny vyhlasujú ľudia a ľudia v nich bojujú. K tej jazve pod bradou ste prišli v boji?“

Ťahala sa mu po ľavej strane od konca sánky až po špic brady. „V Talavere,“ odvetil. „No nikdy som sa na ňu veľmi nesťažoval. O päť centimetrov nižšie, a už by som zvyšku ľudstva vyhrával na harfe.“ Usmial sa na ňu a zľahka jej prebehol hánkou po ruke, v ktorej držala vejár – od okraja jej krátkeho nadýchaného rukáva až po horný okraj rukavičky. Pokožku mala hodvábnu a hrejivú.

Všade naokolo znel hlasný šum rozhovorov, diváci sa navzájom navštevovali v lóžach i v parteri, vymieňali si dojmy z predstavenia a klebety. A zrazu akoby oni dvaja boli celkom sami. Zaplavil ho úplne nečakaný príval sexuálnej túžby k tejto žene, ktorá neurobila nič preto, aby ju v ňom vyvolala. Oplývala síce krásou, ale nie ženskosťou. Dokonca jej nevidel na tvári ani srdečný úsmev. A naproti tomu jeho telo po nej túžilo.

Odtiahla ruku. „Nedovolila som vám, aby ste sa ma dotýkali, mylord,“ ohradila sa. „V skutočnosti som vás k tomu nijako nepovzbudila. Prečo ste sa rozhodli pre tento dnešný… strategický ťah?“

„Už ma unavovalo donekonečna navštevovať všetky podujatia spoločenskej sezóny,“ odvetil. „Pomaly sa zo mňa stáva desivo úctyhodný muž. Smotánka sa už musela nudiť, keď posledný týždeň nemohla pretriasať moje nové výčiny. Bol som nútený konať.“

„Keby som sa na vás bola usmievala a nadchýnala sa vami na plese lady Manneringovej,“ podotkla, „a keby som sa počas jazdy v Hyde Parku bola pochabo chichotala, v okamihu by ste boli stratili záujem, lord Ravensberg.“

„Bože dobrý, to teda áno,“ súhlasil. Vnímavá žena.

„Bola by som vám vďačná, keby ste nebrali meno Božie nadarmo,“ povedala tak škrobené, až ho to očarilo. „Vidím, že som sa k vám správala nevhodne. Mala som vás povzbudzovať.“

„Nikdy nie je neskoro,“ poznamenal a posunul si stoličku o centimeter bližšie k nej, „napraviť nevhodné správanie, slečna Edgeworthová.“

„Vysmievate sa mi,“ povedala. „Stále sa zo mňa smejete. Oči sa vám ani na chvíľu neprestanú smiať.“

„Usmievať,“ opravil ju. „Krivdíte mi. Oči sa mi usmievajú od radosti, lebo vždy keď na vás pozrú, vidia takú krásnu ženu, že im nestojí za to pozerať na nijakú inú – ani na ňu myslieť alebo o nej snívať.“

Uvedomil si, že sa pri nej cíti nesmierne príjemne – a dvorí jej celkom ináč, ako mal pôvodne v úmysle, s nápadným nedostatkom jemnosti. Ale mal podozrenie, že tejto žene sa nedá dvoriť bežným spôsobom.

„Vzdávam sa,“ odvetila s jemným rumencom na tvári, „my dvaja nemáme spoločné celkom nič, mylord, na čom by sa dal založiť zmysluplný vzťah – ak vám o to ide. My dvaja sme rozdielni ako deň a noc.“

„A predsa sa deň a noc letmo stretnú na svitaní a na súmraku,“ namietol stíšeným hlasom, prižmúril oči a naklonil hlavu o trošičku bližšie. „A ich splynutie predstavuje pre pozorovateľa tie najčarovnejšie chvíle za celých dvadsaťštyri hodín. Žiara vychádzajúceho alebo zapadajúceho slnka môže v duši pozorovateľa zapáliť vášeň a túžbu.“ Šibalsky sa usmial a končekmi prstov sa dotkol jej ruky v rukavičke.

Prudko ju odtiahla a potom si zrejme uvedomila, že sú na očiach verejnosti, a tak ju pôvabne zdvihla a ovievala si zrumenené líca. „Neviem nič o vášni,“ odvetila. „Strácate so mnou čas, mylord. Nepatrím k ženám, na ktoré takéto slová účinkujú.“

„V tomto divadle je skutočne veľmi teplo,“ poznamenal ticho, s očami upretými na vejár.

Náhle sa prestala ovievať, obrátila hlavu a pozrela mu priamo do očí. Očakával, že sa odtiahne, keď zistí, ako sú si blízko, ale ani trochu ju to nevyviedlo z miery. Za jej sebaovládaním cítil hnev a chcel, aby prepukol, hoci aj na tomto verejnom mieste. Možno práve tu. Okamžite by sa stali vďačnou témou rozhovorov. Ale takmer videl, ako pritiahla uzdu ešte pred odpoveďou.

„Dobre vám radím, po dnešnom večere ma viac nevyhľadávajte,“ povedala. „Už neprijmem nijaké ďalšie pozvanie tam, kde by ste boli pozvaný aj vy, mylord. Som zvyknutá pohybovať sa v kruhoch, kde sú páni ozajstní džentlmeni.“

„To musí byť neznesiteľná nuda,“ poznamenal.

„Možno,“ znova roztiahla vejár. „Mám rada nudný život. Nudu ľudia veľmi podceňujú. Možno som nudná osoba.“

„Tak potom by ste sa mali vydať za niekoho, ako je Bartlett-Howe alebo Stennson,“ nadhodil. „Vždy keď sa pohnú, stratia sa v oblaku prachu.“

Chvíľu si myslel, že sa už-už zasmeje. Potom bol presvedčený, že sa nadýchla, aby ho zničujúco uzemnila, o čo sa pekelne – ktovie prečo! – usiloval. Ale, dočerta, dvere lóže sa otvorili, prv ako sa stihla zasmiať alebo vybuchnúť, a ona rýchlo odvrátila hlavu a znova sa zahľadela do partera.

Kit vstal a uklonil sa pani Merklingerovej s dcérou, pomohol im znova sa usadiť na svojich miestach a spýtal sa ich, ako sa im páčilo prvé dejstvo. Usmial sa a žmurkol na Farringtona, ktorý ani brvou nemihol, a usadil sa vedľa Lauren Edgeworthovej krátko predtým, ako sa vrátili Sutton a lady Wilma a všetkých obšťastnili stručným obsahom rozhovoru, ktorý viedli s lady Bridgesovou a jej spoločnosťou.

Druhé dejstvo ich zachránilo pred tým, aby zomreli od nudy.

PÄŤ dní vytrvalo lialo ani z krhly. V krátkych prestávkach, keď lejak ustal, nebolo možné ísť na prechádzku ďalej ako do zadnej záhrady domu vojvodu z Portfrey. Lauren by bola celkom rada, keby mohla ticho sedieť doma, robiť spoločnosť Elizabeth a venovať sa vyšívaniu a písaniu, ale všetko akoby sa proti nej sprisahalo.

Na druhé ráno po návšteve divadla prišla vojvodkyňa z Anburey a jemne Lauren vyčítala, že zostala sama s vikomtom Ravensbergom, keď ju Wilma chcela odviesť na návštevu lóže lady Bridgesovej. Aj keď Lauren podotkla, že v lóži lorda Farringtona zostala dobrovoľne a ich rozhovor prebiehal pred očami všetkých návštevníkov divadla, ktorí mali záujem sa na nich pozerať, teta ju upozornila, že pokiaľ ide o povesť dámy, opatrnosti nikdy nie je dosť. A veľavýznamne dodala, že za daných okolností by mala byť mimoriadne opatrná.

Pozvala vojvodu a vojvodkyňu z Portfrey a Lauren na druhý deň na večeru. Bola by to celkom príjemná rodinná udalosť, keby tam nebol istý osamelý muž, ďalší z radu úctyhodných a nudných priateľov grófa Suttona, ktorý počas večere sedel vedľa Lauren a za celý čas ju ani na chvíľu neopustil. Ničilo ju, že ako dvadsaťšesťročná, takpovediac odvrhnutá nevesta je objektom dobre mysleného dohadzovania všetkých blízkych príbuzných.

Do reči prišiel aj vikomt Ravensberg. Po večeri lord Sutton porozprával spoločnosti v salóne o vikomtovom poslednom škandalóznom kúsku. Deň predtým poskytol ľuďom divadlo a za bieleho dňa, keď na chvíľu prestalo pršať, si šiel zaplávať do Serpentíne v Hyde Parku, oblečený iba – na tú tému sa gróf nechce] vyjadrovať v prítomnosti dám. Lord Ravensberg sa veselo smial, keď vyšiel z vody a odhalil sa v šokujúcej spodnej bielizni – dokonca nemal na nohách ani čižmy! Posmešne sa uklonil lady Waddingthorpovej a pani Healyovej-Rydovej, ktoré sa pri ňom zastavili, akokoľvek boli zdesené, že sú svedkami takého šokujúceho výjavu, a vykonali si svoju povinnosť – oznámili mu, že robí hanbu svojmu menu, rodine a uniforme, ktorú ešte nedávno nosil. Samozrejme, práve ony potom začali ani nie pred hodinou šíriť túto senzáciu v salóne lady Jerseyovej.

Úctyhodný mladý muž Lauren vážne pošepkal, že niektorí džentlmeni si to meno nezaslúžia.

V priebehu týždňa písala listy domov aj ich zopár dostala, okrem iného od Gwendoline, svojej sesternice a najdrahšej priateľky – vlastne skôr sestry ako sesternice. Vyrástli spolu a väčšinu života boli doslova nerozlučné. Gwen jej písala o liste, ktorý dostala jej matka, vdova po grófovi, od tety Sadie.

„Je zrejmé, že ťa obklopuje hotovou armádou vhodných nápadníkov,“ písala Gwen. „Bezpochyby veľmi úctyhodných a nudných až strach. Úbohá Lauren! Nenájde sa tam niekto výnimočný – koho ty považuješ za vhodného? Ach, viem, že netúžiš po nápadníkoch, či už vhodných, alebo nie, ale predsa len… nenájde sa tam niekto taký?“

Lauren si vedela predstaviť žiarivý, šibalský úsmev, s akým Gwen písala tie slová. Samozrejme, že nik taký sa nenašiel. Vari úmyselne provokuje? uvažovala. Namojveru, plávať polonahý v Serpentíne!

Gwenin list sa končil vetou napísanou trochu tmavším atramentom, akoby dlho sedela pri písacom stole, prv než ju pridala k ostatným, pričom znova a znova ponárala pero do kalamára.

„Dnes ráno zavítali do vdovského domu Lily a Neville a oznámili radostnú novinu, že Lily je v požehnanom stave.“

To bolo všetko. Nenapísala, ako Lily žiarila radosťou a Neville sa nadúval pýchou. Nenapísala, ako teta Clara určite plakala od šťastia pri predstave, že bude držať v náručí prvé vnúča – ani o ostni bolesti, akú Gwen musela cítiť pri spomienke na dieťa, o ktoré prišla pri páde z koňa, po ktorom ostala chromá.

Len holý fakt, že Lily čaká dieťa. Lily aj Elizabeth – obe boli v požehnanom stave a bezhranične šťastné. Zatiaľ čo Lauren sa chystala kúpiť si neskôr v lete vlastný staropanenský dom a presviedčala samu seba, že presne po tom v živote najväčšmi túži.

Lily, samozrejme, oznámila novinu aj otcovi. Lauren bola práve s Elizabeth v predpoludňajšom salóne, keď prišiel s listom, aby oznámil tú novinu manželke.

„Ach, predsa sa to podarilo, Lyndon?“ zvolala Elizabeth a pritisla si ruky na hruď. „Lily bola presvedčená, že je neplodná.“ Potom si zahryzla do pery a ustarostené pozrela na Lauren.

Lauren sa na ňu čo naj srdečnej šie usmiala. „Musíte byť veľmi šťastný, vaša milosť.“

„Veru som, Lauren.“ Ale vzápätí sa ľútostivo zasmial. „Alebo aspoň som bol, kým som si pred chvíľou neuvedomil, že teraz sa budem báť nielen o manželku, ale aj o dcéru.“

Lauren odložila výšivku a vstala, aby nechala Elizabeth a vojvodu samých.

A potom na šiesty deň doručili pri raňajkách Lauren kartičku. Bola to pozvánka od pani Merklingerovej, aby k nim prišla na druhý deň na večeru, po ktorej sa celá spoločnosť presunie do súkromného boxu pána Merklingera vo vauxhallských záhradách, kde sa má konať tanečná zábava a po nej ohňostroj.

V divadle sa s Merklingerovcami veľmi nerozprávala. A predtým sa s nimi nestretla. Ich pozvanie pochopila tak, že medzi hosťami, ktorí sa majú zísť na večeri, bude aj vikomt Ravensberg. Vymyslel ďalší manéver.

Celkom jasne mu povedala, že s ním už nechce mať nič spoločné. Šesť dní to vyzeralo, že sa zmieril s odmietnutím. Uľavilo sa jej. Ach, koho chce oklamať? Posledných šesť dní bolo takmer neznesiteľne nudných, hoci sa veľmi nelíšili od predchádzajúcich dní. Musí to pozvanie odmietnuť. Nemôže sa dobrovoľne vystaviť napospas lichôtkam vikomta Ravensberga a jeho cielenej snahe šokovať ju. Tie lichôtky boli tak okato neúprimné. Musí to odmietnuť. A predsa…

A predsa sa hovorilo, že vauxhallské záhrady sú večer očarujúce.

Okrem toho bola zvedavá, ako mieni ďalej postupovať, keď mu dala jasne najavo, že na ňu jeho lichôtky neplatia.

A teta Sadie, Wilma aj lord Sutton dôrazne neschvaľovali jeho spoločnosť. To je samo osebe odporúčaním, pomyslela si previnilo.

Elizabeth čoskoro privedie na svet dieťa a Lauren bude musieť pokračovať ďalej… a žiť životom, aký je podľa nej pre ňu najvhodnejší.

A Lily takisto čaká dieťa. Neville je ženatý a čoskoro sa stane otcom.

„Čo mám robiť?“ Ukázala pozvánku Elizabeth. Tá si ju prečítala a vrátila jej ju. „Predpokladáte, že medzi hosťami bude aj lord Ravensberg?“ 
„Áno.“

Elizabeth na ňu láskavo pozrela. „Čo chcete robiť?“

„Je to povestný nemravník,“ odvetila Lauren. „Prečo inak by provokoval ľudí tým, že plával v Serpentíne, a keď ho pristihli a dohovárali mu, len sa nad tým zasmial?“

„Ale je to aj pozoruhodne príťažlivý mladý muž,“ podotkla Elizabeth. „Priťahuje vás, Lauren. Čo si želáte? Nemôžem vám radiť, čo máte robiť. Ktorý pocit je silnejší – nesúhlas s počínaním vikomta Ravensberga, alebo to, čím vás priťahuje? Na tú otázku si musíte odpovedať sama.“

„Nepriťahuje ma,“ namietla Lauren.

„Potom vám určite nemôže uškodiť, ak využijete príležitosť a pôjdete sa večer zabaviť do vauxhallských záhrad,“ poradila jej Elizabeth. „Teda, pokiaľ vás len bytostne neodpudzuje.“

„Neodpudzuje ma.“

Elizabeth dala zložený obrúsok vedľa taniera, vstala od stola a položila si ruku na brucho. „Lauren,“ povedala, „Lyndona aj mňa trápi, že Lilina novina vás tu zastihla tak skoro po vašom príchode, a zrejme si kladiete otázku, či sa vám niekedy podarí uniknúť bolestným spomienkam. Nie,“ chytila Lauren pod pazuchu a viedla ju do predpoludňajšieho salóna, „to jednoducho nemôžete popierať. Veľmi dobre viem, ako hlboko ste boli oddaná Nevillovi. Ale, prosím vás – ach, zaprisahala som sa, že neurobím tú istú chybu ako Sadie a nebudem vám chcieť dirigovať život.“ Vzdychla si. „Ale nemôžem celkom odolať. Lauren, prosím vás, nenamýšľajte si, že váš život sa skončil, alebo aspoň šanca na šťastný, plnohodnotný život. Sama najlepšie viete, čo vás urobí šťastnou, a ak je to utiahnutý život ďaleko od spoločnosti, potom vás v tom budem podporovať. Ale… Nie, rozhodne už nič viac nepoviem. Skutočne chcete počuť moju radu, pokiaľ ide o to pozvanie?“

„Nie,“ odvetila Lauren po krátkej úvahe. Ľútostivo sa usmiala. „Nebolo odo mňa správne, že som vás o ňu žiadala. Pôjdem. Vždy som túžila vidieť vauxhallské záhrady. A lord Ravensberg ma ani nepriťahuje, ani neodpudzuje, Elizabeth. Pre mňa nie je vôbec podstatné, či bude hosťom pani Merklingerovej.“

Elizabeth ju potľapkala po pleci.

Keď sa Lauren o niekoľko minút ocitla sama v izbe, zrazu si na čosi spomenula – na slová, na ktoré nemala v danej chvíli príležitosť odpovedať.

Tak potom by Ste sa mali vydať za niekoho, ako je Bartlett-Howe alebo Stennson. Vždy keď sa pohnú, stratia sa v oblaku prachu.

To bolo neuveriteľne surové! Kruté! Nepekné! Absolútne rozkošné!

Lauren rýchlo schmatla z najbližšej stoličky vankúš a pritisla si ho na ústa, aby stlmila búrlivý smiech. Potom musela odložiť vankúš a pohľadať si vreckovku, aby si utrela slzy, ktoré jej vyhŕkli od smiechu.

Nesmiem ho povzbudzovať, dohovárala si prísne, ani len týmto tajným smiechom.

Už bolo tma, keď sa na člne blížili k vauxhallským záhradám. Mohli sa tam dostať aj kočom po moste, ako im vysvetlil Merklinger pri večeri, ale prečo by si dali ujsť takú príležitosť na romantiku a nepreplavili by sa tam na člne, najmä keď ten pekelný lejak konečne utíchol a zdalo sa, že bude jasná, hviezdnatá noc pri splne mesiaca.

Naozaj, prečo, pomyslel si Kit, keď pomohol slečne Edgeworthovej nastúpiť do člna a usadil sa na lavičke vedľa nej. Sedel po jej boku aj pri večeri, lebo pani Merklingerová sa očividne domnievala, že sú dvojica – tak ako sa vytrvalo usilovala dať dokopy Farringtona a svoju utešenú dcéru. Farringtona si pre to jeho známi stále doberali.

„A tak,“ ozval sa Kit, „sa plavili až na kraj sveta do čarovnej krajiny zázrakov. A bezstarostného milkovania.“

„Plavíme sa len cez Temžu do vauxhallských záhrad, mylord,“ poznamenala Lauren. „Odhadujem, že cesta nám nepotrvá viac ako desať minút.“

Aspoňže to hovorila priamo jemu. Pri večeri sa vyhýbala dôvernému rozhovoru a úmyselne sa obracala na Merklingera, sediaceho na opačnej strane stola.

„Ach, lenže vauxhallské záhrady sú čarovná krajina zázrakov,“ namietol. „A je to preslávené miesto milkovania a iných romantických kratochvíľ. Už ste tam niekedy boli?“

„Nie. A vaše slová hraničia s urážlivosťou, mylord.“

Uvažoval, či vie, aká je rozkošná, keď sa správa tak pohŕdavo a škrobené ako teraz. Aj predtým bola dosť upätá, ale pri zmienke o milkovaní sa zatvárila ako zosobnený mravokárca. Vytrčila bradu a opovržlivo sa zahľadela na vodu. Oblečená bola vo svetlofialovom plášti, ktorý mala aj v divadle, a pri plavbe cez rieku jej široká kapucňa napoly zakrývala tmavé kučery, hoci noc bola vlahá. Pod ním mala slonovinové čipkové šaty s dlhými rukávmi a so zvýšeným pásom, podšité hodvábom. Keď na ňu prvý raz v ten večer uprel pohľad, uvažoval, ako je možné, že vždy je najlepšie oblečená spomedzi všetkých dám v spoločnosti, aj keď má pomerne jednoduché šaty. Okamžite mu však napadla odpoveď. Nie je len dokonalá dáma, ale má aj vyberaný vkus.

To vedomie dodalo príťažlivosť úlohe, ktorá ho čakala v ten večer. Do vypršania stávky mu zostáva desať dní. Musí sa s ňou do desiatich dní zasnúbiť, inak bude o tristo guineí ľahší. Zasnúbiť sa s ňou? Do desiatich dní? Je to vôbec možné? Do jeho slovníka však nikdy nepatrilo slovo „nemožné“.

Kit počúval mrmot hlasov okolo nich. Slečna Merk -lingerová a jej sesternica slečna Abbotová s mladistvým nadšením komentovali všetko, čo videli. Ale Lauren Edgeworthová, ktorá čakala, kým sa mu jej posledné vyčítavé slová rozležia v hlave, teraz znova prehovorila, s tvárou napoly odvrátenou.

„Prečo ste polonahý plávali v Serpentíne?“ spytovala sa. „Prečo ste sa predvádzali? Páči sa vám, keď môžete na každom kroku provokovať?“

„Aha,“ uškrnul sa, „už vám o tom povedali, však?“

„A vy očakávate, že dovolím, aby sa moje meno spájalo s vaším?“ dodala.

„Neželáte si stýkať sa s človekom, ktorý sa predvádza na verejných miestach?“ spýtal sa jej. „S niekým, kto sa zahráva so svojou povesťou? Som zúfalý! Ale pochopte, to dieťa žalostne nariekalo a jeho opatrovateľka bola na pokraji zrútenia. Som presvedčený, že veľmi rýchlo prichádzala k záveru, že jej jedinou možnosťou je zmlátiť ho.“

„Aké dieťa?“ Uprela naňho zamračený pohľad.

Uškrnul sa. Bola krásna, aj keď sa hnevala. „To som si mohol myslieť,“ povedal, „že tie dve klebetnice nepovedia všetko. Ten chlapec mal novú lodičku, ktorá sa hrdo a odvážne plavila k novým obzorom a celú minútu držala kurz, zatiaľ čo on od zlosti vyskakoval a vykrikoval tak hlasno, že by naňho bol hrdý aj veliteľ infantérie. A zrazu sa neodvratne potopila a nezostala po nej na hladine ani bublina. V tom čase už bola niekoľko metrov od brehu.“

„A vy ste sa ponorili pod vodu, aby ste ju vytiahli.“ Jej hlas znel neveriacky a opovržlivo zároveň.

„Nie okamžite,“ vysvetľoval. „Počkal som, kým som jasne nevidel, že opatrovateľka je absolútne neschopná zvládnuť krízu. Viete, skutočne to bola kríza. Ktorý kapitán, čo si váži sám seba, sa môže dívať na to, ako sa jeho loď potápa bez neho, a nespustiť pritom poriadny krik? Keďže som bol svedkom toho, ako oprávnene hysterického chlapca zauškuje necitlivá opatrovateľka, vyzliekol som sa natoľko, ako som vo všetkej slušnosti mohol – hoci chápem, že názory na množstvo odevu, ktoré zostane po vyzlečení, sa môžu líšiť –, a ponoril som sa pod hladinu. Zachránil som loď z bahnistého hrobu. Považoval som to za hrdinský čin. Chlapec takisto.“

Hľadela naňho a očividne sa nezmohla na slovo.

„Viete,“ vysvetľoval a naklonil hlavu nabok, „aj ja som bol kedysi chlapec.“

„Kedysi? Chcete povedať, že ste už dospelý?“ Zahryzla si do pery – aby potlačila úsmev? Ale v hlase jej zreteľne znel smiech.

„Lady Waddingthorpová a pani Healyová-Rydová soptili od hnevu,“ povedal znechutene.

Na chvíľu dokonca aj vo svetle mesiaca videl, ako jej oči veselo zažiarili. Ale – dočerta! – prv ako to stihla vyjadriť slovami, výkriky slečny Merklingerovej a slečny Abbotovej všetkých upútali – malo to byť upozornenie, že sa blížia k brehu. Na vode sa chveli svetlá z množstva lampiónov visiacich na stromoch vo vauxhallských záhradách.

„Ach!“ zvolala Lauren Edgeworthová.

„Vidíte?“ spýtal sa Kit nežne. „Skutočne je to čarovná krajina.“

„Zázračná!“ súhlasila tak oduševnene, až mu zišlo na um, že na okamih zabudla na svoju pozemskú – alebo skôr pekelnú – dôstojnosť.

Vyložil ju z člna a potom nasledovali ostatných do čarokrásnych záhrad, ktorých pôvab zapôsobil i na človeka s takým otupeným vkusom, aký mal on. Po dlhých kolonádach, v rozľahlých hájoch a po širokých cestičkách sa príjemne prechádza aj vo dne. Ale večer sa všetko premenilo na zázračnú krajinu farebných lampiónov, hojdajúcich sa na kolonáde a v korunách stromov, a svetlá hviezd a mesiaca pôsobili ako lampióny blikotajúce na vzdialenej čiernej oblohe. Všetko zahalili tóny orchestra, nesúce sa z otvoreného pavilónu a tlmiace hlasy a smiech desiatok veseliacich sa ľudí.

Bolo to dokonalé miesto na milkovanie.

A na vyslovenie žiadosti o ruku.

Usadili sa v boxe, ktorý pre nich na ten večer rezervoval Merklinger neďaleko orchestra a širokého priestranstva pred ním, kde počas koncertov a iných predstavení zvyčajne stálo obecenstvo a dnes večer sa tu konala tanečná zábava. Jedli jahody so šľahačkou, popíjali víno a vychutnávali svieži nočný vzduch. Slečna Abbotová flirtovala s pánom Wellerom. Pani Merklingerová sa sústredila na Farringtona s jediným cieľom – získať ho pre svoju dcéru. Merklinger sa zdravil takmer s každým, kto prechádzal popri ich boxe. Kit sa obrátil na Lauren.

„Zatancujete si so mnou walz?“ spýtal sa jej.

„Ach, áno!“ zvolala slečna Merklingerová a zatlieskala. „Zatancujme si walz. Smieme, mama?“

Keď Kit prekvapene pozrel na tú mladú dámu, našťastie zistil, že sa nepomýlila. Upierala rozžiarený pohľad na Farringtona, ktorý váhavo vstával. Matka dievčaťa sa na nich pritom blahosklonne usmievala.

„Walz,“ povedala. „Dámy z Almacku ti ešte nedali súhlas, aby si ho tancovala, ani Amelii. Ale povedala by som, že vo vauxhallských záhradách sa pravidlá nedodržiavajú tak prísne. Tak teda choďte a dobre sa zabavte.“

A tak pod hviezdami a hojdajúcimi sa lampiónmi tancovali walz, a spolu s nimi aj Kit a Lauren a ďalšie dva páry, večerný vánok rozvieval Lauren vrchné šaty a Kitovi strapatil vlasy. Znova zistil, že jemný oblúk jej chrbta je ako stvorený na jeho ruku. A walz ani čo by vymysleli práve pre ňu. Každý jej krok bol elegantný a pôvabný. A bola ešte krajšia, ako mal vôbec právo dúfať.

Keď nastane správny čas, bude z nej dokonalá grófka. Otec nemôže mať proti nej nijakú námietku, iba ak to, že nie je Freyja. Aké sú len odlišné… Ale nepokračoval v tých myšlienkach. Táto žena mu dokonale vyhovuje.

„Môže byť niečo romantickejšie, ako tancovať walz pod hviezdami?“ spýtal sa jej stíšeným hlasom, aby to počula len ona.

Lauren do tej chvíle hľadela na stromy a lampióny, ale teraz preniesla pohľad naňho. „Predpokladám,“ odvetila, „že odpoveď závisí od toho, s kým človek tancuje.“

Usmial sa. „Až sa bojím opýtať,“ povedal. „Môže byť niečo romantickejšie ako tento walz pod hviezdami?“

„Je zopár činností, ktoré sú príjemnejšie ako toto, mylord,“ odvetila. Poriadne ho uzemnila.

„Ja veru o mnohých neviem.“ Úmyselne sa jej zahľadel na pery a pevnejšie ju chytil okolo pása. Čo to doňho vošlo, že ju chce nahnevať, keď jej má dvoriť?

„Prečo so mnou chcete stále flirtovať?“ spýtala sa. „Nedala som vám jasne najavo, že nepodľahnem nijakým lichôtkam? Vari sa na tom zabávate?“

Na vlastné prekvapenie sa zabával na jej upätosti. Mala by ho zlostiť, ale nie. Jej vážna dôstojnosť sa mu zdala takmer milá.

Neodpovedal, no zakrútil sa s ňou vo víre tanca a vzápätí si ju pritiahol bližšie, keď si všimol, že iný pár je až nebezpečne blízko. Ale ona sa okamžite odtiahla do bezpečnej vzdialenosti a karhavo naňho pozrela.

„Ohrozoval vás jeden valibuk,“ vysvetľoval. „Tamten, ejha.“ Mohutný mladý muž, na ktorého jej ukázal, sa práve takmer zrazil s iným párom. Kit sa usmial. „Po tomto tanci vás vezmem na prechádzku. A prv ako vyslovíte nie, na ktoré ste sa už nadýchli, ubezpečujem vás, že chcem navrhnúť ostatným, aby nás sprevádzali.“

Zatvorila ústa a uprela naňho ostražitý pohľad.

„Bolo by škoda,“ pokračoval, „prísť do vauxhallských záhrad a nevidieť z nich čo najviac, nemyslíte? Cestičky sú lemované stromami a pôsobia nevýslovné romanticky.“

„Neprišla som sem za romantikou,“ namietla.

„Sú aj iné možnosti.“ Šibalsky sa na ňu usmial, znova ju zakrútil a ona so zaklonenou hlavou hľadela na kolotoč farebných lampiónov. „Prečo ste prišli?“

Keď okamžite neodpovedala, precítene si vzdychol. Sklad -ba sa pomaly končila.

„Poďte sa so mnou prejsť,“ navrhol. „Samozrejme, vo všetkej slušnosti aj s ostatnými.“ Ale sa mu nepodarí uniknúť dozoru, keď budú mimo pavilónu, potom je nahratý.

Hudba doznela a oni stáli oproti sebe, zatiaľ čo ostatné páry sa vracali do boxov.

„Váhate preto, lebo som plával v Serpentíne iba v spod -ných nohaviciach?“ spýtal sa.

„Vy všetko obrátite na žart,“ povedala. „Rada by som vedela, či vôbec niečo beriete vážne.“

„Niektoré veci určite,“ ubezpečil ju. „Poďte sa so mnou prejsť.“

„No dobre,“ súhlasila. „Za predpokladu, že s nami pôjdu aj ostatní, mylord. Ale nemienim trpieť nijaké flirtovanie ani pokusy o milkovanie.“

„Sľubujem, že s vami nebudem flirtovať ani sa milkovať,“ povedal s pravou rukou na srdci.

Zdalo sa, že ju to veľmi nepresvedčilo.

„No dobre,“ povedala znova.

LAUREN vždy zbožňovala krásu. Park v Newbury Abbey bol krásny, najmä v slnečné letné dni, keď od oceána nefúkal búrlivý vietor. Najradšej mala trávniky a kvetinové záhony, časti parku, ktoré boli vysadené a udržiavané. Civilizované. Nikdy sa jej veľmi nepáčilo údolie a pláž, ktoré k parku takisto patrili. Boli nezušľachtené a neupravené. Niekedy ju až nevysvetliteľne desili. Možno jej pripomínali, ako slabo vie ľudstvo vládnuť nad vlastným osudom. Ako blízke máme vždy k chaosu.

Desila sa chaosu.

Vauxhallské záhrady boli číra nádhera. Príroda tu bola pestovaná a dovedená do dokonalosti. Les bol ožiarený lampiónmi a križovali ho široké, dobre osvetlené chodníčky lemované sochami a jaskyňami, ktoré im dodávali elegantný, zaujímavý vzhľad. Na chodníčkoch sa to len tak hmýrilo chodcami, ktorí sa správali galantne.

A predsa si uvedomovala nebezpečenstvo. Slečna Merklingerová s lordom Farringtonom a slečna Abbotová s pánom Wellerom kráčali pred nimi, zhovárali sa a smiali. Lord Ravensberg sa neusiloval zapojiť do ich rozhovoru, aj keď lord Farrington bol jeho osobný priateľ. A každou minútou sa vzdialenosť od štvorice pred nimi zväčšovala.

O chvíľu sa kľukatili pomedzi stromy užšie chodníčky, tmavšie a osamelejšie ako hlavná cestička.

Lauren priam čítala jeho myšlienky. Mal v úmysle odbočiť s ňou na jeden z vedľajších chodníčkov. Zachvela sa. Mohla pridať do kroku a zmenšiť vzdialenosť od ostatných. Mohla sa sama zapojiť do rozhovoru. Alebo by mohla, keď nastane tá chvíľa, odmietnuť odbočiť z hlavnej cestičky. Koniec koncov, nebude ju nútiť nasilu vyhovieť jeho želaniu. To, že o tom vôbec uvažovala, ju miatlo. Lauren Edgeworthová vždy vedela, čo sa sluší a patrí, a rozhodne sa nepatrilo prechádzať s takmer neznámym mužom po opustenom chodníčku, pretože mu zrejme nešlo o nič iné ako o milkovanie.

Ale bola v hroznom pokušení. Aké je to milkovanie? Zrejme je to čosi iné ako obyčajné flirtovanie. Flirtovať sa dá aj v spoločnosti iných. No pri milkovaní musí byť dvojica sama. Nikdy dovtedy o tom nerozmýšľala. Dokonca nebola ani trochu zvedavá.

Ale dnes ju to zaujímalo.

„Na tejto cestičke je dosť rušno,“ nadhodil vikomt Ravensberg. „Možno by ste sa chceli prejsť po niektorom pokojnejšom vedľajšom chodníčku, slečna Edgeworthová?“ Jeho veselé oči akoby sa jej vysmievali. Samozrejme, rátal s tým, že to vie. A vedel aj to, že je v pokušení…?

Mala pocit, akoby sa dostala na životnú križovatku. Mohla a mala by povedať „nie“ a bolo by všetko vyriešené. Alebo môže povedať „áno“. Povie „áno“ a riskuje… čo? Odhalenie? Škandál? Zostali by bez sprievodu. Chce od nej vymámiť bozk? Tá myšlienka ju šokovala. Za celý život sa bozkávala iba s Nevillom. Mala dvadsaťšesť rokov a bozkával ju iba jej bývalý snúbenec. Možno mu ide o viac ako bozk. Možno…

„Ďakujem,“ počula samu seba, „bolo by to príjemné.“

Bez ďalších slov odbočil na úzky chodník doľava. Druhé dva páry kráčali ďalej a nevšimli si, že ich opustili.

Chodníček bol úzky – mohli po ňom tesne vedľa seba kráčať iba dvaja ľudia. Lord Ravensberg si pevne pritisol jej rameno k svojmu, takže jej iné nezostávalo, len sa oprieť plecom poniže jeho pleca. Chodníček jej nedával inú možnosť – chodníček a vysoké, mĺkve stromy, rastúce tesne pri jeho okraji, sa im stretávali nad hlavami a takmer úplne zahatali cestu mesačnému svitu. Jediné svetlo dávali lampióny, kde-tu zavesené na stromoch.

Nemala som s tým súhlasiť, prebleslo jej hlavou. Vládla, tam ešte väčšia samota, ako očakávala. Hlasy a tóny hudby zneli čoraz slabšie. Po tomto chodníčku nekráčal nik okrem nich.

Prečo vlastne súhlasila? Zo zvedavosti? Z túžby po bozku?

Chcela, aby niečo povedal. V hlave sa jej hmýrili slová, ktoré by mohla povedať sama – koniec koncov, vo zdvorilej spoločenskej konverzácii bola zbehlá, ale za daných okolností by každá jedna téma, ktorá jej preblesla mysľou, vyznela smiešne.

„Rád by som vás pobozkal,“ povedal takým pokojným, konverzačným tónom, že v prvej chvíli si vôbec neuvedomila význam jeho slov. Zato srdce ich pochopilo okamžite a nepríjemne sa jej rozbúšilo, až jej priam vyrazilo dych.

Aké by bolo bozkávať sa s niekým iným, a nie s Nevillom? Bozkávať sa s povestným nemravníkom? S vikomtom Ravensbergom? A prečo ho okamžite rázne a mrazivo neodmietla?

„Prečo?“ spýtala sa namiesto toho.

Ticho sa zasmial. „Pretože ste žena – krásna žena – a ja som muž, ktorému koluje v žilách krv,“ odvetil. „Pretože po vás túžim.“

Lauren uvažovala, či ju nohy udržia. Zrazu akoby sa zmenili na huspeninu. Toto je milkovanie?

… som muž, ktorému koluje v žilách krv… pretože po vás túžim…

Ten výber slov jej načisto ochromil myseľ. A predsa kráčali ďalej, akoby sa rozprávali o počasí. Nechce ju iba pobozkať. Túži po nej. Je skutočne žiaduca? Je naozaj krásna? Je možné, že toto nie je len obyčajné milkovanie? Alebo sa stala obeťou skúseného nemravníka?

Zrazu obaja zastali, akoby sa boli dohodli, a hľadeli na seba zoči-voči. Jemné svetlo vzdialenej lampy mu tancovalo na tvári. Zdvihol ruku a hánkami jej prebehol po sánke dotykom ľahkým ako pierko.

„Dovoľte, aby som vás pobozkal,“ zašepkal.

Zatvorila oči a prikývla – akoby ju to, že nie je schopná odpovedať slovami, malo zbaviť zodpovednosti za všetko, čo bude nasledovať.

Cítila, že jej rukami spočinul na páse. Pritiahol si ju bližšie, takže aj keď neurobila ani krok, prsia sa jej obtreli o jeho hruď. Bála sa, že stratí rovnováhu, a tak sa rukami zachytila jeho pliec – a znova cítila zvláštnu dôvernosť vďaka tomu, že od nej nebol vyšší o viac ako šesť-sedem centimetrov. Otvorila oči a uvidela jeho tvár kúsok od svojej, oči upreté na jej pery. A vzápätí sa ich dotkol svojimi perami.

Ústa mal pootvorené. Pocítila šokujúco vlhkú horúčosť ich vnútra. Na niekoľko okamihov podľahla telesným pocitom, o akých ani len netušila. A vzápätí si uvedomila dve veci súčasne. Jazykom jej behal po okraji úst a spôsoboval pocity, ktoré jej prenikali cez hrdlo a prsia až dolu… A jednu ruku mal položenú na páse – nie, pod ním – a privinul si ju k sebe tak blízko, až sa jej stehná dotýkali jeho a…

Odtisla sa od neho a bojovala s chaosom neznámych emócií, ktoré jej zaplavili myseľ. Pochopila, aké je rozumné, že nevydaté dámy nesmú zostávať samy s mužom, až kým sa s ním nezasnúbia. Ale pri Nevillovi nič podobné necítila. Neville bol… džentlmen.

„Ďakujem, mylord,“ povedala a s úľavou zistila, že napriek rozbúreným citom jej hlas znie pokojne a chladne. „To by stačilo.“

„Slečna Edgeworthová.“ Hľadel na ňu zblízka, s hlavou naklonenou nabok. Nepokúsil sa ju znova nasilu pritiahnuť. Dokonca sa jej ani nedotýkal. Ruky mal za chrbtom. Ale aj tak by bola o krok odstúpila, keby to stromy dovoľovali. „Dovolíte, aby som vás požiadal o ruku?“

Čože? Bez slova naňho hľadela. Tá otázka prišla tak nečakane, že chvíľu ju nebola schopná pochopiť. Toto rozhodne nie je milkovanie. Požiadal ju, aby sa zaňho vydala.

„Prečo?“ vyslovila tú otázku, prv ako ju stihla zaraziť.

„Keď som vás uvidel v plesovej sále lady Manneringovej,“ povedal, „vedel som, že musíte byť moja žena – teda, ak sa za mňa budete ochotná vydať.“

Snom každého dievčaťa bolo, že si ju muž vyhliadne v preplnenej plesovej sále a na okamih sa stane Popoluškou. To bola najromantickejšia predstava. A Lauren jej proti vlastnej vôli nevedela odolať. Lenže ona už nie je dievča. Je rozdiel medzi snom a skutočnosťou. Život jej už nadelil takú dávku reality, že o tom nepochybovala. Neverila v lásku na prvý pohľad. Dokonca neverila ani v romantickú lásku.

„Od tej chvíle sa moja úcta k vám prehlbovala,“ pokračoval. „Zo dňa na deň. Z hodiny na hodinu.“

„Skutočne?“ Takmer túžila, aby mu mohla veriť. „Prečo?“ Tú otázku v poslednom čase kládla veľmi často.

„Ste prekrásna,“ povedal. „Ste elegantná, pôvabná a dôstojná. Vlastne ste dokonalá dáma. Zaľúbil som sa do vás až po uši.“

Tie slová ju prebrali z duševnej otupenosti. Muži sa jednoducho nezvyknú zaľúbiť až po uši. Mladé dievčatá možno áno, ale ak sa zamiluje muž, potom veľmi pomaly a pragmaticky. Lord Ravensberg nie je typ muža, ktorý by sa bláznivo zamiloval. Mala podozrenie, že je až priveľmi zamilovaný sám do seba. A ona nie je typ ženy, ktorá by v mužovi vedela vyvolať také citové poryvy.

„Mylord,“ povedala, pozrela mu rovno do očí a ľutovala, že tam nie je viac svetla, „akú hru so mnou hráte?“

„Hru?“ Naklonil sa bližšie a ona sa rýchlo obrátila a vykročila po chodníčku. Teraz mu stála chrbtom.

„Ide vám o môj majetok?“ spýtala sa. „Potrebujete sa oženiť pre peniaze?“

„Mám peňazí, koľko len chcem,“ odvetil po krátkej pauze. „A zdedím obrovský majetok.“

„Tak prečo?“ Uprela pohľad na chodníček a neprítomné si všimla pohybujúce sa vzorce tieňa a modrastého svetla, ktoré vrhala vzdialená lampa. „Prečo ste prišli na ples lady Manneringovej? Povedali mi, že v tejto sezóne ste neboli na nijakom inom. Prečo ste tancovali iba so mnou? Prišli ste tam s veľmi konkrétnym cieľom, však? Chceli ste ma požiadať o ruku ešte prv, ako ste ma videli. Mám pravdu?“

„Predtým som vás videl v parku,“ namietol. „Spomínate si? Na vás človek nemôže zabudnúť.“

Londýn sa v období spoločenskej sezóny vždy premení na trh manželstiev. Vikomtovi Ravensbergovi ide na tridsiatku, možno ju už aj prekročil. Mal zdediť grófsky titul. Bolo dosť pochopiteľné, že sa rozhodol nájsť si nevestu. Ale prečo ju? Ani na okamih neuverila, že k nej zahorel vášňou v tom krátkom okamihu, keď sa im v parku stretli pohľady, kým držal v náručí mliekarku a bozkával ju. Vôbec neverila, že k nej zahorel vášňou. Obzrela sa. Z tohto uhla mu dopadalo na tvár viac svetla. Nezračil sa na nej zvyčajný smiech.

„Uráža ma, že predstierate vášeň, mylord,“ povedala. „Nemusíte mi klamať. Čo keby ste mi povedali pravdu?“

Teraz boli jeho črty tvrdé, vycizelované a netajil sa v nich zvyčajný pobavený výraz. Skôr si ho vedela predstaviť ako vojenského dôstojníka.

„Urazil som vás,“ povedal ticho. „A máte pravdu.“

Srdce jej na okamih zamrelo. Takže mala pravdu. Nič k nej necíti. Pravdaže nie. A ani nechcela, aby cítil. Netúžila po jeho láske ani po láske iného muža. Ale zrazu ju zamrazilo. Nie je krásna. Nie je žiaduca. Je iba Lauren Edgeworthová, dokonalá dáma a vhodná nevesta pre dediča grófskeho titulu – ako bola celý život, pokiaľ muž nenašiel príťažlivejšiu nevestu, prv ako bolo neskoro. Obrátila hlavu, aby sa presvedčila, či skutočne videla to, čo sa jej zdalo – obyčajnú lavičku. Zamierila k nej, usadila sa a starostlivo si upravovala sukňu, aby sa nemusela pozerať naňho. Podišiel bližšie, ale nepokúsil sa sadnúť vedľa nej.

„Česť bola pre mňa vždy nadovšetko dôležitá,“ povedal a v hlase mu neznel smiech, takže ho ledva spoznávala. „Boli časy, keď som slúžil v armáde, že česť pre mňa znamenala viac ako život, dokonca aj životy tých, ktorých som mal rád. Ale…“ Na okamih zavládlo ticho, potom pokračoval. „Pri všetkých rozhovoroch s vami som konal absolútne nečestne. Hlboko sa hanbím a ospravedlňujem. Ak dovolíte, odprevadím vás za slečnou Merklingerovou.“

Uprene sa naňho zahľadela. Nečestne? Len preto, lebo predstieral lásku, ktorú necítil? A prečo sa jej zmocnila pochmúrna nálada? Nikdy mu predsa neverila.

„Myslím, že by ste mi to mali najprv vysvetliť,“ povedala, hoci si nebola istá, či to chce vedieť.

Dlhý čas mala pocit, že vôbec neodpovie. Po chodníčku sa blížili kroky, sprevádzané tichým šepotom a smiechom. Ale

nech to bol ktokoľvek, zrejme ich zazrel a pobral sa preč. Kdesi z diaľky k nim doľahli tóny ďalšieho walzu.

„Stačí, ak vám poviem,“ ozval sa lord Ravensberg napokon, „že som sa stavil s tromi mužmi, že sa s vami do konca mesiaca zasnúbim.“

Lauren sa usilovala ovládnuť a márne sa pokúšala vyjadriť svoje pocity jedným slovom. Šok? Hnev? Zmätok? Poníženie? „Bola to stávka?“ zašepkala.

„Vybrali vás,“ pokračoval, „pretože ste známa ako neotrasiteľné dôstojná a úctyhodná žena. Vlastne dokonalá dáma. Mojim… priateľom sa zdalo nanajvýš nepravde -podobné, že by ste prijali moju ponuku na sobáš.“ ,

„Pretože ste nemravník? Takže to bola iba hra?“ Uvedomila si, že hovorí rovnako rázne ako on. „Ale pozoruhodne pochabá. Čo keby ste vyhrali? Do konca života by vám zostala na krku škrobená, úctyhodná žena. Dokonalá dáma. Dokonale nudná dáma. Lebo taká som, lord Ravensberg.“

Zdalo sa jej smiešne, že cíti takú bolesť. Nikdy si tohto muža nevážila a neverila jeho prehnaným lichôtkam. Teraz si ho váži ešte menej. Čo na tom, že uzavrel stávku, ktorá sa jej týkala iba preto, lebo je nudná, nudná, nudná? Lebo to preňho v skutočnosti znamená dôstojnosť a úctyhodnosť. A mal pravdu. Vždy bola hrdá na to, že je dáma. Ešte stále je hrdá. Takže tá bolesť bola nezmyselná. Necítila ju. Iba hnev – skôr na seba ako naňho. Od začiatku vedela, kto je a aký je. Úmyselne sa rozhodla nedbať na svoju rodinu. Túžila byť nezávislá. A celý čas presviedčala samu seba, že jeho šarmu odolá.

„Nie,“ odvetil. „Krivdíte si. A nebola to len hra. Skutočne som potreboval – potrebujem – nevestu. Niekoho ako vy. Ale nemal som vám dvoriť tak… necitlivo. Nebrať ohľady na vašu osobu. Nemal som dovoliť, aby ste sa vy alebo ktorákoľvek iná dáma stali predmetom stávky. Možno by ste boli pre mňa dokonalá manželka, ale ja by som bol pre vás ten najhorší manžel.“

Mala hneď vstať a pobrať sa na hlavnú cestičku a do boxu, v ktorom sedeli manželia Merklingerovci. Mala odísť už vzhľadom na svoju hrdosť – a odmietnuť jeho sprievod. Ale ani sa nepohla.

„Prečo potrebujete do konca júna nevestu?“ opýtala sa. „Dovtedy zostávajú necelé dva týždne. A prečo – dokonalú dámu?“ Nevedela potlačiť trpkosť v hlase.

„Radšej vám poviem všetko.“ Vzdychol si a pristúpil o krok bližšie. Ale nesadol si vedľa nej. Namiesto toho si na drevené sedadlo vyložil nohu a na ňu ruku. Tvár mal iba pár centimetrov od nej a bola taká vážna ako nikdy predtým.

„Na leto ma pozvali do Alvesley,“ spustil. „To je hlavné sídlo môjho otca. Po bratovej smrti pred dvoma rokmi som sa stal jeho dedičom. Donútil ma vzdať sa vojenskej služby, lebo vyhlásil, že už nemôžem dennodenne riskovať život. Chápete, zrazu bol preňho môj život cenný, hoci keď som ho naposledy videl, navždy ma vykázal z domu.“

„Nechceli ste odísť z armády?“ spýtala sa, lebo si všimla, že o tom hovoril mimoriadne zatrpknuto.

„Ako mladšieho syna ma vychovali pre vojenskú službu,“ vysvetľoval. „A mne sa tam páčilo. Bol som v tom dobrý.“

Čakala.

„V lete sa má konať veľkolepá oslava sedemdesiatych piatych narodením mojej starej matky,“ pokračoval. „Moje vykázanie zrušili. Márnotratný syn sa môže vrátiť domov! Chápete, treba ho naučiť, aké sú povinnosti budúceho grófa. A jednou z tých povinností je nájsť si nevestu a založiť rodinu. V skutočnosti má otec v úmysle urobiť z mojich zásnub hlavnú udalosť letných osláv. Má to byť narodeninový darček mojej starej matke.“

Všetko začínalo dávať zmysel. Vďaka svojej úctyhodnosti a povesti dokonalej dámy sa stala vhodnou kandidátkou. Vybral si ju na základe chladnej kalkulácie. Tak ako sa v jej spoločenskej vrstve vyberá väčšina neviest. Keby o svojich úmysloch od začiatku hovoril otvorene, nebola by urazená. Nebolo na tom nič neznesiteľne urážlivé.

„Gróf z Redfieldu vám prikázal, aby ste si našli úctyhodnú nevestu?“ spýtala sa. „On navrhol moje meno?“

 „Nie.“ Rukou si plesol po nohe, na ktorej stál. „V skutočnosti má vyhliadnutú inú dámu.“ 
„Ale čo?“

„Snúbenicu môjho nebohého brata.“

„Ach.“ Lauren pevne zovrela ruky v lone. Aké to musí byť nevkusné pre lorda Ravensberga aj pre tú úbohú dámu, ktorú chcú odovzdať mladšiemu bratovi ako obnosené dedičstvo.

„A predtým moju vlastnú,“ dodal po krátkej odmlke. „Ale keď si mala pred tromi rokmi vybrať, zvolila si radšej dediča ako druhorodeného syna, obyčajného majora kavalérie. Irónia, nemyslíte? Mohla mať aj mňa, aj titul. Ale už sa s ňou netúžim oženiť. A tak som sa rozhodol vybrať si nevestu sám a vziať ju so sebou do Alvesley. Chcel som nevestu, proti ktorej môj otec nebude môcť namietať. Navrhli mi vás – nie ako dámu, ktorá moju žiadosť o ruku určite prijme, ale ako dokonalú šľachtičnú, ktorá ma pravdepodobne odmietne. Preto tá stávka.“

Lauren si pozrela na ruky v lone. Nebola si istá, či hovorí úplnú pravdu. Myslela si, že skôr ju označili ako ženu, ktorá určite horlivo prijme jeho ponuku. Koniec koncov, vari nie je odvrhnutá nevesta? Žena, ktorá už nie je v rozpuku mladosti a určite zúfalo vďačne chňapne po prvom mužovi, ktorý ju požiada o ruku? Ale keby to bolo tak, prečo by s ním traja muži uzavreli stávku?

No záležalo na tom?

„Ospravedlňujem sa vám,“ pokračoval. „Stali ste sa obeťou môjho neospravedlniteľného nedostatku cti. Mal som k vám byť od začiatku čestný. Mal som osloviť so svojou ponukou vojvodu z Portfrey a uspokojiť sa s tým, čo mi povie, nech by to bolo čokoľvek. Ale teraz je prineskoro dvoriť vám tak, ako sa patrí. Nezaslúžili ste si, aby som sa k vám tak správal. Prosím, verte mi, že ma to úprimne mrzí a som vaším poníženým služobníkom. Smiem vás odprevadiť späť do boxu?“

Naďalej si hľadela na ruky a on čakal. Ďalšia križovatka. Ale nebolo sa o čom rozhodovať, čo povedať.

Pretože ste žena – krásna žena – a ja som muž, ktorému koluje v žilách krv. Pretože po vás túžim.

To všetko bolo klamstvo. A bezpochyby sa jej to dotklo. Bol to úskok, ktorým ju chcel donútiť, aby prijala jeho žiadosť o ruku a pomohla mu vyhrať stávku.

Ale aj tak to bola… križovatka.

„Nie, počkajte,“ povedala ticho, aj keď už čakal, aby ju vyprevadil zo svojho života. „Vydržte chvíľu.“

Kit pozoroval, ako roztiahla prsty v lone. Dlhú chvíľu neprehovorila. Bol zničený. Popravde túžil odviesť ju za pani Merklingerovou a čo najtrpezlivejšie prečkať ten večer. A potom ráno vyhľadať svojich troch priateľov, vyplatiť im stávku a odobrať sa do Alvesley.

Zdesene si uvedomil, že keď súhlasil, aby sa dáma – dokonale nevinná dáma – stala predmetom stávky, skutočne poškvrnil česť, ktorú si tak vysoko vážil. V tom čase sa mu to zdalo celkom zábavné, ale iba kým sa s ňou nezoznámil ako so živou bytosťou.

Po úzkom chodníčku sa blížila ďalšia skupinka, tentoraz hlučnejšia ako predchádzajúca dvojica. A pokračovali v ceste, aj keď ich videli v dôvernom rozhovore. Kit si sadol vedľa Lauren a štvorčlenná skupinka prešla okolo nich v hlučnom tichu so starostlivo odvrátenými pohľadmi, ale prv ako sa stratili z dosluchu, znova sa smiali. Kat zostal na svojom mieste.

„Takže pôjdete do Alvesley,“ spýtala sa Lauren Edgeworthová, „a predsa len sa oženíte so svojou bývalou snúbenicou?“

„Dúfam, že sa mi podarí vyhnúť tomu osudu,“ odvetil.

„Chce sa za vás vydať?“

„Veľmi o tom pochybujem,“ povedal. „Pred tromi rokmi dala prednosť Jeromovi.“ Hoci pri Freyji si človek nikdy nemohol byť istý.

„Uzavriem s vami dohodu, lord Ravensberg,“ povedala Lauren Edgeworthová dokonale vyrovnaným a pokojným hlasom, „ak s tým budete súhlasiť.“

Obrátil hlavu, aby na ňu pozrel, ale ona ešte vždy upierala pohľad na svoje prsty.

„Pôjdem s vami do Alvesley,“ povedala dokonale zrozumiteľne, „ako vaša snúbenica.“ Ani sa nepohol.

„Ako vaša dočasná snúbenica,“ vysvetľovala. „Pôjdem tam s vami, aby ste ma mohli predstaviť rodine. Budem tam, kým sa vám nepodarí zaujať v dome svojho otca miesto ako jeho dedič. Budem tam, aby ani vás, ani tú dámu, ktorá si kedysi vybrala vášho brata namiesto vás, nenútili k nevkusnému zväzku. Dá sa povedať, že vám poskytnem priestor na dýchanie počas rodinného večierka a narodeninovej oslavy. Ale nevydám sa za vás. Na konci leta odídem z Alvesley a zruším zasnúbenie. Urobím to tak, aby na vás nepadol ani tieň podozrenia. Dúfam, že v tom čase už vaša rodina pochopí, že máte právo sám si vybrať nevestu, keď budete chcieť.“

Nebolo možné nerozumieť jej slovám. Hovorila veľmi jasne a presne. Ale čo teraz, dočerta?

„Zrušíte zasnúbenie?“ spýtal sa zamračene. „Uvedomujete si, aký škandál to spôsobí? Stanete sa spoločensky neprijateľná.“

„Myslím, že nie,“ namietla s jemným úsmevom. „Nájdu sa takí, ktorí mi budú blahoželať, že som unikla pred manželstvom s takým nemravníkom. Ale mne je to vlastne jedno. Už som vám naznačila, že nehľadám manžela a nemám v úmysle sa vydať. Zato celkom nedávno som si uvedomila, že sa musím oslobodiť od svojich príbuzných, ktorí to so mnou myslia dobre a správajú sa ku mne ako k nezrelému dievčatku alebo porcelánovej bábike. V skutočnosti som už dávno dosiahla zrelý vek a som finančne nezávislá. Mám v úmysle kúpiť si vlastný dom, možno v Bathe. Keď strávim leto v Alvesley ako vaša domnelá snúbenica a po zrušení zasnúbenia oveľa ľahšie uskutočním to, čo som mala urobiť už pred rokom. Moji príbuzní sa so mnou už nebudú hádať. Budem dokázateľne nevhodná na vydaj.“

Čo teraz, dočerta? Hľadel na jej profil a do hĺbky si uvedomil, čo si mal uvedomiť už dávno – že túto ženu vôbec nepozná. A predsa bol ochotný do dvoch týždňov sa s ňou oženiť.

„Veľmi ste milovali Kilbourna?“ spýtal sa.

Srdce jej zamrelo. Stiahla a roztiahla prsty.

„Vyrastala som s ním v Newbury Abbey,“ vysvetľovala, „od chvíle, keď ma tam odviedli ako trojročnú. Svojím spôsobom mi bol ako brat. Ale vždy som vedela, že sme si súdení, keď vyrastieme. Celý čas som si predstavovala, že raz budem jeho grófkou. Dokonca aj keď odišiel do armády a povedal mi, aby som naňho nečakala a vydala sa, bola som mu verná. Čakala som. Ale kým bol preč, tajne sa oženil a potom bol svedkom toho, ako jeho manželka umrela, keď v Portugalsku padla do nastraženej pasce – alebo si to aspoň myslel. Vrátil sa domov a bol by sa napokon so mnou oženil. Zdalo sa, že môj život sa bude vyvíjať tak, ako som si vysnívala. Ale Lily nezomrela. Vrátila sa domov k Nevillovi – v deň mojej svadby.“

Nedal sa oklamať nedostatkom emócií v jej hlase. Tento príbeh sa stal senzáciou minulého roka. Ale takmer všetky klebety sa krútili okolo ľúbostného príbehu Kilbourna a jeho manželky. O Lauren Edgeworthovej všetci hovorili len pošepky a šokovane. Koľko ľudí, vrátane jeho, ako si Kit s hanbou uvedomil, sa skutočne zamyslelo nad tým, ako musela a ešte vždy musí táto žena trpieť? Od naplnenia jej celoživotného sna ju delilo len pár minút, a zrazu sa ten sen kruto roztrieštil.

„Milovali ste ho?“ spýtal sa, hoci si nebol istý, či bolo vhodné použiť minulý čas.

„Láska,“ odvetila. „Čo je to láska? To slovo má toľko významov. Pravdaže som ho milovala. Ale nie tak, ako sa milujú Lily a Neville. Taká láska je neskrotná emócia, takej je najlepšie sa vyhnúť. Bola by som mu verná a… Pravdaže som ho milovala.“ Vzdychla si. „Už nikdy nebudem uvažovať o ďalšom manželstve, lord Ravensberg.“

Uprene na ňu hľadel a zmocnila sa ho hlboká ľútosť – a vina –, ktorá ho nútila mlčať. Ale ona akoby mu čítala myšlienky.

„Nežiadam vás o ľútosť,“ povedala. „Prosím, neponúkajte mi ju… a nemusíte ju ani cítiť. Túžim iba po tom, aby som mala právo žiť si svojím životom a aby som sa nemusela podriaďovať tomu, čo chcú moji najbližší príbuzní, ktorí si myslia, že vedia lepšie ako ja, čo ma urobí šťastnou. Chcem žiť sama a byť nezávislá. Ale si tento rok zničím povesť, dosiahnem to a nebudem o to musieť bojovať.“

„Bože dobrý,“ zamrmlal a prebehol si prstami vlasy, potom sa predklonil a oprel sa predlaktiami o nohy. „Ako by som s tým mohol súhlasiť? Len pred chvíľou som hovoril o cti, a teraz mám pristať na to, že podvediem nielen vlastnú, ale i vašu rodinu? A ako by som mohol dopustiť, aby ste niesli všetku ťarchu zrušenia zasnúbenia na svojich pleciach? Iste chápete, že ako džentlmen ho nemôžem sám zrušiť…“

„A práve v tom spočíva odpoveď na vašu otázku,“ povedala. „Pre vás bude to zasnúbenie skutočné, mylord. Chápete, keby som sa zachovala nečestne a odmietla ho zrušiť napriek tomu, že som s vami uzavrela dohodu, iné vám nezostane, len sa so mnou oženiť. Takže ak budete súhlasiť s mojím návrhom, nikoho tým nepodvediete.“

Pokúšal sa nájsť v jej návrhu nejakú chybu. Ale nebola tam. Samozrejme, keby súhlasil s jej čudným návrhom, preňho by bolo to zasnúbenie skutočné. A možno – áno, možno by mohol očistiť svoju česť, ktorú tak poškvrnil v posledných týždňoch, a napokon ju presvedčiť, aby sa zaňho vydala. Možno by sa mu podarilo presvedčiť ju, že to, čo jej ponúka on, je trochu lákavejšie ako osamelý život. Ženy, aj keď majú finančné prostriedky, aby mohli žiť nezávisle, v skutočnosti majú veľmi málo slobody.

Neľúbil Lauren Edgeworthovú. S ľútosťou si priznal, že ju ani nepozná. Okrem jednej veci, ktorú si za poslednú pol hodinu bolestne uvedomil. Je to veľmi skutočná bytosť s veľmi skutočnými citmi. Cítil voči nej určitú úctu. A bol jej dlžníkom.

„Ste si istá, že tá veľká rodinná oslava vám nebude proti mysli?“ spýtal sa jej a znova sa vystrel.

Prvý raz obrátila hlavu a pozrela naňho. „Som presvedčená, že mi bude dokonale vyhovovať,“ odvetila. „Nezabúdajte, že ma vychovávali ako budúcu grófku. Očakávalo sa, že raz budem viesť Newbury Abbey. Pôjdem do Alvesley ako snúbenica dediča grófa z Redfieldu so zdravým sebavedomím. Nesklamem vás.“

Zamračil sa jej do očí. „Ale prečo to chcete urobiť? Len aby ste presvedčili rodinu, nech vás nechá robiť, po čom sama túžite?“ spýtal sa. „Odpustite, ale nie ste nejaká zastrašená žena, ktorá sa dá ľahko ovládať, slečna Edgeworthová. Určite by stačilo, keby ste im povedali, že ste sa rozhodli, ako si usporiadate budúcnosť, a oni by vás nenútili zmeniť rozhodnutie.“

Znova odvrátila pohľad – najprv na tmavé stromy na opačnej strane chodníčka, potom na oblohu, ledva viditeľnú pomedzi vetvy.

„Vaše dnešné priznanie len potvrdilo všetky zlé chýry, čo som o vás počula, a čo som si sama myslela,“ povedala. „Najprv som túžila utiecť a nikdy viac vás nevidieť. Ale…“

Chvíľu sa zdalo, že nebude pokračovať. Čakal.

„Žila som tichým, príkladným životom,“ ozvala sa napokon. „Len nedávno som si uvedomila, že ten život bol aj nudný. Tá nuda mi vyhovuje. Poznám ju a spokojne s ňou budem žiť až do samého konca. Ale nedávno sa ma zmocnila túžba aspoň raz zistiť, aké by to bolo – zažiť dobrodružstvo. Ach, neviem, ako to povedať, ale myslím, že keby som strávila leto vo vašej spoločnosti a tvárila sa ako vaša snúbenica, bolo by to celkom… dobrodružné. Ale keď som to teraz nahlas vyslovila, znie to dosť chabo.“

Hovorila však oveľa viac, ako prezrádzali slová. Očividne to bola žena, ktorá nikdy nepoznala radosť a dávno potlačila schopnosť spontánneho prejavu a šťastia.

„Na revanš od vás chcem, lord Ravensberg,“ pokračovala, „aby ste mi sľúbili, že sa postaráte, že na toto leto nikdy v živote nezabudnem. Že sa postaráte, aby som zažila dobrodružstvo. To bude moja odmena za to, že vás zachránim pred neželaným manželstvom.“

Myslel, že skončila, ale keď chcel prehovoriť, zastavila ho zdvihnutou rukou. Znova si hľadela do lona.

„Poviem vám, čo som raz zažila,“ pokračovala. „Stalo sa to v Newbury pár dní po mojej svadbe – ktorá sa nikdy nekonala. Skoro ráno som kráčala smerom k pláži – čo robievam len málokedy. Keď som schádzala po kopci do údolia vedúceho na pláž, začula som hlasy a smiech. Bol to Neville a Lily – kúpali sa spolu v jazierku pod vodopádom pri chatke, ktorú tam postavil Nevillov starý otec pre svoju manželku. Dvere boli otvorené. Strávili tam nóc. Boli… No, zrejme boli nahí. A bezstarostne… sa zabávali. V tej chvíli som si uvedomila, že Lily sa podarilo dosiahnuť viac, ako by sa bolo podarilo mne. Chápete, Neville bol blažený, šťastný. A to by som mu ja nikdy nevedela dať. Nevedela by som sa správať tak nespútané. Aspoň o tom pochybujem. Chvíľu som bola svedkom vášne, ale potom som čo najrýchlejšie utiekla.“

Nadýchla sa, aby pokračovala, no potom pokrútila hlavou.

„Chcete prežiť leto plné vášne a dobrodružstva?“ spýtal sa.

„Pravdaže nie.“ Zdalo sa, že je znova sama sebou. Vystrela sa, zdvihla bradu a zatvárila sa šokovane. „Len by som chcela vedieť, aké by to bolo zhodiť na chvíľu okovy, ktorými som spútaná. Nie som stvorená pre život plný divých, vášnivých emócií. Len túžim prežiť nezabudnuteľné leto. Môžete sa mi oň postarať? Ale áno, pôjdem s vami do Alvesley.“

Bože na nebesiach! Oprel sa na lavičke a zahľadel sa na jej odvrátenú tvár. Bola to oveľa zložitejšia bytosť, ako kedy sníval. Bola to zranená žena, a tá žena z akéhosi dôvodu, ktorému celkom nerozumel, nikdy nebola úplná a slobodná. Mal podozrenie, že aj keby sa bola vydala za Kilbourna, žila by skrytá za maskou dokonalej šľachtičnej. Čo vlastne od neho chce? Aby ju vyviedol z tieňov, v ktorých prežila celý život? Aby ju naučil spontánnosti a vášni? Smiechu a radosti? Aby ho potom mohla opustiť a žiť ako stará panna, lebo to bolo všetko, čo zostalo z jej snov?

Má na seba vziať takú výzvu a zodpovednosť? Čo ak sa mu to nepodarí? Ba – čo by bolo ešte horšie – čo ak sa mu to podarí? Ale výzvy do boja ho vždy lákali. A ak bude súhlasiť s týmto jej bizarným návrhom, samozrejme, že sa do toho vrhne s plnou vervou a bude sa usilovať, aby sa stala jeho manželkou. Milovala Kilbourna – a vždy ho bude milovať. Ale jemu nejde o lásku. No mohol by… mohol by ju vyviesť z temnoty?

„Postarám sa vám o nezabudnuteľné leto,“ povedal. 
Prudko k nemu obrátila hlavu. „Takže súhlasíte?“ 
Prikývol. „Áno.“

V tej chvíli začali s hlasným rachotom vybuchovať prvé spŕšky ohňostroja. Dokonca aj pod klenbou stromov videli, ako nočnú oblohu ožarujú veľkolepé oblúky oslnivých farieb.

LAUREN mierila do Alvesley. Ta dlhá cesta do Hampshiru sa iste čochvíľa skončí, uvažovala. Bolo neskoré popoludnie. Od večera vo vauxhallských záhradách, keď sa to šialenstvo začalo, uplynuli dva týždne. Vtedy si predstavovala – ak vtedy vôbec rozmýšľala –, že jednoducho s vikomtom Ravensbergom zahrá maškarádu a na druhý deň sa spolu vyberú do Alvesley za letom plným dobrodružstiev.

Ale nebolo to celkom tak. Samozrejme, že nebolo. Ešte predtým, ako sa celú noc prehadzovala v posteli po tom, čo ju Merklingerovci odviezli domov, uvedomila si, že súhlasila – nie, sama to navrhla – s niečím, čo nebola len bezstarostná zábavka ich dvoch, ale obrovské klamstvo, ktoré sa týkalo mnohých ľudí. V tej chvíli v nej takmer zvíťazil zdravý rozum a zmysel pre slušnosť. Takmer poslala lordovi Ravensbergovi odkaz, že všetko odvoláva.

Takmer. Ale najprv sa šla naraňajkovať a Elizabeth sa jej spýtala, ako sa jej páčil večer vo vauxhallských záhradách.

„Bolo tam veľmi príjemne,“ odvetila – a po krátkom zaváhaní dodala: „Elizabeth, požiadal ma o ruku a ja som súhlasila.“

Elizabeth napriek objemnému brušku prudko vstala, vyobjímala Lauren, radostne sa smiala a ubezpečovala ju, že sa rozhodla múdro, nech si teta Sadie a všetci ostatní hovoria čokoľvek.

„Napokon ste sa predsa len rozhodli ísť za hlasom svojho srdca, Lauren,“ povedala. „Som na vás hrdá a teším sa s vami.“

Asi o hodinu sa ohlásil na návštevu lord Ravensberg, aby sa porozprával s vojvodom z Portfrey, hoci nebol Laureniným poručníkom. Lauren tú návštevu nečakala, ale Elizabeth sa o tom vyjadrila veľmi pochvalne.

Zrazu neprichádzalo do úvahy, aby jednoducho odcestovala so svojím snúbencom do Alvesley. Ako si vôbec mohla myslieť, že to bude možné? Zrazu bolo všetko veľmi formálne.

Rodine lorda Ravensberga bolo treba oznámiť, že má Lauren očakávať, a zasnúbenie bolo treba oznámiť aj jej starému otcovi v Yorkshire, rodina v Newbury Abbey, príbuzným v Londýne, a vôbec, celej smotánke.

Zasnúbenie – falošné zasnúbenie – sa stalo desivo skutočným… A už vôbec to nebolo bezstarostné dobrodružstvo. Strýko Webster nespokojne hundral a nazval vikomta – v jeho neprítomnosti – drzým šteňaťom. Teta Sadie si dala priniesť liek na srdce a Wilma výrečne vyhlásila, že stratila reč. Joseph sa tváril mierne pobavene, ale nijako to nekomentoval, len Lauren zaželal veľa šťastia. Vojvoda z Portfrey vyhlásil, že údajná nemravnosť lorda Ravensberga spočívala len v tom, že v mladosti sa trochu vybúril s priateľmi, ale jeho vojenské úspechy hovoria samy za seba. Deň pred odchodom lorda Ravensberga do Alvesley, kde mal oznámiť radostnú udalosť svojim rodičom, usporiadal vojvoda s manželkou na počesť tejto udalosti slávnostnú večeru. O dva dni neskôr sa oznámenie zjavilo vo všetkých londýnskych novinách.

Samozrejme, Lauren nemohla cestovať do Alvesley sama alebo len s komornou, aj keď cesta sa dala zvládnuť za jeden deň. A nemohla ísť ani v sprievode lorda Ravensberga. Nepatrilo sa to – neboli manželia. Elizabeth mala o mesiac rodiť a cestovať nemohla. Lauren by ani na um nezišlo, aby požiadala o sprievod tetu Sadie.

A tak sa na to podujala teta Clara, vdova po grófovi z Kilbournu. A Gwendoline, ovdovená lady Muirová. Prišli do Londýna až z Dorcesteru, aby si s ňou poplakali, zasmiali sa a vyobjímali ju, až mala sinky na rebrách. A potom ju na pozvanie grófky z Redfieldu sprevádzali do Alvesley.

Všetko bolo veľmi formálne, dokonale v duchu spoločenských pravidiel.

Lauren však nesmierne ťažilo obrovské klamstvo, ktoré dala do pohybu. Dokonca ani Gwen neprezradila pravdu. A lord Ravensberg sa neozval, aby jej oznámil, ako dopadlo jeho oznámenie v Alvesley – či ho prijali dobre alebo zle. Prišiel iba pozývací list od jeho matky.

„Ach, už sme asi tu,“ ozvala sa teta Clara, ktorá sa prebudila z driemot. „Musím sa priznať, že mi nebude vôbec ľúto, ak sa táto cesta už skončí.“

Koč vojvodu z Portfrey so šľachtickým erbom, livrejovaným kočišom a postiliónmi práve prešiel cez malú dedinku a spomalil, aby zabočil do mohutnej brány z tepaného železa, ktorú vrátnik doširoka otvoril. Odstúpil nabok, pozrel na koč a s úctou sa uklonil.

„Ach, Lauren,“ Gwen sa naklonila a stisla sesternici koleno, „to vyzerá skutočne pôsobivo. Určite horíš od vzrušenia. Nevidela si lorda Ravensberga takmer dva týždne.“

„Už sa teším, že sa zoznámim s tým mladým mužom,“ ozvala sa teta Clara. „Napriek Sadinmu a Wilminmu nesúhlasu som pripravená obľúbiť si ho. Elizabeth ho má rada a ona vie oveľa rozumnejšie odhadnúť človeka. A získal si tvoju úctu, Lauren, preto nemôžem mať nijaké pochybnosti.“

Lauren sa zvlnili pery v úsmeve – aj keď trochu meravom. Nechcela klamať dve ženy, ktoré jej boli najdrahšie na svete, klamať grófa z Redfieldu a celú jeho rodinu a hrať šarádu, ktorú sama vymyslela. Ale teraz už bolo prineskoro, aby si to rozmyslela.

Ako mu vôbec mohla dať vo vauxhallských záhradách taký nezodpovedný návrh? Čo to do nej vošlo? Nikdy nebola impulzívna. A lord Ravensberg sa jej dokonca vôbec nepáčil. Alebo páčil? Rozhodne neschvaľovala jeho správanie. Jeho veselé oči a častý smiech svedčili o tom, že pristupuje k životu až priveľmi bezstarostne. Očividne mu pôsobilo potešenie, keď hovoril a robil poburujúce veci, aké sa jednoducho na džentlmena nepatria. A trochu vydesene si uvedomila, že v tej chvíli si ani presne nespomína, ako vyzerá.

Zrazu koč zaplavilo slnečné svetlo. Lauren sa naklonila k oknu a pozrela von. Vyšli z lesa a blížili sa k rieke, cez ktorú mali prejsť krytým palladiovským mostom. V diaľke na ľavej strane videla, že rieka sa vlieva do jazera, ktoré presvitalo pomedzi stromy. Za mostom sa dvíhal trávnatý svah a na ňom sa vynímala elegantná rezidencia zo sivého kameňa. Trávnik kde-tu zdobili staré urastené stromy. Neďaleko rezidencie boli stajne a prístrešok na koče.

„Ach,“ vzdychla si a Gwen takisto pritisla tvár k oknu a' hľadela dozadu..

„Nádhera!“ zvolala teta Clara. Hľadela cez okno na druhej strane koča. „Zdá sa, že tamto pri dome je ružový sad.“

Vtedy Gwen znova potľapkala Lauren po kolene a usmiala sa na ňu. Oči jej žiarili vzrušením.

„Som taká šťastná!“ zvolala. „Vedela som, že skôr či neskôr stretneš muža, ktorý bude pre teba ako stvorený. Veľmi ho ľúbiš?“

Ale Lauren ju veľmi nepočúvala. Koč prešiel popri stajniach a jeho kolesá sa krútili po širokej terase vysypanej drobnými kamienkami, od ktorej viedli strmé mramorové schody k veľkým dvojkrídlovým dverám, otvoreným dokorán. Na schodoch stáli ľudia – dvaja, traja, nie, štyria. A na upätí schodišťa v elegantnom modrom redingote, priliehavých sivých nohaviciach a ligotavých jazdeckých čižmách, so žiarivým úsmevom na tvári, stál on…

„Ach, áno,“ povedala Lauren, a nikto sa nepýtal, či to bola odpoveď na Gweninu otázku, alebo na svoj pochabý strach, že ho nespozná.

Kita celý deň ovládal nepokoj. Dlhé hodiny jazdil sám na koni po okolí a zabíjal čas do Laureninho príchodu. Doma sa potom donekonečna prechádzal po izbách s výhľadom pred dom a vyzeral cez okná dlho predtým, ako sa koč mohol zjaviť na obzore, ak len nevyrazil z Londýna uprostred noci. Dokonca krátko po obede zišiel k strážnemu domčeku a chvíľu sa zhováral s vrátnikom.

Bol by radšej, keby sa táto záležitosť nerozbehla. Keď už bolo neskoro, ľutoval, že to neurobil ináč a jednoducho nenapísal na jar otcovi, že rozhodne odmieta, aby mu otec dohováral manželstvo. Dokonca mal odmietnuť vrátiť sa domov, kým na to nebude celkom pripravený. Dokonca ani nemal vlani odísť z armády. Mal otcovi napísať…

No problém bol v tom, že je Ravensberg. Je dedič. A ako dedič má povinnosti, ktorým sa takmer dva roky vyhýbal, aj keď skončil vojenskú službu. Jeho povinnosťou bolo ísť domov, zmieriť sa s otcom, naučiť sa všetko, čo budúci gróf z Redfieldu potrebuje vedieť, oženiť sa, splodiť synov – áno, podľa možnosti viacerých.

Ale plní teraz tieto svoje povinnosti falošným zasnúbením? A návratom domov, ktorý by bol ťažký aj za najlepších okolností? Ako sa dalo očakávať, jeho otec zúril, keď mu oznámil svoje rozhodnutie. Kit zistil, že situácia je oveľa horšia, ako predpokladal. Jeho otec už dohodol podrobnosti sobáša s Freyjiným bratom, vojvodom z Bewcastlu. Dokonca už podpísali zmluvu. Očividne ani jednému z nich nezišlo na um prediskutovať želania s nádejnou nevestou a ženíchom.

Kit pochyboval, že s Freyjou o tom hovorili.

Jeho matku novina rozladila a potom rozplakala. Už ho viac neobjala tak, ako keď prišiel. Dokonca aj stará matka len nesúhlasne krútila hlavou. Nebola schopná veľmi rozprávať, lebo pred piatimi rokmi utrpela mozgovú mŕtvicu a nikdy sa z nej celkom neuzdravila. Ešte vždy sa k nemu správala láskavo, ale vedel, že ju sklamal.

A so Sydom – mladším bratom, s ktorým si pri príchode rozpačito podali ruky a ani sa poriadne nepozreli navzájom do očí, sa ešte v ten večer nepríjemne pohádali a teraz sa spolu takmer nerozprávali. Keď si všetci ostatní išli ľahnúť do postele, Kit ho našiel v kancelárii majordóma, ako ľavou rukou usilovne čosi píše do účtovnej knihy.

„Tak sem si zmizol po večeri,“ povedal Kit. „Prečo, Syd?“

„Parkin šiel vlani pred Vianocami do dôchodku,“ vysvetľoval Syd a pozeral skôr na obdratú kožu účtovnej knihy ako na brata, „a tak som navrhol otcovi, či by som nemohol zaujať jeho miesto ako majordómus.“

„Majordómus?“ zamračil sa Kit. „Ty, Syd?“

„Dokonale mi to vyhovuje,“ ubezpečoval ho brat.

Kit predpokladal, že vzhľadom na to, že jeho brat prišiel o pravé rameno a pravé oko, je nútený žiť záhaľčivým životom. Za posledné tri roky si nenapísali ani jeden list. Predpokladal, že Syd nemôže písať, a sám mu nenapísal, pretože… jednoducho preto, lebo mu nemal čo povedať.

„Ako sa máš?“ spýtal sa ho.

„No, ďakujem, veľmi dobre,“ povedal náhle, akoby sa bránil. „Naozaj?“

Syd otvoril vrchnú zásuvku písacieho stola a vložil do nej účtovnú knihu. „Veľmi dobre.“

Kým boli mladší, boli si veľmi blízki, aj keď medzi nimi bol šesťročný vekový rozdiel. Kit bol Sydovým hrdinom a on obdivoval mladšieho brata za vlastnosti, ktoré jemu chýbali – vytrvalosť, trpezlivosť, predvídavosť, oddanosť.

„Prečo si mi povedal, aby som odišiel?“ vyhŕkol zrazu Kit. „Prečo si sa pridal k ostatným?“

Syd sa nemusel pýtať, o čom hovorí. Keď otec pred tromi rokmi vykázal Kita z domu, Syd vstal z postele, hoci bol chorý, zišiel do haly v nočnej košeli, takže vyzeral ako duch, ale namiesto vyjadrenia účasti povedal Kitovi, aby odišiel a viac sa nevrátil. Ani sa s ním nerozlúčil…

„Ničil si nás všetkých,“ odvetil na jeho otázku. „Bolo nevyhnutné, aby si odišiel. Myslel som, že sa proti otcovi vzbúriš. Myslel som, že pôjdeš za Jeromom a zabiješ ho. Povedal som ti, aby si odišiel, lebo som ťa tu už nechcel vidieť.“

Kit zamieril k oknu, na ktorom boli odtiahnuté závesy. Ale vonku nič nevidel – iba vlastný odraz.

„Takže si to prikladal za vinu mne,“ povedal. „Áno.“

To slovo sa mu zabodlo do srdca. Nikdy si neodpustí, čo sa vtedy stalo, ale bez Sydovho odpustenia nemal nádej na pokoj duše.

„Áno, kladiem ti to za vinu,“ povedal Syd. „Ale nie tak, ako sa nazdávaš.“

„Myslíš, že by som nebol rád prevzal na seba všetko tvoje utrpenie, keby som mohol?“ spýtal sa Kit. „Bol by som radšej, keby sa to stalo mne. Dal by som život za to, aby si znova mohol byť zdravý.“

„Tým som si istý,“ pripustil jeho brat. „Viem, Kit.“ Ale v jeho hlase neznelo odpustenie. Iba drsná trpkosť. „Nechce sa mi o tom rozprávať. Je to moje utrpenie, moje znetvorenie, môj život. Nechcem od teba celkom nič.“

„Ani len lásku?“ Takmer tie slová zašepkal na obločné sklo.

„Ani len lásku, Kit.“

„Nuž.“ Kit sa obrátil a usmial, ale mal pocit, akoby sa mu celkom odkrvil mozog, a hlava sa mu zakrútila. Ráznym krokom zamieril k dverám, vyšiel von, zavrel za sebou a potom sklonil hlavu a zatvoril oči.

Nie, nikto nebol šťastný z jeho návratu do Alvesley, a najmenej on sám. Cítil sa v rodnom dome ako cudzí človek – nepohodlný, nevítaný cudzinec. Cítil sa zbytočný – on, ktorý bol vždy nepredstaviteľne úspešný a vysoko vážený. Jeho otec sa nepokúsil poučiť ho o povinnostiach dediča alebo zapojiť ho do každodennej rutiny. Možno čakal, kedy bude po oslavách a domácnosť sa vráti do normálneho stavu. Aj Kit mal pocit, akoby čakal, že sa začne nová fáza jeho života – a pritom najbližšia fáza mala byť šaráda. Klamstvo. Pravda, ak ju napokon predsa len nepresvedčí, aby sa zaňho vydala a vrátila mu trochu cti tým, že urobí, čo sa jej zdá správne.

Už znova nespával dobre. A keď od čírej únavy zadriemal, vystrčila ohyzdnú hlavu stará nočná mora. Syd…

Popoludní sa ocitol v salóne v spoločnosti matky a otca – ktorý tam málokedy trávil popoludnia –, ako aj starej matky. Ostatní sa ticho zhovárali, zatiaľ čo Kit nepredstieral, že niečo robí, len stál pri okne s očami upätými na príjazdovú cestu za mostom, kde sa koč prvý raz zjaví. Samozrejme, všetci čakali na neželaný príchod nevítaných hostí – noci nikto z nich nebol taký nezdvorilý, aby sa tak vyjadril.

Kitovo zasnúbenie spôsobilo nepríjemný rozpor s ich susedmi z osem kilometrov vzdialeného Lindsey Hallu – vojvodom z Bewcastlu a Bedwynovcami, jeho bratmi a sestrami. Kit tam zašiel hneď v prvé ráno po návrate a chcel hovoriť s jeho milosťou. Bewcastle sa zrejme nazdával, že ho prišiel formálne požiadať o Freyjinu ruku. Kita takmer okamžite uviedli do knižnice.

Wulfric Bedwyn, vojvoda z Bewcastlu, bol muž, s ktorým si radšej nikto rozumný nič nezačínal: vysoký, tmavovlasý, dosť chudý, v úzkej tvári mal posadené prenikavé oči, veľký orlí nos a úzke pery. Správal sa podvedome povýšenecky, ako väčšina urodzených pánov. Od kolísky ho vychovávali k tomu, čím v súčasnosti bol, a preto bol vždy trochu povznesený nad svojich bratov a ich priateľov, hoci bol len o rok starší od Kita. Bol to chladný muž bez zmyslu pre humor.

Keď sa dozvedel o zasnúbení, nevybuchol od hnevu. Iba si prehodil krížom elegantne oblečenú nohu cez druhú, odpil si z pohára – samozrejme, popíjal najjemnejšie francúzske brandy – a tichým, príjemným hlasom povedal:

„Bezpochyby ste mi to prišli vysvetliť.“

Kit sa cítil celkom ako za chlapčenských čias, keď ho v škole predvolali pred riaditeľa pre nejakú nezbednosť – a naladil sa obranne. V poslednej chvíli si uvedomil, že to nesmie urobiť aj teraz.

„A vy mi iste vysvetlíte,“ odpovedal rovnako príjemným hlasom, „prečo ste sa dohodli o manželskej zmluve svojej sestry s mojím otcom, a nie so mnou, jej prípadným nastávajúcim.“

Chladné oči si ho dlhú chvíľu pozorne prezerali.

„Ospravedlňte ma,“ ozvala sa jeho milosť tichým hlasom, „že som vám neblahoželal k zasnúbeniu, Ravensberg. Ale blahoželám vám. Máte dokonalý zmysel pre pomstu. Lepší ako kedysi. Povedzme menej surový.“

Samozrejme, hovoril o tom, čo sa stalo pred tromi rokmi, keď Kit po tom, čo zlomil Jeromovi nos, cválal ozlomkrky do Lindsey Hallu a v hlbokej noci pol hodiny búchal na bránu, kým mu Rannulf, Bewcastlov brat a Kitov dobrý priateľ, neotvoril a nepovedal, aby zo seba nerobil blázna a vrátil sa domov. Keď sa Kit domáhal, že chce počuť priamo z Freyjiných pier, ako to bolo so zasnúbením s Jeromom, Rannulf vyšiel von, obaja muži sa vyzliekli do pol pása a pätnásť minút sa bili hlava-nehlava, kým ich od seba neodtrhol ďalší brat Alleyne, doráňaných, zakrvavených a čeriacich zuby. Bewcastle, ktorý stál pred bránou a ticho pozoroval bitku, vtedy poradil Kitovi, aby sa vrátil na polostrov, kde môže lepšie využiť svoju zúrivosť. Freyja stála po jeho boku s hlavou hrdo zaldonenou dozadu a na perách jej otvorene pohrával opovržlivý úsmev. Nepovedala ani slovo.

Teraz, po troch rokoch, sa Kit práve usiloval sformulovať odpoveď na vojvodove slová, keď sa dvere knižnice zrazu prudko otvorili, až narazili na police s knihami, a jeho milosť uprela oči ponad Kitovo plece a povýšené nadvihla obočie.

„Nespomínam si,“ povedal, „že by som ťa sem pozval, Freyja.“

Ale ona bez ohľadu na jeho slová vošla do miestnosti a pristúpila ku Kitovmu kreslu, nevšímajúc si brata. Kit vstal a uklonil sa jej.

„Trvalo vám dosť dlho, kým ste sa vzdali londýnskych radovánok,“ povedala a Šľahala si bičíkom po sukni. „Idem si zajazdiť s Alleynom. Ak si želáte navštíviť ma, lord Ravensberg, môžete si dohovoriť stretnutie s Wulfom a uvidím, či v ten deň budem voľná.“ Zvrtla sa na odchod, ani nečakala na odpoveď.

Za tie tri roky sa vôbec nezmenila. Bola nevysoká, ale štedro obdarená a nosila sa s hrdým pôvabom. Nikto, dokonca ani v jej ranom detstve, sa o nej nevyjadril, že je pekná. Bola svetlovlasá a husté zlaté vlasy vždy rada nosila rozpustené v dlhých vlnách na chrbte. Tak ako ostatní svetlovlasí Bedwynovci, aj ona mala prekvapujúco tmavé obočie a tmavú pleť. A typický orlí nos. Ako dieťa bola taká škaredá, až to hraničilo so smiešnosťou. Potom zrazu dospela a škaredosť sa premenila na prekvapujúcu príťažlivosť. A od raného detstva bola búrlivá ako sopka.

„Lady Freyja,“ zamrmlal Kit.

„Keby si si jednoducho bola odišla zajazdiť, Freyja,“ povedal jej brat príjemným hlasom, „a nepovažovala za potrebné osobne oznámiť vikomtovi Ravensbergovi, že ho neprijmeš, mohla si byť ušetrená verejného oznámenia toho, čo mi prišiel povedať. Nedávno sa zasnúbil s istou slečnou Lauren Edgeworthovou z Newbury. O jeden-dva týždne príde táto dáma do Alvesley.“

Freyja nebola nadarmo jeho sestra. Chvíľu mlčala, potom sa obzrela ponad plece a usmiala sa na Kita – alebo skôr vycerila zuby v náznaku úsmevu.

„To je dobré, Kit,“ povedala ticho, „naozaj dobré. Naučili ste sa vo svete jemnosti, ktorá vám predtým chýbala.“

Bez ďalších slov odišla z miestnosti.

Pred tromi rokmi sa Kit zrazu vášnivo zamiloval do mladej ženy, s ktorou sa hrával celé detstvo – vždy rázne odmietala, aby ju bratia a ich priatelia vyčleňovali aj z tých najdivších hier. Zdalo sa mu, že v plnej miere mu opätuje city. Rozprávali sa spolu o svadbe a o tom, že spolu odídu na polostrov. Nebola proti. A keď zrazu Jerome celkom nečakane oznámil, že sa s ňou zasnúbil, Kit mal pocit, že zomrie. Ale to bolo pred tromi rokmi. Odvtedy pretieklo veľa vody.

„Ach,“ zvolal teraz. V mysli sa už znova vrátil do otcovho salónu a oči upínal na miesto pri moste, kde sa končil les, „už prichádza.“

Na ceste sa zjavil veľkolepý koč ťahaný štyrmi dokonale zladenými koňmi, sprevádzaný postiliónmi. Určite to nebola iba návšteva, ktorá prichádzala za jeho matkou alebo starou matkou.

Keď sa obrátil k dverám, videl, že všetci vstávajú, dokonca aj stará matka, opierajúc sa o paličku. Samozrejme. Všetci urobia, čo sa sluší a patrí, a srdečne privítajú neželaných hostí. Zrazu zatúžil, aby to bolo skutočné zasnúbenie z lásky, aby konečne presvedčil rodinu, že urobil niečo správne, zodpovedné a prospešné pre celú rodinu, keď sa rozhodol, že zo ctihodnej slečny Lauren Edgeworthovej urobí grófku.

Chcel chytiť pod pazuchu starú matku, ale otec ho predbehol. A tak chytil matku a spolu zišli po schodoch až na Vonkajšie schodište, ale za celý čas mu nepovedala ani slovo. Vždy bol najproblematickejší zo všetkých jej troch synov. Keď sa stala nejaká neplecha – a večne sa čosi také dialo –, vždy bol ústrednou postavou. Ale aj tak ho veľmi milovala. Niekedy si dokonca aj poplakala, keď ho otec vyhostil z domu. No odkedy sa vrátil, už si nebol celkom istý, či ho má ešte rada.

Koč už bol takmer pri stajniach. Portfrey ich vyslal vo svojom koči a obklopil ich pompou v štýle vojvodu. Všetko pôsobilo obradne. Vari si skutočne myslel v tej chvíli šialenstva vo vauxhallských záhradách, že ju jednoducho naloží do prenajatého koča a odvezie domov, a svojím zasnúbením prekvapí rodičov?

Nechal matku stáť na schodoch a zbehol na terasu. Zmocnil sa ho zvláštny pocit. Znova ju uvidí. Ich veľká maškaráda sa začína. Ktovie, či je nervózna…

Vtom koč zastal, postilión zoskočil z koňa, otvoril dvere a spustil schodíky, Kit pokročil dopredu a vystrel ruku. Nejasne si uvedomil, že sú tam ďalšie dve dámy, ale z koča sa vyklonila Lauren Edgeworthová a vložila mu ruku v rukavičke do jeho dlane.

Už takmer zabudol, aká je krásna a elegantná. Svetlosivé cestovné šaty s fialovým lemom nemala po dlhej ceste vôbec pokrčené. Pôsobila sviežo, pôvabne a dokonale vyrovnane.

„Lauren.“ Pomohol jej zostúpiť a sklonil sa, aby ju pobozkal na líce, hoci sa pritom zľahka dotkol aj kútika jej úst.

„Kit.“

Vo Vauxhalle sa dohodli – alebo skôr ju Kit presvedčil –, že by sa mali oslovovať krstnými menami, no zatiaľ si to ešte nevyskúšali. Stisol jej ruku a usmial sa na ňu. Zrazu sa dvojtýždňová depresia rozplynula ako hmla a on pocítil v žilách prílev radosti a sebaistoty. Lauren bola preňho skutočne tá pravá, aj keď iba na leto. A bude mať možnosť celý čas bojovať o jej priazeň, aby zmenila svoje rozhodnutie. Mal rád bojové výzvy.

„Teta Clara,“ povedala Lauren, keď sa obrátil ku koču a podal ruku staršej z dvoch dám, „toto je Kit, vikomt Ravensberg. Moja teta, vdova po grófovi z Kilbournu.“

Bola to príťažlivá dáma s prenikavými očami a hrdým držaním tela.

„Madam,“ povedal a uklonil sa, keď jej pomohol zostúpiť na zem.

„A Gwendoline, lady Muirová, moja sesternica.“

Pomohol vystúpiť aj ďalšej dáme, drobnej, plavovlasej a veľmi peknej. Kým sa jej uklonil, rýchlo ho ohodnotila žiarivým pohľadom.

Ale nastal čas, aby sa obrátili a predstavili návštevu rodine čakajúcej na schodišti. Všetko prebehlo hladko a kultivovane. Ak Lauren bola nervózna, rozhodne to nedala najavo. Ani na jeho rodičoch nebolo vidieť, že by zasnúbenie ich syna nebolo pre nich dokonale prijateľné. Dokonca keď Kit predstavoval Lauren svojej starej matke, tá chytila zdravou rukou jej ruku a Lauren jej ju pobozkala.

„Pekná,“ povedala a naznačila, že by povedala viac, keby mohla. „Mohla som vedieť… že Kit si vyberie… krásavicu.“

Lauren nedala najavo rozpaky z toho, že musela dlho čakať, kým stará pani dokončí vetu. Usmievala sa a starej matke venovala plnú pozornosť.

„Ďakujem, madam,“ odvetila.

Ale Kit si zrazu všimol, že na vrchnom schode stojí Syd, nenápadný v tieni vysokého stĺpa, napoly obrátený, aby bolo vidieť iba ľavú stranu. Kit chytil Lauren za lakeť.

„Bol by som rád, keby ste sa zoznámili ešte s niekým,“ povedal a viedol ju hore po schodoch. Viac-menej čakal, že Syd utečie cez otvorené dvere, ale zostal stáť na mieste. „Môj brat Syd. Moja snúbenica Lauren Edgeworthová, Syd.“

Ale bola šokovaná, keď ho uvidela, nedala to najavo. Z ľavej strany pôsobil Syd mimoriadne príťažlivo. No len čo sa obrátil, pozorovateľ zbadal jeho prázdny rukáv, úhľadne pripnutý k redingotu, fialové stopy po popáleninách a veľkú pásku cez pravé oko. Krása a netvor v jednom tele.

Syd jej podal ľavú ruku a ona ju bez váhania chytila ľavicou, aby neupadol do rozpakov.

„Pán Butler.“

„Slečna Edgeworthová, vitajte v Alvesley,“ povedal Syd. „Bola cesta veľmi únavná?“

„Vôbec nie,“ odvetila. „Viete, sprevádzali ma teta a sesternica a blažilo ma vedomie, že na konci cesty ma bude čakať Kit.“

Kit pohľadom ocenil jej slová. Hovorila tak presvedčivo srdečne, až sa mu radostne zatrepotalo srdce.

Jeho matka bola ako vždy skvelá hostiteľka. Vyšla na vrchný schod a povedala dámam, že ich odprevadí do ich izieb, aby sa mohli osviežiť, prv ako sa bude v salóne podávať čaj. Chytila Lauren pod pazuchu, odviedla ju od svojich synov a zamierila s ňou dnu. Lady Kilbournova a lady Muirová ich nasledovali. Kit si všimol, že lady Muirová kríva.

GWENDOLINE hrala na klavíri, gróf z Redfieldu stál za lavičkou a obracal jej noty. Grófka a teta Clara sedeli vedľa seba na dvojsedačke a chvíľu počúvali Bacha, chvíľu sa zhovárali. Syd Butler sedel na lavici pod oknom na opačnej strane salónu, odkiaľ sa ani nepohol, odkedy sa sem po večeri preniesli z jedálne, tvár mal mierne odvrátenú do tieňa hustých zamatových závesov. Čo sa mu stalo? Kit chodil po izbe, občas sa zapojil do rozhovoru, ale nepridal sa k nijakej skupinke ani sa nepriblížil k bratovi.

Vyzeral nepokojne, ako divé zviera v klietke. Lauren strávila takmer celý večer pri kozube po boku Kitovej starej matky, aj keď na chvíľu si aj ona sadla za klavír.

Rozprávala starej panej o Newbury Abbey, o týždňoch, čo nedávno strávila v Londýne, o tých niekoľkých spoločenských udalostiach, na ktorých sa zúčastnila. A okrem toho aj počúvala. Nebolo to ľahké, keďže vdova po grófovi sa zasekávala a každú chvíľu robila v reči bolestné prestávky, v ktorých sa usilovala sformulovať slová. Lauren bola v takej chvíli v pokušení dopovedať za ňu slová, ktoré bezpochyby mali nasledovať, dokončiť vety, ktoré si domyslela dávno predtým, ako ich stará pani vyslovila. Lauren si pri čaji aj pri večeri všimla, že to robí gróf aj grófka. Možno sa za ňu pred hosťami hanbili. Možno si mysleli, že jej robia láskavosť. Ale Lauren sa to nezdalo veľmi šťastné riešenie.

Počúvala starú dámu pozorne a na tvári sa jej zračil záujem. Predsa však mala dosť času na rozmýšľanie a pozorovanie. V Alvesley ju privítali so všetkou dvornosťou, no zdalo sa jej, že neveľmi srdečne. Ale srdečnosť vlastne ani neočakávala. Stačila jej zdvorilosť. Kit hral svoju úlohu bezchybne. Keď ju uvidel, tváril sa tak nadšene, až Gwen dokonale klamal. Prv ako šli spolu na čaj, prišla do Laureninej izby, objala ju a s rozžiarenou tvárou povedala:

„Lauren, je skutočne skvelý. Ten úsmev! A keď ťa pred všetkými pobozkal, len čo sa ti nohy dotkli zeme, od samej romantiky som skoro zamdlela.“ Veselo sa zasmiala. „Hovorila si, že niekedy sa správa dosť nehorázne.“

Tá posledná poznámka nemala byť kritická, ale ten bozk, aj keď bol iba letmý, Lauren takmer celkom vyviedol z miery.

Všimla si, že od jej príchodu sa so svojimi rodičmi takmer vôbec nezhováral. Všetci traja sa rozprávali s ňou, tetou Clarou a Gwen. Ale nie navzájom. Vari boli takí sklamaní z jeho zasnúbenia preto, lebo dúfali, že si vezme inú? A možno nemohli zabudnúť, že pred tromi rokmi sa pobil so starším bratom, podľa všetkého pre ženu, s ktorou sa chceli obaja oženiť, gróf ho potom vykázal z domu a povedal mu, aby sa viac nevrátil. Pre grófa muselo byť veľmi trpké, keď si po smrti staršieho syna uvedomil, že musí povolať z exilu jeho mladšieho brata, ktorý sa mal stať dedičom. A pre Kita muselo byť dvojnásobne trpké vedomie, že ho pozvali domov iba preto, lebo jeho brat zomrel.

Kit a jeho mladší brat sa správali, akoby ten druhý ani neexistoval. A predsa si Kit dal záležať, aby jej ho pri príchode predstavil, a vtedy sa jej zdalo, že k svojmu ťažko zranenému bratovi prechováva vrúcne city. Čo sa mu vlastne stalo?

V rodine grófa z Redfieldu rozhodne nevládne porozumenie ani šťastie; usúdila Lauren. Zrazu sa jej úloha, ktorú na seba prevzala v ten večer vo vauxhallských záhradách, zdala desivá. Ako môže Kita zmieriť s jeho rodinou, keď rany sú očividne hlboké a trvalé? A čo keď bola sama zodpovedná za ich prehĺbenie? A keď zruší zasnúbenie…

Z myšlienok ju však vytrhla vdova po grófovi, ktorá chytila do ruky paličku a očividne chcela vstať. Lauren potlačila prvý popud vyskočiť a pomôcť jej. Nepožiadali ju o pomoc, a tak sa len usmiala.

„Idete si ľahnúť, matka?“ Gróf už kráčal k nim. „Dovoľte, aby som zavolal vašu komornú.“

„Najprv sa… trochu… poprechádzam,“ povedala.

„Večerný vzduch pľúcam veľmi neprospeje, mama,“ namietla grófka zvýšeným hlasom. „Počkajte do rána.“

„Prejdem sa… teraz,“ vyhlásila stará dáma rozhodne a voľnou rukou kývla na Kita. „S Kitom… A so slečnou Edgeworthovou.“

„Bude trvať na tom, že pohyb na čerstvom vzduchu jej robí dobre,“ vysvetľovala grófka tete Clare. „Hoci som si istá, že oddych by jej prospel oveľa väčšmi. Každý deň sa musí poprechádzať po terase, či prší, alebo svieti slnko. Najčastejšie ráno.“

Kit zatiaľ chytil starú mamu pod pazuchu a ona sa druhou rukou opierala o paličku. Usmieval sa na ňu svojím zvyčajným slnečným úsmevom.

„Ale sa chcete prechádzať teraz, stará mama, budeme sa prechádzať teraz. Keby ste chceli tancovať gigu, budem s vami tancovať gigu, kým ma neuštvete. Idete s nami, Lauren?“

„Pravdaže,“ prikývla a vstala.

A tak si obliekli plášte, aby im nebolo chladno, a zakrátko sa už prechádzali po terase.

„Povedzte mi,“ začala stará dáma pomaly ako zvyčajne, „ako ste sa… vy dvaja… zoznámili?“

Kit pozrel ponad starú mamu Lauren do očí. „Stará mama je nenapraviteľný romantik,“ vysvetľoval. „Povedzte jej to vy, Lauren.“

Ale on vie také príbehy rozprávať lepšie ako ja, pomyslela si Lauren. Zahľadel sa na opačnú stranu plesovej sály, pohľad mu padol na ňu, srdce mu zamrelo, vedel, že toto je žena, ktorá mu je súdená – bol schopný vyrozprávať to veľmi precítene. Okrem toho by to mal povedať zo svojho pohľadu. Pravda, ona môže opísať… V duchu sa usmiala.

„Stalo sa to raz ráno v Hyde Parku,“ začala a všimla si, že Kit sa zatváril zarazene, ale odvrátila hlavu a pokračovala. „Lord Ravensberg – Kit – sa bil s tromi robotníkmi a džentlmeni stojaci naokolo ho povzbudzovali. Bol vyzlečený do pol pása a škaredo nadával.“

Prekvapene počúvala, čo hovorí. Lauren Edgeworthová nikdy nerozprávala také nepekné historky. A nikdy nie zo šibalstva.

Stará dáma ju prekvapila výbuchom smiechu.

„Tí muži urazili mliekarku,“ pokračovala Lauren, „a Kit sa postavil na jej obranu. Všetkých ich zložil na zem, a práve keď som prechádzala okolo v sprievode mojej tety, mliekarku pobozkal.“

„Viete, stará mama,“ ozval sa Kit pokorne, hoci Lauren videla, že sa zabáva, „tá mliekarka pobozkala mňa. Bolo by odo mňa veľmi negalantné, keby som sa bol od nej odvrátil.“

Stará pani sa usmiala.

„A vtedy sa nám oči stretli,“ povedala Lauren stíšeným hlasom, „a bolo to. Jednoducho tak sa to stalo.“

Nikdy si nemyslela, že má herecké schopnosti. Takmer presvedčila samu seba, že v tom prvom šokujúcom stretnutí bol prvok osudu.

„Všetky… ženy,“ ozvala sa stará dáma, „milujú… darebákov.“ Znova sa usmiala.

„Viete, varovali ma pred ním, madam,“ pokračovala Lauren. „Má totiž šokujúcu povesť. Ale keď sme sa znova stretli na plese lady Manneringovej, ktorú donútil, aby nás predstavila, a potom ma vyzval do tanca, ako som mohla odolať? Chápete, bol to walz.“

Prišli na koniec terasy. Slnečné svetlo sa stratilo, ale svietil mesiac a hviezdy, takže nebola tmavá noc.

„Tamto pred nami je ružový sad,“ vysvetľoval Kit. „Zajtra vám ho ukážem, Lauren.“

„Tie ruže cítiť až sem,“ vdýchla ich omamnú vôňu.

„Za nimi je záhrada a ďalej stromy,“ pokračoval. „Vedie tam divý chodník s niekoľkými peknými vyhliadkami, pravda, dokonale naplánovanými.“

„Už sa na to teším,“ odvetila, keď sa zvrtli na cestu k domu.

Ale keď tam prišli, vystúpili po schodoch a vošli do haly, stará pani zdvihla paličku a privolala livrejovaného lokaja.

„Zaveďte ma do izby,“ povedala a pustila mu rameno. „Kit, ty… musíš ukázať… slečne Edgeworthovej… tie ruže.“

Sklonil sa, aby ju pobozkal na líce, a Lauren videla, že oči sa mu smejú.

„Tuším ste si všetko vopred dokonale naplánovali, stará mama,“ doberal si ju Kit. „Koniec koncov, zvyčajne chodievate na prechádzku ráno. Ale nesklameme vás. Vezmem Lauren do ružového sadu. Samozrejme, len preto, aby sa nadýchala vône ruží.“

Lauren mala pocit, že jej horia líca.

Kit sa smial, keď znova schádzali po schodoch na terasu a Lauren sa ho pevne držala pod pazuchu. „Varoval som vás, že je romantička,“ povedal. „Celý večer len sedela v salóne a pozorovala, ako si jej vnuk so svojou snúbenicou môžu vymeniť nanajvýš roztúžený pohľad.“ 
„Ja som na vás neupierala roztúžené pohľady,“ namietla, 
„Cha, lenže ja na vás áno,“ povedal a zamieril k ružovému sadu. „Samozrejme, stará mama musela vymyslieť spôsob, aby som vás mohol pobozkať, prv ako vás pošlem do postele.“

Upadla do rozpakov. „Dúfam, že som nevzbudila dojem., vyhŕkla upäto.

„...že ste do mňa hlboko zamilovaná?“ nadhodil. „Predpokladám, že áno – aspoň u starej mamy. A potom ste jej porozprávali historku o našom prvom stretnutí, ktorou ste len potvrdili jej dojem. Neočakával som, že poviete práve tú.“

„Mylord.“ Boli na polceste k sadu. „Tá šaráda je potrebná iba v prítomnosti iných. Nemusíme ísť do toho ružového sadu. Predpokladám, že vaša stará mama si už šla ľahnúť a nezistí, že sme sa okamžite vrátili do domu. Je nevhodné, aby sme boli takto sami. Nie sme skutočne zasnúbení.“

„Ale sme.“ Naklonil sa k nej bližšie. „Čo je to za nezmysel, že budeme hrať našu hru iba pre ostatných? A prečo som už znova mylord? Sľúbil som vám predsa dobrodružstvo, či nie? A vášeň? Musíme byť sami, ak mám dodržať svoje slovo. Začneme dnes večer v ružovom sade. Pobozkám vás tam.“

„Kit!“ zahriakla ho ostro. „Nežiadala som vás o vášeň. Teda, aspoň nie o bozky. Ani by sa mi nesnívalo…“

„Žiadali ste ma o dobrodružstvo,“ povedal s ústami tak blízko pri jej uchu, až cítila jeho teplý dych. „O vášeň. Tie slová niekedy znamenajú to isté.“

„Bolo by to nanajvýš nevhodné,“ namietla vyplašené. Nerada spomínala na bozk vo vauxhallských záhradách. Usilovala sa vytrieť si ho z pamäti. Bol taký desivo… telesný.

„Pousilujem sa o to,“ povedal s tichým smiechom a viedol ju popod oblúkovitý vchod do sadu, kde ich okamžite omámila vôňa ruží.

„Kit!“ Ale čím pobúrenejšie sa bude správať, tým väčšmi sa mu to bude páčiť. Toľko už o ňom vedela. Rád si ju doberal. Nevedel sa správať vážne. Zmení tému. Možno zabudne na ten nezmysel. „Otec sa na vás veľmi hneval, keď ste sa vrátili domov?“

„Ach, bože, veru áno,“ povedal. „On a Bewcastle – brat tej dámy – už podpísali svadobnú zmluvu. Som vám väčšmi zaviazaný, ako si uvedomujete, Lauren.“

„Takže ste tú dámu odvrhli,“ poznamenala. „Viem, aké to je. Dotklo sa jej to?“

„Freyji?“ spýtal sa. „Mala šancu pred tromi rokmi. Bezpochyby je nahnevaná, a to nie je to isté ako dotknutá. Tá sa veru vie poriadne hnevať. Ako všetci Bedwynovci. Ale nemajú právo byť nahnevaní. Môj otec nemal právo naplánovať tú svadbu bez môjho súhlasu.“

„Bývajú ďaleko?“ spýtala sa.

„Osem kilometrov odtiaľto.“

Zaviedol ju k vidieckej lavičke a tam si sadla. „Takže naše zasnúbenie vyvolalo susedské nezhody,“ poznamenala. „To nie je dobré.

Jednu nohu si vyložil na lavičku a objal si ju rukou – celkom ako vtedy vo vauxhallských záhradách.

„Ale za daných okolností sa tomu nedalo vyhnúť,“ namietol. „Skutočne som si nechcel dať vnútiť to manželstvo, Lauren.“

„A predsa ste ju zrejme pred tromi rokmi milovali,“ podotkla. Uvažovala, či sa jej naskytne príležitosť stretnúť sa s lady Freyjou Bedwynovou.

„Niekedy láska zahynie,“ odvetil.

Tomu neverila. V jej prípade to tak rozhodne nebolo. Ale nemalo zmysel cítiť sa previnilo. Skutočne mal právo vybrať si nevestu a Lauren bolo jasné, že bez tohto falošného zasnúbenia by sa ocitol v pasci. To bol dôvod ich dohody.

„Čo sa stalo vášmu mladšiemu bratovi?“ spýtala sa.

Náhle zložil nohu na zem a odvrátil sa k neďalekému kvetu, akoby ho podrobne skúmal.

„Bojoval,“ ozval sa po dlhej chvíli ticha. „Trval na tom, aj keď všetci ostatní, vrátane mňa, sme boli proti, aby mu otec kúpil dôstojnícku hodnosť v mojom regimente a mohol ísť za mnou na polostrov. Syd nebol stvorený na vojenský život, ale keď sa zatne, vie byť veľmi tvrdohlavý. Sľúbil som matke, že budem naňho dozerať a chrániť ho, aby sa mu nič nestalo. Ani nie o rok som ho priviedol domov napoly mŕtveho. Nebolo isté, či prežije cestu. Ale bol som rozhodnutý, že ak musí umrieť, nech zomrie doma. Aj ja viem byť veľmi tvrdohlavý.“

Vedela si predstaviť, ako hrozne sa musel cítiť. „Dúfam však, že si to nekladiete za vinu,“ povedala. „V zápale boja ste ho iste nemohli chrániť.“

„Nestalo sa to pri boji,“ odvetil stručne.

Čakala, že to vysvetlí bližšie, ale viac nepovedal.

„Vyčítal vám to niekto iný?“ spýtala sa. „On?“

„Každý, vrátane mňa. Rozsudok bol jednomyseľný.“ Zrazu sa k nej zvrtol, vzal ju za ruku a postavil na nohy. „Ale to je už minulosť, Lauren, a bude najlepšie na to zabudnúť. Syd prežil. Aj ja. Koniec dobrý, všetko dobré. A my tu zatiaľ prichádzame o dokonalú mesačnú noc a príležitosť na romancu, ktorú nám stará mama odsúhlasila.“

Bude najlepšie na to zabudnúť. Ale ani jeden z bratov na to nezabudol. Muselo sa to stať v to leto, keď sa zamiloval do lady Freyje a potom sa pobil so starším bratom, keď prijala jeho žiadosť o ruku. Nečudo, že bol taký nešťastný, keď sa proti nemu obrátili obaja bratia. A ešte aj otec. Ale bolo pochopiteľné, že ho poslal preč – fyzicky ublížil obom bratom.

Teraz sa vrátil do Alvesley, a pokiaľ videla, staré rany hnisali. A teraz sa všetko len zhoršilo tou svadobnou zmluvou a zasnúbením s Lauren. Do čoho sa to dostala? Bude schopná aspoň niečo napraviť?

Ale v tej chvíli nebol vhodný čas na také myšlienky. Neodvrátila ho od jeho úmyslov. Chcel ju pobozkať. Odvrátila sa od neho a vyslobodila si ruku. Nebolo to potrebné.

On sa však postavil za ňu, zozadu jej ovinul ruky okolo pása a pritiahol si ju k sebe, až kým jej temeno hlavy nespočívalo na jeho pleci. Cítila na chrbte i na stehnách teplo jeho mužného tela. Odovzdane v duchu priznala, že to bol príjemný pocit. Bolo to také romantické, ten dotyk vyvolával dojem blízkosti, dôvernosti. Toľko času človek musí prežiť sám, niekedy celkom osamote.

Skutočne ho požiadala o dobrodružstvo. Celkom impulzívne, vôbec o tom dovtedy neuvažovala. Nikdy netušila, že po ňom túži. A po čom to vlastne túži? Čo mala na mysli pod tým dobrodružstvom? Toto? Chcela, aby ju znova pobozkal?

Aby ju znova zovrel v náručí? Pri žiadnom mužovi netúžila po telesnej blízkosti. Ach, možno pri Nevillovi áno… Ale pri ňom hľadala skôr priateľstvo, útechu. Nevedela, čo dáva životu niektorých ľudí – ako napríklad Lily – takú živosť. To chcela zistiť.

Lauren sa proti vlastnej vôli zmocnila stará nenávisť a zatvorila oči. Čo má Lily také, čo ona nemá? Čo vie Lily…?

Obrátila sa v Kitovom náručí a trochu zväčšila odstup. Zadívala sa mu do tváre a videla, že na ňu pozorne hľadí. Nikdy nemôže byť ako Lily. Nikdy sa nebude cítiť príjemne v takom objatí, aké prežila vo vauxhallských záhradách. Bála sa, že všetky tie neznáme pocity ju premôžu – a ešte väčšmi sa bála, že ju nepremôžu, že ak ju znova pobozká, nebude cítiť celkom nič, že sa dokonale jasne dokáže, že je frigidná. A on sa od nej s nechuťou odvráti. A oľutuje ich dohodu ešte prv, ako ju začali napĺňať. A ona nad všetky pochybnosti zistí, že je nežiaduca.

„Nie, nie,“ zašepkal a naklonil sa k nej bližšie, „nemeňte sa znova na ľadovec. Už som zistil, že je to iba obrana. Neublížim vám. Dokonca vás ani nepobozkám. Rozmyslel som si to.“

Absurdné, že zrazu sa jej zmocnilo sklamanie a poníženie. Bude lepšie, ak ani jeden z nich nezistí, ako to s ňou vlastne je. Ale – nechce ju ani pobozkať?

Oboma rukami jej rozopol plášť a hodil ho na lavičku. Na holých ramenách ju chladil nočný vzduch. Zato jeho ruky ju zaplavovali horúčavou, keď dlaňami pomaly prechádzal od krátkych rukávov šiat až po chrbty rúk. Zovrel ich a položil si ich na plecia. Potom jej zľahka položil svoje dlane na pás.

„Oprite sa o mňa,“ zašepkal. „Od pliec až po kolená.“

Znelo to šokujúco, najmä keď to mala urobiť ona. Vedela, že ju k tomu nebude nútiť. Neposkytne jej takú výhovorku. V žalúdku pocítila ostrú bolesť a naklonila sa k nemu, až sa jej špičky pŕs pritlačili na jeho plášť. Zatvorila oči a položila si mu čelo na plece. Celým telom vnímala pevnosť a horúčosť jeho tela. Cítila pižmovú vôňu jeho kolínskej a jeho mužnosť.

Ešte vždy sa ani nepohol. Ruky mal na jej bokoch.

Stehnami sa oprela o jeho stehná a potom aj bruchom i bokmi. Vtedy jej zľahka prešiel rukami po chrbte, ale keby bola chcela, mohla kedykoľvek odísť.

Nič viac neurobil. Ani ona. Ale jej nežná ženskosť sa prispôsobila jeho tvrdej mužnosti a zrazu ju zaplavila búrka citov. Za zatvorenými viečkami ho videla ako vtedy v parku, do pol pása vyzlečeného, s nádherne svalnatou hrudou, plecami a ramenami, útlymi bokmi a štíhlymi nohami v priliehavých jazdeckých nohaviciach. Vitálneho a mužného. O to isté telo sa teraz opiera. Cítila, ako mu búši srdce. Mala pocit, že horí.

Dlhú chvíľu sa ani jeden z nich nepohol. Ale prv ako odstúpila a zohla sa po plášť, vedela jedno. Nemala s takými vecami skúsenosti, no pochopila, že fyzicky po nej túži. A zistila aj čosi iné. V celom svojom tele – rozpálených lícach, opuchnutých prsiach, pulzujúcom lone, chvejúcich sa stehnách – cítila vlastnú ženskosť. Vedela, že napriek prísnej celoživotnej disciplíne nie je iba dáma. Ja aj žena.

Nedotkol sa jej, za čo mu bola nesmierne vďačná. Po chvíli sa k nemu s plášťom v ruke obrátila. Stál na tom istom mieste ako predtým.

„Takže,“ ozvala sa v úsilí tváriť sa normálne, „nadnes ste svoju časť dohody dodržali. Ale aj ja svoju, mylord. Nebolo by vhodné, keby sme sa dlhšie sami zdržiavali vonku.“

Ľutovala, že nevidí jeho tvár jasnejšie, keď sa na ňu mlčky díval. Nato sa sklonil, vzal jej plášť z ruky, zahalil ju doň, zapol jej ho pod krkom a nastavil jej rameno.

„Áno,“ povedal ráznym, veselým hlasom, „nadnes som si povinnosť splnil. Zajtra to skúsim znova. Pôjdeme si zajazdiť. Ráno na svitaní.“

Znova musela potlačiť sklamanie, keď počula tie slová. Nemohol povedať čosi srdečnejšie, osobnejšie? Vari si len predstavovala…? Ale na tom nezáležalo.

„Nejazdím veľmi často,“ odvetila. „A takmer nikdy nevstávam skoro.“

„Zajtra urobíte oboje,“ vyhlásil. „Pripravím vám príjemné leto, aj keby sme pritom obaja mali prísť o život.“

„Absurdné,“ poznamenala.

„Tak zajtra skoro ráno,“ povedal, keď kráčali po terase. „Príďte dobrovoľne – a sama – lebo inak vám vtrhnem do spálne a vyvlečiem vás osobne von.“

„To by ste sa neodvážili,“ namietla pohoršene.

Uprene sa na ňu zahľadel. „To slovo vám neodporúčam v mojej prítomnosti používať,“ povedal, „pokiaľ len nechcete, aby som vám dokázal opak. Rozhodne by som sa odvážil.“

„Potom nie ste džentlmen,“ povedala.

„Prečo to hovoríte,“ spýtal sa jej, keď vystupovali po mramorových schodoch, „akoby ste na to prišli až teraz?“

9
KIT bol v stajniach, keď sa zjavila Lauren. Bolo len krátko po šiestej ráno. Pred odchodom z domu poslal svojho sluhu, aby povedal jej komornej, nech ju zobudí, ale zrejme už bola hore, keď prišla tak skoro – a vyzerala ako stelesnená elegancia v zelenom jazdeckom kostýme a zelenom klobúčiku, zľahka posadenom na starostlivo upravených vlasoch, pričom nad jedným uchom z neho povievalo svetlofialové pero.

Tešil sa, že ju pôjde zobudiť osobne. Bol by sa odvážil. Priam sa tešil, ako by zúrila.

„Dobré ráno.“ Usmial sa na ňu. „Dal som vám osedlať najmiernejšiu kobylku. Keby ste chceli miernejšiu kobylu, musela by byť chromá na obe nohy. Pôjdem vedľa vás. Nemáte sa čoho báť.“

„Nebojím sa jazdy na koni,“ namietla. „Len ju jednoducho nemám rada. Máte mi poskytnúť príjemné leto – príjemné pre mňa – nie nútiť ma do vecí, ktoré rozhodne nemám rada, napríklad vstávať takto skoro, aby sme si zajazdili.“

„Nie, nie,“ odvetil s úsmevom. „Sľúbil som vám nezabudnuteľné leto a ja sľuby vždy dodržím. Ale ak vás to poteší, ubezpečujem vás, že nepôjdeme ďaleko. Naplánoval som pre vás čosi oveľa príjemnejšie. Zaplávame si.“

„Čože?“ Pozrela naňho skôr pohŕdavo ako zdesene. „Ja nebudem plávať, mylord.“ 
„Kit.“

„Nebudem plávať, Kit. To je moje konečné slovo.“

„Dva zábery a bubliny?“ spýtal sa chápavo, spojil ruky a pomohol jej nasadnúť do sedla. „Plávate ako kameň?“

„Skutočne neviem,“ odvetila a upravila si sukňu, až vyzerala tak pôvabne, akoby sa narodila v sedle. „Nikdy som to neskúšala.“

Nikdy som to neskúšala. Bože dobrý! Aké to mala detstvo? Alebo ho celkom preskočila? Možno sa už narodila ako dáma.

„Tak s tým začnete dnes ráno,“ vyhlásil, vyšvihol sa na koňa a vykročil na ňom von z dvora. „Naučím vás to.“

„Nechcem sa to naučiť.“ Nasledovala za ním. „A vy ma nebudete učiť.“

Keby neboli spolu vo vauxhallských záhradách, odradila by ho. Bola tak chladne dôstojná. Taká dokonalá dáma. Bez štipky ducha a humoru. Bez štipky radosti. Hoci aj tak by zrejme nevedel odolať, aby ju nepošteklil. Ale boli spolu vo vauxhallských záhradách. A on vedel, že kdesi pod hrubými vrstvami chladnej spôsobnosti, za maskou šľachtičnej je žena, ktorá zúfalo túži vystúpiť na povrch, len nevie ako.

Tým, že dodrží sľub, ktorý jej dal, vykoná bohumilý čin. Ten čin mu neprinesie osobné rozhrešenie, ale oslobodí blížneho. Mohol by ju naučiť tešiť sa z radosti. Sám to nevedel až tak dobre, ako si mysleli jeho známi. On totiž nosil iné masky ako Lauren. Ale je možné človeka naučiť čosi, čo sám nedokáže. Musí to byť možné.

Kráčal na koni po cestičke a potom cez most, až napokon odbočil doprava na chodníček ťahajúci sa popri rieke a jazere. Na tejto strane bol les hustejší ako pri dome. Niekedy chodníček zašiel tak hlboko do lesa, až sa voda celkom stratila z dohľadu. Na jednom takom mieste zastal, aby sa uistil, že Lauren ho stále nasleduje.

„Čo si o tom myslíte?“ spýtal sa.

Uprela naňho vyčítavý pohľad! „Myslím si,“ odvetila, „že všetci civilizovaní smrteľníci o tejto hodine ešte spia. A pokiaľ sa dobre pamätám, sľúbili ste mi, že dnes mi ukážete záhrady, nie divé lesy. Ale si predstavujete, že mi takto spôsobíte radosť, potom som neuzavrela dobrú dohodu.“

Takže sa jej dostal pod kožu. Dokonalá slečna Edgeworthová dopustila, aby sa jej do hlasu vkradlo podráždenie. Kit sa uškrnul.

Mal namierené do pavilónika. Pred mnohými rokmi ho postavili na brehu jazera predovšetkým pre pôsobivý efekt, ktorý vyvolával pri pohľade z opačného brehu, keď sa jeho mramorová dokonalosť odrážala na pokojnej hladine jazera. Ale slúžil aj na praktické účely – na odpočinok tým, ktorí mali dosť energie, aby obišli okolo celého jazera. V detstve ho s bratmi využívali pri kúpaní. Vždy mali dovolené kúpať sa v jazere pod dozorom dospelého. Problém bol v tom, že len málokedy bol niekto z dospelých ochotný dozerať na nich, a ak sa niekto našiel, potom len vykrikoval, aby neskákali do vody z konárov stromu, neponárali sa, nešpliechali na seba a neťahali sa pod vodou za nohy. A tak sa chodievali kúpať sem, kde ich nikto nevidel.

Keď prišiel k pavilóniku, zoskočil z koňa a priviazal ho o haluz. Potom zložil z koňa Lauren a nakoniec odviazal batôžtek, ktorý predtým upevnil za sedlom. Vykročil k prednej časti pavilónika, vyšiel hore po mramorových schodoch a otvoril dvojkrídlové dvere za štyrmi stĺpmi.

Popri troch stenách stála drevená lavička. Na zemi bola dlažba, steny boli holé, okrem dômyselného reliéfu, na ktorom nahí kučeraví mladíci prenasledovali rýchlonohé nymfy. Spolu s bratmi neraz stál pred tým umeleckým dielom a robil si posmech z nýmf, lebo ich oblečenie ani zďaleka nezakrývalo ženské vnady. Nečudo, že mladíci ich tak prenasledovali.

„Sadnite si,“ vyzval ju a Lauren sa usadila k tej stene, odkiaľ bol výhľad na jazero. Kit si sadol na lavičku a položil na ňu batôžtek. Lauren sa tvárila prísne a trochu naježené.

„Newbury Abbey je predsa pri mori, či nie?“ spýtal sa.

„Áno,“ odvetila. „Pláž patrí k parku.“

„A nikdy ste v mori neplávali?“

Pokrútila hlavou. „Nikdy sa mi tá pláž nepáčila,“ povedala. „Piesok človeku vniká do topánok aj do šiat a slaný vietor vysušuje pleť. A more je… divé.“

„Divé.“ Zvedavo na ňu pozrel. „Nemáte rada divosť?“ Skutočne je taká škrobená?

„Nemám rada more.“ Zahľadela sa na jazero, ktoré bolo ráno hladké ako zrkadlo a odrážalo slnečné lúče. „Je také nekonečné, nepredvídateľné, neovládateľné… a kruté. Z mora sa nič nevráti.“

Čo alebo kto sa nevrátil z mora? Vari sa utopil nejaký jej známy? A potom mu zrazu svitlo.

„Keď vaša matka odišla s vaším nevlastným otcom na svadobnú cestu,“ spýtal sa, „vydali sa na more?“

Pozrela naňho, akoby ju prekvapilo, že zmenil tému.

„Najprv šli do Francúzska,“ povedala, „keď sa tam práve nebojovalo, potom postupovali na juh a na východ. Naposledy sa ozvali z Indie.“

More jej nevrátilo matku.

„Strýko a teta mi hovorili, že ma vzali so sebou, aby som sa s nimi rozlúčila,“ vysvetľovala. „Vraj som mávala vreckovkou, kým loď nezmizla z dohľadu. A to určite trvalo poriadne dlho. Ale nepamätám sa na to. Mala som iba tri roky.“

Nepamätá sa? Alebo tú spomienku zatisla tak hlboko, aby sa nemohla vynoriť?

More jej teda nevrátilo matku.

Ale toto nie je more a on ju sem nepriviedol preto, aby v nej vyvolal melanchóliu. Vstal, postavil sa do dverí a vyzrel von.

„Vaši kamaráti v detstve takisto neplávali?“ spýtal sa. „Dokonca ani v tom jazierku, o ktorom ste mi hovorili?“

„Ale áno,“ prikývla. „Neville aj Gwen v ňom plávali. Samozrejme, mali to zakázané, ale vždy keď sa v horúci slnečný deň vrátili domov s mokrými vlasmi, teta Clara sa tvárila, že si to nevšimla, a strýko len zovrel pery a spýtal sa, či prší.“ 
„A vy ste pravidlá nikdy neporušili?“

„V mojom prípade to bolo čosi iné,“ odvetila.

„A to už prečo?“ Obzrel sa na ňu ponad plece.

„Nebola som ich dieťa,“ vysvetľovala. „Dokonca som nebola ani ich pokrvná príbuzná. Len cudzie dievča, ktoré sa k nim dostalo zhodou okolností.“

To ho pobúrilo. „Vari sa k vám správali ako k cudzej?“

„Nie,“ vyhlásila rozhodne. „Zahŕňali ma láskou. Nesprávali sa ku mne ani trochu inak než k vlastným deťom. Bola som Nevillovou sestrou rovnako ako Gwen. A s Gwen sme boli blízke priateľky takmer od prvej chvíle. Včera ste si iste všimli, že teta Clara aj Gwen sú ku mne nesmierne láskavé. Prišli sem so mnou. Ale… Pochopte, bola som strýkovi a tete nesmierne zaviazaná. Ako by som ich mohla neposlúchať? Túžila som im dávať najavo vďačnosť, dokázať im, že som hodná ich lásky.“

Uvedomil si, že tým mu dala odpovede na niektoré otázky, ktoré ho trápili. Preto sa stala takouto ženou. Nie, nie ženou. Dáma je oveľa primeranejšie slovo. Len preto, aby si zaslúžila lásku? Preto bola celé roky oddaná Kilbournovi, ktorý jej pred odchodom na polostrov povedal, aby naňho nečakala? Pretože jej adoptívni rodičia ich chceli spojiť? Pretože v manželstve s Kilbournom videla konečné prijatie, konečné bezpečie?

Ale to bezpečie jej kruto zničili.

Nie je náhodou napriek všetkej distingyovanosti a sebaovládaniu tá najneistejšia bytosť na svete?

„Často sa stýkate s rodinou svojho otca?“ spýtal sa.

„Nie. Vôbec sa nestýkame,“ odvetila. „Keď bola mama preč čosi vyše roka, strýko napísal mojej rodine, či nechce, aby som sa k nim vrátila, kým mama nepríde domov. Môj strýko vikomt Whitleaf, ktorý získal titul po smrti môjho otca, ten návrh odmietol. Ale nevedela som to, kým som mu sama nenapísala, keď som mala osemnásť – odpísal mi, že nerád vydržiava príbuzných v núdzi.“

Kit na ňu pozrel ponad plece, ale stále si hľadela na ruky v lone, tak ako vo vauxhallských záhradách. Dočerta! Ľutoval, že to nevedel pred dvoma týždňami.

„Verím, že môj starý otec by sa ma bol ujal, keby ho požiadali,“ pokračovala a znova naňho uprela pohľad. Trochu vytrčila bradu, akoby mala pocit, že to bude spochybňovať. „Ale iste by bol presvedčený, a oprávnene, že mi je najlepšie s mojimi rovesníkmi.“

Takže Galton sa nikdy nepodujal, že si ju vezme k sebe?

Kit sa na ňu zrazu usmial. „Premárnime najkrajšie chvíle rána,“ povedal, „keď je voda svieža a pokojná.“

„Len si ju v pokoji užite,“ radila mu trochu príkrym hlasom. „Ja tu budem sedieť a pozorovať vás. Ale rada by som vás požiadala, aby ste si nevyzliekali košeľu. Bolo by to mimoriadne nevhodné.“

Schuti sa zasmial. „Takže v záujme slušnosti sa mám kúpať v čižmách a redingote a vy v šatách a klobúku s perom? Zničili by sme si pekné oblečenie a nakoniec by sme vyzerali ako zmoknuté potkany.“

„Ja sa kúpať nebudem,“ zopakovala. „Vyhoďte si to z hlavy, mylord. A mohli by ste mať toľko slušnosti a vyzliecť sa vonku, aby som sa na vás nemusela dívať.“

Vyzliekol si redingot a hodil ho na lavičku. Práve si vyzúval čižmy.

„Čoho sa väčšmi bojíte?“ spýtal sa. „Že si zamočíte prsty? Alebo že ich uvidím holé?“

Líca jej zrumeneli. „Ničoho sa nebojím,“ vyhlásila.

„Výborne.“ Hodil čižmu pod lavičku a začal sa mocovať s druhou. „Máte päť minút, aby ste sa vyzliekli do spodnej bielizne. Potom vás hodím do vody, či už na to budete pripravená, alebo nie.“

„Čože?“

„Čas ubieha.“

„Do spodnej bielizne?“ Teraz jej už líca horeli.

„Dúfam, že máte na sebe spodnú bielizeň. Ale nie, máme malý problém. Asi sa budem červenať.“

Vstala, práve keď pod lavičkou zmizla jeho druhá čižma. Začal si rozopínať vestu.

„Vraciam sa do domu,“ oznámila. „Už vidím, že som predsa len mala počúvať svojich príbuzných v Londýne. Mohli by ste mi ustúpiť z dverí, mylord?“

Usmial sa a vesta dopadla na redingot. Vzápätí si začal vyťahovať z jazdeckých nohavíc košeľu. „Štyri minúty.“

Nozdry sa jej zachveli. „To by ste sa neodvážili.“

„Ach, znova to slovo, ktoré by ste nemali používať.“ Pretiahol si košeľu cez hlavu a uvažoval, či Lauren zamdlie.

Ale ona bola z tuhšieho cesta. „Nie ste džentlmen, mylord.“

Naklonil hlavu nabok, kým v duchu zvažoval, či sa má kúpať v jazdeckých nohaviciach, alebo – čo by bolo rozumnejšie – v spodkoch. „Mali by ste byť originálnejšia. Tri a pol minúty.“ Proti vlastnej vôli sa rozhodol pre jazdecké nohavice. Koniec koncov, priniesol si aj rezervné.

„Prosím,“ povedala ticho, „dovoľte, aby som odišla.“

Skutočne ju má hodiť do vody oblečenú? Radšej nie, uvažoval. Rozhodne nie.

„Túžili ste po dobrodružstve, Lauren,“ povedal. „Túžili ste stráviť leto, aké ste v živote nezažili. Chceli ste vedieť, aké je to byť šťastná a neobmedzovaná. Nemôžete mať jedno aj druhé. Nemôžete očakávať, že vám to padne do lona, ak tomu sama nepomôžete. Nemôžem dodržať svoju časť dohody, ak mi to nedovolíte.“

„Neviem plávať,“ namietla.

„Naučím vás,“ ubezpečil ju. „Tu voda nie je veľmi hlboká. Nesiaha ani po plecia.“

„Nemôžem si vyzliecť… nemôžem,“ zopakovala.

Videl, že je to pre ňu skutočne problém.

„Skočím do vody a chvíľu budem plávať,“ navrhol. „Ani sa len nepozriem týmto smerom. Ani nebudem vedieť, či sa nerozhodnete odkradnúť späť do domu. Keď budete pripravená, omotajte si okolo tela osušku – je dosť veľká – a príďte na breh. Pomôžem vám vojsť do vody. Alebo do nej môžete skočiť bez pomoci, ak chcete, a tak vás vôbec neuvidím.“

„Kit,“ ozvala sa, „nevedela som, že to bude takéto. Nemala som na mysli čosi také.“

„Ani bozky. Ani vášeň. Ani jazdu na koni. Tak čo ste teda mali na mysli?“ spýtal sa. „Vráťte sa do domu, ak chcete. Nebudem vám v tom brániť.“

Odvrátil sa a odišiel k brehu. Skočil hlavičku a vynoril sa o kus ďalej, trasúc sa od chladu. Otriasol si z očí kvapky vody a potom sa pomaly pustil plávať kraula na opačný breh.

„Kit?“

Prešlo niekoľko minút, a hoci sa neobzrel k pavilóniku, bol presvedčený, že zrejme sa peši vracia do domu. Ale prv ako obrátil hlavu, znova začul svoje meno.

„Kit.“

Krčila sa pri brehu a bola až po uši zahalená v plachte, do ktorej zakrútil osušky. Priplával bližšie.

„Voda je ľadová,“ ozvala sa Lauren. „Nemôžem to urobiť. Prosím, nenúťte ma do toho.“

Predpokladal, že nemôže odložiť plachtu a odhaliť sa mu iba v košieľke a spodnici. Napriek chladnej vode mu telo zaliala horúčosť, keď si uvedomil, že sa zrejme skutočne vyzliekla. Priplával až na breh a vstal s vystretými rukami.

„Nastal okamih pravdy,“ povedal. „Ako veľmi túžite po dobrodružstve? Koľko máte v sebe odvahy, aby ste vyskúšali čosi nové, nepoznané? A bezpochyby odvážne. Teraz, alebo nikdy, Lauren.“

Pritiahla si plachtu ešte tuhšie na telo, ak to vôbec bolo možné.

„Chyťte ma za ruky,“ povedal. „Alebo sa vráťte domov.“

Úmyselne povedal domov, nie do domu. Z očí jej vyčítal, že to pochopila. Ale po tom túži, celé divadlo sa môže skončiť ešte dnes ráno, takmer prv ako sa začalo. Môže sa vrátiť s tetou a sesternicou do Newbury alebo do Londýna.

Prikrčila sa a vložila mu do dlaní najprv jednu, potom druhú ruku. Plachtu nemalo čo držať a spadla na trávu. Líca jej horeli, ale on jej pevne zovrel ruky, ona skočila – a náhle odhalila štíhle, pekne urastené nohy, ruky a veľkú časť poprsia. Vyzerala oveľa mladšie ako zvyčajne.

A vtom už v panike dychčala a zvierala mu ruky. Chytil ju okolo pása a stiahol ju pod vodu, až im siahala po plecia. Kit sa smial – bavilo ho, na čo ju nahovoril.

„Neutopíte sa ani nezamrznete,“ ubezpečoval ju. „Čochvíľa si na vodu zvyknete. Nie je až taká studená. Zadržte dych.“

Stiahol ju dolu, až sa celkom ponorili pod hladinu. Cítil, ako sa mu do ramien zaťali jej nechty, a videl, že oči má pevne prižmúrené a okolo hlavy sa jej vznáša tmavý oblak vlasov. Takmer okamžite s ňou vyplával na povrch.

Vtedy ho prekvapila. Otvorila oči, zahľadela sa na breh a na vodu, a potom do jeho očí. „Dokázala som to,“ povedala. A potom znova, akoby to bol okamih obrovského víťazstva. „Dokázala som to!“

Zaklonil hlavu a zasmial sa.

Začal s prvou lekciou a učil ju, ako položiť tvár na vodu a dýchať nosom aj ústami. Bola prekvapujúco dobrá žiačka. Hoci, možno ho to až tak neprekvapilo. Mal podozrenie, že vždy vedela všetko zvládnuť bez veľkej námahy.

Nakoniec ju naučil vznášať sa na chrbte. Keď sa mu ju podarilo presvedčiť, že neklesne na dno ako kameň, uvoľnila sa a riadila sa podľa jeho rád. Ale bola ochotná to robiť, iba kým ju držal pod chrbtom. Potom ju skúsil pustiť, keď cítil, že je uvoľnená, a odtiahol ruky. Vznášala sa na chrbte bez pomoci, ruky vystreté po bokoch, oči zatvorené. Po chvíli odstúpil kúsok dozadu.

„Dnes je obloha skutočne krásna,“ ozval sa zrazu. „Vznáša sa na nej len pár obláčikov, ktoré zvýrazňujú jej belasú farbu.“

Otvorila oči a pozrela na oblohu. „Áno,“ súhlasila. A vtom si uvedomila, kde je. Potopila sa, potom sa so špľachotom vynorila a oboma rukami si utierala vodu z očí.

„Mohla som sa utopiť!“ hrešila ho. A potom naňho uprela prekvapený pohľad krásnych fialkových očí a… usmiala sa. Ten plný slnečný úsmev jej načisto prežiaril tvár a náhle opeknela. „Zvládla som to, Kit. Vznášala som sa celkom sama.“

Prebrodila sa k nemu a zrazu, ani sám nevedel ako, len ho pevne objímala okolo krku, on ju okolo pása, a pery sa im spojili, práve keď sa spolu ponorili pod hladinu.

Zvuky boli tlmené. Čas zastal. Horeli im telá, horeli im ústa a v tých nekonečných chvíľach sa miešalo víťazstvo, hrdosť a radosť s túžbou.

A vtom sa vynorili na povrch, rozdelili sa a ona bola znova sama sebou a on bol sám sebou.

„Vaše prvé dobrodružstvo, madam,“ povedal so smiechom v hlase, „sa bezpečne skončilo a bolo primerane odmenené.“

„Škandalózne odmenené,“ odvetila a ostražito si ho premeriavala. „Ale čo iné som mohla čakať od povestného vikomta Ravensberga? Už musí byť dosť pokročilý čas.“

„Bože dobrý, áno,“ súhlasil. „A všetci naši príbuzní si môžu myslieť, že ste na prechádzke a vychutnávate svieži ranný vzduch so svojím snúbencom. To by bolo skutočne šokujúce!

„Prišla som do Alvesley, aby som vám dodala vážnosť, nie aby ste kvôli mne vyvolali ďalší škandál,“ pripomenula mu.

Uškrnul sa a vyšvihol sa na breh. Odbehol k pavilóniku a vrátil sa s osuškou v ruke a s druhou omotanou okolo tela. Vonku bolo pekelne chladno.

„Chyťte ma za ruku.“ Sklonil sa a vytiahol ju.

Nemusela na sebe mať nič. V rozpakoch si spomenul na nymfy na reliéfe – a na to, ako na ne reagoval v mladosti. Keď bola oblečená, vyzerala ako krásna dáma. V mokrej spodnej bielizni, ktorá sa jej lepila na štíhle krivky, vyzerala ako siréna – a nesmierne po nej zatúžil. Hodil jej suchú osušku, vrátil sa po veci a bez obzretia s nimi zašiel medzi stromy, aby sa obliekol a ona mohla urobiť to isté.

O desať minút už klusali na koňoch k domu. Odhliadnuc od toho, že vlasy mala mokré a kučeravejšie ako zvyčajne, pôsobila ako elegantná ľadová kráľovná, na ktorú si už privykol. Osušku mala zvinutú pred sedlom. Odmietla mu ju dať zrejme preto, že v nej bola zakrútená jej mokrá spodná bielizeň. Čo, samozrejme, znamenalo, že pod veľmi slušivým jazdeckým kostýmom je nahá.

Na tom, že sa rozhodol poskytnúť jej nezabudnuteľné leto, nebolo nič zlé. Horšie už bolo to, že jeho zmyselné predstavy sa spájali so ženou, ktorej životnou túžbou bolo žiť ako stará dievka. Musí sa trochu rozptýliť.

„Lady Muirová si v poslednom čase ublížila?“ spýtal sa. „Alebo kríva od narodenia?“

„Spadla z koňa, ešte kým žil jej manžel,“ odvetila Lauren, „zlomila si nohu a podľa všetkého sa jej dobre nezhojila. Okrem toho pri tom potratila.“

„A potom ovdovela?“ spýtal sa. „Nemôže byť oveľa staršia ako vy.“

„Je o rok staršia,“ objasnila. „Lord Muir utrpel doma hrozný smrteľný úraz. Prepadol sa cez balustrádu dolu do haly. V tej chvíli bola jeho manželka pri ňom. Iste si viete predstaviť, že jej veľmi dlho trvalo, kým sa z toho spamätala – ak sa vôbec do dnešného dňa spamätala. Viete, bolo to manželstvo z lásky.“

Kit na to nič nepovedal. Čo sa dá povedať, ak život mladej ženy tak nešťastne poznačí tragédia? Ale nebyť toho krívania, nikto by si nevšimol, že trpí. Stále sa usmievala a správala sa veľmi šarmantne.

Koľko ľudí nosí na tvári masku!

Lauren Edgeworthová mala chrbát znova vystretý dôstojne ako pravá dáma. A pritom pred polhodinou ho oblažila slnečným úsmevom a vrhla sa mu okolo krku. Iba preto, že prvý raz v živote plávala na chrbte.

V duchu sa pobavene usmial, no v hrdle mal zvláštny pocit, akoby mu šlo do plaču.

LAUREN neprišla na raňajky neskoro, ako sa obávala. Keď sa prezliekla, komorná jej dokonca stihla trochu presušiť vlasy, aby nikto nevidel, že ich má mokré. Zišla dolu s Gwen a tetou, ktoré ju predtým navštívili v izbe a povedali jej, ako hlboko na ne zapôsobilo srdečné prijatie v Alvesley a ako sa im páči lord Ravensberg. A akú z toho majú radosť – kvôli nej.

Pri raňajkách sa zišla celé rodina okrem starej panej, ktorá vždy takmer celé predpoludnie zostávala vo svojich komnatách a potom zišla dolu na zvyčajnú prechádzku. Gróf usadil dámy – Lauren po svojej pravici, tetu Claru po svojej ľavici.

„Tuším ste si dnes s Ravensbergom boli zajazdiť,“ obrátil sa na Lauren.

„Áno, mylord.“ Usmiala sa. „Skoro ráno bol vzduch nesmierne svieži. Prešli sme na koňoch až k pavilóniku na opačnej strane jazera. Je odtiaľ nádherný výhľad.“

„To veru je,“ súhlasil.

„Vy ste dnes ráno už boli na výlete?“ spýtala sa teta Clara ohromene. „Vy, Lauren? A tak skoro ráno?“

A okrem toho som aj plávala, prebleslo Lauren hlavou. Bolo by hrozné, keby ju bol gróf videl. Ale vznášala sa na vode. A potom stratila hlavu – čo sa dáme nikdy nesmie stať – a od samého vzrušenia sa vrhla na Kita. A on ju pobozkal. Alebo ona jeho? Ale to pomyslenie nezniesla.

Gwen sa zasmiala. „Lauren nikdy nebola ranné vtáča,“ poznamenala. „A nikdy neobľubovala jazdu na koni. Myslím, že na ňu máte dobrý vplyv, lord Ravensberg.“

„To dúfam. Ale možno to bol len účinok mierneho nátlaku, madam,“ odvetil Kit a šibalsky sa usmial. „Pohrozil som jej, že ak dobrovoľne nepríde do stajní, prídem ju osobne vytiahnuť z postele.“

Lauren cítila, ako jej horia líca.

„Kit!“ zahriakla ho matka.

Teta Clara sa zasmiala.

„Tým sa všetko vysvetľuje,“ povedala Gwen.

„Ale pohyb na čerstvom vzduchu vám prospel, pleť vám len tak žiari,“ poznamenal gróf. „Syd, mohli by ste mi po raňajkách pomôcť skontrolovať nové strechy na príbytkoch robotníkov?“

„Isteže, pane,“ odvetil syn.

Lauren si všimla, že Kita nezavolal, aby sa k nim pridal. A ani on sa neponúkol. Samozrejme, pán Butler je majordómom jeho otca, ale aj tak…

Grófka mala v úmysle navštíviť v priebehu predpoludnia susedov, aby ich osobne pozvala na oslavy narodenín manželovej matky.

„Predpoludním sa vám bude venovať Kit,“ povedala hosťom. „Ale nemohla by som vám pomôcť, madam?“ spýtala sa Lauren.

„To je od vás skutočne nesmierne milé.“ Grófka sa na ňu súhlasne usmiala. „Áno, ďakujem, slečna Edgeworthová. Iste bude vhodné, ak susedom predstavím Kitovu snúbenicu. Lady Kilbournova, lady Muirová, nechceli by ste ísť s nami?“

Dohodli sa, že na návštevy susedov pôjdu všetky štyri dámy spolu.

Syd Butler však trochu rozčeril hladinu svojou otázkou. „Pôjdete aj do Lindsay Hallu, matka?“ spýtal sa. „Pozvete aj ich?“

„To je trochu ďaleko,“ odvetila. „Asi pošlem sluhu, aby im odniesol pozvánku.“

„Keď všetkých ostatných pozvete osobne?“ ozval sa Kit. „Mohli by to považovať za nezdvorilosť, nemyslíte, matka?“

„Myslím, že tak či tak nebudú môcť prísť,“ namietla. „Hoci pozvánku im, samozrejme, pošlem. A teraz by sme sa už mali…“

„Zájdem tam na koni ako váš posol,“ ponúkol sa Kit. „Aspoň budem mať predpoludním čo robiť.“ Na chvíľu zavládlo rozpačité ticho.

„Ale ja by som rada šla s vami, Kit,“ ozvala sa Lauren. „Nemohli by ste počkať, kým sa nevrátime? Mohlo by vyzerať čudne, že ma predstavili všade, len nie v Lindsey Halle.“

Gróf si odkašlal, ale keď naňho všetci pozreli, nič nepovedal.

„Chápem, že medzi Alvesley a Lindsey Hallom zavládli rozpaky,“ ubezpečila Lauren grófa a jeho manželku. „Viem, čo sa stalo, a už som to vysvetlila aj tete Clare a Gwen. Skutočne si myslím, že by sme s Kitom mali urobiť všetko pre to, aby sme zabránili trvalému odcudzeniu. Mali by sme tam ísť popoludní spolu. Ako nás vojvoda z Bewcastlu prijme a či sa s rodinou zúčastní na oslavách, to už je na ňom.“

„Ach, moja milá.“ Grófka si vzdychla. „Skutočne to nemusíte robiť. Vojvoda a jeho rodina vedia byť veľmi… No, nemajú radi, keď im niekto skríži plány. Tento problém musíme vyriešiť sami.“

„Ale mám sa stať členkou vašej rodiny, madam,“ pripomenula jej Lauren.

„Rozhodne by bolo správne, keby ste to urobili. Dovoľte, aby som vám zatlieskal k odvahe.“ Gróf na ňu hľadel so značnou úctou. „Ravensberg na vás počká.“

Keď Lauren pozrela na Kita, sediaceho na opačnej strane stola, videla, že na ňu uprene hľadí, oči sa mu však neusmievajú.

Predpoludnie bolo rušné, ale pre Lauren nič nezvyčajné. Navštívili šesť rodín, z toho tri v dedine a tri mimo nej. Vzhľadom na dohodu, ktorú uzavrela s Krtom, no aj vďaka svojej prirodzenej povahe, správala sa milo a šarmantne. Samozrejme, všade bola stredobodom pozornosti ako snúbenica lorda Ravensberga. Najväčšej odmeny sa jej dostalo, keď pani Heathová ukazovala tete Clare a Gwen svoju kvetinovú záhradu a ona kráčala po boku grófky za nimi.

„Skutočne ste pre mňa mimoriadne príjemným prekvapením,“ poznamenala grófka.

Lauren na ňu spýtavo pozrela.

„Odkedy sa Kit vlani vrátil do Anglicka, nepočuli sme o ňom veľa dobrého,“ začala jeho matka. „Dosť nás rozladilo, keď pred dvoma týždňami prišiel domov a povedal nám o vás. Priznám sa, že sme boli pripravení na najhoršie. Nesmierne sa mi uľavilo, že si vybral za manželku dokonale šarmantnú dámu.“

„Ďakujem, madam.“ Lauren zrumenela od potešenia. „Ale neboli ste veľmi rozladení? Totiž, kvôli lady Freyji?“

„Redfield a vojvoda z Bewcastlu – tento i jeho otec – vždy snívali o tom, že naše rodiny sa spoja, lebo naše pozemky susedia,“ vysvetľovala grófka. „Náš najstarší syn umrel, prv ako sa stihol oženiť s lady Freyjou. Redfield si pomyslel, že by si ju mohol vziať Kit. Obaja sme si to mysleli. Nesmierne nás zaskočilo, keď prišiel domov s novinou, že sa chce zasnúbiť s niekým iným. Musím sa priznať, že po tom, čo som sa s vami zoznámila, vôbec nie som sklamaná. Myslím, že môžete byť môjmu synovi dobrou manželkou. Možno ho presvedčíte, aby sa už konečne usadil.“ Vzdychla si. „A bol znova šťastný.“

Nemali viac času na rozhovor. Čoskoro sedeli v bričke a teta Clara vzdychala nad krásou záhrad pani Heathovej.

Lauren sa musela v tichosti vyrovnať s pocitom viny. Ako sa budú cítiť Katovi rodičia, keď na konci leta zruší zasnúbenie? Neboli to tyrani bez srdca, ako si predstavovala, keď jej o nich Kit rozprával vo vauxhallských záhradách, ale rodičia, ktorí chceli pre syna to najlepšie. Chceli, aby bol šťastný.

Ako mohla súhlasiť s takýmto podvodom? Nie – ako ho mohla navrhnúť?

Zrazu pocítila neprekonateľnú túžbu niekomu sa s tým zdôveriť. Pohľad sa jej stretol s Gweniným pohľadom. Gwen sa na ňu usmievala a tvárila sa šťastne – tešila sa z jej šťastia. Udalosti minulého roka ju hlboko ranili. Lauren vedela, že sa cíti nelojálna, lebo má rada Lily a je šťastná, že jej brat našiel šťastie. Teraz si myslela, že aj Lauren našla svoje šťastie.

Ale dohoda je dohoda, usúdila Lauren. Nemôže nikomu povedať pravdu, kým nebude po všetkom.

Ani nie o dve hodiny sedela Lauren vedľa Kita v jeho bričke. Bolo krásne letné popoludnie, ale Lauren, ktorá si chránila pleť slnečníkom, sa z neho veľmi netešila. Bola nesvoja z dvoch dôvodov: pri spomienke na rannú príhodu cítila značné rozpaky a nadchádzajúca návšteva ju znervózňovala väčšmi, ako si bola ochotná pripustiť.

Kitovi sa nechcelo zhovárať a venoval sa iba dvojkolesovej bričke, ktorú podľa nej viedol priveľmi rýchlo. Ale nič mu nepovedala. Len sa jej žiadalo, aby sa rozhovoril o počasí alebo inej bezpečnej téme. Skutočne s ním bola dnes ráno v jazere iba v košieľke a spodnici a on bol od pása nahor nahý…? Nebol to len sen? Ale nie, nikdy nemala také bizarné sny. Pokrútila slnečníkom.

„Uvedomil som si,“ ozval sa zrazu, no neobrátil hlavu, „že u vás môže byť prejavom emócií čokoľvek, aj keď sa tvárite dokonale vyrovnane.“

„Napríklad čo?“ Nechápavo naňho pozrela.

„Zakrútili ste slnečníkom a oviali ste mi líce. To je u vás prejav emócií. Prezrádza vás to.“

„To je úplná pochabosť,“ namietla a držala slnečník bez pohybu.

„Ste nervózna?“

„Nie, pravdaže nie.“

„Ale mali by ste byť,“ povedal.

Oproti nim sa trmácal starý voz, vrchovato naložený senom. Kit šikovne zašiel s bričkou nabok, až sa mu o kolesá nebezpečne obtreli kríky živého plota, a usmial sa na farmára, ktorý kývol hlavou a zvráskavená tvár sa mu takisto roztiahla v úsmeve. Kone nespomalili. Keď mali úzku cestu iba pre seba, Lauren konečne povolila smrteľné zovretie na rúčke slnečníka.

„Bedwynovci sú šiesti,“ pokračoval Kit, akoby medzi tými dvoma vetami vôbec neohrozil ich život, „a väčšinu z nich pravdepodobne stretnete. Ale ani jeden z nich nám nebude priaznivo naklonený. Najstarší je Bewcastle, ktorý zdedil titul po otcovi ako sedemnásťročný, potom nasleduje Aidan, Rannulf, Freyja, Alleyne a Morgan. Ich matka bola pravdepodobne vášnivá čitateľka historickej literatúry o starej Británii, preto majú také zvláštne mená. Bewcastle sa volá Wulfric, hoci tak mu hovorí len málo ľudí mimo vlastnej rodiny. V detstve sme sa všetci hrávali spolu, okrem Bewcastla, ktorý bol vždy priveľmi povznesený, a Morgan, ktorá bola primalá. Aidan slúži v armáde na polostrove. Pokiaľ viem, všetci ostatní sú toto leto doma. A sú to hulváti, bez ohľadu na pohlavie. Zišlo mi na um, že keď som dnes ráno súhlasil, aby ste ma k nim sprevádzali, možno som sa podujal predhodiť jahňa vlkom.“

Znelo to desivo. Ale učili ju, že kultivovaným správaním sa dajú vyriešiť všetky problémy a akúkoľvek vnútornú neistotu si má človek nechať sám pre seba.

„Nebojím sa,“ vyhlásila. „Prišla som do Alvesley, aby som vám pomohla presadiť sa podľa vašich predstáv. Preto sa musím pokúsiť napraviť rozkol medzi vašimi rodinami.“

Odbočili z úzkej cesty, po ktorej sa viezli niekoľko kilometrov, a teraz uháňali po širokej rovnej aleji lemovanej brestami k pôsobivej kamennej rezidencii, ktorá bola zmesou toľkých štýlov, že nebolo možné charakterizovať ju jedným slovom. Ale pôsobila veľkolepo. Lauren predpokladala, že to je Lindsey Hall. Usilovala sa potlačiť nevoľnosť.

„Uvedomil som si,“ ozval sa Kit, „že plníte svoju časť dohody veľmi oduševnene, Lauren. Budem sa musieť väčšmi pousilovať. Po dnešnom popoludní vám musím pripraviť nejaké veselé dobrodružstvo. A veľa vášne.“

„Dnes už plávať nepôjdem,“ vyhŕkla. „Ani sa s vami nebudem bozkávať – už nikdy.“

Usmial sa. „Vlastne som mal na mysli lezenie po stromoch.“

Zdesila sa, ale nemala čas ďalej sa venovať tomu problému. Aleja sa pri dome rozdvojila a viedla okolo veľkej kvetinovej záhrady s mramorovou fontánou uprostred. Voda striekala do desaťmetrovej výšky a na pozadí slnečných lúčov pôsobila ako spŕška diamantov. Kit pomohol Lauren zostúpiť a zveril bričku a kone do opatery čeľadníka, ktorý pribehol zo stajní.

„Tento dom je zmesou rozličných architektonických štýlov,“ vysvetľoval Kit, keď zabúchal klopadlom na dvere. „A to všetko vďaka generáciám vojvodov a grófov, ktorí ho rozširovali a skrášľovali, ale nikdy nič nezbúrali. Ako sama uvidíte, veľká sieň je ešte zo stredoveku.“

Len čo vstúpili dnu, Lauren sa presvedčila, že mal pravdu. Strop bol z dubových trámov, na holých stenách viseli zbrane, erby a vyblednuté vlajky. V múre oproti dverám bol obrovský kozub a väčšinu priestoru zaberal mohutný dubový stôl.

„Pozriem sa, či je doma jeho milosť, mylord,“ povedal starší komorník, keď ich pustil dnu.

Ak bol vojvoda doma, rozhodne ich nechal čakať poriadne dlho. Samozrejme, môže odmietnuť stretnutie, aj keď je doma. Ale Lauren sa nemienila poddať strachu. Podujali sa vybaviť túto prepotrebnú návštevu a na ničom inom nezáležalo. Kit mlčal. Stál pri dverách mierne rozkročený, s rukami za chrbtom, a tváril sa dosť pochmúrne.

Na jednom konci siene bola galéria a od balustrády balkóna až po zem siahala dômyselne vyrezávaná drevená zástena. Lauren podišla bližšie, aby si obzrela detaily, a vtom sa priamo nad ňou ozval hlas.

„No toto,“ povedal hlboký mužský hlas, ktorý znel zároveň príjemne, ale bolo v ňom cítiť i nepríjemný podtón, „podplukovník lord Ravensberg osobne.“

Kit uprel ostrý pohľad hore a Lauren zostala stáť na svojom mieste pod galériou. „Ralf?“ krátko kývol hlavou.

Takže to bol lord Rannulf Bedwyn? Znova prehovoril: „Spoločenská návšteva, Kit? To si nevymyslel práve najmúdrejšie. Buď taký láskavý a vráť sa k tej svojej neveste s kyslým ksichtom. Budete sa k sebe hodiť. Dvaja odvrhnutí, ako som počul.“

Lauren nevedela, či sa má ukázať, alebo nie.

„Prepáč,“ povedal rovnako príjemným hlasom ako neviditeľný muž, „ale nebol som informovaný, že by si ty bol pánom Lindsey Hallu alebo mal právo vydávať tu rozkazy, Ralf. Chcem hovoriť s Bewcastlom. Prišiel som mu predstaviť svoju snúbenicu, keďže budeme podľa všetkého v budúcnosti susedia.“

Lord Rannulf sa ticho zasmial. „Vari sa mi nádejná nevesta ukrýva pod nohami?“ spýtal sa. „Žijem v Lindsey Halle takmer celý život a už toľko ráz som sa takto dostal do rozpakov, že by som mal mať dosť rozumu, aby som sa pozrel pod galériu, prv ako si otvorím ústa. Ospravedlňujem sa, madam. Mám nedorozumenie s Kitom, nie s vami.“

Lauren odstúpila od zásteny a pozrela hore. Cez balustrádu sa nonšalantne nakláňal obrovský muž s hustými strapatými svetlými vlasmi a výraznými peknými črtami. Silno jej pripomínal vikinských bojovníkov, o ktorých čítala v knihách dejepisu.

„Vaše ospravedlnenie prijímam, mylord,“ povedala. „Človeka vždy šokuje, keď zistí, že sa vyjadroval zle o prítomnej osobe, však? Najmä ak si uvedomí, že tú osobu vôbec nepozná – vlastne sa s ňou v živote nestretol. Ale nikomu z nás nezaškodí pár lekcií slušnej výchovy.“

Úsmevom ocenil jej slová. „Predstav nás, Kit,“ prikázal mu.

„Verím, že práve ma usadila dáma, ktorá si o chvíľu možno spomenie, že sa na dámu nepatrí, aby adresovala akúkoľvek poznámku džentlmenovi, ktorému nebola riadne predstavená.“

„Zoznámte sa s lordom Rannulfom Bedwynom, Lauren,“ povedal Kit, „ktorý by nerozoznal dobré spôsoby, ani keby ho udreli rovno do nosa. Urodzená slečna Lauren Edgeworthová, Ralf, ktorej dlhuješ ospravedlnenie.“

Obor sa na ňu ďalej usmieval. „Namojveru, krásavica,“ poznamenal. „Tá poznámka o kyslej tvári skutočne nebola opodstatnená a nikdy by som ju nevypustil z úst, keby som bol predtým mal tú česť vás vidieť. Čo najponíženejšie sa ospravedlňujem. Ale zdá sa, že pán Lindsey Hallu vám poskytne audienciu. Alebo vám možno odkazuje, že nie je doma. Čo z toho je pravda, Fleming?“

Komorník mu nevenoval pozornosť. „Nasledujte ma, mylord,“ povedal Kitovi, úctivo sa uklonil, obrátil sa a viedol ich opačným smerom, ako bola galéria.

Lauren počula, ako sa lord Rannulf ticho zasmial, keď chytila Kita pod pazuchu. Skutočne veľmi nebezpečný muž, pomyslela si. Kit sa o ňom vyjadril, že je hulvát – a rovnako aj všetci jeho bratia a sestry.

Pri pohľade na výjav, ktorý sa naskytol jej očiam v salóne, by si to však nebola myslela. Bola to priestranná dlhá miestnosť a všetci prítomní boli na jej opačnom konci. Všetci stáli alebo sedeli mlčky a bez pohybu, keď Kit a Lauren prechádzali do prednej časti salónu. Zrejme úmyselne, prebleslo hlavou Lauren. Veľkosť a krása miestnosti mali priviesť hostí do úžasu a spôsobiť, aby sa v nej cítili ako chvejúca sa kôpka poníženej podriadenosti. Postoj prítomných, ktorý dopĺňal celkový výjav, mal umocniť ten dojem. Ale Lauren bola z tvrdého cesta. Obzerala sa okolo seba, namiesto aby sklopila pohľad na perzský koberec, ako sa podľa všetkého od nej očakávalo.

Vojvoda z Bewcastlu – muž stojaci pred kozubom pri opačnej stene bol určite on – bol vysoký, tmavovlasý, s úzkymi perami a bezpochyby povýšeným správaním. V jeho očiach nebol ani náznak úsmevu. Chudé dievča, rovnako tmavovlasé ako on, sedelo meravo a bez úsmevu po jeho boku vedľa staršej dámy v čiernom. Z druhej strany vojvodu stál štíhly tmavovlasý mladý muž, ktorý sa podobal na vojvodu, ale bol mimoriadne príťažlivý a na tvári mal výraz – chladného výsmechu. Rovnako sa tvárila aj dáma sediaca na pohovke. Lauren okamžite vedela, že sa zrejme díva na lady Freyju Bedwynovú, hoci ten prvý pohľad ju šokoval. Napriek Kitovmu varovaniu si ju predstavovala ako peknú, krehkú, ustrašenú bytosť, bezmocnú voči vôli staršieho brata.

Lady Freyja Bedwynová mala na sebe jazdecký kostým, vrátane čižiem, aj keď bolo popoludnie a ona sedela v salóne. Vôbec nebola pekná ani nepôsobila jemne žensky. Svetlé vlasy mala rozpustené v bujnej hrive a siahali jej až dopoly chrbta. Sedela šokujúco neženský s jednou nohou preloženou cez druhú, a kým si prižmúrenými očami dôkladne prezerala Lauren od hlavy po päty, visiacou nohou pohojdávala.

Aj keď prešli na opačný koniec miestnosti za pár sekúnd, Lauren to pripadalo ako večnosť. Keď podišli bližšie, jeho milosť naklonila hlavu.

„Ravensberg,“ povedal tichým, mrazivým hlasom.

„Bewcastle?“ odvetil Kit v dobrej nálade ako vždy. Lauren si zrazu uvedomila, že možno aj vychutnáva toto prijatie, ktoré mu pripravili jeho susedia a bývalí priatelia, aby mu znepríjemnili stretnutie. „Dovoľte, aby som vám predstavil urodzenú slečnu Lauren Edgeworthovú z Newbury Abbey. Jeho milosť vojvoda z Bewcastlu, Lauren.“

Lauren cítila, ako si ju spod ťažkých viečok prezerajú prenikavé strieborné oči, ktoré jej pripomínali oči vlka. Bola to len asociácia? Vari Kit nevravel, že jeho krstné meno je Wulfric?

„Slečna Edgeworthová,“ povedal zdvorilým mrazivým tónom, keď urobila poklonu. „Dovoľte, aby som vám predstavil lady Freyju Bedwynovú, lady Morgan a jej guvernantku slečnu Cowperovú a lorda Alleyna.“

Áno, správne som odhadla lady Freyju, uzavrela Lauren, keď urobila pred každým z nich poklonu. Lord Alleyne sa jej uklonil a obzeral si ju rovnako podrobne ako jeho sestra, ibaže pri jeho pohľade mala Lauren pocit, akoby ju vyzliekal.

„Posiela nás za vami moja matka. Prosí vás, aby ste sa všetci zúčastnili na oslavách narodenín mojej starej matky,“ spustil Kit veselo. „Hoci by sme boli radi, keby ste sa ukázali aj skôr. Zajtra príde celý rad rodinných hostí a už je u nás vdova po grófovi z Kilbournu a jej dcéra lady Muirová.“

„Lady Redfieldová je veľmi láskavá,“ odvetila jeho milosť. „Slečna Edgeworthová, sadnite si, prosím. Slečna Cowperová, postarajte sa, prosím, aby nám priniesli čaj.“

Guvernantka vstala, poklonila sa, pričom ani nepozrela na svojho zamestnávateľa, a náhlila sa z miestnosti.

Lauren sa usadila do kresla.

„Kilbourne,“ ozvala sa lady Freyja a priložila si prst s dlhým nechtom na bradu. „To mi čosi hovorí. Aha, áno. Nezjavila sa súčasná grófka v Newbury za dosť zvláštnych okolností a nezabránila grófovi, aby sa dopustil bigamie?“

„Na poslednú chvíľu, ako som počul,“ zapojil sa lord Alleyne povýšené. „Obrad sa už začal a nevesta sa pýrila.“

„Aha, áno, už si spomínam,“ pokračovala lady Freyja – a vtom sa zarazila. „Ale tá opustená nevesta… Nie ste to vy, slečna Edgeworthová?“ V očiach sa jej leskla zlomyseľnosť.

„Ste správne informovaná,“ odvetila Lauren.

„Je to odo mňa neodpustiteľne surové, že som vám pripomenula také poníženie,“ povedala lady Freyja a ešte vždy pohojdávala nohou v čižme. „Odpustite.“

Práve takéhoto výsmechu sa Lauren obávala, keď šla do Londýna. Ale teraz mu prvý raz musela čeliť. „Nemám vám čo odpustiť,“ povedala. „Všetci niekedy hovoríme trochu unáhlene.“ Usmiala sa a obrátila pozornosť na vojvodu. „Mala som čas obdivovať tú dubovú zástenu vo vstupnej sieni, vaša milosť. Je obdivuhodne zachovaná. Je to originál?“

Ďalších pätnásť minút až do ich odchodu Lauren šikovne viedla rozhovor tak, že sa sústredila na neosobné témy, do ktorých sa mohli všetci zapojiť, a nedala sa zastrašiť tým, že Bedwynovci odmietali dopustiť, aby sa mrazivá atmosféra trochu prehriala.

„Jazdíte na koni, slečna Edgeworthová?“ spýtala sa zrazu lady Freyja uprostred rozhovoru o výhodách pobytu v meste. „Isteže,“ odvetila Lauren. „Aj poľujete?“

„Nie, nikdy som nepoľovala.“

„Ale považujete sa za skúsenú jazdkyňu?“

„Závisí od toho, čo považujete za skúsenú,“ odvetila Lauren. „Samozrejme, viem…“

„Jazdíte cvalom po krajine?“ pokračovala lady Freyja. „Radšej preskočíte cez živý plot, než by ste mali hľadať a otvárať bránu? Riskujete krk od vzrušenia, že cítite medzi stehnami žrebca?“

Niekedy je dobrá výchova priam požehnaním. Vulgárnosťou posledných slov. chcela návštevníčku šokovať a podarilo sa jej to. Ako sa môže lady Freyja takto vyjadrovať v prítomnosti džentlmenov? A skutočne jazdí obkročmo ako muž? Ale Lauren ani mihnutím oka nedala najavo, že je nesvoja.

„Nie,“ odvetila s úsmevom. „Obávam sa, že v tomto smere vôbec nie som skúsená jazdkyňa.“

„Plávate?“

„Nie.“ Nebol vhodný čas rozoberať, že sa vie vznášať na chrbte.

„Hráte kriket?“ 
Pánsky šport? „Nie.“ 
„Chodíte na ryby?“ 
„Nikdy som to neskúšala.“ 
„Alebo hráte biliard?“ 
„Nie.“

„A čo vlastne robíte, slečna Edgeworthová?“ spýtala sa lady Freyja s neskrývaným pohŕdaním v hlase i v očiach, keď sa jej podarilo donútiť Lauren, aby sa cítila ako tá najnudnejšia a najneschopnejšia ľudská bytosť pod slnkom.

Nikto jej neprišiel na pomoc – dokonca ani Kit, ktorý na ňu iba zvedavo pozeral. Všetci ostatní pozerali na svoju nudnú návštevníčku s chladnou zdvorilosťou. Možno iba pani Cowperová s ňou cítila, lebo vedela, čo to znamená stať sa objektom pohŕdania lady Freyje.

„Viem mnohé veci, ktoré sa očakávajú od dámy dobrých mravov,“ povedala Lauren a pozrela lady Freyji priamo do očí, „hoci netvrdím, že niečo z toho ovládam geniálne. Viem vyšívať, viesť domáce účtovníctvo, hovorím po francúzsky a po taliansky, viem kresliť, hrať na klavíri, spievať, písať listy, ktoré moja rodina a známi považujú za zaujímavé. Aha, a naučila som sa zložité umenie správať sa zdvorilo za každých okolností. Napríklad vždy keď mám doma hostí, považujem za svoju povinnosť viesť rozhovor tak, aby som ich neuviedla do rozpakov a priveľmi nezdôrazňovala ich nevedomosti.“

Keď Lauren vstala, aby sa rozlúčila, všimla si, že lord Alleyne má síce zovreté pery, ale v očiach mu pohráva smiech.

„Dúfame, že sa čoskoro uvidíme v Alvesley,“ povedal Kit.

„Bolo mi potešením, vaša milosť,“ obrátila sa Lauren na vojvodu. „Ďakujem za vašu láskavú pohostinnosť.“

Naklonil hlavu, a ani na chvíľu z nej neodtrhol oči. „Potešenie bolo na mojej strane, slečna Edgeworthová.“

Kit jej nastavil rameno a znova spolu prešli cez celú dlhú miestnosť, pričom ich sprevádzalo ticho a pohľady zabodnuté do chrbta.

„Veď tá je úplne nemožná!“ zvolala Freyja s neskrývaným odporom takmer prv, ako sa za odchádzajúcimi hosťami zatvorili dvere. „Kit to určite nemyslí vážne!“

Lord Alleyne sa uškrnul. „Ale zdá sa mi, že tá dáma vyhrala prvé kolo, pokiaľ ide o pohostinnosť,“ poznamenal. „A to dosť presvedčivo. Zostala si sedieť s otvorenými ústami.“

„Nezmysel!“ vyhlásila nahnevane. „Do mesiaca sa pri nej unudí na smrť. Vyšívanie, kreslenie, domáce účtovníctvo, francúzština, taliančina, spev – až sa mi chce zívať! Čo môže taká chudera, čo sa tvári, akoby zjedla kyslú slivku, a sedí tak akurátne, že sa jej chrbát ani nedotýka operadla stoličky, a ktorá pije čaj, akoby ani nevedela, čo je to smäd, a ktorá debatuje o stredovekých zástenách – čo môže taká chudera ponúknuť Kitovi?“

„Niečo ti poradím, Freyja,“ povedal vojvoda tichým, príjemným hlasom, ktorým vždy vydesil väčšinu ľudí, čo ho počuli. „Vždy je múdre, ak sa človek venuje športu, keď dbá na svoju obranu a nevystavuje sa neželanému úderu.“

„Ja som ne…“ začala.

Ale ani lady Freyja nebola odolná voči povýšené zdvihnutému obočiu a vyrovnanému striebornému pohľadu jeho milosti.

„A nie je hodné Bedwynovcov,“ uzavrel, prv ako opustil miestnosť, „verejne vytrubovať svoje názory.“

Freyji sa zachveli nozdry a otvorila ústa. Bola však natoľko rozumná, že si nevybúrila zúrivosť na jeho milosti. Počkala, kým vojvoda odišiel, a vyzúrila sa na zraniteľnejšom objekte.

„Už sa toľko nevyškieraj,“ prikázala mladšiemu bratovi, „lebo budem nútená strhnúť ti ten úškrn z ksichtu.“

Lord Alleyne okamžite nasadil kamennú tvár, ktorá ju ešte väčšmi rozčúlila.

„A ty,“ namierila prst na mladšiu sestru, „by si mala sedieť v učebni. Neviem si predstaviť, prečo Wulf dopustil, aby si bola pri prijímaní hostí, ktorých vôbec nemal prijať.“

Slečna Cowperová okamžite vyplašené vstala.

„Dovolím si tvrdiť, Freyja,“ odvetila lady Morgan pokojne a ani sa nepohla, „že očakával isté zadosťučinenie pri pohľade na to, ako sa slečny Edgeworthovej zmocní úzkosť, keď uvidí toľko triezvych, mlčanlivých Bedwynovcov. Predpokladám, že sa bude hnevať na Ralfa, lebo nás všetkých zvolal. Ale zároveň verím, že slečna Edgeworthová bude rovnocenná protivníčka. Vôbec pri pohľade na nás neodpadla, však? A Kit sa celý čas smial. Videla som mu to na očiach.“

„Pre teba je to lord Ravensberg,“ zahrialda ju Freyja ostro.

„Keď som mala päť rokov,“ ozvala sa lady Morgan, „a niesol ma na pleciach, lebo som nestačila za vami kráčať, povedal mi, že ho mám volať Kit. Takže sa do toho nestaraj, Freyja.“

Vstala a víťazoslávne odišla. Slečna Cowperová odcupkala za ňou a lord Alleyne sa znova uškŕňal.

„Malá sopka,“ povedal. „Ešte nás možno všetkých tromfne svojím jasom, Free.“

„LADY Freyja bola dotknutá,“ povedala Lauren.

„Nie.“ Kit jej chytil ruku a vložil si ju pod pazuchu. „Myslím, že nie. Len bola zranená jej pýcha, to je všetko.“

Chodili pomedzi kvetinové záhony a lem Laureniných ľahkých mušelínových šiat s vetvičkovým vzorom sa zľahka obtieral o kvety, ktoré prevísali cez okraj. Mali namierené k lesnému chodníčku, z ktorého sa Kit vynoril iba päť minút pred lady Kilbournovou a lady Muirovou. Jeho stará matka ich zaviedla až k ružovému sadu a chcela ich všetkých presvedčiť, aby ju tam nechali vychutnávať svieži vzduch a sami pokračovali v prechádzke. Ale Lauren trvala na tom, že zostanú s ňou.

Z Lauren Edgeworthovej vyžarovala tichá láskyplnosť, ktorú si človek nemusel všimnúť, ak ju nesledoval veľmi pozorne. Kit ju sledoval pozorne.

„Ste si istý, že to je všetko?“ spýtala sa teraz.

Cestou z Lindsey Hallu sa veľmi nerozprávali, akoby sa bez slov dohodli, že si nechajú dojmy pre seba, kým ich dôkladne nespracujú. Ale teraz ich stará matka znova dala dokopy, keď trvala na tom, aby oni dvaja pokračovali v prechádzke, a ona sa vráti s ostatnými dvoma dámami do domu.

„Pred tromi rokmi sme spolu prežili krátky románik, Lauren,“ vysvetľoval. „Bol veľmi krátky v porovnaní s tým, že sme boli celý život priateľmi. Ona sa potom zasnúbila s Jeromom a ja som zo seba urobil blázna, lebo som sa pobil s ním aj s Ralfom a potom som sa vrátil na polostrov, kam som patril. Bolo by absurdné predpokladať, že trúchlila za mnou a našou stratenou láskou. Freyja jednoducho nie je taká.“

„A vy ste?“ Prechádzali cez úzky pás trávy ku klenutému mostíku, ktorý viedol cez potôčik, čo žblnkotal kamenistým korytom a neskôr sa vlieval do rieky.

„Akože či som po nej celý čas tajne túžil?“ spýtal sa. „Nie, pravdaže nie. Ako prišlo, tak odišlo. Okrem toho, Lauren, isto by sa nepatrilo, aby som sa vám priznal, že som k nej prechovával vášnivé city. To by bolo dosť nevkusné.“

„Prečo?“ spýtala sa. „Koniec koncov, naše zasnúbenie je iba dočasné. Nemusíte predo mnou tajiť pravdu. Milovali ste ju? Milujete ju?“

Jeho čižmy s dupotom dopadali na dosky mosta, zatiaľ čo jej kroky boli jemnejšie. Miloval Freyju? V tom čase si myslel, že áno, hoci teraz mal dojem, že jeho city boli skôr prejavom zúfalej túžby ponoriť sa do tela ženy, ktorá mu možno prinesie krátky okamih zabudnutia. Samozrejme, niežeby sa ich vzťah niekedy zavŕšil intímnym stykom. Neraz mu síce dovolila dostať sa celkom blízko, ale potom ho v poslednej chvíli so smiechom odstrčila. V tom čase si nemyslel, že si ho len doberá, ale teraz uvažoval, či vôbec niekedy brala jeho úmysly vážne.
„Neviem tie pocity presne pomenovať,“ odvetil. „Sú priveľmi podfarbené následnými zážitkami. Zúfalo som túžil oženiť sa s ňou a odviesť si ju na polostrov. Ale v to leto som bol po mnohých stránkach zúfalý. Ako by som ju teraz mohol milovať? Správala sa k vám neodpustiteľne hrubo.“

Kráčali na sever po cestičke, ktorá ich zavedie hore kopcom na cestu vinúcu sa poza dom.

„Neurazila som sa,“ povedala Lauren. „Chápala som jej motív, keďže som čosi podobné sama zakúsila. Hoci k Lily som sa nikdy nesprávala tak neokrôchane.“

Ale nechcela sa tak správať preto, lebo Kilbourne jej ublížil?

„Neurazili ste sa,“ zaujímal sa, „keď som vám dnes popoludní nepriskočil na pomoc? Predhodil som vás vlkom, však? Ale viete, ak sa nepostavíte Bedwynovcom hneď na prvom stretnutí, budú sa na vás hostiť pri každom ďalšom stretnutí. Mimochodom, správali ste sa obdivuhodne. A ak ste si nevšimli, získali ste si Ralfov obdiv ešte prv, ako sme vyšli hore, a potom aj Bewcastlov, Alleynov a Morganin.“

„Ona zrejme jazdí, pláva, strieľa a robí všetko, na čo sa ma spytovala, však?“ vyzvedala Lauren. „Vie sa zabávať, užívať si život. Bola by vám dokonalou partnerkou, Kit. Myslím, že ten čas, kým som tu, by ste mali využiť na to, aby ste dôkladne pouvažovali o svojej budúcnosti. Možno by nebolo rozumné odmietať ju ako partnerku len preto, lebo pred tromi rokmi ste sa na ňu nahnevali.“

Kráčali po úzkej voňavej aleji z vysokých rododendronov. Vysoké stromy v úzadí im vytvárali nad hlavami klenbu, ktorá ich chránila pred popoludňajším slnkom. Lauren nechala slnečník v ružovom sade. Teraz hľadela na cestičku pred sebou. Niekedy Kit celkom zabúdal, že ich zasnúbenie nie je ozajstné.

„Možno by som mal využiť ten čas rozumne,“ súhlasil. „Možno by som vás mal prehovoriť, aby ste sa so mnou zasnúbili naozaj.“

„Nie.“ Pokrútila hlavou. „Vôbec by sme sa k sebe nehodili. To iste sám vidíte. Nie, Kit, keď sa toto skončí, budem slobodná. Konečne nádherne slobodná.“

Dosť ho pokorovalo vedomie, že aj keď použil všetok svoj šarm, aby ju očaril, aj keď sám dospel k názoru, že by sa s ňou chcel oženiť, aj keď by sa do nej zaľúbil, ona skutočne dávala prednosť osamelému životu starej dievky. Hovorila tomu sloboda. No, možno to nebolo až také prekvapujúce. Ženy skutočne majú málo slobody. A on nie je zas až taká výhra.

„Myslím, že ste svojho otca zle pochopili,“ pokračovala. „Podľa vás navrhol, aby ste sa zosobášili s lady Freyjou výlučne preto, aby vám ukázal svoju silu bez toho, aby bral ohľad na vaše šťastie. Ale možno to bola ponuka na uzavretie mieru, Kit. Možno sa nazdával, že budete veľmi šťastný.“

„Prečo si to myslíte?“ spýtal sa zamračene.

„Dnes ráno to povedala vaša matka,“ odvetila. „Kit, niekedy sa na veci dívame z nesprávnej perspektívy. Pretože ste sa s grófom z Redfieldu pred tromi rokmi pohádali a vykázal vás z domu, neviete si predstaviť, že by vás mal rád a želal si vaše šťastie.“

Ponuka na uzavretie mieru? Alebo autokratická domnienka, že syn, aj keď má už takmer tridsať rokov, podlieha vôli svojho otca a nemá právo na vlastné pocity? To boli dve skutočne odlišné perspektívy.

Hlavná cestička sa postupne kľukatila hore k najvyššiemu bodu za domom. Ale bol tam aj užší a strmší kamenistý chodníček, ktorý odbočoval prudko doprava. Viedol k vrcholu zalesneného kopca a ruinám veže, ktorá vyzerala starodávna, no v skutočnosti to bol ďalší pavilónik. Kit zabočil s Lauren na strmý chodník a chytil ju za ruku, aby jej pomohol pri stúpaní. Voľnou rukou si nadvihla predok šiat a dôstojne ako vždy napredovala.

„Kit,“ spýtala sa, „váš brat umrel až rok po vašom návrate na polostrov?“

„Takmer presne rok,“ odvetil. „Prechladol. Týždeň lialo ani z krhly a rieka sa vyliala až k domcom, hrozilo, že všetci sa utopia. Neboli to naši robotníci, ale Jerome ich aj tak zachraňoval. Nebolo dosť člnov, a tak veľa plával a zachránil množstvo životov. Nakoniec nikto neumrel – iba on, o dva týždne.“

„Ach,“ vzdychla, „takže bol hrdina.“

„Rozhodne.“ Prekliaty hrdina, ktorý nikdy ani nezdvihol päste, aby sa bránil, kým mu Kit nezlomil nos a neopätoval mu údery. Potvorský hrdina, ktorý ani nepočkal, kým sa Kit vráti domov, a spokojne si umrel. Žiarivý hrdina, ktorý sa pred smrťou nezmieril s bratom.

„Kde je pochovaný?“ spýtala sa Lauren.

„Zrejme v rodinnom hrobe na miestnom cintoríne,“ odvetil náhle. Nie, povedal ticho, hoci sa nepýtala, nevie kde presne. A nie, nemá v úmysle navštíviť jeho hrob. Nikdy. Bolo to od Jeroma neskutočne hlúpe, že tak riskoval život a prišiel oň. Za celý ten rok nenapísal bratovi na polostrov jediný list. Samozrejme, ani Kit jemu. Prvé, čo dostal z Alvesley po svojom vykázaní, bolo parte písané otcovou rukou.

Keď si ho prečítal, zašiel za hranice tábora a zavýjal do prázdnej oblohy, hroziac päsťami krutému, neviditeľnému Bohu.

„Ach,“ zvolala Lauren zadychčané, zastala na chodníčku a rukami sa pevne oprela o veľkú skalu. „To je teda strmý chodník!“ Obzrela sa späť, odkiaľ prišli. Obklopovali ich stromy, ale hlboko dolu bolo vidieť hlavnú cestičku a cez vetvy stromov dokonca aj farbisté kvetinové záhony.

„Teraz na okamih zadržte dych,“ povedal Kit.

Zatúžil byť znova v Londýne. Zatúžil vrátiť sa do svojho staromládeneckého bytu, do klubov a za priateľmi, s ktorými by mohol tráviť dni aj noci. Zatúžil doberať si Lauren. Urobil chybu, že sa vrátil domov a veril, že ak si privedie manželku, alebo aspoň dočasnú snúbenicu, podarí sa mu izolovať od všetkého, čo ho vzďaľovalo od rodiny a obdobia pred tromi rokmi.

Jerome je mŕtvy a nikdy viac sa nevráti späť. A Syd…

„Prečo sa váš brat a lady Freyja nezosobášili, aj keď boli rok spolu?“ spýtala sa Lauren.

Najprv si myslel, že sa vzali a že Freyja je vdovou po Jeromovi. Až keď sa vrátil do Anglicka, dozvedel sa pravdu. Bol zmätený – a zaskočený.

„Netuším.“ Pokrčil plecami. „Chápete, vykázaný syn sa nedozvie veľa o rodine.“

Pokračovali vo výstupe. Lauren s námahou dýchala a líca jej zrumeneli. V jemných črievičkách sa jej isto nekráčalo ľahko. Ale nesťažovala sa. Pomyslel si, že je stelesnená dôstojnosť, a zaplavil ho nečakaný príval láskyplnosti. Nahlas sa zasmial, keď si spomenul, ako uzemnila najprv Ralfa a potom Freyju. Veľmi sa bál, že ju zožerú ako lev myš a nakoniec z nej len vypľujú zvyšky.

„Čo vám je také smiešne?“ spýtala sa.

„Nič mi nie je smiešne,“ odvetil, „len sa ma zmocnila radosť. Je horúci, slnečný júlový deň. Nachádzame sa uprostred pokojnej prírody. Sme mladí, zdraví a obklopení krásami prírody.“ Potiahol ju za ruku. „Rád by som vám niečo ukázal.“

„Tú vežu?“ spýtala sa bez dychu a pozrela hore. „Vnútri je zrejme príkre točité schodište, ktoré vedie až na vrchol, však? A vy budete trvať na tom, aby som vyliezla až hore. Radšej nie. Hore sa ide ešte pomerne ľahko. Ale horšie je zísť dolu.“

„Nechcem vám ukázať vežu. Viete, najlepší výhľad nie je z vrcholu.“

Zastala a namáhavo fučala. „Ach, nie,“ zvolala rozhodne, „nie, Kit! V živote som nevyliezla na strom. Zdalo sa mi nebezpečné, keď na ne lozili Neville a Gwen, a zdá sa mi to nebezpečné aj teraz. Okrem toho by to bolo detinské. Ďakujem pekne, ale sme dosť vysoko, máme i tak pekný výhľad. Odtiaľto jasne vidím strechu vášho domu. V žiadnom prípade nevyleziem na strom.“

Trvalo im desať minút, kým vyliezli na vyhliadnutú haluz. Nebola až tak vysoko, ako zvyčajne lozil za chlapčenských čias, ale rozhodne bola vyššie než veža a bola dosť široká a pevná. Ľahko sa k nej dalo dostať po niekoľkých výstupkoch. Ale ku každému kroku musel Lauren presviedčať milými slovami. Vystupoval hore za ňou a jednou rukou ju držal okolo pása, ale nedovolila, aby ju doslova vyniesol hore.

„Ďakujem, zvládnem to aj sama,“ odbila ho stroho jediný raz, keď ju zdvihol vyššie, lebo sa zdala ochromená nerozhodnosťou. „Toto som vo vauxhallských záhradách nemala na mysli, Kit. Na tomto nie je nič ani trochu radostné.“

„Ale musíte uznať, že je to nezabudnuteľné,“ zašepkal jej do ucha s úsmevom. „Plávať v spodnej bielizni a v ten istý deň loziť po stromoch! Vážne vám hrozí, že sa z vás stane divoška.“

Haluz bola hrubá ako nejeden kmeň stromu.

„Odtiaľto nespadnete, ani keby ste chceli,“ ubezpečoval ju, keď sa na nej usadil, oprel sa chrbtom o kmeň a ju si posadil medzi nohy, takže sa mu chrbtom opierala o hruď a on ju držal rukami okolo pása.

„Nemám v úmysle sa o to pokúšať,“ vyhlásila. „Kit, ako sa odtiaľto dostaneme dolu?“

Cítil, ako mu jej srdce búši do dlane. Bola rozhorúčená a dychčala – predpokladal, že nielen od stúpania, ale aj od strachu. Všimol si, že ani raz nezablúdila pohľadom dolu. Oprela si hlavu o jeho plece – klobúčik nechala dolu pod stromom. „Verte mi,“ zašepkal jej do ucha.

„Mám veriť mužovi, ktorý je preslávený pochabosťami a nebezpečnými kúskami?“ zatvorila oči. „Mám veriť dôstojníkovi, ktorého vo viacerých vojenských depešiach označili za mimoriadne odvážneho špeha?“

„Ale z každej misie som sa vrátil živý a zdravý,“ namietol.

Srdce jej začínalo búšiť pomalšie. Pomaly sa uvoľňovala. Dlhé štíhle nohy mala mierne pokrčené. Jasne sa črtali pod jemným mušelínom šiat. Zdalo sa mu zvláštne, ako odlišne môže človek niekoho vnímať, keď sa s ním zoznámi. Lauren Edgeworthová sa mu teraz zdala oveľa mladšia, ako keď ju videl prvý raz. Okrem toho aj menej klasicky krásna, a skôr žensky pekná.

„Ak sa donútite niekedy otvoriť oči,“ povedal, „zistíte, že ten výhľad stojí za to.“

„K tomu ma nikto nedonúti,“ odvetila, ale nakoniec otvorila oči a pozrela sa.

Skutočne to bol pôsobivý výhľad. Ponad vrcholce stromov jasne videli potok, záhony kvetov, ktoré z tejto výšky vynikali geometrickou precíznosťou, a východnú časť domu. Ale boli tak vysoko, že videli ešte ďalej. Rozkladali sa tam pestované trávniky vysadené stromami, ktoré obklopovali dom, vinula sa tam rieka a trblietalo jazero, bol tam les a veža kostola, na opačnej strane kopce a celkom v diaľave videli obrobené lány zeme.

Bola to pastva pre oči aj pre ostatné zmysly. Okolo nich štebotali vtáky, v ľahkom vánku bolo cítiť jemný závan chladu. A telá mali mrežované tieňmi konárov. Tiene vrhalo slnko, zapadajúce na podvečernej oblohe. Všade sa vznášala omamná vôňa horúčosti, rastlinstva a… jemného mydla.

„Nič nestálo za to, aby som sa tak štverala hore,“ vyhlásila Lauren, „aj keď musím pripustiť, že ten výhľad je dobrý.“

No, bola to pochvala, aj keď chladná. Ale o chvíľu pokazila účinok tých slov. Pod rukami zacítil chvenie a zrazu počul, že sa ticho smeje. Lauren Edgeworthová sa smeje!

„Sedím v korune stromu!“ povedala. „Teta Clara a Gwen mi neuveria, keď im to porozprávam. Nikto, kto ma pozná, tomu neuverí. Lauren Edgeworthová v korune stromu! A bez klobúka na hlave!“

Tá predstava sa jej zdala nesmierne zábavná. Chvíľu sa len ticho chichotala. Ale nevládala potlačiť hlasný smiech. Zrazu z nej len vybuchol a Kit sa k nej pridal.

„A vychutnávate každý okamih?“ spýtal sa.

„Tak k tomu sa nikdy nepriznám,“ vyhlásila a znova sa zasmiala. Ale napokon obaja zmĺkli, a keď Lauren opäť prehovorila, v hlase jej znela skôr roztúženosť ako smiech. „Dnešný deň si rozhodne zapamätám. Na celý život. Ďakujem, Kit.“

Oprel si líce o jej temeno – vlasy mala prežiarené teplom slnka. Potešenie, ktoré jej dnes poskytol – ak jej to spôsobilo potešenie – boli celkom jednoduché veci. A ona si ich bude pamätať celý život. Nech to bolo akokoľvek, veril, že aj on si ich bude pamätať.

Pokrčil nohy v kolenách, oprel si ich o konáre po oboch stranách a uvoľnil sa. Kedy to naposledy robil? Že by len sedel, vnímal slnko, horúčavu, potešenie z prítomnosti iného človeka? Zdalo sa mu, že to možno nerobil nikdy. Rozhodne nie v posledných rokoch. Bol priveľmi sústredený na to, aby si vyplnil každú voľnú chvíľu, a vyhýbal sa každej príležitosti, že by sa nechtiac ocitol iba s vlastnými myšlienkami. Dokonca ani do postele si neľahol, kým nebol natoľko unavený, že okamžite zaspal. Hoci aj vtedy sa mu snívali sny…

Ale keď teraz zatvoril oči, zabudol na všetky myšlienky, na všetku ostražitosť a snahu brániť sa.

Keďže nebol veľmi vysoký, vždy dával prednosť menším ženám. Priťahovali ho ženy kyprých tvarov. Vášnivé ženy. V priebehu niekoľkých rokov mal zopár románikov, väčšinou dosť búrlivých. Vždy sa však rýchlo skončili. Jeho leto s Freyjou malo podobný priebeh, hoci vždy to pred sebou popieral: jediný rozdiel bol v tom, že nedošlo k fyzickému naplneniu, a preto ten vzťah nikdy nebol ukojený. Skončil sa prv, ako bol pripravený ukončiť ho sám. V tom čase si myslel, že nikdy nebude chcieť, aby sa skončil, že Freyja je žena, ktorej môže venovať svoju celoživotnú oddanosť. Ale nemyslel si to isté aj pri svojich početných milenkách?

Lauren Edgeworthová bola na ženu vysoká. Bola štíhla, chladná, ale nie frigidná. To nie. No pravdepodobne nebola schopná horúcej telesnej vášne. Nemala by byť preňho príťažlivá napriek svojej nepopierateľnej kráse.

Ale túžil po nej. Pootočil hlavu, ponoril si nos do jej vlasov, vdýchol jej vôňu. Túžil po nej neznámym spôsobom. Bez zvyčajnej bytostnej potreby ukojiť si hlad na jej tele. Bola to zvláštna, nepozemská túžba. A predsa bola telesná. Nebol to iba obyčajný obdiv.

Odhrnul jej vlasy z tváre a pobozkal ju na spánok, na líce, na sánku. Pobozkal jej ušný lalôčik a jemne ho vsal medzi zuby.

Sedela bez pohybu, oči znova zatvorené. Ale nebola celkom nehybná. Mierne naklonila hlavu k jeho ramenu, aby sa ľahšie dostal k jej tvári. Pobozkal ju na krk.

Pomyslel si, že mu sedí ako rukavička. Dokonalá rukavička z najjemnejšej kože. V jeho mysli sa túžba miešala s nehou, a tie dva pocity sa uňho nikdy predtým nestretli. Bol na neznámej pôde.

Znova si oprel líce o jej hlavu a roztiahol dlane na jej páse a bruchu. Bolo ploché, a predsa mäkké a ženské. Posunul ruky a zľahka do nich chytil jej prsia. Na chvíľu prestal, aby mala šancu vzoprieť sa a prelomiť to ospanlivé čaro túžby, ktoré skúmal. Ospanlivosť a túžba zároveň? To je skutočne zvláštne! Lauren roztiahla ruky na jeho jazdeckých čižmách, tesne povyše členkov.

Mala drobné prsia, ale pevné a krásne. Sedeli mu v dlaniach, akoby boli pre ne stvorené. Zdalo sa, že je dokonale uvoľnená, zato bradavky mala vztýčené a tvrdé. Otvoril ústa, olizol jej krk a zľahka ofúkol svojím dychom jej hodvábnu pokožku.

Po prvý raz vydala zvuk – bol to akýsi tichý ston, vychádzajúci z hĺbky. Možno nie je vášnivá, pomyslel si, ale rozhodne je schopná túžby. Milovanie s ňou by bol zvláštny zážitok! Musel by ju prebudiť pomaly, trpezlivo, ohľaduplne. Musel by sa s ňou milovať tak, ako sa ešte nikdy so žiadnou ženou nemiloval. A tá myšlienka ho zvláštne vzrušovala.

Skĺzol dlaňami nižšie a špičkami prstov sa zľahka dotkol miesta, kde sa jej stehná spájali. Nadýchla sa, ale pomaly a váhavo, silnejšie si pritisla hlavu na jeho plece. Zľahka začal to miesto trieť.

Aj tak dobre, že je to tak, ako je, pomyslel si. Nie sú skutočne zasnúbení. Nevezmú sa. A hoci ju chcel v nasledujúcich mesiacoch presvedčiť, aby si to rozmyslela, nechcel ju do ničoho nútiť. Neznásilní ju, aby nemala v budúcnosti inú možnosť. Jasne stanovila hranice, kam môže zájsť pri tomto stretnutí. Prebehol jej dlaňou po stehne, ale nepokúsil sa nadvihnúť lem jej sukne.

Chcel ju. Túžil po nej. Bolo by krásne preniknúť do jej tela. A predsa jeho túžba nebola krajne fyzicky nástojčivá. Skôr akoby to bola túžba srdca. Že by kvôli jej nevinnosti? Kvôli tej sladkej, tichej disciplinovanosti, ktorú si niekto môže ľahko pomýliť s chladnou pasivitou?

„Kit,“ ozvala sa, „nie. To skutočne nepotrebujete.“

„Nepotrebujem?“ Váhavo ju znova objal okolo pása. „Čo vy viete o mojich potrebách?“

„Dosť na to, aby som si bola celkom istá, že nie som žena, ktorá vám vyplní čo len jednu z nich,“ povedala. „Dnes ste ku mne boli skvelý. Hrozný, ale skvelý. Viete, skutočne si budem pamätať to plávanie aj lezenie po stromoch. A s veľkým potešením. Ale nežiadala som vás o vášeň – nie o takéto čosi. Je to nevhodné. Veď sme si celkom cudzí, či nie? A budeme si cudzí aj v budúcnosti. Keby naše rodiny vedeli, že nie sme skutočne zasnúbení, nikdy by nám nedovolili, aby sme boli takto sami. A je pochopiteľné prečo. Nikdy som… Kit, nikdy predtým som takéto čosi nerobila. A už ani nesmiem. Prosím.“

„Nesmiete byť žena?“ zamrmlal jej do ucha. „Iba dáma?“

Chvíľu neodpovedala. „Áno,“ ozvala sa napokon, „rozhodla som sa, že budem iba dáma.“

„Nemôžete byť oboje?“

„Iba keby som sa vydala,“ odvetila. „Za niekoho, koho by som mala rada a kto by mal rád mňa.“ 
„Veríte, že vás Kilbourne miloval?“

Cítil, ako preglgla. „Mal ma rád,“ povedala. „Vždy sme sa navzájom mali radi. Nie tak, ako on miluje Lily a Lily jeho, ale… Kit, nechcem sa s vami o tom rozprávať. Nikdy vás nemôžem milovať, to je všetko. A ani vy nemôžete milovať mňa. A bez lásky je to, čo sme robili, nesprávne. Dokonca možno aj trochu nečisté, aj keď som nemala ten pocit. Odveďte ma domov, prosím. Ale ako sa, preboha, dostaneme dolu?“

„Keď to už hovoríte,“ ozval sa, „skutočne – ako?“

Prudko obrátila hlavu a rozladené naňho pozrela. Uškrnul sa a zvraštil obočie.

„B-b-bojím sa,“ zakvílil.

„Ach, Kit!“ Znova sa zasmiala ako predtým a celá tvár sa jej rozžiarila, keď ho štuchla päsťou do pleca. „Nemusíte sa ničoho báť. Zachránim vás. Otvorím ústa a budem jačať o pomoc.“ Znova sa zasmiala – nie, zachichotala. Ako dievčatko. Ako dieťa, hoci možno nikdy nebola bezstarostným dieťaťom. Otvorila ústa ako sopranistka, ktorá sa chystá zaspievať trojčiarkové c, a on jej položil dlaň na ústa.

„Ak sa mám rozhodnúť, či si zlomím obidve nohy, alebo sa budem pozerať, ako sa sem rúti armáda záhradkárov,“ povedal, „radšej obetujem nohy. Tak ideme. Pevne sa ma držte a dôverujte mi. Môžete mi hovoriť aj sir Galahad.“

Znova sa zasmiala.

„TAKMER vôbec nemáme príležitosť byť samy spolu. Ale zrejme si musím privyknúť na myšlienku, že ťa stratím.“ Gwendoline chytila Lauren pod pazuchu. „Našťastie, v záujme dobrej veci. Lord Ravensberg sa mi úžasne páči.“ 
„Skutočne, Gwen?“

Kráčali spolu lesným chodníčkom a vychutnávali pokojné ráno pred očakávaným prílevom hostí. Kit odišiel s otcom skontrolovať seno na niektorom vzdialenom poli. Lauren to potešilo. Dúfala, že sa spolu porozprávajú. Predošlý večer ich k tomu donútila. Gróf jej pri hre na klavíri obracal noty, a keď skončila, usmiala sa na Kita, ktorý sa zhováral s Gwen a svojou starou matkou, a takmer ho prinútila prísť k nej. Vedela, že bude váhať – aj že jeho otec sa bude cítiť tak trochu v pasci. Vždy sa navzájom čo najväčšmi vyhýbali, hoci Lauren si nevšimla, že by si prejavovali otvorené nepriateľstvo.

Zložila noty, zvrtla sa na lavičke, usmiala sa na Kita aj na otca, ktorému položila zopár otázok o rodinnej farme. Našťastie nemusela lorda Redfielda priamo vyzvať, aby Kitovi ukázal postup prác na farme. Sám gróf to navrhol a Kit súhlasil. Ach, v usmerňovaní rozhovorov mala skutočne bohaté skúsenosti. Vedela, že to patrí k jej najväčším prednostiam.

Možno si ani neuvedomili, že nimi manipulovala. Ale práve to bola príčina, pre ktorú sem prišla – aby zmierila Kita s rodinou.

„Tak dokonale sa k tebe hodí, že vás musela zviesť dokopy skutočne šťastná ruka osudu,“ povedala Gwendoline a Lauren trochu zmiernila tempo, aby sa prispôsobila sesternicinmu krívaniu. „Jeho bezstarostná usmievavá povaha vyváži tvoju tichosť a zdravý rozum a spolu to dáva dokonalý celok. Som nesmierne šťastná.“

„Ďakujem.“ Lauren si nebola istá, či je strmý chodníček, ktorým predošlý deň kráčala s Kitom, vhodný aj pre Gwen, ale napriek tomu sa pomaly pustili po ňom.

Gwendoline sa veselo zasmiala. „Ach, taká si vážna, Lauren,“ dohovárala jej, „akoby si v duchu neiskrila od šťastia. To som predsa ja, Gwen. A pri raňajkách som si všimla, že si mala mokré vlasy, tak ako včera. Najprv som si pomyslela, že si si ich ráno umyla, ale potom sa lord Redfield zmienil, že vás videl odchádzať s lordom Ravensbergom na koňoch. Viem, že dva a dva sú štyri. Lauren, vy ste boli plávať. To je nádhera!“

„Hm, trvá na tom, že ma musí donútiť, aby som vychutnala leto,“ povedala Lauren a zastala na veľkej plochej skale, aby si vydýchli. „Vieš si predstaviť niečo absurdnejšie, Gwen, než že by som vedela s potešením vychutnať rannú jazdu na koni a plávanie v jazere?“

„Ach, Lauren,“ odvetila Gwen, „zbožňujem ho. Vážne. Rýchlo sa zaňho vydaj, inak ti ho uchmatnem.“

„Gwen,“ povedala Lauren a znova vykročila po strmom chodníčku, „viem sa vznášať na vode. Nielen na chrbte, ale aj na tvári – viem splývať s tvárou pod vodou. Ale keď začnem kopať, aby som sa posunula dopredu, idem na dno ako kameň. Smeje sa mi.“ To nebola celkom pravda. Smial sa spolu s ňou. V skutočnosti sa za posledné dva dni nasmiala viac ako za celý život. Nielen zdvorilo pobavene, ale bezmocným smiechom od srdca, pri ktorom sa doslova zvíjala a z očí jej tiekli slzy.

„Ach, bože dobrý,“ zvolala Gwen, zastala a zadívala sa hore. „Pozri na tú vežu! Myslíš, že je to ozajstná zrúcanina?“

„Je to pavilón,“ odvetila Lauren. „Len má vyzerať ako zrúcanina. Ale je celkom malebný.“

Musela sa sem vrátiť. Musela oslobodiť svoju myseľ od čara, ktoré na ňu bolo uvrhnuté. Na včerajšom popoludní nebolo nič čarovné. Iba sedeli na konári a obdivovali výhľad. Iba mu dovolila, aby ju pohládzal spôsobom, ktorý bol tak desivo nepatričný, až ani teraz neverila, že ho nezastavila skôr. Bolo smiešne spomínať na tú spoločne strávenú hodinku ako na najkrajšiu chvíľu v živote. Bolo to žalostné.

Úbohá dvadsaťšesťročná panna!

Už mohla byť matkou a šestnásť mesiacov vydatou ženou. Povinnosti spájajúce sa s manželským lôžkom pre ňu už mohli byť rutinou. Mohla byť odolná voči takým pochabým neurčitým túžbam, ktoré ju nútili takmer celú noc prebdieť. Ale nebola jediná bdejúca v dome. Videla Kita, ako v tme vyšiel von, vykročil po príjazdovej ceste a prešiel cez most, až sa jej celkom stratil z dohľadu.

„Včera sme tu boli,“ prezradila sesternici. „Vyliezli sme tak vysoko, že sme dovideli ponad koruny stromov.“

Gwendoline pozrela hore. „Ten výhľad musí skutočne človeku vyraziť dych,“ povedala. „Ale radšej si ho predstavím, než by som ho videla. Myslím, že teraz si na chvíľu sadnem do trávy. Hľadela na vežu.

„Vieš, vyliezli sme na strom,“ priznala sa jej Lauren. Konár, na ktorom sedeli, nevyzeral zdola tak veľmi vysoko, ale pre ňu bol vyššie ako veža. Kolená sa jej podlomili.

Gwen sa znova zatvárila pobavene. „Ty si skutočne zamilovaná,“ poznamenala. „Nevillovi ani mne sa nikdy nepodarilo presvedčiť ťa, aby si urobila čosi také odvážne, keď sme boli mladší. Ach, Lauren, som taká šťastná, že o ňom môžem hovoriť bez strachu, že ti v očiach uvidím žiaľ, ktorý si predo mnou vždy chcela rýchlo zatajiť. A že môžem hovoriť aj o Lily. Vieš, ona mu skutočne priniesla radosť. Videla som ich spolu deň potom, ako mame oznámili, že čaká dieťa. Boli na pláži a Lily sa váľala v piesku s rukami po bokoch, bez klobúka, bez topánok, dokonca aj bez pančúch, zatiaľ čo Neville stál opretý o skalu s rukami prekríženými na hrudi a smial sa na nej. Nechcela som ich vyrušovať.“

Lauren sa pomaly nadýchla a oprela si dlaň o mohutný kmeň starého duba. Nie je to bolestné. Nie je.

„Bude dobrou matkou,“ povedala.

To čaro tam ešte vždy bolo. Zatvorila oči. Nie je ani zďaleka taký vysoký ako Neville. Vždy si myslela, že má rada mohutných, vysokých mužov. Ale tak dokonale ku Kitovi pasovala. Mal krásne ruky – nie veľké, ale silné, výrazné. Bol to taký dobrý pocit… Nemal… A ona mu to nemala dovoliť. Držal ju za prsia a chvíľu sa jej to zdalo správne. A jednu ruku jej položil tam. Ale namiesto aby cítila hrôzu, cítila… rozkoš. A ešte čosi viac.

V tom však nespočívalo to čaro. Bolo v tej veselosti, pocite bezpečia napriek nebezpečenstvu. Zrazu si uvedomila, že mu zverila do rúk svoj život. No a okrem toho sa smiali. Áno, bolo to v tom smiechu.

Márnivé očarenie čírej radosti.

„Nesadneme si na chvíľu?“ navrhla Gwendoline.

„Ako je dnes vetristo,“ poznamenala Gwendoline. „A je aj chladnejšie ako včera. Dúfam, že z tých mrakov nebude pršať. Je tu tak krásne, Lauren. Je to tvoj budúci domov. A vďakabohu, nie je až tak ďaleko od Dorsetshiru. Budeme sa môcť z času na čas stretávať.“

„Pokiaľ sa nevydáš za niekoho, kto si ťa odvedie niekam na Hebridy,“ odvetila Lauren. „Alebo na západné pobrežie írska.“

„Myslím, že nie,“ povedala Gwen. „Vlastne viem to.“

„Nevieš zabudnúť na lorda Muira?“ spýtala sa Lauren smutne. „Nikto ti ho nemôže nahradiť?“

„Nikdy naňho nezabudnem,“ vyhlásila Gwen presvedčivo. „Nikdy viac sa nevydám. Ale Neville je šťastný, ty budeš takisto šťastná a mama potrebuje spoločnosť. A tak budem spokojná. Naozaj, Lauren.“

Lauren nastavila tvár vetru, nedbajúc na nebezpečenstvo, ktoré znamenal pre jej pleť. Áno, v Alvesley je krásne. Je to pokojný a čarovný kus vidieka. Ale nie je to jej budúci domov. Ten bude kdesi v Bathe, ako dúfala, aj keď to už nie je také obľúbené kúpeľné mesto ako kedysi. Teraz tam bývajú zväčša starí ľudia. To jej však bude vyhovovať. Bude tam spokojná.

„Tak toto vyzerá nebezpečne,“ poznamenala Gwen a kývla hlavou dolu.

Po krajine sa pohybovali traja jazdci ako detské hračky. Nešli po cestičke, ale viac-menej rovno cez polia. Cválali na koňoch ozlomkrky. Keby narazili na kameň alebo na králičiu noru na nerovnej zemi, okamžite by sa ocitli na zemi zranení a možno aj mŕtvi. Kým ich pozorovali, jazdci zamierili rovno k živému plotu a preskočili ho. Gwen zatajila dych, ale oni bezpečne pristáli na druhej strane a cválali ďalej.

„Jedna z nich je žena,“ podotkla Gwendoline.

S dlhými svetlými rozviatymi vlasmi.

„To je lady Freyja Bedwynová,“ odvetila Lauren. „S lordom Rannulfom a lordom Alleynom, ak sa nemýlim. Cválajú týmto smerom. Zrejme majú v úmysle navštíviť Alvesley.“

„Dcéra lorda Redfielda, ktorú si mal vziať lord Ravensberg?“ spýtala sa Gwendoline, zatienila si oči a prižmúrila ich, aby sa lepšie prizrela jazdcom. „Preboha, Lauren, veď nemá ani klobúk a vlasy má rozpustené. Tak chce navštíviť grófku?“

„Podľa všetkého áno.“ Jazdila bokom, ale veľmi zdatne. Lauren k nej proti vlastnej vôli pocítila obdiv.

„Je krásna?“ spýtala sa Gwen.

„Nie, nie je krásna,“ odvetila Lauren. V skutočnosti jej prvý dojem bol, že lady Freyja je pozoruhodne škaredá. „Má výrazne, počernú pleť, veľký nos a tmavé obočie, v silnom protiklade k svetlým vlasom. Je… príťažlivá.“ Ani to nebolo celkom správne slovo. Mala v sebe akési čaro a Lauren vedela, že ona ho nebude mať nikdy.

„A jej bratia takisto, ak hádam správne,“ povedala Gwen. „Skutočne idú do Alvesley? Ale je to tak, potom vaša návšteva Lindsey Hallu priniesla svoje ovocie.“

„Som rada,“ odvetila Lauren. „Susedia by mali spolu dobre vychádzať.“

Vedela si predstaviť, ako Kit jazdí po boku lady Freyje. Cválajú ozlomkrky, preskakujú kríky, nedbajú na nebezpečenstvo. Dokonale by sa k sebe hodili. A určite sa ešte stále majú radi. Lauren sa zdalo, že včerajšie správanie lady Freyje vyplývalo zo sklamaných nádejí.

Ale možno nie sú sklamané navždy, uvažovala ďalej, keď pozorovala, ako jazdci miznú za kopcom smerom k palladiovskému mostu. Keď sa leto skončí, môžu znova rozdúchať svoju lásku a nebude im do toho zasahovať ani gróf z Redfieldu, ani vojvoda z Bewcastlu. Na Vianoce už pravdepodobne budú manželmi. Kit bude šťastný. Prestane sa hádať s otcom a prekoná rozpaky vo vzťahu k bratovi. Bude mať svoju životnú lásku.

A ona bude na Vianoce bývať v Bathe. Mraky, ktoré sa poslednú hodinu blížili, zrazu zatienili slnko. Lauren sa zachvela od náhleho chladu.

Gróf z Redfieldu sa rozhodol vziať svojho syna nielen na kontrolu sena, ako mu povedal, ale na obhliadku rodinnej farmy. Takmer celé predpoludnie mu neosobne rozprával o úrode, zavlažovaní, dobytku, mzdách a iných podobných témach. Z času na čas sa zastavili a porozprávali sa s robotníkmi. Kit mal dojem, že otec sa s ním necíti uvoľnene a nevie sa s ním zhovárať osobnejšie. Ale chápal to. Mal rovnaký pocit.

Desať rokov slúžil ako dôstojník kavalérie. Samozrejme, vedel prijímať rozkazy. Aj keď posledného pol druha roka bol podplukovník, vždy boli nad ním vyššie postavení dôstojníci. No väčšinou vydával rozkazy on a niesol zodpovednosť za ich vykonanie. To sa týkalo predovšetkým jeho početných misií v úlohe prieskumníka, keď sa často musel rozhodovať okamžite a bez prípravy. Tým sa preslávil. Bol odvážny a neľútostný, ale praktický a spoľahlivý. Zdanlivo nezvládnuteľnými úlohami poverovali vždy jeho. Vždy našiel spôsob, ako splniť, čo bolo treba. Mal pocit, že je pánom nad svojím životom.

Iba pri vlastnej rodine sa cítil bezcenný. Považovali ho za obrovské sklamanie – počínajúc Sydovým vstupom do jeho druhého života. Ale to bol iba začiatok. Predpokladal, že to kulminovalo v roku, ktorý práve premárnil v Londýne, keď sa správal skôr ako nezrelý holobriadok než ako podplukovník lord Ravensberg, preslávený medzi svojimi spolubojovníkmi. Takmer akoby chcel celému svetu dokázať, aký je skutočne bezcenný. Takmer akoby chcel, aby sa to donieslo až do Alvesley a aby sa otec i celá rodina utvrdili vo svojom názore naňho.

A vôbec sa nad tým nezamýšľal. Vari je skutočne taký nezrelý?

„Vždy s vami chodí Syd pri takýchto pracovných obchôdzkach?“ spýtal sa náhle, keď už sa vracali domov. Okrem dnešného predpoludnia.

„Zvyčajne,“ prikývol otec.

„Prekvapuje ma, že vie jazdiť,“ podotkol Kit a navodil tému, ktorú nemienil rozvádzať, ibaže sa jej nedalo vyhýbať večne.

„Vždy bol tvrdohlavý,“ vysvetľoval gróf. „Po tom zranení vstal z postele skôr, ako mu lekár odporúčal. Stále chodil, aj keď so zaťatými zubami, až kým neprestal krívať. Koľko ráz sa celý doráňal – až mama plakala –, kým sa nenaučil udržať v sedle. Dlhé hodiny sa učil písať ľavou rukou, až kým nepísal čitateľne. A celé dni trávil s Parkinom a zaúčal sa do povinností majordóma. Keď Parkin odišiel koncom roka do dôchodku, Syd ma požiadal, či by mohol prevziať jeho funkciu.“

„Ale Syd nie je veľmi stvorený na funkciu majordóma,“ namietol Kit.

„Sám si to vybral,“ vyhlásil otec rozhodne. „Samozrejme, nechce odo mňa mzdu, aj keď s Bewcastlom sa rozprával o tom, že by ho zamestnal na jednom zo svojich početných majetkov. Zdá sa, že na jeseň sa tam uvoľní nejaké platené miesto, aj keď Syd má vlastné prostriedky a nepotrebuje od nikoho peniaze. Ale je rozhodnutý byť nezávislý. Nechce ti tu prekážať.“

No v Alvesley stále budú potrebovať majordóma. Prečo by to nemohol robiť Syd, keď už sa tomu venuje? Aspoň by to mohol robiť doma, kde sa oňho môže starať rodina. No, samozrejme, do tej rodiny teraz patrí aj Kit. To bolo zrejme dostatočné vysvetlenie jeho rozhodnutia odísť.

„Prečo s vami nešiel dnes ráno?“ spýtal sa Kit, hoci odpoveď bola jasná. Pretože s ním šiel on.

„Treba urobiť kontrolu v účtovných knihách,“ odvetil otec.

„S tvojou matkou by sme chceli, aby prvé ohlášky vášho zasnúbenia boli túto nedeľu,“ povedal z ničoho nič otec. „Myslím, že členov našej rodiny aj rodiny slečny Edgeworthovej môžeme presvedčiť, aby tu zostali ešte mesiac a zúčastnili sa na svadbe. Predpokladám, že po tom, čo sa jej stalo vlani v Newbury, netúži vydávať sa tam. A myslím, že nemá zmysel to odďaľovať, však? Súhlasíme, aby sa stala tvojou ženou. Je to ozajstná dáma. Tá situácia s lady Freyjou nie je veľmi šťastná, ale už sa nedá nič robiť. Čo ty na to?“

Kit rozladené počúval – čudoval sa, že otec sa ho skôr spytoval, než by mu prikazoval. Vari ďalšia Laurenina olivová ratolesť?

„Nerád by som ju súril, pane,“ odvetil. „Musí si dať ušiť svadobné šaty a iste bude chcieť aj iných hostí na svojej – na našej svadbe. Napríklad svoju tetu, vojvodkyňu z Portfrey. Tá dáma má čoskoro priviesť na svet dieťa – myslím, že budúci mesiac alebo tak. Hovorili sme skôr o tom, že svadba by sa konala v zime alebo až na jar.“

„Len nechcem, aby bola tvoja matka alebo stará matka znova sklamaná,“ vyhlásil gróf.

Znova? Hovorí o Jeromovi a Freyji? Samozrejme. Od Krtovho návratu nikto nespomenul Jeromovo meno. Nemôže ho teraz spomenúť on. A zrejme ani otec. V ťaživom tichu sa viezli cez dedinu a naoko veselo sa pozhovárali s vrátnikom, ktorý im otvoril bránu, chvíľu žmúril na zamračenú oblohu a potom uvažoval, či sa ich lordstvám podarí doraziť do stajní, prv ako sa spustí lejak.

„Radšej by som s tými ohláškami na Lauren nenaliehal, pane,“ nadhodil Kit, keď vošli do tieňa lesa. „Vlani prežila kruté a ponižujúce sklamanie. Chcem, aby tentoraz bolo všetko dokonalé.“

„Hm, to ti slúži ku cti,“ odvetil otec.

Nech mi Boh pomáha, ale skutočne po tom túžim, pomyslel si Kit. Bolo to absurdné, no zdalo, sa mu, že by vďačne dal aj život, aby urobil pre Lauren čosi dokonalé. Možno by našiel pokoj duše, keby jej priniesol šťastie. Ale to ľahko môžem urobiť, keď ju pustím na slobodu, pomyslel si trpko.

Keď vychádzali z lesa, začali padať veľké kvapky. Čoskoro sa strhne poriadny lejak.

„Tuším by sme sa mali pustiť cvalom,“ povedal gróf a pozrel na oblohu. Trochu meravo dodal: „Bolo to príjemné ráno, Ravensberg. A je to pravá dáma.“

Áno, Kitovi neušlo, že za toto spoločné ráno vďačia otec aj syn Laureninmu jemnému manévrovaniu predošlý večer.

Hostia začali prichádzať počas dažďa, krátko po obede. Lauren strávila popoludnie vo veľkej sieni s grófom a grófkou, vdovou po grófovi, Sydom a Kitom, prijímala s nimi hostí, ktorým ju zároveň predstavovali, a usilovala sa vštepiť si do pamäti mená a príbuzenské vzťahy.

Nebolo to ľahké. Bolo by to takmer nemožné, keby sa už dávno nebola v tomto umení zdokonaľovala, keď očakávala, že sa stane grófkou z Kilbournu so všetkými povinnosťami hostiteľky. Zapamätala si lady Irene Butlerovú, slobodnú grófovu sestru, pretože bola bielovlasá, krehká a zhrbená k zemi. A zapamätala si vikomta Hamptona, brata vdovy po grófovi, pretože mal celkom lysú hlavu a hlasno sa smial, a jeho syna pána Clauda Willarda, ktorý sa naňho nesmierne podobal. Okrem toho tam bola Claudova žena Daphne Willardová a ich tri nie celkom dospelé deti – dvaja synovia a dcéra –, ktoré sa správali veľmi spôsobne v nádeji, že v najbližších dňoch sa budú môcť zdržiavať s dospelými a nezaradia ich medzi drobizg. Potom tam bola pokojná a usmievavá Marjorie, lady Cliffordová, sestra grófa z Redfieldu, a jej manžel, sir Melvin, s červenkastou tvárou a piskľavým dychom. Boris Clifford s okuliarmi na očiach bol ich syn a bucľatá Nell bola jeho manželka. Táto druhá dvojica mala malé deti, ktoré si ich praprastará matka pozorne obzrela a potom ich poslali za opatrovateľkou.

Na chvíľu nastala v príchodoch hostí pauza a potom si už Lauren musela vtĺkať do hlavy ďalšie mená: pán Humphrey Pierce-James prišiel s manželkou Edith, s dcérou Catherine a jej manželom, pánom Lawrenceom Vreemontom. Tento pár mal takisto dve malé deti. Ako posledný prišiel grófov mladší brat, pán Clarence Butier s manželkou Honoriou a dcérou Beatrice ä jej manželom, barónom Bornom a svojím kŕdľom slobodných ratolestí, počínajúc Frederickom, ktorý bol asi v Kitovom veku, a končiac Benjamínom, ktorý mal osem. Jedna z ich dcér, Doris, priviedla so sebou svojho snúbenca Jeremyho Brightmana.

Lauren si nesľubovala, že si okamžite zapamätá všetky mená, tváre a príbuzenské vzťahy – bolo ich naozaj veľmi veľa –, ale zdalo sa jej, že v priebehu ďalšieho dňa by sa jej to mohlo podariť. S úľavou sa usmiala, keď prišiel posledný hosť a zamieril hore schodmi, aby sa osviežil, prv ako sa bude podávať čaj. Všetci boli veľmi príjemní. Ak aj niekto z nich vedel o pripravovaných zásnubách s lady Freyjou, nedal najavo neľúbosť.

Lauren nemala príležitosť spýtať sa Kita, ako prebehlo predpoludnie s otcom, ale strávili ho celé spolu, čo bolo sľubným znamením. Ani jeden z nich nebol doma, keď prišla lady Freyja so svojimi dvoma bratmi, ktorí skutočne navštívili Alvesley a strávili pätnásť minút s Katovou matkou, starou matkou a s tetou Čiarou. Naznačili, že majú v úmysle prísť znova deň pred narodeninovou oslavou. Vyzeralo to, že sa vyhli trvalému naštrbeniu vzťahov.

Už je zrejme čas vyjsť hore do salóna, pomyslela si Lauren. Ale komorník, ktorý diskrétne vyzeral von oknom, oznámil, že cez most sa blíži ešte jeden koč.

„Sadnite si, mama,“ povedala grófka. „Už musíte byť unavená, keď celé popoludnie stojíte na nohách.“

„Ne… sadnem si,“ namietla stará dáma. „Slečna Edgeworthová… dovoľte, aby… som vás znova… chytila pod pazuchu.“

Ale Syd Butler ju predbehol a ponúkol jej rameno. Pod schodmi zastal ďalší koč a komorník zišiel dolu s veľkým čiernym dáždnikom, aby odprevadil pána, ktorý z neho vystúpil. Dvaja lokaji doširoka otvorili dvere. Lauren sa zachvela od chladu prenikajúceho zvonku. Ale znova si nasadila na tvár príjemný úsmev a pripravila sa, že ju predstavia ďalšiemu členovi Kitovej rodiny.

Vtom komorník zložil dáždnik, postavil sa nabok, hosť vstúpil do siene a s očakávaním sa poobzeral dookola. 
Lauren celkom zabudla na dôstojnosť a zaplavil ju príval radosti. Vystrela obe ruky a náhlila sa k mužovi.

„Grandpapa!“ zvolala.

„Lauren. Tu si, moja milá.“

V tej chvíli sa k nemu privinula a vdýchla príjemnú vôňu kože, ktorá sa jej s ním odjakživa spájala. Žmurkala a márne sa usilovala zadržať slzy.

Prišiel. Prišiel!

„Nevedela som,“ povedala a odtiahla sa, aby mu pozrela do dobre známej vráskavej tváre. „Nečakala som…“ So slzami v očiach pozrela na grófa a na Kita. „Komu to zišlo na um?“

„Mne,“ odvetil Kit s úsmevom. „Len čo sa ma matka a otec spýtali, ktorých tvojich príbuzných treba pozvať.“

„Ďakujem,“ usmiala sa na všetkých rad-radom. „Ach, veľmi pekne ďakujem.“

„Predstavte nás, Lauren, prosím vás.“ Kit pokročil dopredu a pripomenul jej povinnosti.

Zaradom ich všetkých predstavila, a keď držala baróna Galtona – svojho vlastné príbuzného – pod pazuchou, srdce jej prekypovalo šťastím. Pozvali ho na oslavy jej zasnúbenia a on prišiel až z ďalekého Yorkshiru. Len kvôli nej! Bezpochyby preto, že ju má rád. A bol to Kitov nápad takto ju prekvapiť. Skutočne nádherné prekvapenie.

Až keď ho o chvíľu viedla po širokom schodišti do izby, ktorú preňho pripravili, na čosi si spomenula. Na tých desať minút jej to celkom vypadlo z hlavy.

Veď toto nie je skutočné zasnúbenie!

PO ZVYŠOK dňa aj po celý ďalší mala Lauren pocit, že by bola dokonale šťastná, keby stále nemusela mať na pamäti, že všetko je klamstvo. Ustavične tú myšlienku zatláčala do úzadia. Dobrovoľne sa podujala na to, čo robí, a teraz je neskoro odstúpiť. Keď sa všetko skončí, bude dosť času trápiť sa pocitom viny.

Rozhodla sa bližšie zoznámiť s Kitovými príbuznými. Nebolo to ťažké. Bola to veselá rodina, pripravená pojať Kitovu snúbenicu do objatia a byť láskavá aj k jej príbuzným. Tetu Claru si privlastnili Kitove tety, lady Cliffordová a pani Butlerová a pani Vreemontová. Vikomt Hampton, ktorý sa už predtým poznal s barónom Galtonom, rád obnovil starú známosť. Gwen si okamžite obľúbili deti baróna Borna, najmä Frederick a Roger, ktorí sa čoskoro začali pretekať o jej prejavy pozornosti.

Lauren si obľúbili všetci, aj keď si myslela, že iba preto, lebo mali radi Kita. Hádka s vlastnou rodinou rozhodne nepoškvrnila vzťahy s početnými tetami, strýkmi, sesternicami a bratancami. Bolo príjemné byť celý čas stredobodom pozornosti.

Lady Irene Butlerová ju s radosťou potľapkávala po ruke a hovorila jej, že je pekné dieťa. Tety a staršie sesternice sa s ňou zasa rozprávali o Londýne a najnovšej móde. Strýkovia si ju radi doberali pre čokoľvek, čo podľa nich mohlo vyvolať rumenec. Mladšie sesternice zaujímalo, kto je jej krajčírkou, kto pre ňu vyberá krásne látky a elegantné strihy šiat. A ako jej slúžka dokáže tak dokonale vyčesať vlasy. Chceli vedieť, ako si predstavuje svoje svadobné šaty. Mladší bratanci jej skladali poklony, niektoré veľmi extravagantné a pochabé. Stále opakovali, že Kit má z pekla šťastie, a on s nimi srdečne súhlasil a oči mu len tak žiarili. Mladšie matky ju zaviedli za svojimi drobnými ratolesťami, lebo predpokladali, že má rada deti. V skutočnosti sa ich skôr bála, lebo s nimi často neprišla do styku. Ale naučila sa všetky ich mená a dojalo ju, keď jej kládli otázky, ukazovali jej svoje poklady a chceli, aby ich vzala na ruky.

Dbala na to, aby venovala čo najviac pozornosti Kitovej najbližšej rodine, lebo sa zaviazala, že ho s ňou zmieri. Zdalo sa jej, že gróf z Redfieldu jej je priaznivo naklonený. Už sa s Kitom navzájom nevyhýbali, aj keď ich srdečnosť bola ešte vždy dosť meravá. Grófka rada prijala pomoc, ktorú jej ponúkala. Odhliadnuc od plánov narodeninovej oslavy, každý deň bolo treba myslieť na jedlá a úpravu kvetov. Hoci bola schopná zvládnuť všetko sama, rada si vypočula iný názor a prijala aj zopár nových návrhov. Zdalo sa, že grófka je naklonená správať sa k staršiemu synovi láskyplne.

Lauren si úprimne obľúbila vdovu po grófovi. Nikdy jej nerobilo problémy ísť s ňou na prechádzku alebo si k nej sadnúť a počúvať ju. Stará pani mala po porážke ľavú ruku meravú a skrútenú dovnútra. Ale nebola celkom ochrnutá. Na druhý deň po príchode hostí jej Lauren vzala tú ruku do svojich dlaní a zľahka ju masírovala. Kitova stará matka sa vyjadrila, že je to veľmi príjemné, a navzájom sa na seba usmiali. Lauren sa cítila previnilo najmä kvôli nej, lebo mala pocit, že jej láska je plne opätovaná.

Iba Syda Butlera sa jej nepodarilo nakriatnuť, aby komunikoval so svojím bratom.

Kita až tak často nevidela. Alebo skôr videla, pretože prvý aj druhý deň pršalo, takže všetci boli nútení zdržiavať sa vnútri, ale netrávila veľa času v jeho spoločnosti, a už vôbec nie osamote. Vzhľadom na počasie hodiny plávania zrušili, hoci namietal, že tak či tak by boli mokrí, takže je to v podstate jedno. Ale ranné výlety jej chýbali, najmä tá číra radosť zo vznášania sa a špľachotania vo vode. Uvažovala, ako sa vyrovná s tým, že po odchode sa bude musieť zaobísť bez podobných činností, ale cieľavedome odsúvala také myšlienky do úzadia.

Druhý večer sa hrali v salóne šarády a na tejto hre sa zúčastnili takmer všetci. Mladším príbuzným sa ani nechcelo skončiť, a tak išli spať dosť neskoro. Lauren potom ešte hodinku sedela s Gwen a zhovárali sa ako po väčšinu večerov. Do svojej izby sa vrátila až dobre po polnoci a ani vtedy si nešla hneď ľahnúť, ale sfúkla sviečky a stála pri okne, kefovala si vlasy a tešila sa z pohľadu na mesiac a hviezdy. Podvečer prestalo pršať a mraky konečne odplávali preč.

Spí? Vedela, že tak ako ona trpí z času na čas nespavosťou. Neraz ho videla vyjsť z domu, už keď všetci dávno spali. Nezdalo sa jej, že by patril k mužom, ktorí majú problémy so spánkom. Vždy bol veselý a smial sa. Ale zároveň vedela, že to, ako sa prejavuje navonok, nie je jeho pravé ja.

Čo ho tak trápi, že nemôže spať? 
Akoby ho svojimi myšlienkami privolala. Zrazu sa len zjavil pod ňou na terase v jazdeckých nohaviciach, čižmách a jazdeckom saku, nie v čiernom redingote, ktorý mal na sebe ešte pred hodinou. Prešiel cez terasu k okraju trávnika, tam zastal s nohami mierne rozkročenými, s rukami za chrbtom, a hľadel do tmy. Pôsobil osamelo.

Možno aj chcel byť osamelý, alebo aspoň sám. Možno vychutnával takéto chvíle, keď všetci ostatní zrejme spali a on mohol byť chvíľu sám. Alebo ho možno vyhnala von nespavosť, ktorú mala na svedomí utrápená myseľ. Možno je unavený, nepokojný, nešťastný. Potrebuje blízku dušu, ktorá by si ho vypočula a mlčala by spolu s ním.

A možno ona potrebuje spoločnosť.

Bolo by skutočne nevhodné zísť dolu a pridať sa k nemu. Aj keby boli naozaj zasnúbení, bolo by to nevhodné, kým nie sú zosobášení. Ale už ju smrteľne unavovala spoločenská akurátnosť, jej upätá poslušnosť životu, ktorý kládol dôraz na to, čo je správne, a nie na to, čo velí srdce. Srdce je možno zlý a nespoľahlivý sprievodca, ale takisto chladná, slepá akurátnosť.

Náhlivo vošla do svojej malej prezliekárne a rozmýšľala. Ak ju tam nebude chcieť, môže jej rovno povedať, aby odišla. Tak či tak nezostane vonku dlho. Len vedľa neho chvíľu postoji a pozhovára sa s ním. Potom Kit možno bude môcť spať. A možno aj ona.

Nebolo jednoduché zísť potme po schodoch a prejsť cez vstupnú sieň. A pritom sa celý čas bála, že možno vyšiel inými dverami a tieto budú zatvorené. Ale keď stisla veľkú kľučku, dvere sa bez ťažkostí otvorili a ona vykročila von na mramorové schody.

Bol preč.

Miesto, kde pred chvíľou stál, bolo prázdne. Pomaly schádzala po schodoch a držala si štólu prekríženú na prsiach. Bol preč. Ale práve keď si to pomyslela, zbadala ho. Prechádzal cez trávnik smerom k príjazdovej ceste. Kráča dosť rýchlo, prebleslo jej mysľou. Chvíľu váhala a potom vykročila za ním.

„Kit.“

Už bol na ceste neďaleko mosta. Lauren napoly bežala po tráve. Cítila na členkoch jej vlhkosť. Hoci nezakričala jeho meno nahlas, náhle zastal a obrátil sa k nej.

„Lauren?“

Zdalo sa, že je prekvapený. A rozladený? Urobila niečo nesprávne? O chvíľu bola pri ňom, ale zastala na meter od neho.

„Videla som vás z okna,“ povedala. „A nie prvý raz. Nemohli ste spať?“

„A vy?“ Z tónu jeho hlasu sa nedalo zistiť, či sa hnevá.

„Myslela som, že by sme sa mohli spolu prejsť,“ nadhodila. „Napadlo mi… že by vás možno potešilo, keby ste mali spoločnosť.“

„Nemôžete spávať, Lauren?“ spýtal sa.

„Niekedy,“ priznala sa. Kedysi nemávala také problémy. Ale zúfalstvo zo zrušeného manželstva ju pripravilo o spánok, po ktorom kedysi tak túžila, a potom sa z nespavosti stal zvyk. V noci ju najväčšmi trápili nepomenované túžby. Cez deň si zvyčajne zamestnala myseľ, ale v noci…

„Mali by sme sa vrátiť do domu,“ navrhol. „Isto nebudete chcieť ísť tam, kam som mal namierené.“

„Kam to bolo?“ spýtala sa.

„Do lesnej hájovne,“ odvetil. „Zrejme som priveľa rokov dospelého života strávil sám v drsných podmienkach. Pobyt v civilizovanom dome, najmä plnom hostí, ma stiesňuje. Mám pocit, akoby som tam nemohol slobodne dýchať. Odkedy som sa vrátil domov, vybavil som hájovňu základnými potrebami a niekedy tam v noci zájdem. Dokonca tam občas aj prespím.“

„Ach,“ ľutovala, že konala tak unáhlene. „Takže chcete byť sám, Prepáčte. A nemusíte ma odprevadiť do domu, Kit. Skutočne nie. Dobrú noc. Dovidenia ráno. Pôjdeme… pôjdeme plávať?“

Neodpovedal okamžite. Cítila sa trápne, bola ponížená. Zvrtla sa, že rýchlo odíde. Ale jeho hlas ju zastavil.

„Bol by som rád, keby ste so mnou išli,“ povedal.

„Skutočne?“ Obzrela sa naňho. „Nemusíte to hovoriť len zo slušnosti, Kit. Nechcem sa vám vnucovať.“

Usmieval sa na ňu.

„Skutočne.“

Vykročila po jeho boku a rukou si držala štólu. Neponúkol jej rameno. „Aké trápenie vám nedá spávať?“ spýtal sa. Pokrútila hlavou. „Neviem.“ „To, čo sa stalo vlani?“ nadhodil. Znova pokrútila hlavou. „Neviem.“

„Aké masky všetci nosíme,“ poznamenal. „Nikto, kto pred pár mesiacmi videl v plesovej sále lady Manneringovej krásnu a dôstojnú slečnu Lauren Edgeworthovú, by si nemyslel, že jej srdce je roztrieštené na márne kúsky. Mrzí ma, že som nebol natoľko citlivý, aby som to zistil, alebo to čo len tušil. Nesmierne ma to mrzí, Lauren.“

„Skôr bol roztrieštený môj život ako moje srdce,“ namietla. „Ale pri spätnom pohľade nie som si celkom istá…“

„Čím?“

Prechádzali po palladiovskom moste. Počula, ako im pod nohami hučí voda.

„Nie som si celkom istá, či to bola až taká pohroma, ako som si v tom čase myslela,“ povedala. „Akoby som vtedy nebola úplná bytosť. Nechcite odo mňa, aby som vám to vysvetlila, Kit. Sama som si nie celkom istá, že viem, ako to myslím. Žila som podľa prísne stanovených pravidiel. Ten život mal istý vzor. Ale tak skutočný život nevyzerá, však? Raz by som si to iste uvedomila. Život nemohol byť pokojný a dokonalý až do samého konca.“ A možno ten pokoj a dokonalosť nejdú ruka v ruke, aj keď si to kedysi myslela.

Zvedavo na ňu pozrel, ale ani jeden z nich nič nepovedal. Len čo prešli cez most k stromom, chytil ju pod pazuchu a odbočil s ňou z príjazdovej cesty. V lese bolo veľmi tma. Aj by sa bála, keby jeho kroky neboli také isté. Takto jej nezostávalo iné, len mu dôverovať – čo bolo pozoruhodne ľahké. Bola presvedčená, že pri ňom by sa vždy cítila bezpečne, aj keby im cestu skrížil hladný divý zver. Pri tom pomyslení sa v duchu usmiala.

Netušila, ako v tej tme našiel hájovňu, ale podarilo sa mu to. Chvíľu hmatal po lište a napokon objavil kľúč, vložil ho do zámky a odomkol. Nechal Lauren stáť na prahu a sám vstúpil dnu. O chvíľu sa už prebralo k životu chabé svetlo lampy. Lauren vstúpila do dreveného zrubu a zatvorila dvere. Kit kľačal na kolene a zakladal oheň v malom kozube.

V zrube bolo prekvapujúco útulne. Stála tam nízka posteľ pokrytá prikrývkami, staré hojdacie kreslo a hrubo okresaný drevený stôl s jednou stoličkou. Na stole boli dve knihy a lampa. Okrem týchto vecí a rohože na dlážke tam nebolo celkom nič.

„Sadnite si do hojdacieho kresla,“ ponúkol ju Kit. Strhol z postele vrchnú prikrývku a položil ju na holé drevo.

„Ďakujem.“ Sadla si a kreslo sa pod jej váhou zľahka rozhojdalo.

Kit sa usadil na kraj postele a ruky si prekrížil na roztiahnutých kolenách. Pôsobil veľmi uvoľnene. Lauren sa naňho usmiala, oprela sa v kresle a zatvorila oči. Nebola chladná noc, ale teplo ohňa pôsobilo príjemne. Načúvala pukotu vetvičiek.

„Prečo nemôžete spávať?“ spýtala sa.

„Nespavosť je zrejme obrana pred nočnými morami,“ odvetil, „hoci nie vždy vedomá.“
 „Pred nočnými morami?“

„Radšej to nechcite vedieť, Lauren,“ povedal, ale napriek tomu pokračoval. „Stal sa zo mňa vojak, lebo tú úlohu otec predurčil svojmu druhorodenému synovi. Ale aj sám som chcel byť vojakom. Ani sa nepamätám, že by som niekedy netúžil stať sa dôstojníkom a vyznamenať sa na bojovom poli. Nebol som sklamaný, keď mi otec kúpil to dôstojnícke miesto. Ten život mi vyhovoval. Zvládal som pridelené úlohy, a veľmi dobre. Keď som mal možnosť stať sa prieskumníkom, chopil som sa tej príležitosti a nikdy som to neoľutoval. Keď som musel svoje miesto vlani odovzdať, bolo to pre mňa veľmi ťažké. Svojím spôsobom som mal pocit, akoby som sa vzdával časti seba samého. A predsa…“

Hojdacie kreslo vŕzgalo. Nebol to nepríjemný zvuk. Skôr akýsi uspávajúci.

„A predsa?“

„A predsa k tomu patrilo zabíjanie,“ pokračoval. „Už dávno som stratil prehľad, koľkých ľudí som zabil. Samozrejme, vo vojne si človek zabíjanie všelijako ospravedlňuje. Ide o to, že človek buď zabije, alebo zabijú jeho. Najlepšie je, aj keď to nie je vždy možné, predstavovať si nepriateľa ako masu netvorov, ktorí si nezaslúžia nič iné, len smrť. Vojak musí prekonať škrupule a jednoducho robiť to, čo treba. Ale v nočných morách sa mi zjavujú tváre tých mŕtvych mužov. Nie, vlastne nie mŕtvych. Umierajúcich. Tváre umierajúcich mužov. Obyčajných mužov, ktorí mali doma matky, manželky a milenky. Mužov, ktorí mali svoje sny a nádeje, tajnosti a starosti. Mužov, ako som ja. V mojich najhorších nočných morách má umierajúci muž tvár muža, ktorého vidím denne v zrkadle.“

„Tak len dokazujete, že ste zostali človekom,“ poznamenala. „Vojna by bola skutočne desivá, keby zničila všetky hrôzy zabíjania.“

„Ale človeku by sa ľahšie spalo, keby bol necitlivý netvor,“ namietol.

Nikdy jej ani na um nezišlo uvažovať, či sú mysle mužov navždy poznačené zverstvami vojny. Vždy si myslela, že Angličania bojujú za správnu vec, a preto im nemá čo poškvrniť svedomie.

„Ak som za čosi vďačný,“ pokračoval, „potom za to, že vy, moja matka, stará matka a všetky tie deti, čo sa u nás zišli, sa nikdy nedostali do cesty bojujúcej armády. Aspoň za to som vďačný.“

Otvorila oči a usmiala sa naňho. Pomyslela si, že je načase zmeniť tému, trochu odľahčiť pochmúrnu náladu, aby sa mohol vrátiť domov a pokojne zaspať.

„Tie deti sú nesmiernym potešením, Kit,“ povedala. „Od vlastného detstva som nemala veľmi príležitosť prísť s nimi do styku. Mimochodom, ako dieťa som bola šťastná. A vy?“

„Aj ja.“ Opätoval jej úsmev.

„Tak to máme spoločné,“ povedala. „Myslím, že je to dosť vzácne. Nezamýšľam sa často nad svojím detstvom, ale zažila som veľa pekných chvíľ. Mala som šťastie, že mojimi spoločníkmi boli Gwen a Neville, a okrem nich som mala aj dosť sesterníc a bratancov, s ktorými som sa často stretávala.“

Začali si hovoriť príhody z detstva, ako zamýšľala. Boli to príbehy plné humoru, dobrodružstiev a nostalgie – a v jeho prípade aj nezbedností. Najprv si hovorili príhody takmer bez prerušenia. Ale napokon Lauren zaklonila hlavu, znova zatvorila oči, a keď sa ticho medzi príbehmi predlžovalo, vôbec nebolo nepríjemné, len plné hrejivých spomienok a príjemnej spoločnosti, ktorá nepotrebovala slová. Oheň, ktorý založil, so slabým pukotom dohorel. Hojdacie kreslo vŕzgalo čoraz pomalšie.

Áno, mala šťastné detstvo, aké by možno neprežila, keby sa jej matka a nevlastný otec boli vrátili a odviedli ju kamsi preč, ďaleko od nevlastného brata a sestry. A predsa veľkú časť detstva tajne žialila za matkou, ktorej tvár si ani nepamätala. Zvláštne!

Zhlboka si vzdychla.

Kit ešte vždy vzpriamene sedel na kraji postele, aj keď ho obchádzali driemoty. Vŕzganie starého hojdacieho kresla ho mohlo aj dráždiť, ale uspávalo ho, až kým neprestalo vŕzgať.

Domyslel si, že Lauren zaspala. Už niekoľko minút neprehovorila a nereagovala ani na posledný príbeh, ktorý jej vyrozprával.

V ostatných rokoch prestal myslieť na detstvo. Takmer každá spomienka sa týkala aj Jeroma a Syda, a veľmi málo z nich sa netýkalo Bedwynovcov. No dnes večer sa znova ponoril do spomienok a zistil, že sú príjemné a na počudovanie nie sú ani plné bolesti, ani trpkosti. Napriek všetkému, čo sa stalo pred tromi rokmi, boli to šťastné časy. Usúdil, že priateľstvo a bratská láska ho formovali a urobili z neho muža, akým je teraz.

Lauren klesla hlava nabok. Pôsobilo to nesmierne dojímavo, v tej chvíli vôbec nevyzerala disciplinovane a dôstojne ako inokedy. Mal by ju zobudiť a odviesť do domu. Ale oveľa radšej by zvyšok noci strávil v pokojnom spánku. Keby sa tomu nebránil, bol by na mieste odpadol na posteľ. Pomyslenie na cestu domov ho desilo.

Uvedomil si, že to urobila úmyselne. Dovolila mu, aby jej vyrozprával svoje nočné mory, ale nedopustila, aby sa im poddával. Zmenila tému. Urobila to tak šikovne, že si ani nespomínal, ako zrazu začali hovoriť o svojom detstve. Ako sa k tomu dostali od vojny a zabíjania? Nespomínal si, ale bol presvedčený, že to urobila úmyselne a veľmi šikovne. Aby ho povzniesla na duchu, aby sa oddal príjemnejším spomienkam, pri ktorých sa lepšie zaspáva.

Zívol.

Ak ju čoskoro nezobudí, bude ju bolieť krk. Vstal a vystrel ruku, aby jej zatriasol plecom – no vzápätí ju odtiahol a ani sa jej nedotkol. Pozrel na posteľ a odhrnul dve prikrývky. Boli sami uprostred noci v izbe s jedinou posteľou – čo bola vlastne veľmi nebezpečná situácia. Hoci na počudovanie ani raz od vstupu do hájovne neupadol do pokušenia. Dokonca ani teraz neovládala jeho myšlienky túžba, ktorú k nej cítil.

Obrátil sa k hojdaciemu kreslu, sklonil sa a nežne ju vzal na ruky. Samozrejme, zobudila sa, ale bola priveľmi ospanlivá, aby sa bránila. Položil ju na posteľ čo najďalej, vyzul jej topánky, potom sebe čižmy a ľahol si vedľa nej. Potom ich oboch zakryl prikrývkami. Celý čas ho ospanlivo pozorovala. Posteľ nebola veľmi široká. Nezostala medzi nimi nijaká medzera.

„Len pokojne spite,“ povedal.

Pomyslel si, že možno už aj spala, prv ako dohovoril. Znova zacítil jemnú vôňu mydla, ktorá k nemu zaviala z jej vlasov. Po pravej strane cítil jemné obrysy a teplo jej tela. Aj keď pocítil jemné vzrušenie, bez ťažkostí ho potlačil. Nechcel, aby sa ho zmocnila nástojčivá túžba. Nechcel, aby sa to premenilo na sexuálne orgie.

Bolo to priveľmi vzácne.

Ona bola priveľmi vzácna.

Získala si priazeň jeho matky a starej matky – dokonca mal pocit, že stará mama ju obdivuje. Získala si úctu jeho otca. A to všetko pokojnou dôstojnosťou. Jeho život bol od jej príchodu neporovnateľne jednoduchší – akosi sa mu lepšie darilo nadviazať znovu kontakt so svojimi príbuznými, pravda, okrem Syda.

Naučil Lauren, aby bola trochu otvorenejšia. Naučil ju plávať v jazere a loziť po stromoch. Dokonca ju naučil natoľko sa uvoľniť, že sa nielen usmievala, ale aj schuti smiala. No neboli mu vzácne iba tieto premeny. Fascinoval ho pohľad do vnútra bytosti, čo sa skrývala za chladnou fasádou. Bytosti, ktorá nežiadala veľa pre seba, ale ticho a neúnavne sa usilovala o dobro iných.

Hádam najväčšmi ho prekvapovalo, že ho priťahovala žena, ktorá na prvý pohľad nepôsobila veľmi šarmantne.

Skutočne ho priťahovala.

Obrátil hlavu, obtrel si tvár o jej jemné kučery a pobozkal ju na vrch hlavy.

V okamihu zaspal, zatiaľ čo lampa na stole horela a oheň v kozube plápolal.

Keď sa Lauren zobudila, v prvom okamihu netušila, kde je. Vtom si spomenula, že je ešte vždy v lesnej hájovni, kde sa predošlý večer s Kitom zhovárali. Sedela v hojdacom kresle, zmocňovala sa jej ospanlivosť a čoraz ťažšie sa jej sústreďovalo na to, čo hovoril. A potom…

Ležala na posteli, ako si uvedomila, aj keď neotvorila oči. Vankúš pod hlavou bol vyhriaty a pohodlný. Ležala na boku, pritisnutá na čosi rovnako príjemné. Jednu nohu mala prehodenú cez…

V okamihu si uvedomila, že tam neleží sama. Spí v Kitovom náručí. Počuje tlkot jeho srdca. Cíti jeho kolínsku. Na okamih vyplašené zmeravela, a keď skusmo pohla prstami na nohách, zistila, že nemá topánky. Ale keď sa dotkla rukou boku, s uspokojením zistila, že je oblečená. Ležala z vnútornej strany postele. Nedostane sa odtiaľ tak, aby ho nezobudila.

Ale chcela sa dostať?

Prepánajána, čo si o tom pomyslia v dome? Co to len vykonala?

Veď nevykonala nič. Nič, za čo by sa bolo treba hanbiť. Zhovárala sa s Kitom, navzájom sa utešovali, až sa im nakoniec podarilo obom zaspať. Ďalšia príhoda, ktorú si odnesie v spomienkach z tohto leta. Ako len bude spomínať na túto noc!

„Ste hore?“ spýtal sa ticho.

Otvorila oči, zaklonila hlavu – mala ju uloženú medzi jeho plecom a krkom – a v jemnom svite ranného svetla prenikajúceho cez jediné okienko zrubu sa naňho zadívala.

„Zaspala som pri počúvaní vášho príbehu?“ spýtala sa.

„Toho najlepšieho.“ Ľútostivo pokrútil hlavou.

„Kit,“ začala a proti vlastnej vôli sa jej zmocnila úzkosť, „boli sme…“

„Nie,“ odpovedal rozhodne. „Zachoval som sa ako dokonalý džentlmen. Teda, takmer dokonalý. Zrejme keby som bol úplne dokonalý, bol by som vás zobudil a odviedol domov. Ale nezniesol som predstavu, že by sme sa mali vracať cez les.“

„Aj vy ste spali?“ spýtala sa.

„Ako malé dieťa.“ V prítmí videla, ako sa zaškeril. „Ďakujem, Lauren… aj za to, že ste ma vypočuli, aj za to, že ste… tu boli.“

Hlavou jej prebleslo, že je to muž, ktorý potrebuje, aby ho ľudia vypočuli. Nebol to jednoduchý, bezstarostný nemravník, ako si myslela pri ich zoznámení.

„Ako sa dostaneme do domu tak, aby nás nikto nevidel?“ Cítila, že sa červená.

„Prečo by sme vyvolávali podozrenie tým, že by sme sa nepozorovane zakrádali?“ spýtal sa. „Odvážne budeme kráčať po príjazdovej ceste a každý, kto nás uvidí, si pomyslí, že sme boli na včasnej prechádzke.“

Vytiahol si rameno spod jej hlavy, prekotúľal sa a sadol si na okraj postele, chrbtom k nej. Prstami si prehrabol vlasy. Bol strapatý a… nekonečne príťažlivý.

Lauren sa ani nechcelo veriť, že strávila noc v posteli s cudzím mužom. Ale ešte väčšmi ju prekvapovalo, že ju to vôbec nešokovalo, nedesilo, neponižovalo.

Najvyšší čas, aby sa táto maškaráda skončila, pomyslela si, keď vstal a ona sa zohla po svoje topánky. Začína sa v nej prebúdzať zmyselná žena.

Usmial sa na ňu, keď otvoril dvere hájovne a ona vykročila do sviežeho ranného vzduchu, do ktorého prenikal štebot vtákov vo vrcholcoch stromov. Práve na ten jeho úsmev – a smiech – bude spomínať ešte dlho po tom, čo všetky ostatné spomienky vyblednú. A tá spomienka určite aj po rokoch vyvolá na jej tvári úsmev.

Chytil ju za ruku a vykročili spolu.

„Nech sa na nás díva ktokoľvek,“ vysvetľoval. „Neexistuje nič nežnejšie než pohľad na snúbencov držiacich sa za ruky.“ „Kit,“ povedala vyčítavo, ale neodtiahla dlaň.

NA DRUHÝ deň svietilo slnko a dalo sa zabaviť aj vonku. Lauren vyšla von až popoludní – ak sa nerátala cesta z hájovne do domu krátko po šiestej ráno. Pomáhala grófke zosúladiť plány na narodeninovú oslavu a ponúkla sa, že prevezme na seba zodpovednosť za niektoré denné akcie. Na pozvanie Nell Cliffordovej strávila hodinku v detskej izbe. A chvíľu sa zhovárala – najprv so starým otcom, potom s vdovou po grófovi a s lady Irene.

Skupinka mladých ľudí sa dohodla, že popoludní si pôjdu zajazdiť. Hlasno nástojili, aby s nimi šli aj Gwen a Lauren. Gwen rozhodne odmietla, ale Laurenine námietky neobstáli.

„Ach, poďte s nami,“ prosila ju mladá Marianne Butlerová. „Chcem vidieť vaše jazdecké šaty. Stavím sa, že sú úchvatné.“

„Dámy neuzatvárajú stávky,“ zahriakol ju jej brat Crispin, za čo ho pokarhala prísnym pohľadom, Lauren sa však tvárila, že si ho nevšimla – aj keď v skutočnosti ju to pobavilo.

„Pravdaže idete s nami,“ vyhlásila rázne Daphne Willardová. „Ak tam bude iba mládež, nebudem tam mať nikoho rozumného, s kým by som sa mohla porozprávať.“

„A ak tam nebudete, Kit sa nám utrápi na smrť,“ dodal Frederick Butler, „a možno aj spadne z koňa.“

„Museli by sme ho niesť domov na dverách,“ zapojil sa do nezmyselnej zábavy Philip Willard.

„Pravdaže Lauren pôjde,“ ozval sa Kit s úsmevom. „Sľúbil som, že sa postarám, aby toto leto bolo pre ňu najneza -budnuteľnejšie zo všetkých, čo doteraz prežila. Ako sa človek môže tešiť zo života, ak si aspoň raz za čas poriadne nezacvála?“

Vyčítavo naňho pozrela, ale dnes mal znova veselé oči ako zvyčajne a vedela, že nemá zmysel hádať sa s ním. Keď si spomenula, že s ním strávila noc, cítila teplo jeho tela, počúvala jeho hlboké dýchanie, pocítila šteklenie v žalúdku. Spala s ním. Môže urobiť toto leto ešte čosi škandalóznejšie? A čosi príjemnejšie, dodal jej vnútorný hlas, ktorý sa prejavoval akosi rebelantský. Bola to najnádhernejšia noc v jej živote.

„No tak teda dobre,“ súhlasila chabo. „Pôjdem si zajazdiť. Ale cválať nebudem, Kit! Už len to pomyslenie! To mňa by ste priniesli domov na dverách.“

Kit na ňu žmurkol a ostatným sa jej slová zdali zábavné. Vdova po grófovi a teta Clara, ktoré stáli pri skupinke mladých, sa zhovievavo usmiali.

Tempo udával Claude Willard, ktorý ich vyviedol zo stajní pokojným, miernym krokom. Lauren šla na koni vedľa Marianne, ktorá vzdychala, že nemá postavu na to, aby mohla nosiť také božsky elegantné jazdecké kostýmy, ako mala Lauren, a vedľa Penelope Willardovej, ktorá okrem mnohých iných vecí chcela vedieť, či sú muži v Londýne príťažlivejší ako na vidieku. Pre Lauren to bola nová a veľmi príjemná skúsenosť – byť idolom mladých dievčat, ktoré ešte neuviedli do spoločnosti.

Kit jazdil trochu viac vpredu, uprostred skupiny, z ktorej sa ozývali salvy smiechu. Ale často sa obzrel dozadu a usmial sa. Možno sa obzerá aj preto, aby sa presvedčil, či ešte pevne sedím v sedle, uvažovala Lauren. Ale jazda aj spoločnosť sa jej čoraz väčšmi páčila.

Teda dovtedy, kým sa im nedostali do cesty lady Freyja a lord Rannulf, ktorí sa rozhodli pripojiť ku skupinke, lebo s väčšinou jej členov sa zrejme poznali, súdiac podľa hlasných pozdravov, ktoré si vymenili.

Zrazu Lauren, ani nevedela ako, šla na koni medzi nimi dvoma.

„Takže vy skutočne jazdíte, slečna Edgeworthová,“ poznamenala lady Freyja, ktorá zdatne ovládala svojho nádherného žrebca, očividne privyknutého na oveľa rýchlejšie tempo.

„A to dokonca pozoruhodne elegantne,“ dodal lord Rannulf a prebehol po nej posmešným pohľadom.

„Očakávala som, že budete sedieť v Alvesley a tvrdo pracovať na svojom vzorkovníčku,“ nadhodila lady Freyja.

„Skutočne?“ odvetila Lauren chladne. „To je ozaj zvláštne.“

„Prejavuješ svoje nevedomosti, Free,“ dohováral jej brat.

„Dokonca aj ja viem, že iba malé dievčatká vyšívajú vzorkovníčky. Slečne Edgeworthová bezpochyby už dávno pokročila a zručne tká, paličkuje, pletie a robí všetky tie fascinujúce veci, pri ktorých pravé dámy tak užitočne trávia čas.“

„Ach, skutočne to všetko dokážete, slečna Edgeworthová?“ spýtala sa lady Freyja. „Teraz ste ma skutočne zahanbili. Mne sa to vždy zdalo také nudné.“

„Našťastie,“ odvetila Lauren, „svet ponúka človeku pestrý výber možností podľa vlastného vkusu.“

„No, môjmu vkusu nevyhovuje plaziť sa po zemi, keď sedím na poriadnom žrebcovi,“ vyhlásila lady Freyja. „Keby sme išli ešte trochu pomalšie, asi by sme už cúvali. Dajte si so mnou preteky, slečna Edgeworthová. Na vrchol toho kopca?“ Bičíkom ukázala ponad pastvinu, cez ktorú prechádzali, na kopec vzdialený možno niekoľko kilometrov – Lauren sa zdalo, že to je kopec za Alvesley, kde sa končil lesný chodníček.

„Žiaľ, nemôžem vám vyhovieť,“ povedala Lauren. „Mne toto tempo dokonale vyhovuje,“

„Musím sa priznať, slečna Edgeworthová,“ ozval sa lord Rannulf stíšeným hlasom a výsmech v jeho očiach sa zmenil v smiech, „že pomalá jazda vie byť niekedy rovnako potešujúca ako divý cval vo finiši. Pravda, pokiaľ ten žrebec stojí za to.“

Hádam len nemyslí… Ale Lauren to nemala príležitosť domyslieť.

Lady Freyja zvýšila hlas, aby upútala pozornosť celej skupiny. „Slečna Edgeworthová so mnou nechce pretekať,“ zvolala. „Vari sa nenájde nikto, kto prijme moju výzvu? Kit? Vy mi to jednoducho nemôžete odmietnuť! Hoci na tomto koni by ste neporazili ani mulicu.“

„Ach, to je výzva,“ zamrmlal lord Rannulf.

Kit sa uškrnul. „Veľmi rýchlo budete musieť odvolať tie slová, Freyja,“ odvetil. Rozmáchol sa rukou. „Nech sa páči, choďte prvá.“

Zopár bratancov povzbudivo zaujúkalo, keď lady Freyja popchla koňa ostrohami, sklonila sa nad dámske sedlo a vyrazila smerom ku kopcu. Kit sa so smiechom pustil za ňou.

„Vždy to bola nebojácna uličnica,“ poznamenala veselo Daphne Willardová.

„A väčšinou sa vo všetkom vyrovnala Kitovi,“ dodal lord Rannulf.

Lauren pozorovala, ako sa pustili do pretekania, ktoré sa – ako jej bolo jasné – konalo vyslovene iba kvôli nej. Na tom však nezáležalo. Vyzerali presne tak, ako si ich predstavovala, keď bola vtedy na kopci s Gwen. Cválali bok po boku s víchrom opreteky. Vyzerali spolu veľkolepo.

A keď sa toto leto skončí, aj budú vyzerať veľkolepo – obaja budú voľní a nik ich nebude tlačiť do manželského zväzku v záujme rozšírenia dynastie. Boli si rovní v odvahe i vášni.

Lauren si nahovárala, že jej to neprekáža. Nerobí si nároky na Kita. Ani netúžila mať naňho nejaký nárok. Len chcela byť sama slobodná. No nemohla sa ubrániť, aby nespomínala na predošlú noc – príbehy, ktoré si rozprávali, rytmické vŕzganie hojdacieho kresla, ospanlivé vedomie, že ju dvíha na ruky a ukladá do postele, útulné ležanie pri jeho hrejivom tele.

Pretekári sedeli bok po boku na upätí kopca, keď k nim prišiel zvyšok skupiny. Kone sa pásli obďaleč. Lauren sa pozrela na lady Freyju a v jej pohľade videla triumf a náznak zlomyseľnosti.

„Tak kto vyhral?“ zakričal Claude Willard.

„Kit,“ odvetila lady Freyja. „Nakoniec chcel spomaliť a dať mi vyhrať, ale povedala som mu, že mu strelím medzi oči, ak sa k tomu zníži.“

„O akú odmenu ste pretekali, Kit?“ spýtal sa lord Rannulf.

„Žiaľ,“ povedal Kit, vstal, sadol na koňa a zamieril k Lauren, „vopred sme sa na ničom nedohodli. A teraz, ak nikto nemá námietky, radi by sme boli s mojou snúbenicou chvíľku osamote.“

Lauren bez slova obrátila koňa a predišla Kita, zatiaľ čo Daphne navrhla, aby všetci vyšli na kopec a na vrchole si oddýchli.

„Freyja a Rannulf vás zlostili?“ spýtal sa Kit.

„Nie až tak, aby som to nezvládla,“ odvetila.

Pozrel na ňu s úsmevom v očiach. „Hm, to som si všimol,“ povedal. „Mali ste z dnešného popoludnia aspoň trochu potešenie?“

„Pravdaže,“ ubezpečila ho. „Veľmi sa mi páčia všetci vaši príbuzní, Kit. Je to príjemná spoločnosť.“

„Ale nie je to nič také pamätné, ako som vám sľuboval.“ Usmial sa na ňu. „Pomaly prejdeme cez vráta na pastvinu a potom uvidíme.“

„Kit!“ bránila sa. „Prosím vás, prestaňte s tým. Som šťastná aj bez vašich nápadov.“ Ale on sa len škeril.

„Takže.“ O pár minút zatvoril za sebou vráta a zahľadel sa do diaľky – a bola to poriadne diaľka. „Na druhej strane sú ďalšie vráta, na ktoré sa možno pamätáte, aj keď teraz ich nevidieť. Pretekáme až po ne.“

„Kit!“

„A tentoraz,“ povedal, „si vopred stanovíme odmenu. Ale vyhrám, dostanem od vás bozk. A čo ak vyhráte vy?“

„Nemá zmysel sa nad tým ani zamýšľať,“ povedala pobúrené. „Pravdaže vyhráte vy, alebo by ste vyhrali, keby som bola taká pochabá a prijala vašu výzvu. Lenže ja nikdy nepretekám, Kit. Nikdy nejazdím na koni cvalom.“

„Potom je najvyšší čas, aby ste začali,“ vyhlásil. „Ale zachovám sa k vám športovo – dám vám náskok. Pomaly budem rátať do desať.“

„Ki-it!“

„Raz.“

„Nebudem pretekať.“ 
„Dva.“

„Zrejme nebudete spokojný, kým si nedolámem väzy.“

„Tri.“

Vyrazila.

Vedela, že jej kôň vie cválať prinajmenšom dva razy rýchlejšie, ako cválal. Nepopustila mu celkom uzdu, ale aj tak mala pocit, akoby mu pod kopytami letela zem, akoby jej mal vietor odfúknuť klobúk, aj keď ho mala pripnutý sponkami, akoby v živote nerobila nič také nebezpečné a vzrušujúce.

Nepredbehol ju. Až po chvíli si uvedomila, že je tesne za jej ľavým plecom – aby ju mohol zachytiť, keby padala? Rozosmiala sa.

Kým dorazila k vrátam, už sa doslova bezmocne smiala a počula, že aj Kit za ňou sa smeje.

„Porazím vás,“ kričala, keď jej zostávalo už len pár metrov do cieľa. „Porazím…“

Prefrnkol popri nej, akoby sa jej kôň ani nehýbal.

Predklonila sa, až sa takmer nosom dotýkala konskej šije. Ale zdalo sa, že sa nevie prestať smiať.

„Keby ste zdvihli hlavu,“ ozval sa Kit, „rád by som si vyzdvihol odmenu.“

„To bolo neférové!“ zvolala a vystrela sa. „Vy ste sa so mnou len zahrávali. Mala by som vám vpáliť guľku medzi oči. Ach, Kit, to bola zábava!“

„Vždy som si myslel,“ povedal a podišiel bližšie, až sa jej koleno pritislo na jeho stehno, „že nemôže byť nič krajšie ako vaše oči. Ale vedia byť ešte krajšie, ako ich poznám, keď iskria veselosťou ako teraz.“

„Ach, to je pochabosť,“ poznamenala na jeho lichôtku, a predsa ju zahriala pri srdci.

A vtom sa jeho pevné, hrejivé pery dotkli jej a pootvorili sa. Dôkladne vychutnával svoju odmenu a Lauren si znova spomenula, aké to bolo minulú noc krásne, a zdesene si uvedomila, že jej na ňom začína priveľmi záležať.

„Tak!“ vyhlásila rázne, keď skončil. „Dlžoba je splatená, vy pochábeľ.“

Očakával, že sa uškrnie. Namiesto toho sa mierne pousmial. „Pochábeľ,“ zamrmlal. „Áno, zrejme som pochabý.“ Skutočne sa ocitla vo vážnom nebezpečenstve.

Rodinné stretnutie v salóne bolo v ten večer veselé. Pre starších pripravili dva kartárske stolíky. Mladšie dámy sa striedali pri klavíri, zatiaľ čo ostatní ho obstali dookola a počúvali, spievali, žartovali a smiali sa. Iní postávali v skupinkách, popíjali čaj, preberali rodinné novinky a vybrané klebety.

Kitova stará matka bola dušou celej spoločnosti. Sedela v kresle pri kozube a len spokojne pokyvovala hlavou, napriek tomu, že kedysi si rada zahrala karty. Lauren sedela na stolci vedľa nej a masírovala jej ruku, ako si to už zvykla robiť každý deň. Stará dáma jej znova povedala, že je pekné dieťa.

„Sotva ma možno označiť za dieťa, madam,“ odvetila Lauren ticho a vecne ako vždy. „Mám dvadsaťšesť.“

„Ale je rozhodne pekná, stará mama,“ povedal Kit, stojaci pri kozube. „V tom bode s vami súhlasím. Aj keď v tom druhom nie. Čo by som si, prepánajána, počal, keby som mal za nevestu dieťa?“

Stará matka sa usmiala. Vedel, že Lauren jej nesmierne prirástla k srdcu.

Barón Galton sedel pri jednom kartárskom stolíku a za partnerku mal Kitovu matku, pričom si merali sily s lady Kilbournovou a strýkom Melvinom Cliffordom. Lady Muirová sa zhovárala so Sydom v okennom výklenku, kde zvyčajne trávil večery.

Kit bol spokojný. Laurenina rodina dokonale zapadla do jeho. Páčili sa mu všetci traja rodinní príslušníci, ktorí tu boli, a zdalo sa, že všetci jej ho schvaľujú. Nikto z nich nestrávil za posledný rok ani pár dní v Londýne, takže ich názor neskalila povesť, ktorú tam získal. Kit sa usmial pri spomienke na to, ako ho barón Galton v deň príchodu požiadal o rozhovor. Podrobil Kita oveľa podrobnejšej spovedi ako Portfrey, vypytoval sa ho na vojenské zásluhy a pochvaly, súčasné túžby a budúce vyhliadky. Kit dokonca – za daných okolností dosť pochabo – požiadal starého pána o Laureninu ruku. A barón Galton mu ju rovnako formálne prisľúbil.

Skutočne by bola preňho dokonalou manželkou, dokonalou grófkou a členkou jeho rodiny. Za posledných pár dní nadobudol presvedčenie, že život s ňou by mu priniesol spokojnosť. A pokiaľ ide o vášeň – nikdy si na nej až tak nezakladal. Zvyčajne vydržala jeden-dva týždne a v najhoršom prípade mu spôsobila muky. Zato životu v spokojnosti sa dá dôverovať a zostarnúť v ňom. Len keby sa mu najbližší týždeň podarilo, aby ju presvedčil…

Z myšlienok ho vytrhol hlas mladej Marianne, ktorá žiadala všetkých o pozornosť. Jednoducho si musia urobiť tanečnú zábavu, vyhlásila a uprela prosebný pohľad na Kita. Ostatné mladšie sesternice sa zhŕkli okolo klavíra, mrmlavo vyjadrovali svoj súhlas a takisto upierali nádejné pohľady na Kita.

„Tanečná zábava? Skvelý nápad!“ Uškrnul sa a vykročil dopredu. „Prečo to do dnešného dňa nikomu nenapadlo? Nemusíme predsa čakať na narodeninový ples, však? Okamžite dáme zrolovať koberec.“

Mrmlanie sa premenilo v radostný výskot a stará matka s úsmevom prikyvovala.

Kým Kit dozeral na dvoch lokajov, ktorí skrúcali perzský koberec, Marianne ovinula ruky okolo matkinho krku a nehanebne ju prosila, aby sa im postarala o hudobný sprievod.

Osem bratancov a sesterníc sa veselo pustilo do tanca, čo vyvolalo búrku smiechu a potlesku prizerajúcich sa príbuzných. Teta Honoria od klavíra oznámila, že nasleduje skladba od Rogera de Coverleyho. Kit vzal Lauren za ruku a žmurkol na starú matku.

„Zatancujte si so mnou, Lauren,“ povedal. „Ukážeme týmto mláďatám, ako sa tancuje.“

Tentoraz sa k nim pridalo šesť párov. Doteraz tancoval s Lauren len walz. Ale ako čoskoro zistil, výborne ovládala aj ľudové tance. Usmievala sa, líca sa jej zapálili a oči jej iskrili, ako prechádzali popri rade tanečníkov. Až keď vytvorili rukami oblúk, aby ním mohli prejsť aj ďalší, uvedomil si, že v miestnosti ustali všetky ostatné činnosti – nielen kartové hry, ale aj rozhovory. Všetci sa pozerali, a to nie všeobecne na tanečníkov, ale konkrétne naňho a na Lauren. Na čerstvých snúbencov. Na Kita s jeho krásnou budúcou nevestou.

Cítil, že zo všetkých vyžaruje súhlas s jeho rozhodnutím. A cítil čosi viac ako obyčajnú spokojnosť, keď si spomenul na jej bezmocný smiech, rozpálené líca, iskriace oči – a na bozk, ktorý prijala bez námietok.

Skutočne jej musí zabrániť, aby zrušila zasnúbenie.

Keď sa tanec skončil, ocitli sa na konci radu pri oknách. Mladý Crispin Butler, čerstvý absolvent Oxfordu, ktorý si o sebe namýšľal, že je sveták, žiadal od matky, aby im zahrala walz, a tanečníci si už dychtivo vyberali nové partnerky.

„Slečna Edgeworthová?“ Uklonil sa jej sir Jeremy Brightman, Dorisin snúbenec, a požiadal ju o tanec.

„Lady Muirová?“ Kit sa uklonil Laureninej sesternici, ktorá ešte vždy sedela na sedadle pod oknom. Neskoro si spomenul, že kríva, a pevne veril, že ju smrteľne neurazil. Ale ona sa usmiala, vstala a vložila mu ruku do dlane.

A vtom pribehla sesternica Catherine, sršiaca energiou.

„Syd,“ ozvala sa a oboma rukami ho schytila za ruku, „poď si so mnou zatancovať. Nemôžeš tu predsa presedieť celý večer.“

Kit stuhol. Catherine nikdy nebola veľmi taktná a rozumná, ale aj na jej pomery to bol odvážny kúsok.

„Dovoľ, aby som ťa odmietol, Catherine,“ odvetil Syd. „Požiadaj Lawrencea. Jemu sa zíde trochu pohybu.“

„S manželom môžem tancovať každý večer,“ namietla. „Teraz chcem tancovať s tebou. Pamätám sa, že vždy si bol božský tanečník. Poď…“

„Catherine!“ Kit sa ozval ostrejším hlasom, ako mal v úmysle, a nevedomky ju zahriakol ako neposlušného vojaka vo svojom regimente. „Ty nerozumieš, keď ťa niekto slušne odmietne? Syd nemôže tancovať. Nemá…“

„Áno. Ďakujem.“ Syd vstal s bledou tvárou a hlas sa mu chvel od potláčanej zúrivosti. Uklonil sa ich sesternici a celkom ignoroval brata. „Ďakujem, Catherine. Myslím, že možno sa predsa len budem vedieť tak šuchtať po parkete, aby som s tebou nevrážal do nábytku či do príbuzných.“

Bola to nepríjemná chvíľa napätia, rýchle vzplanutie vášne, ktoré pútalo pozornosť všetkých prítomných. Kit si veľmi dobre uvedomoval, že za chrbtom mu zavládlo rozpačité ticho a potom náhle oživenie, keď všetci predstierali, že si nevšimli nič nevhodné.

Na okamih zatvoril oči. Zrazu sa ho zmocnila nevoľnosť. Chcel Sydovi pomôcť, ušetriť ho od rozpakov, ale podľa všetkého sa mu podarilo dosiahnuť pravý opak – a dostal pritom tvrdú príučku. Znova! Predstava, že by sa mal obrátiť tvárou k celej miestnosti, usmiať sa na lady Muirovú a tancovať s ňou, akoby sa nič nebolo stalo, bola jednoducho neznesiteľná.

„Prepáčte, madam,“ náhlivo sa uklonil partnerke. „Hlboko sa vám ospravedlňujem.“

Zvrtol sa a vyšiel z miestnosti. Na nikoho pritom ani nepozrel.

NEZAMIERIL dolu, ale hore schodmi, aj keď netušil, kam ide. Do svojej izby, kde by mohol zostať skrytý do konca večera? Bol na vrchole schodišťa, keď ho zastavil hlas.

„Kit?“

Obrátil sa a pozrel dolu. Jednou nohou stála na spodnom schode, jednu ruku mala položenú na zábradlí. Mal pochmúrnu náladu a cítil sa ponížený – a premohol ho žiaľ, akoby práve stratil to najdrahšie, čo mal. V prvej chvíli jej chcel povedať, aby sa vrátila do salóna. Teraz nebol vhodným spoločníkom ani pre ňu, ani pre nikoho iného. Ale zrazu si uvedomil, že nechce byť sám. Nezniesol pomyslenie, že bude sám.

„Poďte,“ povedal.

Pozoroval ju, kým nevyšla do polovice schodišťa, a potom vzal z nástenného stojana sviečku. Vedel, kam ju zavedie. Nečakal, kým prišla až k nemu, ale vykročil opačným smerom, ako boli spálne, k západnému krídlu a galérii rodinných portrétov, ktorá sa ťahala po celej šírke domu.

Dvere boli zamknuté, no vedel, že kľúč je ukrytý na všeobecne známom mieste vo veľkej mramorovej urne stojacej neďaleko na dlážke. Siahol dnu, odomkol dvere, odstúpil nabok a Lauren vošla dnu. Potom dvere zamkol.

Sviečka vrhala na dlážku a na steny zlovestné tiene. Vonkoncom nestačila na osvetlenie celej galérie. A bolo tam chladno. V priebehu večera sa strhol vietor a Kit počul, že na okná bubnuje dážď. Lauren sa mohla zahaliť iba do tenkej kašmírovej štóly. Kit vykročil cez miestnosť a zo stien naňho ticho hľadeli ledva viditeľní predkovia, zavesení v ozdobných rámoch na stenách. Lauren ho nasledovala. Ani jeden z nich neprehovoril, až kým neprišli k veľkému mramorovému kozubu uprostred dlhej steny, popri ktorej sa ťahali široké lavice s nízkymi operadlami, potiahnuté zamatom.

V kozube bolo pripravené drevo na oheň. Kit si kľakol, od sviečky zapálil triesku a potom ju postavil na kozubovú rímsu. Zahľadel sa do chabých plamienkov, načúval pukotu dreva a pocítil prvý závan tepla.

Spomenul si na predošlý večer. Okolnosti boli veľmi podobné, len atmosféra bola iná. Dnes si nebudú rozprávať utešujúce príbehy. Dnes hľadel hlboko do priepasti svojich najhorších nočných môr. Tých, o ktorých jej včera nepovedal. Tých, o ktorých celé tri nekonečné roky nikomu nepovedal.

Skôr vycítil, ako videl, že Lauren sa usadila na lavičku. Nepokúsila sa mu prihovoriť. Ani nečakal, že niečo povie. Už zistil, že je to vzácna bytosť. Radšej dávala, ako brala. A ako že je Boh nad ním, teraz od nej niečo potrebuje. Využije ju ako obecenstvo, tak ako si to vyskúšal už predošlý večer. Donúti ju vypočuť si, čo musí zo seba dostať. Dusí to v sebe už pridlho. Určite by sa zbláznil – doslova zošalel –, keby jej to nepovedal. Nebude sa zamýšľať nad tým, že je nevhodné hovoriť také veci jemne vychovanej dáme.

„To ja som otcovi navrhol, aby mu kúpil dôstojnícke miesto v armáde,“ ozval sa sčista-jasna. „Prišiel som z oficiálneho poverenia do Anglicka a náhlil som sa domov stráviť týždeň dovolenky. Obvinil som Syda, že je prejemnený a málo aktívny. Vojenský život ťa zocelí a urobí z teba muža, hovoril som mu, ale skôr iba zo žartu. Nemyslel som to vážne a on dobre vedel, že to tak nemyslím. Mal som ho bezhranične rád – a žiaľ, aj on mňa. Ale zasial som mu do mysle semeno, a ani som nevedel ako, len som sa zrazu dopočul, že presviedčal otca, aby mu kúpil dôstojnícke miesto. Najprv som proti tomu spolu s ostatnými namietal a dohováral som mu, aby nebol hlúpy, že naňho čakajú dôležitejšie povinnosti než tasiť meč na Francúzov. Ale keď som videl, že je rozhodnutý, ten nápad ma úplne nadchol. Keď ma matka prosila, aby som mu to vyhovoril, povedal som, že je to Sydovo rozhodnutie a nemienim sa do toho miešať. Bez problémov som mohol urobiť, čo chcela. Bol by ma poslúchol. Ale neurobil som to.“

Plamene olizovali veľké polená. Z kozuba začalo vyžarovať teplo.

„Ako prieskumný dôstojník som bol dobrý,“ pokračoval. „Bola to osamelá, nebezpečná práca, ale mal som fyzickú výdrž a duševnú silu, ktorá na to bola potrebná, ako aj zmysel pre bojové výzvy. Bola to práca, ktorá si vyžadovala železnú vôľu a tvrdé srdce. Človek sa nesmel poddávať strachu, nerozhodnosti, ľútosti ani iným jemnocitnostiam, ktoré džentlmen môže cítiť za civilizovanejších okolností. Záviselo odo mňa priveľa životov. Ale robil som to ochotne a dobre. Záležalo mi iba na cti a povinnosti. Nikdy som neočakával, že budem musieť voliť medzi cťou a láskou. Mali by byť na jednej strane, či nie? Na strane práva. Malo by byť nielen možné zvoliť si obe, ale nemožné oddeliť ich. Čo by ste robili, keby boli na opačných stranách? Čo by ste volili?“

Neočakával odpoveď, aj keď na dlhšiu chvíľu sa odmlčal a zahľadel sa do tancujúcich plameňov. Takmer zabudol, že má obecenstvo, iba cítil neistú úľavu, že sa konečne môže vyrozprávať inej živej bytosti. Prijme akýkoľvek súd, ktorý vyriekne. Nech Boh dá, aby bol dosť drsný a bolestný a priniesol mu rozhrešenie – len nech netrpí pocitom viny ako teraz.

„Syd presvedčil plukovníka Granta, aby ho pustil so mnou na jednu z mojich misií,“ povedal. Nechcel pokračovať. Nemohol pokračovať. Ale nemohol ani prestať. Oprel si rameno o kozubovú rímsu, sklonil hlavu a zatvoril oči. „Neviem, ako sa mu to podarilo, no stalo sa. Zúril som a hneval som sa na oboch, ale márne. Grant bol neoblomný ako vždy a Syd sa radostne začal chystať na cestu. Na tej misii boli dve veci nesprávne – tri, ak rátam, že so mnou išiel môj brat. Po prvé, povaha úlohy si vyžadovala, aby sme cestovali bez uniformy. Stávalo sa to zriedkakedy. Predtým som tak cestoval iba dva-tri razy. Po druhé, mal som pri sebe listiny – väčšinou som neniesol nijaký písomný doklad, nič hmatateľné, ale tentoraz áno. Keby padli do rúk Francúzov… No, jednoducho som to nemohol dopustiť, to bolo všetko. Ale na druhý deň sme v portugalských horách padli do pasce francúzskej hliadky – nikdy predtým sa mi to nestalo.“

Zaťal ruku do päste a oprel si o ňu čelo. Srdce mu búšilo tak prudko, až ho počul dorážať na ušné bubienky.

„Mali sme chabú šancu uniknúť,“ povedal. „Syd to zbadal. Ak jeden z nás vyvolá rozruch, druhému sa podarí dostať preč. Rozhodnutie, kto z nás sa dá zajať a kto bude pokračovať v ceste, ležalo na mojich pleciach – mal som vyššiu hodnosť. Syd nemal skúsenosti. Aj keby bol unikol, nebola veľká nádej, že by úspešne splnil misiu. A tá musela byť splnená. Česť mi velila, aby som urobil všetko, čo je v mojej moci, a postaral sa o jej splnenie. Česť mi diktovala, aby som ja unikol z tej pasce. Láska mi diktovala, aby som si zvolil bolestnejšiu úlohu. Čo by ste volili, Lauren?“

Prvý raz prehovorila. „Ach, Kit,“ zašepkala. „Kit môj drahý.“

„Volil som česť,“ povedal a tak prudko si pritlačil čelo na päsť, až ho to zabolelo. „Využil som šancu na únik a prisúdil som bratovi úlohu obetného baránka.“

Keď sa Kitovi podarilo uniknúť z obkľúčenia, vysoko z horského priechodu sledoval, ako Syda zajali. Pokračoval v ceste a úspešne splnil poslanie. Dokonca ho potom chválili a zmienili sa o jeho čine v oficiálnych depešiach, oslavovali ho ako nebojácneho hrdinu. Bol to jeden z Božích bizarných žartíkov.

„Boli ste na vojne,“ poznamenala Lauren.

„Bolo to horšie ako na vojne.“ Nočné mory naňho striehli aj vo dne. Teraz sa rozhodol čeliť obávaným výjavom. Chystal sa o nich porozprávať dáme, ktorá by mala byť chránená pred drsnou realitou života a vojny, a nie jej byť úmyselne vystavená. Ale jeho túžba dosiahnuť aspoň nejakú očistu zvíťazila nad jeho zmyslom pre to, čo sa sluší a patrí. „Viete, vojna je hra – zákerná hra. Ak britský dôstojník padne do zajatia v uniforme, správajú sa k nemu v zajatí čestne a zdvorilo. Ale na sebe nemá uniformu, správajú sa k nemu tak zverský, ako sú len francúzski, portugalskí a španielski partizáni schopní. Dobre som to vedel, prv ako som vyniesol rozhodnutie.“

Vedel to. Mal to na pamäti, keď na zlomok sekundy zaváhal, prv ako sa rozhodol. Vedel, čomu bude vystavený ten z nich, ktorého chytia. Mali čas iba narýchlo sa objať…

„V ten istý deň som stretol skupinu partizánov,“ pokračoval. „Mohol som ich požiadať, aby vyslobodili Syda. Mohli to urobiť – boli v presile. Ale potreboval som ich – všetkých. Moja prekliata misia ich potrebovala. Dokončili sme ju o dva týždne a až vtedy sme mohli ísť hľadať Syda, aby sme ho vyslobodili. Neočakával som, že ho nájdem živého, ale prežil – len tak-tak.“

Keby sa mu len v pamäti nezjavovali také živé obrazy. Tuhšie zatvoril oči. A keby to boli iba vizuálne spomienky. Ale on počul aj zvuky. A cítil pachy. Kto by si myslel, že človek môže v nočných morách cítiť spálené mäso?

„Začali na jeho pravej strane,“ ozval sa znova, „a postupne sa prepracúvali dolu, pričom ho pálili a drvili mu kosti. Keď sme ho objavili, práve mu ničili pravé koleno. Naši chirurgovia mu zachránili nohu, ale keď sme sa vrátili na základňu, pravú ruku mu museli amputovať. To bola cesta!“ Pomaly, nahlas sa nadýchol. „Ani mučením z neho nič nedostali – ani moje meno, ani cieľ alebo účel mojej cesty. Iba jeho vlastné meno, postavenie, regiment, ktoré opakoval znova a znova, vo dne v noci, aj keď sme sa s ním vrátili späť. Nezlomili ho, iba jeho telo. Samozrejme, keby sa im ho podarilo zlomiť, čakala by ho rýchla a milosrdná smrť.“

Počula prudký výdych, ale nič nepovedala.

„V mene cti som obetoval vlastného brata,“ povedal, „a potom som zožal slávu. Chápete, vycvičili ma, aby som mal srdce z kameňa a sebecky sa usiloval o splnenie povinností. Obetoval som brata a potom som ho priviezol domov a obrátil celý dom hore nohami. V to leto som sa správal nepekne, Lauren. Hanebne. Je veľmi správne, že ste trvali len na dočasnom zasnúbení. Nebol by som vám dobrým celoživotným partnerom. Amputoval som sám seba, aby som sa stal slávnym hrdinom. Už zo mňa nezostalo celkom nič.“ Ticho sa zasmial. „Nič, iba česť.“

„Ale žije,“ namietla. Jeho rozumná, vecná Lauren. „Kit, on žije.

„Dýcha.“ Hlas mal drsný. „Nežije, Lauren. Už nikde nebude. Veď je otcovým majordómom, preboha. Plánuje prijať platené miesto na Bewcastlovom majetku. Samozrejme, vy nemôžete celkom pochopiť hrôzu takého osudu. Ako by ste mohli? Syd bol umelec. Nie – je umelec. Jeho krajinky boli tie najkrajšie obrazy, aké som kedy videl. Mal cit pre farbu, atmosféru a detail… Ach, ako by mohol obyčajný smrteľník opísať – dušu, čo sa v nich tajila? Jeho maľby dýchali a aj laik ako ja vycítil význam výjavu, ktorý zobrazoval. Bol nežný rojko, vizionár a… A teraz si odsluhuje doživotný trest vo väzení znetvoreného tela, ktoré nie je schopné robiť nič povznášajúcejšie než byť niečím majordómom.“

„Kit,“ namietla, „nesmiete si to vyčítať, môj drahý. Boli ste na vojne. A urobili ste to, čo ste museli. Bolo to správne rozhodnutie. Konali ste svoju povinnosť. Museli ste to urobiť.“

„Ako to mohlo byť správne?“ zvolal. „Keď ho vidím takého zjazveného a znetvoreného, keď vidím, ako sa ten milý Syd uzatvára do seba, odmieta môj prehnaný súcit a nenávidí ma, ako môžem veriť, že to, čo som urobil, bolo správne?“

„Jednoducho bolo,“ vyhlásila Lauren. „Niektoré veci sa nedajú jasne vysvetliť, Kit. Človek môže celý život konať správne, a predsa sa mu nakoniec neujde odmena. A človek sa môže dostať do situácie, keď sa musí rozhodnúť medzi dvoma možnosťami, ktoré sa zdajú rovnako správne, ale iba jednu si môže zvoliť. Rozhodli ste sa správne.“

V kútiku duše takmer určite vedel, že keby sa znova dostal do rovnakej situácie, rozhodol by sa takisto – a potom by prežíval rovnaké peklo výčitiek a viny.

„Nemohol by som ťa tak milovať, drahá, keby som nemiloval väčšmi česť,“ povedal ticho. „Kto napísal tie verše? Neviete náhodou?“

„Tuším Richard Lovelace,“ odvetila.

„Neverte im,“ povedal. „Je to lož. Nič by nemalo mať prednosť pred láskou.“

„Keby ste sa boli rozhodli pre tú druhú možnosť,“ povedala po chvíli ticha, zatiaľ čo vonku skučal vietor a na oknách bubnoval dážď, „a keby z vašej viny trpeli stovky, ba možno tisíce nevinných, Kit, nikdy by ste si to neboli odpustili.“

Ticho sa zasmial. „To by som ani nemohol. Bol by som mŕtvy.“

„Konali ste svoju povinnosť,“ zopakovala šeptom. „Viac nikto z náš nemôže urobiť, Kit.“

Stále mal oči zatvorené a čelo pritisnuté na päsť. Ale dovolil, aby ho jej slová zahalili, utíšili jeho bolesť a boli preňho útechou – a v danej chvíli mu to pripadalo ako rozhrešenie.

Posledných pár minút mala Lauren pocit, akoby mala každú chvíľu omdlieť. Vždy sa vyhýbala pohľadu alebo rečiam o násilí a verila, že dámy by nemali prichádzať do styku s takou krutou realitou. Nikdy jej to nerobilo veľké ťažkosti. Väčšina džentlmenov zastávala ten istý názor. Spomínala si, ako sa raz Lily krátko po príchode do Newbury dychtivo pustila do debaty o vojnách – vyrastala medzi armádnymi vozmi najprv v Indii, potom na Pyrenejskom polostrove ako údajná dcéra pešiackeho seržanta. Lauren v tom čase zožierala nenávisť a usilovala sa upokojiť si svedomie tým, že učila Lily, čo sa od nej očakáva ako od grófky z Kilbournu. Spomínala si, ako jej vtedy radila, že dáma o vojne nerozpráva ani nepočúva debaty s vojnovou tematikou.

Bola presvedčená, že má pravdu. Bola taká dokonalá dáma. Tak neznesiteľne škrobená.

Ale teraz si nemohla vymazať z mysle desivé predstavy mučenia, ktoré jej Kit opísal, hoci neuvádzal detaily. Alebo predstava, ako si vojenský lekár plní svoju úlohu a s pílkou v ruke amputuje Sydovi rameno. Takmer cítila vo vzduchu krv.

V jednej chvíli uvažovala, že zmení tému, ako sa jej to podarilo minulú noc. Ale tie dve príležitosti, navonok také podobné, boli v skutočnosti celkom rozdielne. Dnešná nešťastná príhoda v salóne so Sydom Butlerom strhla všetky náplasti, ktorými sa usiloval zalepiť zívajúcu ranu svojej najhlbšej bolesti. Dnes by bolo kruté a neospravedlniteľné, keby sa pokúšala zastaviť ho. Dnes potreboval uľaviť svojmu svedomiu, nič na svete tak nepotreboval.

A tak sedela vystretá a nehybná na zamatovej lavičke, nohy úhľadne položené vedľa seba, ruky zvierali konce štóly, a bojovala proti hučaniu v ušiach a chladu stúpajúcom do hlavy. Skutočnosť, že je dáma, jemne vychovaná, nič neznamenala. Odolala nutkaniu sústrediť sa namiesto jeho slov na vietor a dážď za oknami. Pozorne počúvala každé jeho slovo...
Nedovolila si omdlieť. Vedela, aké to je uzamknúť vo svojom vnútri všetky najbolestnejšie pocity a nepodeliť sa o ne ani s najdrahšou priateľkou. Vedela všetko o bolesti a zúfalstve. Možno preto si ju vybral ako poslucháčku, aj keď si ju nevybral premyslene. Možno v nej len spoznal rovnakého trpiteľa, ako je sám.

Nebolo pochýb o tom, že konal správne. Povedala mu to a, samozrejme, musí to vedieť aj sám. Ale zároveň si uvedomila, že to, že to vie, ešte neuľaví jeho bolesti. Vedela, že si nikdy neodpustí, že nekonal nesprávne. Nemalo zmysel opakovať to isté stále dokola. Ticho sedela, čakala a dala mu toľko času, koľko len potreboval. Bola rada, že zamkol dvere galérie. Nehrozilo nebezpečenstvo, že niekto vtrhne dnu, prv ako Kit bude pripravený znova sa pozrieť svetu zoči-voči.

Po chvíli, keď akosi vycítila, že je to vhodné, bez slova vstala a podišla k nemu. Zozadu ho chytila okolo pása a oprela si líce na jeho plece, aby mu poskytla svojou fyzickou prítomnosťou čo najväčšiu útechu. Cítila, ako sa pomaly, zhlboka nadýchol. Počula, ako chvejivo vypustil dych. A vtedy sa obrátil a pritisol si ju rukami, ktoré boli ako z ocele. Doslova z nej vyrazil dych, ale neusilovala sa oslobodiť. Potreboval ju.

Skrátka a dobre, potreboval ju. A ani na okamih jej nezišlo na um, aby sa bránila jeho potrebe.

Keď ústami našiel jej pery, tvrdo a naliehavo ich prisal na ne a pootvoril ich. Jazyk ponoril hlboko do jej úst. Jednou rukou si ju pritisol k sebe a nebolo pochybností o tom, že jeho duševná potreba sa zmenila na sexuálnu.

Cítila sa zvláštne odosobnená. Tá časť jej bytosti, ktorá bola dokonalou dámou Lauren Edgeworthovou, akoby odstúpila do úzadia, ticho analyzovala a pripomínala jej, že toto je nevyhnutný dôsledok všetkej nepatričnosti, ktorá bola pre ich vzťah príznačná – od prvej chvíle, keď sa v Hyde Parku obzrela ponad plece. Je to dôsledok toho, že s ním bola opakovane sama a oklamala svoju i jeho rodinu, že sú zasnúbení. Je to prejav nebezpečnej vášne, akú človek musí očakávať po nevhodných rečiach o násilí, ktorými ju zahrnul za zatvorenými dverami.

Bolo to treba okamžite zastaviť.

Druhá časť jej bytosti, ktorá jej nebola až taká známa a predtým o nej nemala ani tušenia – akoby sa bola zrodila vo Vauxhalle, alebo ešte skôr v parku –, zostala v jeho náručí a uvedomovala si, že je žena, že on ju potrebuje a že ona mu môže ponúknuť svoje teplo, ženskosť a ľudskosť. A ak bude chcieť, môže mu to dať všetko. Znova rozhodovanie! Donedávna – ach, vlastne do tejto chvíle – jej rozhodovanie nerobilo problémy, Vždy vedela podľa prísnych pravidiel spoločenského správania, čo je správne. Ale nikdy nepoznala pravidlá svojho srdca. Česť, alebo láska? Stáli proti sebe, tak ako v jeho prípade. Ale tentoraz mohla – a mala – zvíťaziť láska.

Rozhodla sa pre lásku, aj keď sama to tak neoznačila, lebo neuvažovala verbálne.

Toto, prebleslo jej hlavou – toto mala na mysli vo vauxhallských záhradách. Vedela, že je to náhla, oslepujúca intuícia. Toto mala na mysli. Ožila a stala sa ženou, čo bola celý život zamknutá v tele dámy, ktorou bola Lauren Edgeworthová.

Ústami jej prechádzal po hrdle, po pleciach, po prsiach. Rukami náhlivo blúdil po jemnej látke jej večerných šiat, spustil jej ich z pliec a odhalil jej prsia. Ani sa nepohla, hoci ju odhaľoval nielen vo svetle sviečky, ale aj vo svetle kozuba. Je žena a on ju potrebuje. Preto mu to dá. Aj ona potrebuje – byť ženou. Premkol ju záchvev strachu aj vzrušenia, keď zovrel v ústach jej bradavku a vsával ju, prechádzal po nej jazykom, až ju od hlavy po päty zachvátila túžba. Nekonečne nežne mu zozadu chytila hlavu rukou a oprela si líce o jeho jemné vlasy.

Zdvihol hlavu a oprel si čelo o jej plece.

„Zastavte ma,“ povedal drsným, chrapľavým hlasom. „Pre živého boha, Lauren, zastavte ma.“

„Nie.“ Oboma rukami mu zdvihla hlavu, pozrela mu do tváre a prstami mu nežne prechádzala po vlasoch. „Takto som sa rozhodla, Kit. Dobrovoľne. Neprestávajte. Prosím, neprestávajte.“ Teraz by už nezniesla, keby prestal. „Nerobím to len kvôli vám. Robím to aj kvôli sebe.“ Pritom mu zasypala líca, oči, ústa letmými bozkami.

Znova ju držal celkom blízko a bozkával rovnako oduševnene ako prv, ibaže teraz z jeho pohybov vyprchala tá zúfalá naliehavosť a nahradila ju ohnivá vášeň, zmiešaná s čímsi, čo sa veľmi podobalo nežnosti. Akoby preňho bola nielen ženou, ale aj Lauren. Nahé prsia sa jej pritláčali na jeho redingot.

Obdarúvala a bola darom. Od bol darom a obdarúval.

Po dlhej chvíli ju uložil na lavičku potiahnutú zamatom. Lauren si uvedomila, že je dosť široká, aby im poslúžila ako úzke lôžko. Načiahla sa k nemu, ale on jej vyhrnul šaty až po pás, vyzul jej hodvábne črievičky, stiahol jej pančuchy a spodnú bielizeň, rozopol si nohavice. Očami dychtivo blúdil po jej tele. Vlasy mal strapaté, líca rozhorúčené. Vyzeral neuveriteľne krásne.

Lauren Edgeworthová, tá disciplinovaná dáma, to pozorovala zobďaleč a hovorila druhej polovici svojej bytosti, že jednoducho nerozmýšľa, že bude večne ľutovať, čo sa stane, pokiaľ to okamžite nezastaví. Ale išlo o to, že premýšľala. Nebola to nevedomá vášeň. Vlastne to ani nebola vášeň. Bolo to čosi prvotnejšie, emocionálnejšie. Bolo to čosi, o čom bola absolútne presvedčená, že to nikdy neoľutuje.

Kľakol si vedľa lavičky a zasypal jej tvár letmými bozkami. Rukami ju pohládzal a majstrovsky sa jej dotýkal pŕs, palcom a ukazovákom šúchal stvrdnuté, citlivé bradavky. A potom sa jej jednou rukou dotkol tam, prstami šikovne prechádzal po obnaženom tele, našiel jeho najintímnejšiu časť a vkĺzol dnu.

Zatvorila oči a pomaly sa nadýchla.

Vedela, čo sa deje medzi mužom a ženou. Teta Clara jej to vysvetlila, predtým ako sa mala vydať za Nevilla. Niekedy sa pokúšala predstaviť si to, hoci častejšie sa tomu bránila. Vždy si myslela, že to musí byť trápne, nevkusné. Predstavovala si to ako čisto telesnú záležitosť bez akýchkoľvek emócií okrem vniknutia do svojho tela, ku ktorému musí prísť.

Nikdy neočakávala, že je to sprevádzané takou túžbou, dychtivým očakávaním vniknutia, vzájomného spojenia. Táto túžba – emocionálna aj fyzická – obdarúvať a byť obdarovaná. Je to vášeň? Ak áno, potom nie je vôbec taká tupá.

„Lauren.“ Jeho ústa ju hriali na perách. „Ešte nie je neskoro. Zastavte ma.“

„Neprestávajte.“ Neotvorila oči. „Kit…“

Vyzliekol si redingot aj vestu. Na nahých prsiach pocítila hrejivý dotyk jeho košele. Aj na stehnách ju hriali jeho nohavice, keď jej roztiahol nohy. Svojou váhou ju pritlačil na zamatové čalúnenie lavičky. Cítila sa tak bezbrannejšie. Otvorene a zraniteľné. Ale pulzovala v nej stupňujúca sa túžba, priam nevydržateľná.

Vtedy cítila, ako sa pritláča na miesto, kde mal predtým prsty. Ale teraz bol oveľa hrubší, tvrdší… Pomaly sa nadýchla, keď do nej vstúpil, a zmocnilo sa jej desivé nadšenie. Teraz ho už nemôže zastaviť. Bolo prineskoro a bola rada, že je prineskoro. Zovrela mu plecia a sústredila sa na to, aby nedala najavo strach alebo bolesť. Aj keď cítila bolesť. Ublíži jej – ale vedela, že ju to bude bolieť. Vtom sa v nej čosi pretrhlo a hrozilo, že ju zaplaví neznesiteľnou bolesťou, ale vzápätí to zmizlo, tak ako hrádza jej panenstva. Prenikol hlbšie.

„Lauren,“ zašepkal jej do ucha, „moja sladká Lauren. Ublížil som vám?“

„Nie.“ Jej hlas znel šokujúco normálne.

Teta Clara jej radila, aby ležala pokojne a uvoľnene, až kým jej manžel neskončí. Jej manžel.

Skončil?

Vykĺzol z nej a ona pocítila osteň ľútosti. To je všetko? Je to len raz za život, a už je koniec? Tak skoro? Ale vo chvíli, keď čakala, že sa od nej celkom odtiahne, znova vnikol dnu. Bolelo to. Ale cítila aj akýsi hodvábny pocit a vedomie, že to ešte chvíľu potrvá. Chcela ho prosiť, aby to urobil znova, ale aj v takejto chvíli vedela, že sa nepatrí, aby dáma mala pochabé žiadosti.

No urobil to znova. A znova. Ležala bez pohybu, zvierala mu plecia, akoby boli jedinou kotvou jej existencie, a ticho vstrebávala zakázané rozkoše svojho šokujúceho pádu z piedestálu cnosti.

Bola šťastná. Čo kedy mala z tej svojej cnosti? Vždy verila, že cnosť je sama osebe odmenou. Ale nie je. Cnosť vôbec nie je odmenou.

Vie Kit, ako dobre jej robí, keď do nej opakovane hladko a rytmicky vniká? Vie to? Preto to robí? Aby jej spôsobil rozkoš? Ale počula jeho zrýchlený dych a cítila jeho horúčosť a vedela, že to, samozrejme, robí preto, lebo to spôsobuje rozkoš jemu. Ona mu spôsobuje rozkoš.

Ona mu spôsobuje rozkoš. Ona, Lauren Edgeworthová. Usmiala sa a sústredila všetky svoje myšlienky a pocity dolu. Vypije tento kalich rozkoše do poslednej kvapky. Táto spomienka jej vydrží celú večnosť.

Vkĺzol jej rukami pod zadok, nadvihol ho a začal do nej vrážať silnejšie, rýchlejšie, hlbšie. Po celom tele sa jej rozliala číra rozkoš, ale prv ako ju mohla pocítiť znova, vnikol ešte hlbšie a pocítila horúci, tekutý príval.

Ach, on už skončil.

A ona ešte nie.

Skončí vôbec žena niekedy? A začne? Existuje iba tá rozkoš a snaha dosiahnuť nedosiahnuteľné? Ale tá rozkoš jej stačila. Nič neľutovala. Nikdy nebude ľutovať. Nedovolí svojmu svedomiu, aby ju v noci hrešilo a pokračovalo v tom do konca života. Bola rada, že sa to stalo. Bol to jeden z jej najkrajších životných zážitkov. Nie – bol najkrajší.

Chvíľu sa jej zdalo, že zaspal. Prehrabla mu vlasy prstami a obrátila hlavu k ohňu, z ktorého vyletovali hore komínom pukotajúce iskierky. Načúvala príjemnému klopotu dažďa na okne.

„Hmmm,“ zahundral po chvíli, zdvihol hlavu a pozrel na ňu. „Dúfam, že nemusím povedať, že ma to mrzí, Lauren? Nevnútil som sa…“

Priložila mu prsty na ústa. „Veď viete, že nie,“ odvetila. „Nemusí vás ťažiť svedomie, Kit.“

Usmial sa – ospanlivo, srdečne. „Tak sa vám teda musím poďakovať,“ povedal. „Ďakujem, Lauren, za ten vzácny dar. Veľmi to bolelo? Počul som, že prvý raz to bolí.“

„Nie veľmi,“ ubezpečila ho.

Zdvihol sa, obrátil sa k nej chrbtom a upravoval si oblečenie. Ani sa neobzrel, len jej podal vreckovku. „Nech sa páči,“ povedal.

Uvažovala, ako to vyrieši. Zistila, že je tam aj krv. Ale ani teraz, hoci ruka sa jej triasla, keď sa utierala, si nebola schopná celkom uvedomiť, čo vykonala. Prišlo to na ňu, až keď sedela na okraji lavičky, znova upravená a dôstojná, so špinavou vreckovkou zhúžvanou v ruke.

„Tak,“ ozval sa Kit a s veselým úsmevom sa k nej obrátil, „teraz už len dohodnúť termín svadby, všakáno?“

V PRIEBEHU noci prestalo pršať, hoci slnko vykuklo až krátko pred poludním, vysušilo trávu a sľubovalo horúce slnečné popoludnie.

Kit navrhol, aby si zahrali pred domom na trávniku kriket.

Pôvodne to plánoval iba ako zábavu pre deti, ale postupne ten nápad privítali všetci mladí a aj niektorí starší páni s takým nadšením, že počet účastníkov sa rýchlo rozrástol. A takmer všetci, čo nehrali – s výnimkou starej matky, lady Irene a baróna Galtona, ktorý si šiel popoludní zdriemnuť- sa rozhodli zúčastniť sa na hre ako diváci.

Muži začali pripravovať ihrisko a Kit rozdelil nádejných hráčov podľa ich schopností a skúseností do mužstiev. Lauren, Gwendoline a Daphne medzitým prestreli na trávniku deky pre divákov, v bezpečnej vzdialenosti od bránok. Niektoré deti pobehovali hore-dolu, motali sa všetkým pod nohami, ale dospelí im to tolerovali, lebo svietilo slnko a čoskoro sa ich energia preleje do hry. V tom šume a ruchu si nikto nevšimol, že po príjazdovej ceste sa blížia traja jazdci, až kým ich nezbadala Daphne Willardová.

Lord Rannulf Bedwyn už zoskočil z koňa a pomáhal zostúpiť na zem lady Freyji. Lord Alleyne pozoroval chaos.

„Ach, tuším sa tu chystá kriketový zápas a ešte sa nezačal. Dobré popoludnie, madam.“ Uklonil sa grófke a strhol z hlavy klobúk. „Môže sa hosť zapojiť do hry, aj keď prišiel iba pozdraviť panstvo?“

Grófka ich predstavila Gwendoline, s ktorou sa ešte nestretli. Lord Rannulf sa sklonil nad jej ruku a podržal ju v dlani, kým si vymieňali zdvorilostné frázy.

„Ste si istá, že nebudete hrať?“ spýtal sa Kit a uškrnul sa na Lauren.

Zrazu sa jej zdalo, že to, čo sa udialo v noci, sa vôbec nemohlo stať. Vyzeral tak normálne, bol úplne vo svojej koži. A ona sa takisto cítila normálne.

„Určite nie,“ vyhlásila rozhodne. „Vôbec by som netušila, čo mám robiť.“

„Predsa viete chytiť loptičku, či nie?“ prehováral ju. „A bežať tiež viete. Naučím vás, ako sa zahnať palicou.“

„Kit,“ odvetila, „ak je toto ďalší pokus, ako sa postarať, aby som sa zabávala, okamžite na to zabudnite. Nesmierne sa budem zabávať, keď tu budem sedieť. Okrem toho ani jedna dáma staršia ako osemnásť rokov sa nechce zapojiť do toho divadla.“

Ale práve keď to hovorila, lady Freyja prešla cez trávnik s lordom Alleynom a prejavila záujem hrať v mužstve, v ktorom nehrá Kit. Lord Alleyne sa pridal ku Kitovmu mužstvu.

„Takže vás nepresvedčím?“ zasmial sa Kit a znova obrátil pozornosť na kriketový zápas, ktorý sa mal už-už začať.

Lauren si posunula slamený klobúk so širokou strieškou, aby jej chránil pleť pred slnkom, a s úľavou si vydýchla. Chvíľu sa bála, že na tom bude trvať. A ona potrebuje rozmýšľať. Nie, nepotrebuje. Rozhodne nie teraz. Pri spomienke na uplynulú noc sa jej zapálili líca. Nesmie na to myslieť, kým nebude opäť sama – ani na to, že povedala nie. Bože dobrý, povedala nie.

Kriketový zápas bol živý a veselý. Hru začínala Kitova strana, Kit pokrikoval a smial sa. Nadhadzoval a zlostil vážnejších členov svojho mužstva tým, že úmyselne nechal skórovať menších a slabších hráčov, zatiaľ čo nebezpečnejšie strely si rezervoval pre skúsenejších. Keď malý Dávid Clifford, ktorý stál v bránke pri ňom s palicou rovnako veľkou, ako bol sám, musel bežať cez ihrisko, aby ho nevyradil Sebastian Willard, člen najlepšej jedenástky v Etone, Kit vzal chlapca na ruky a so smiechom s ním bežal cez ihrisko. Predbehli loptičku asi o pol sekundy.

„Bože dobrý, Kit hrá za obe mužstvá,“ poznamenal lord Rannulf. „Zrejme ho k tomu inšpiruje obdivné oko jeho dámy, ako rytierov za starých čias. Nehreje ho náhodou na hrudi vaša stužka, slečna Edgeworthová? Ale uvidíme, ako si poradí s Freyjou.“

Crispina Butlera práve vyradili, takže teraz skutočne nadhadzovala lady Freyja. Lauren z nej od začiatku nespustila oči. Stála pri svojom mužstve kus od diek, hriva neposlušných zlatých vlasov jej v slnku žiarila a z času na čas sa usmiala na divákov, pričom jej v očiach žiarila výzva, keď sa stretla s Laureniným pohľadom.

Samozrejme, na kriketovom ihrisku bola vo svojom živle. Položila si palicu na zem a zažmúrila na Kita, ktorý bežal k vzdialenej bránke. Jasne si uvedomoval, že je skúsená hráčka. Nadhodil najlepšie, ako vedel. Chytila strelu a odpálila ju vysoko do oblohy. Loptička pristála ďaleko na nechránenom území trávnika. Benjamín sa rozbehol za ňou a diváci tlieskali, protihráči stonali, Claudovo mužstvo vyskakovalo od radosti a lady Freyja si jednou rukou nadvihla šaty a rozbehla sa pomedzi bránky. Víťazoslávne sa smiala a vlasy za ňou povievali.

Kit sa takisto smial. „Túto strelu ste dostali zadarmo,“ zakričal na ňu. „Teraz už začneme vážne.“

„To mi nestačí,“ odbila ho. „Nasaďte lepšieho nadhadzovača.“

Rozpálená a majestátna obrátila hlavu k dekám a posmešne pozrela na Lauren sediacu upäto ako dáma.

„A, hodila mu rukavicu,“ poznamenal lord Rannulf. „Je to celkom ako za starých čias.“

Lady Freyja ďalšiu loptičku odblokovala.

Nadhodila loptičku, ktorá sa dala bez problémov chytiť, ale zamierila k štvorročnej Sarah Vreemontovej, ktorá ju rozladené sledovala a zatlieskala rukami v tej najnevhodnejšej chvíli, keď jej spoluhráči kričali, aby ju chytila. Loptička jej zadunela pri nohách a ona sa rozplakala.

Lauren bola síce o dvadsaťdvarokov staršia, ale presne vedela, ako sa cíti.

Kit pobehol k dievčatku. „To vôbec nebola Sarina vina, že to nechytila. Radšej nadhoďte znova, Freyja.“

Ktosi hodil loptičku lady Freyji, a tá ju znova nadhodila. Kit jednou rukou chytil Sarah, spojil jej dlane a chytil loptičku.

„Aut!“ zakričal a jeho spoluhráči rozvášnené vykrikovali.

Lady Freyja začala hlasno protestovať a jej mužstvo takisto. Stála s rukami v bok a sťažovala sa, že Kit je intrigán, zatiaľ čo on sa smial a obvinil ju, že nemá športového ducha. Ale Lauren bolo dokonale jasné, že tá hádka nie je vážna, očividne sa urážali, len aby pobavili svoje mužstvá, a v skutočnosti sa dobre bavili. Dokonale sa k sebe hodili, čo zistila už predtým.

Bolo to bezpochyby deprimujúce vedomie. Niežeby s tou dámou chcela akýmkoľvek spôsobom súťažiť, napriek posmešným pohľadom, ktoré na ňu lady Freyja vrhala, keď odchádzala z. ihriska. Jednoducho preto, lebo – už znova!  Lauren vedela, že sa jej nikdy nevyrovná, ani keby chcela. Bola pekná a mala dobrú výchovu, ale chýbalo jej niečo, čo si vedelo získať obdiv muža a vzbudiť jeho vášeň. Napriek včerajšej noci bola iba Lauren Edgeworthová.

Sarah sa po svojom okamihu slávy pobrala k dekám a hľadala svoju mamu, ktorá už šla do domu, lebo jej bolo horúco. Ešte vždy mala na líčkach slzy. Lauren vytiahla z vnútorného vrecka vreckovku a osušila jej oči.

„To bola paráda,“ povedala. „Už ťa kriket unavil?“

Dieťa prikývlo. „Poďte sa hrať,“ povedalo.

Lauren zaváhala. V posledných pár dňoch bola viac ráz v detskej izbe a s prekvapením zistila, že deti si ju obľúbili. Ale ešte nikdy nebola s nikým z detí sama.

„Čo budeme robiť?“ spýtala sa.

„Budete ma hojdať na hojdačke.“ Sarah ju už držala za ruku a ťahala.

„Je tu hojdačka?“ Vstala.

Veru bola. Visela na dlhých povrazoch z vysokej haluze duba neďaleko kvetinových záhonov. Lauren si ju predtým nevšimla. Sarah, ktorá sa jej celou cestou držala za ruku, vyliezla hore a Lauren ju rozhojdala. Najprv skusmo, potom na naliehanie dievčatka vyššie.

Sarah radostne výskala. „Vyššie!“

Lauren sa zasmiala. „Keby som ťa hojdala privysoko,“ povedala, „vyletela by si až do koruny stromu, hojdačka by zostala prázdna a ja by som nemala Sarah.“

Potom si všimla, že ich odchod nezostal nepovšimnutý. Ostatné malé deti, ktoré už kriket nudil, prišli bližšie a dožadovali sa, že aj ony sa chcú hojdať. Lauren len hojdala a hojdala a musela dbať, aby sa každému ušlo hojdania spravodlivo, a nezbedníkom pomáhala liezť na nižšie konáre a skákať dolu. Tu aspoň boli deti v tieni, chránené pred páliacim slnkom.

„Hojdačka lieta do krajiny zázračno v korune stromu,“ oznámila po chvíli dievčatku.

„To kto hovorí?“ spýtal sa opovržlivo Henry Butler.

„Ja.“ Lauren naňho prekvapene pozrela. „Chceš povedať, že si o tom ešte nikdy nepočul? Nevedel si, že vysoko v korunách stromov existuje krajina zázračno?“

„Porozprávajte nám o tom.“

„Áno, porozprávajte.“

Všetkých päť detí začalo vykrikovať jedno cez druhé a Lauren sa zasmiala. Čo to len vymyslela? Pred dávnymi rokmi sa sama zabávala a uspávala príbehmi, v ktorých matky nikdy neopustili svoje malé dcérky, život bol pestré dobrodružstvo, v ktorom sa človek môže plaviť za vzdialený obzor a vždy sa bezpečne vrátiť späť, príbehmi, ktoré sa vždy končili šťastne. Nikdy ich nehovorila nahlas. A predsa boli časy, keď snívala, aby ich mohla hovoriť pri postieľke svojho dieťaťa – svojho a Nevillovho – ktoré nimi bude uspávať.

„Sadnem si do tieňa,“ povedala a aj tak urobila. „Sadnite si dookola, ak o tom chcete počuť.“

Deti si posadali na zem a upreli na ňu dychtivé oči. Najmladšie z nich, trojročná Anna Cliffordová, sa jej uvelebila v lone.

„Kedysi nie veľmi dávno…“ začala odvíjať príbeh o dvoch deťoch – chlapcovi a dievčatku –, ktoré sedeli vedľa seba na hojdačke a hojdali sa tak vysoko, až preleteli pomedzi vetvy a prenikli cez závoj sveta rovno do krajiny zázračno v korune stromu, ktorá sa zdola nedá vidieť – tráva je tam iná, takisto domy, zvieratá a ľudia. Je to miesto, kde človeku vyliezajú oči z jamiek nad tou čudesnosťou a kde môže prežiť rozličné nebezpečné dobrodružstvá, pri ktorých sa mu zastavuje dych.

„A potom v poslednej chvíli,“ povedala napokon, zatiaľ čo deti na ňu omámené vyvaľovali očká, „zbadali, že cez červenú trávu prenikla hojdačka, rýchlo na ňu vyliezli, chytili sa povrazov a prisvišťali dolu, kde na nich dychtivo čakali mama a otec. Boli znova v bezpečí a mohli im porozprávať svoju vzrušujúcu príhodu.“ Deti si spokojne vydýchli.

„Vrátili sa ešte niekedy tamhore?“ spýtala sa Sarah. „Vrátili?“

„Veru áno,“ ubezpečila ich Lauren. „Veľa ráz. A zažili tam množstvo vzrušujúcich dobrodružstiev. Ale o tých si porozprávame inokedy.“

„Ale,“ namietali deti a Lauren sa len smiala a tisla si k sebe Annu.

„Čo bude, dúfajme, čoskoro.“

Lauren zdvihla pohľad a uvidela Kita, ako stojí prostovlasý a v košeli na slnku a ruky má prekrížené na hrudi. Zdalo sa, že tam stál hodnú chvíľu. Trávnik za jeho chrbtom bol opustený a kriketový zápas sa zrejme skončil, čo si akosi nestihla všimnúť. Usmieval sa na ňu a v očiach sa mu zračila láskyplnosť.

Žalúdok jej urobil kotrmelec – alebo aspoň mala ten pocit – a zrazu zostala bez dychu. Uvedomila si, že ju ovládla túžba. A v tej chvíli vedela aj to, že je to viac ako túžba. Bolo to poznanie. Poznala to štíhle, pekne urastené telo. Ba čo viac, poznala aj dušu toho muža. Poznala ho ako zložitú osobnosť, ktorá sa skrýva za fasádou veselosti. A predsa aj tá veselosť bola skutočná. Nebola to iba maska.

„Všetci si išli zaplávať do jazera,“ povedal. „Má niekto záujem?“ usmial sa na deti, tie vyskočili na nohy a rozbehli sa k vode ešte prv, ako dopovedal vetu.

„Ja nie,“ povedala Lauren náhlivo.

Zostal stáť na mieste a ešte vždy sa usmieval. „Stále ma niečím prekvapujete,“ poznamenal. „Netušil som, že to tak viete s deťmi.“

„Neviem to s deťmi,“ namietla. „Nikdy som s deťmi nič nemala.“

„Dovoľte, aby som vám protirečil,“ odvetil. „Takmer hodinu ste sa tu hrali s piatimi drobcami – čo iste nebolo jednoduché v takej horúčave. Nevšimol som si, že by sa tu niekto hádal, hoci hojdačka je iba jedna a vždy o ňu boli veľké hádky.“

„To sme tu sedeli tak dlho?“ spýtala sa. „A ako viete, že sa nikto nehádal? Hrali ste kriket.“

„Ach, viem to,“ ubezpečil ju a žalúdok jej znova urobil kotrmelec. Kit podišiel bližšie a podal jej ruku, aby jej pomohol vstať. „Odkiaľ pochádza ten príbeh? Z knihy?“

„Nie, pravdaže nie,“ povedala so smiechom. „Vymýšľala som si ho za pochodu. Nie je ťažké vytvoriť krajinu zázračno, kde sa môže stať a aj sa zvyčajne stane všetko možné i nemožné.“

„Verím vám,“ súhlasil, „bavili ste sa a ja som na tom nemal nijakú zásluhu.“

„Veru ste mali,“ namietla. „Keby ste ma sem nepriviedli, Kit, ešte vždy by som trčala v Londýne. A musela by som odmietať všetkých cnostných pánov, ktorých by gróf zo Suttonu a Wilma považovali za dobrú partiu. A nenávidela by som každú takú chvíľu.“

„Sú to korunovaní hlupáci,“ poznamenal. „Dokonale sa k sebe hodia.“ Znova sa zasmiala.

„Pri jazere je dosť ľudí, aby dohliadli na deti,“ povedal Kit. „Poďme sa na jednu-dve hodinky uliať.“

„A… všetci plávajú?“ spýtala sa Lauren. „Aj návšteva?“

„To teda hej.“ Uškrnul sa. „Ubezpečujem vás, že Freyja si nerobí ťažkú hlavu z toho, čo sa sluší a patrí. A ostatné dievčatá sa ňou budú bezpochyby inšpirovať a spôsobia svojim matkám šoky. Ale je horúco a pri krikete sme sa poriadne zapotili.“

„Ste si istý, že tam nechcete byť s ň… s ostatnými?“ spýtala sa Lauren.

Naklonil hlavu nabok a ona si medzitým oprašovala zo šiat trávu a vetvičky. „Myslím, že by sme sa mali radšej spolu utiahnuť kamsi do ticha,“ navrhol. „Chápete, každý to od nás očakáva. Nie.“ Zdvihol ruku, keď naňho uprela pohľad. „Neprestaňte sa usmievať. Sme snúbenci. A napriek vašej jednoznačnej odpovedi včera večer verím, že sa raz vezmeme. Ale o tom zatiaľ ešte nemusíme hovoriť. Tak čo, budete sa so mnou ulievať?“

Po tele sa jej rozliala nástojčivá túžba. V tej istej chvíli sa jej zmocnila ostražitosť. Včera to prehnala. Neľutovala to tradičným spôsobom – dokonca ani po tých dlhých hodinách nebola schopná byť morálne zdesená z toho, čo urobila. Ľutovala to však ináč. Včera večer vydurili z úkrytu jej ženskosť. Poddala sa túžbe, ktorú starostlivo držala pod zámkou od svojho svadobného dňa, túžbe, ktorú všemožne zapierala a verila, že ju môže uspokojiť iba Neville.

Túžbe byť aj navonok ženou.

Veľmi ľahko sa jej mohlo stať, že by zatúžila po Katovi. Veľmi ľahko sa doňho mohla zamilovať. Bola to nová možnosť, ktorá ju ľakala. Do včerajšieho večera ani raz nezapochybovala, že nikdy nemôže mať rada nikoho iného okrem Nevilla.

Mohla by sa zamilovať do Kata.

Ale nemôže to dopustiť, pretože preňho jednoducho nie je tá pravá. Tak veľmi sa líši od lady Freyje Bedwynovej… A lady Freyja je preňho ako stvorená. Pri nej dnes ožil a veselo sa smial. Nesmie sa doňho zamilovať. Nemôže riskovať, že bude mať znova zlomené srdce, veď vlani to takmer neprežila.

Okrem toho mu sľúbila, že na konci leta ho oslobodí od záväzku a zruší zásnuby. Nemôže porušiť sľub, aj keď včerajšok všetko natoľko zmenil, že preňho bude otázkou cti, aby trval na svadbe. Nemala v úmysle dohnať ho do pasce. Neurobí to.

Prišla sem iba preto, aby zažila malé dobrodružstvo, záchvev rozkoše, prv ako sa usadí, ako sa pôvodne rozhodla. A to, čo tu doteraz zažila, skutočne bolo dobrodružstvo. Zabávala sa. A chcela zažiť viac. Túžila vypiť ten kalich do poslednej kvapky, do poslednej čarovnej chvíle pred svojím odchodom.

„Tak teda hodinku,“ súhlasila a podala mu ruku, ktorú zovrel vo svojej – a potom uvažovala, prečo urobila čosi také netypické. Okamžite s ním nadviazala styk, telesný aj citový. Zistila, že prechádzať sa ruka v ruke je veľa intímnejšie ako prechádzať sa, držiac sa pod pazuchu.

Ale cítila sa pritom mladšie.

Radostnejšie.

PRESNE vedel, kam ju zavedie. Bolo treba prejsť okolo jazera a popri všetkých špľachotajúcich sa a vykrikujúcich deťoch a dospelých, kým ostatní stáli alebo sedeli na brehu a pozorovali ich. Ako predpokladal, Freyja bola vo vode a mohutnými tempami plávala ďalej ako ostatní. Ralf sa lenivo opieral o kmeň stromu a zhováral sa s lady Muirovou. Obaja sa obrátili a kývli im rukou na pozdrav.

Kit s prekvapením zistil, že vôbec netúži skočiť do vody a vyvádzať s ostatnými, že sa mu nežiada súťažiť s Freyjou. Po dvoch návštevách v Lindsey Halle uvažoval, ako to bude znášať. Dokonca aj po konských pretekoch. Uvažoval, či k nej znova zahorí vášňou. Dokonca o tom uvažoval aj dnes popoludní, keď prišla na koni spolu s Ralfom a Alleynom a vložila do kriketu všetku svoju energiu. Uvažoval o tom, aj keď mu bolo jasné, že teraz sa musí oženiť s Lauren.

Ale počas zápasu sa stalo čosi čudné. Veľmi sa mu páčilo súťažiť s Freyjou, doberať sa navzájom a urážať sa. Takmer mal pocit, akoby sa čas vrátil a on bol znova chlapec a ona dievča. Cítil k nej kamarátstvo starých čias, ale ani trochu šialenstva, ktoré ho zachvátilo na pár hrozných týždňov pred tromi rokmi. Kriketový zápas sa mu páčil, no kým sa usiloval, aby hra bola zábava pre deti a výzva pre starších bratancov a sesternice, stále myslel na Lauren. Uvedomoval si, že sedí chladne ako dáma na deke, krásna v ľahkých mušelínových šatách a so slameným klobúčikom na hlave, a pozoruje hru. Vnímal ju aj vtedy, keď vstala a Sarah ju odtiahla k hojdačke. Uvedomoval si, že sa tam s dievčatkom zabáva a priťahuje k sebe aj ostatné deti.

Prekvapila ho nežnosť, ktorú k nej cítil. Nebol zvyknutý cítiť k ženám nežnosť. Celkom tomu pocitu nerozumel. Ale páčil sa mu. Pomyslel si, že možno toto majú ženy na mysli, keď hovoria o romantickom vzťahu – čosi hrejivé, nežné a láskavé.

Možno prechovával k Lauren Edgeworthovej romantický vzťah. Prvý takýto vzťah v živote. Hoci za tým bolo, samozrejme, viac ako to. Bol za tým včerajší večer.

„Ste si istý, že nechcete plávať s ostatnými?“ spýtala sa ho. „Neprekážalo by mi to. Nemusíte sa cítiť povinný byť so mnou. Viem, že pre muža ako vy som nudná spoločníčka.“

Na to, že bola taká krásna a bezchybne vychovaná, mala o sebe neuveriteľne nízku mienku.

„Dovoľte, aby som to posúdil sám,“ odvetil a preplietol si s ňou prsty. „Lauren, barón Galton sa nepokúšal dozvedieť niečo o osude vašej matky? Vari nebohý gróf z Kilbournu nikoho nepoveril, aby zistil, čo sa stalo s jeho bratom?“

Pokrútila hlavou. „Ako by sa dalo niečo zistiť?“ spýtala sa. „Svet je taký veľký.“

Ale dvaja členovia anglickej aristokracie by nezostali bez povšimnutia, nech by šli kamkoľvek.

„Takže nik z vás nevie nič určité,“ usúdil.

„Na tom nezáleží. Už na to nemyslím.“ To bolo jasné klamstvo. Hľadela na trávu pod nohami a tvár jej zakrývala široká strieška slameného klobúka.

„Viete, mám isté konexie,“ nadhodil. „Poznám mužov, ktorí sa venujú odkrývaniu záhad a zisťovaniu vecí, ktoré sa zdanlivo nedajú zistiť. Mohol by som ich požiadať o láskavosť. Mohol by som rozbehnúť pátranie. Mám to urobiť?“

Vtedy prudko obrátila hlavu. Oči mala doširoka otvorené, tmavofialkové. „To by ste kvôli mne urobili?“ spýtala sa. „Aj keby sa dalo niečo vypátrať, mohlo by sa to urobiť až po našom rozlúčení.“

Včera tvrdošijne trvala na tom, že sa zaňho nevydá, aj keď mali intímny styk. Bola to pochabosť – veď možno z toho vzíde dieťa.

„Urobili ste pre mňa veľmi veľa,“ vyhlásil. „Dovoľte, aby som aj ja urobil niečo pre vás.“

„Skutočne?“ Zastala. Oči sa jej zaliali slzami. „Len mi je ľúto, že musíme všetkých tak klamať. Vaša rodina sa mi veľmi páči, Kit – vaša matka, stará matka, všetci.“

„Nemusíme nikoho klamať,“ namietol nežne. „Na narodeninovej oslave môžeme oznámiť dátum našej svadby. Nie len naoko. Skutočne.“ 
Pokrútila hlavou.

„Viažu vás k nemu také silné city?“ spýtal sa. Gróf z Kilbournu ho začínal bezhranične dráždiť, aj keď sa s ním nikdy nestretol.

Znova pokrútila hlavou. „Tak znela naša dohoda,“ povedala. „Pre vás to malo byť východisko z bludiska, pre mňa sloboda. Nepokazte všetko, Kit. Chcela som len zažiť dobrodružné leto.“

Trochu ho ničilo vedomie, že sa zaňho nevydá jednoducho preto, lebo nechce. Ale nikdy nepredstierala, že chce. Bol blázon, ak sa dal omámiť letnou romancou.

Usmial sa na ňu a znova vykročil. „Nemôžete mužovi zazlievať, že má svedomie,“ povedal. „Tak sa teda oddáme dobrodružstvu. Vidíte ten kúsok zeme, vytŕčajúci z jazera?“ Ukázal pred seba. „V skutočnosti je to ostrov. Umelo vytvorený. Pôjdeme tam. Je tu čln.“

„Ďakujem,“ odvetila.

Netušil, za čo mu ďakuje. Ale uspokojil sa s tým, že môže vedľa nej kráčať v príjemnom tichu a tešiť sa na oddych na ostrove. Čln kotvil na zvyčajnom mieste a bol v dobrom stave. Na poličke v chatke ležala ako vždy pripravená kôpka uterákov a vyzerali čisté. Vzal dva. Chvíľu vesloval a Lauren uvoľnene sedela na náprotivnej lavičke, elegantná ako vždy, a jednou rukou sa držala člna. Na druhom brehu jej pomohol vystúpiť a odtiahol čln z vody.

Na odľahlej strane ostrova bol široký breh, ktorý vyzeral takmer ako lúčka a mierne sa zvažoval k vode. Z trávy tam vykúkali sedmokrásky, iskerník a ďatelinka. Brodili sa lúčnymi kvetmi a Lauren si sadla uprostred nich, objala si kolená rukami a obzerala sa dookola.

„Nikdy som veľmi neobľubovala prírodu,“ povedala s povzdychom.

„A teraz?“

„Teraz áno.“ Prižmúrenými očami sa zahľadela na jasnú vodu.

Kit si nesadol. Bolo horúce popoludnie. Hral vyčerpávajúci kriketový zápas a vesloval cez jazero. Pretiahol si košeľu cez hlavu, stiahol si čižmy a nohavice. Na chvíľu zaváhal, potom si stiahol aj spodné nohavice. Lauren ho lenivo pozorovala. Ešte pred pár dňami by bola upadla do rozpakov a ježila sa od zúrivosti.

„Ste nesmierne krásny.“ Jej slová ho prekvapili. Usmial sa. 
„Napriek tým jazvám?“ 
„Áno,“ prikývla.

So špľachotom vošiel do vody a ponoril sa do nej. Na horúcom nahom tele lahodne chladila. Chvíľu plával pod vodou, potom sa vynoril a vytriasol si z očí kvapky vody. Lauren ešte vždy sedela medzi kvetmi, krásna ako obrázok, tvárila sa chladne a nevzrušené a tvár jej tienila široká strieška klobúka. Ale kým na ňu pozeral, rozviazala si stužky na klobúku, nechala ho spadnúť na trávu a potriasla tmavými kučerami.

Kit šliapal vodu a pozoroval ju, ako si vyzúva topánky, sťahuje pančuchy a potom vstáva, aby si vyzliekla šaty. Košieľka a spodnica jej priliehali na štíhle telo. Obdivne si ju obzeral a žasol, že dnes sa netvári tak panensky cudne ako vtedy pri pavilóniku, keď prišla zahalená do plachty až k samému brehu.

A vtom šokovane otvoril ústa, keď si prekrížila ruky, pretiahla si cez hlavu košieľku a spodnicu a odhodila ich k ostatnému oblečeniu. Nahá bola sama dokonalosť – mladistvá, napätá pokožka a svaly, pevné vztýčené prsia, dlhé štíhle nohy a tmavé ohanbie. Podišla k brehu, brodila sa vodou a upierala oči radšej na ňu ako naňho, hoci sa nepokúšala zakryť svoje telo. Pokožka jej v jase slnka žiarila ako alabaster. Cítil, ako mu v ústach vyschlo. Potopil sa pod hladinu a vynoril sa pri nej.

Nedotkol sa jej. Ani ona jeho. Usmievali sa na seba, potom zatvorila oči a ľahla si na chrbát. Zľahka sa vznášala a kopala nohami, cúvajúc dozadu. Kit pomaly plával popri nej kraula.

Uvažoval, či si uvedomuje, ako veľmi sa zmenila za ten krátky čas, čo bola v Alvesley. Ako sa vzdialila od podoby ľadovej kráľovnej. Lauren Edgeworthová sa za bieleho dňa kúpe nahá s nahým mužom? Jeho i jej priatelia by to určite považovali za nemožné. Skutočne chce, aby takto vyzeral iba jeden krátky výsek jej života? Skutočne sa dobrovoľne rozhodne vrátiť na konci leta k svojmu starému ja?

„Keby som sa chcela postaviť,“ spýtala sa po pár minútach a obrátila k nemu hlavu, „dočiahnem na dno?“

Odhadol ich vzdialenosť od brehu. „Pravdepodobne nie,“ odvetil. „Ale nebojte sa. Nepotopíte sa, pokiaľ len sama nebudete chcieť. A keby ste sa topili, zachránim vás.“

„Nebojím sa,“ povedala. „Kit, naučte ma tak plávať. Chcem to znova skúsiť.“

Obrátil ju na brucho a rukami sa zľahka dotýkal jej chladného, klzkého tela. Akoby sa vznášala v tom čarovnom svete, ktorý utkala pre deti. Dnes popoludní sa jej podarilo bez paniky položiť tvár na hladinu a vdychovať vzduch, a nie vodu. A dnes dokázala aj kopať nohami tesne pod hladinou, takže sa jej darilo hýbať vpred. Bez problémov sa naučila kraulové pohyby. O desať minút už plávala – vo vode, ktorá bola najmenej dva a pol metra hlboká.

„Takýmto tempom,“ povedal, „by sa vám možno podarilo doplávať na breh za dvadsaťštyri hodín. Možno za dvadsaťtri, keby ste na polceste neoddychovali.“

„Len si robte posmech,“ povedala zadychčané. Pravdepodobne by povedala aj viac, ale šetrila dychom a sústredila sa na svoj cieľ.

Po chvíli ju znova obrátil na chrbát a vznášali sa vedľa seba, ruka v ruke. Ani sa nepamätal, kedy sa cítil tak uvoľnene, spokojne, blažené… No, možno nikdy.

Zatvoril oči a vychutnával hrejivé lúče slnka na tvári a jeho jas na viečkach.

„Niektoré chvíle by mali trvať večne,“ vzdychol si.

„Veru,“ súhlasila.

Ale, samozrejme, tie chvíle a hodinka oddychu prejdú veľmi rýchlo. Hoci ako čerství snúbenci mali veľkú voľnosť, pokiaľ išlo o čas strávený osamote, aj tá voľnosť mala isté medze. Čoskoro sa budú musieť vrátiť do domu a veseliť sa na rodinnej oslave.

Keď vyšli z vody na breh, vzduch ich na mokrej pokožke príjemne chladil. Chladil, ale zima im nebolo. Slnečná páľava ich rýchlo osuší. Roztiahol uteráky na tráve a  na jeden z nich si ľahol. Očakával, že keď Lauren nezahaľuje voda, zababuší sa do uteráka a sadne si kúsok obďaleč, znova upätá a rozpačitá. Takmer očakával, že sa čo najrýchlejšie oblečie a bude sa chcieť vrátiť do člna.

Ale ľahla si nahá na uterák vedľa neho, jednou rukou si zakryla oči a nohu vyzývavo pokrčila, aj keď to isto neurobila náročky. Obrátil hlavu a nadvihol sa na lakti, aby sa jej lepšie prizrel. Všetky milenky v jeho živote mali kypré tvary – podľa toho kritéria si ich aj vyberal. Ladné krivky a plné, ťažké prsia ho sexuálne vzrušovali – a, samozrejme, milenky boli dobré jedine na sex.

Lauren Edgeworthová bola štíhla a mala dlhé údy. Keď ležala na chrbte, prsia mala ešte menšie ako zvyčajne, hoci mali pekný tvar a ružové bradavky. Brucho mala ploché, nohy štíhle a pekne tvarované. Pocítil príjemné napätie v slabinách a uvedomil si, že keby sňala ruku z očí, určite by pochopila, v akom je momentálne ohrození.

Bezpochyby to bola jedna z najkrajších žien, aké kedy videl. Ale to mu bolo jasné už na plese lady Manneringovej – nie, ešte skôr. Už v Hyde Parku, aj keď vtedy videl iba na jedno oko, si všimol a ocenil jej mimoriadnu krásu.

Ale nebola iba krásna. Bola aj… zmyselná. Nebola vyzývavá ako kurtizána, a predsa muža vyzývala k sexu. A predsa jej telo ani ona sama nebola vôbec erotická. V čom to bolo?

Vari je privilegovaným svedkom procesu, keď dlho potláčaná ženskosť kvitne do krásy? Vari je nástrojom, ktorý dal do pohybu ten proces? Má tú česť? Celkom určite vedel, že nikdy nič podobné neurobila. Aj keby o tom bol pochyboval, včera sa o tom hmatateľne presvedčil. Bola panna.

Očami behal po jej štíhlom, zmyselnom tele. Túžil po nej, ako nikdy po nijakej žene netúžil. Ba možno ešte väčšmi. Ale ona sa zaňho nechce vydať. Nesmie… Včera ju už raz ohrozil. Nesmie ju dostať do pasce a pripraviť ju o slobodu, ktorú si podľa všetkého nesmierne vážila. Nesmie byť taký sebecký a nedisciplinovaný.

Odtiahla ruku z očí, obrátila hlavu a usmiala sa naňho.

„Kit,“ povedala a krásne oči mala hrejivé a zasnene, „presne toto som mala na mysli vo vauxhallských záhradách. Ibaže v tom čase som to sama netušila. Už len to slnečné svetlo na mojej tvári. Nikdy predtým som sa mu nevystavila, aby mi nezničilo pleť. Zvuky vody, vtákov a hmyzu – šum tisícov drobných chrobáčikov. Niekedy zabúdam, že svet je živý. Zavše si myslím, že sú v ňom iba ľudia, a možno ešte kone, kravy a ovce. No a tá vôňa vody, trávy a kvetov. Tých kvetov, Kit. Tie sedmokrásky, ďatelina a iskerník, veď to je v podstate burina, ale sú to najkrajšie veci na svete. A… a ja som súčasťou toho všetkého. Chápete, vždy som bola len pozorovateľkou života, nikdy som sa doň aktívne nezapojila. Nikdy. Ale teraz áno. Dnes sa doň zapájam a som na zbláznenie šťastná. Toto je dobrodružstvo, o ktoré som vás žiadala a za ktoré vám budem naveky vďačná.“

Preglgol. Mal absurdný pocit, že sa už-už rozplače. Potlačil vzrušenie a dúfal, že si to nevšimla. Povedala jednoduchú pravdu. Videl to už len pri pohľade do jej očí, a keď sa na ňu zadíval ako na súčasť prostredia. Je súčasťou toho všetkého, slnka a vody, trávy a kvetov, vtákov a bzučiaceho hmyzu. Ako lesná alebo vodná nymfa. Ako víla alebo bohyňa.

Nado všetku pochybnosť vedel, že toto je jeden z najvzácnejších okamihov jeho života a do smrti naň nezabudne. Je to poklad, ktorý si bude uchovávať v pamäti, aby mu v budúcnosti poskytol útechu. Nesmie ho pokaziť.

„Kit.“ Zdvihla ruku a zľahka sa mu dotkla líca chladnými prstami. „Urobte to, čo ste urobili včera večer. Chcem to znova. Ešte raz, tu medzi kvetmi, pod letným slnkom. Bolo by to tu krásne, nemyslíte? Teda, ak to sám chcete. Ale možno nie.“

Naklonil sa nad ňu a posial jej pery bozkami. Cítil na nich chuť studenej jazernej vody a teplého leta. Cítil chuť nevinnosti a prebudenej ženskosti. Cítil chuť čarovnej krajiny z koruny stromov. Mal by jej pripomenúť realitu – fakt, že ženy pri sexuálnom styku často otehotnejú. Že tehotné ženy sa musia vydať za svojich zvodcov, aj keď ich nemilujú, aj keď túžia po slobode.

Ale aj jeho očarila krajina. Doslova ho pohltila tá tráva posiata kvetmi, vôňa ďateliny, hrejivé lúče letného slnka, bzukot včiel. Toto mala na mysli. Po tomto túžila. Po tomto prchavom čarovnom okamihu. Trochu nadvihol hlavu a ona sa naňho zasnene usmiala. Opätoval jéj úsmev.

Včerajší večer sa udial kvôli nemu. Vylial zo seba tú najhlbšiu bolesť, vyrozprával jej príbeh o Sydovi a o sebe a potom u nej hľadal fyzickú útechu, ktorú mu darovala v podobe seba samej. Dnešné popoludnie venuje on jej.

Pomaly ju miloval rukami a perami, využívajúc všetky skúsenosti uplynulých rokov, ktoré získal pri iných ženách, ale teraz ich prispôsoboval iba jej. Nebola to vášnivá divožienka – teda, aspoň zatiaľ. Bola to žena, ktorá potrebovala jemnosť a nežnosť. Dával jej oboje a blúdil jej rukami po tele, pohládzal ho dotykmi ľahkými ako pierko, škrabkal ju a štipkal, oblizoval a hryzkal na erotických miestach, aby jej spôsobil čo najväčšiu rozkoš. Ona mu blúdila rukami po pleciach, po chrbte, po hrudi – nežne, neskúsené. Bol zvyknutý na ženy, ktoré neomylne vedeli, ako vybičovať a ukojiť jeho vášeň. Lauren nepoznala ani jediný z ich trikov Ale práve jej neskúsenosť ho priviedla k priam bolestnému vzrušeniu.

Miloval sa s ňou takmer zúfalo nežne. Zasypával jej pery nežnými, vláčnymi bozkami, kým prstami skúmal vlhkú horúčosť medzi nohami, prenikol nimi aj dnu a cítil, ako ho jej svaly zovreli. Palcom nahmatal jej tajný ženský bod a pohládzal ju tam, až kým prekvapene nezhíkla a nezachvela sa od rozkoše.

„Chcete ma?“ zamrmlal.

„Áno.“ Rukami ho pevne objala. „Ach, áno. Urobte to, čo včera večer.“

„Nebude to celkom ako včera večer.“ Vysoká tráva a pohojdávajúce sa hlávky kvetov pôsobili ako mäkký koberec, ale pri milovaní budú pre ženu tvrdým matracom. „Poďte sem.“ Zdvihol ju hore a usadil si ju na sebe. „Kľaknite si na trávu. Verte mi.“

„Áno.“ Sedela na ňom obkročmo a rukami sa oprela vedľa jeho hlavy. Pozrela naňho a roztúžené sa naňho usmiala.

Zdvihol kolená, opatrne ju držal rukami za boky a zaviedol svoj úd do nej. Videl, ako zatvorila oči a najprv sa zamračila, potom sa uvoľnila. Keď do nej prenikol hlbšie a na chvíľu prestal, aby sa prispôsobila, cítil, ako ho jej svaly objímajú. Bola rozhorúčená a zvlhnutá a nádherne ženská. Zhlboka sa nadýchol, aby sa upokojil. Nebol zvyknutý, aby sa musel ovládať. Väčšinou sa po dlhých minútach predohry poddal vášnivému vyvrcholeniu. 
S výnimkou včerajšieho večera. Ale včerajšok, to nebol iba sex.

Ani dnešné popoludnie. Toto nie je sex, aký poznal. Toto je… čo je to? Dôverné spoločné prežívanie – čoho?

Trochu ju nadvihol a pomaly sa v nej začal pohybovať hore-dolu. Ani sa nepohla, hoci jej vnútorné svalstvo sa prispôsobilo jeho rytmu a reagovalo najprv neskúsené, no potom sa s ním zladilo. Bolo to lahodné i bolestné zároveň. Najradšej by tú rozkoš predlžoval donekonečna. A pritom sa jej chcel poddať a okamžite v nej vybuchnúť.

Ale predovšetkým jej chcel dať všetku rozkoš, ktorú jej život dvadsaťšesť rokov upieral. Chcel, aby z toho mala čo najviac. Nerobil to kvôli sebe, ale kvôli Lauren. Chcel ju vidieť dokonale, bezhranične šťastnú.

Dlhé minúty v nej hladko kĺzal a usiloval sa neurýchľovať koniec, čo mohol veľmi ľahko urobiť tým, že by sa jej dotkol na tom tajomnom mieste. Oči mala zatvorené, pery pootvorené a on videl, že naplno vychutnáva rozkoš. Možno ani viac nepocíti, ale neukončí to, kým si nebude istý, že je pripravená.

Potom sa znova zamračila, pevnejšie zovrela oči a spodnú peru vtiahla medzi zuby. Stratila rytmus a pevne ho zovrela. Otvorila ústa a zhíkla.

„Teraz sa uvoľnite,“ poradil jej. „Uvoľnite svalstvo a poddajte sa tomu.“ Pevne jej zovrel boky a zrýchlil pohyby. „Celkom sa tomu poddajte. Verte mi.“

Ale nemusel jej radiť, nemusel ju viesť k vyvrcholeniu. Vykríkla a zvalila sa naňho. Ochranne ju objal rukami. Celá sa chvela.

„Vychutnajte to do hĺbky,“ zamrmlal jej do ucha.

Nikdy si nerobil ťažkú hlavu zo ženského orgazmu. Zväčša bol priveľmi zaujatý vlastným.

Konečne zostala ležať bez pohybu, rozhorúčená a spotená. Teraz sa mohol venovať vlastnej rozkoši. Položil jej ruky na boky, pevnejšie sa zaprel nohami do zeme – na chvíľu prestal a zaťal zuby.

Potom ju zdvihol zo svojho tela a nežne ju uložil na uterák vedľa seba.

Z úst sa jej vydralo spokojné pradenie. Až po niekoľkých minútach čírej agónie jeho erekcia ustúpila. Žalostne sa usmial, keď mal po tom najhoršom. Vo svojej nevinnosti si bezpochyby neuvedomovala, že ten akt sa podarilo zavŕšiť iba jej.

Tak ako sa ho pravdepodobne včera podarilo zavŕšiť iba jemu.

Včera večer ju možno oplodnil. To ukáže až čas. Ale ak k tomu neprišlo včera, dnes určite nie. Po skončení osláv bude mať voľné ruky. Bude ho môcť slobodne opustiť.

Jednou rukou si zakryl oči a druhou nahmatal jej dlaň. Už sa to nesmie opakovať. Nie sú skutočne zasnúbení – z jej vôle. A Lauren Edgeworthová nie je žena, s ktorou by mal mať nejaký muž tajný pomer.

Včera večer sa podvolila jeho potrebám.

Dnes popoludní jej tú láskavosť opätoval.

To bolo všetko. To nečakané telesné puto, ukované ich potrebami, bolo zavŕšené.

Áno, bolo zavŕšené.

Pomaly sa nadýchol vône ďateliny a ledva počuteľné si vzdychol.

NA DRUHÉ ráno mala Lauren možnosť súkromne sa pozhovárať so Sydom Butlerom, čo sa jej dovtedy nepodarilo. Cez deň ho nebolo často vídať a po večeroch zväčša sedával v salóne pri okne a svojím správaním každého od rozhovoru odrádzal. Niežeby sa s ním veľmi túžila zhovárať, ale prišla tam, aby Katovi pomohla zmieriť sa s rodinou. A ako zistila pred dvoma dňami, najhlbšia trhlina bola medzi ním a jeho mladším bratom.

Mnohí muži a chlapci odišli s Kitom na rybačku, medzi nimi aj Laurenin starý otec. Dámy, vrátane Gwen a tety Clary, sa vybrali do dediny poobzerať sa po pár obchodoch v mestečku a navštíviť normanský kostol. Lauren zostala v Alvesley, prechádzala sa s grófkou pomedzi záhony a skleníky a pomáhala jej pri plánovaní výzdoby na narodeninovú oslavu. Keď skončili, vybrala sa s vdovou po grófovi na prechádzku do ružového sadu.

Keď so starou matkou pomaly vychádzali po schodoch, Lauren si všimla, že Sydnam Butler ide osamelo na koni po príjazdovej ceste. Vzhľadom na to, že nemal rameno, sedel na koni obdivuhodne pevne. Bolo jej ho veľmi ľúto, ale neprechovávala k nemu veľmi láskavé pocity. Ku Kitovi sa zachoval neférovo.

Stará matka chytila pod pazuchu svojho obľúbeného lokaja, statného, veselého muža, aby ju odviedol do izby. Lauren sa ospravedlnila a vrátila sa von. Keď znova stála na schodoch a hľadela na stajne, nevedela, čo má robiť. O pár minút vyšiel Syd na terasu. Všimla si, že trochu kríva – možno mu pri jazde na koni zmeraveli svaly. Po pár krokoch sa rozchodil. Keď ju zbadal, na okamih zaváhal a potom vykročil ku schodom.

„Dobré ráno, slečna Edgeworthová,“ pozdravil, keď už bol blízko. Bičíkom sa dotkol striešky klobúka.

„Pán Butler.“

Pocítila nechuť – a previnilosť. Ale prečo by sa mala cítiť previnilo za to, že je telesne poznačený? Skutočne sa jej nepáčil. Celkom nezmyselne odsúdil Kita na trvalé peklo. A Kit ho napriek tomu mal rád.

Keď sa priblížil ku schodom, nakrivo sa usmial a chcel prejsť popri nej.

„Pán Butler, nechceli by ste sa so mnou prejsť?“ spýtala sa ho.

Pozrel na ňu očividne prekvapene. Nadýchol sa – zrejme sa chcel nejako vyhovoriť. Ale potom zatvoril ústa a vykročil s ňou po terase na široký pás trávy, kde sa predošlý deň hral kriketový zápas.

„Dnes nie je tak pekne ako včera,“ poznamenal.

„Veru, je trochu zamračené.“

Takmer stratila odvahu. Ale odhliadnuc od dohody s Kitom, mala o Kita strach. Záležalo jej na ňom. Až priveľmi. Zhlboka sa nadýchla.

„Pán Butler,“ začala, „prečo mu nechcete odpustiť?“ Nezišlo jej na um, že možno nebude tušiť, o čom hovorí.

„Ach,“ ozval sa. „To vám povedal? Chudák Kit.“

„Takže sa mýli?“ Zamračila sa.

Chvíľu nič nehovoril, potom si vzdychol.

„To je priveľmi zložitá záležitosť,“ povedal napokon. „Tým sa vy netrápte, slečna Edgeworthová. A nebojte sa, že tu budem donekonečna kaziť vaše a Kitovo šťastie. Verím, že do mesiaca odídem. Nastúpim u vojvodu z Bewcasdu.“

„Ako majordómus?“ spýtala sa. „Viete, Kit je z toho nešťastný. Hovorí, že to nie je pre vás, že ste boli – že ste – umelec. Má vás veľmi rád. Vari si to neuvedomujete?“

Zastal, zahľadel sa ponad trávu pred sebou, potom obrátil hlavu a uprel pohľad priamo na ňu. Lauren si šokovane uvedomila, aký musel byť kedysi pekný a aký je teraz hrozne znetvorený. Ale nechuť ju neprešla.

„A vy si myslíte, že ho nemám rád?“ zaujímal sa.

„Myslím, že ho nemôžete mať rád,“ povedala, „inak by ste ho nejakým spôsobom utešili. Myslíte, že netrpí preto, že na seba nemôže prevziať vaše rany?“

Vtedy sa nahneval. Ba priam rozzúril, ak mala súdiť podľa tvrdého výrazu v jeho očiach a zaťatej sánky. Ale prv ako sa znova ozval, ovládol sa.

„Áno, verím, že trpel,“ povedal stroho. Potom uprel pohľad k domu. „Nebol to najlepší nápad ísť spolu na prechádzku, slečna Edgeworthová. Pokiaľ sa nedohodneme, že sa budeme rozprávať o počasí. Mám vás rád. Dokonca veľmi, aj keď si uvedomujem, že tá náklonnosť nie je vzájomná. K mojej starej mame ste bezhranične milá a trpezlivá. Ku každému sa správate veľmi priateľsky. A k môjmu bratovi ste očividne veľmi láskavá. Želám vám šťastie – obom. Ale musím odísť. Pochybujem, že potom sa budeme často stretávať. Myslím, že tak to bude pre každého najlepšie. Čo keby sme sa vrátili?“

Ale Lauren počula viac, než prezradili slová. Počula ďalšiu smutnú a osamelú dušu, priveľmi utiahnutú do seba, aby mohla cítiť šťastie. Kit v nej našiel pred dvoma dňami vo svojej hlbokej mizérii pozornú poslucháčku a utešiteľku. Komu sa zveruje so svojím žiaľom Syd? Má nejakého dôverníka? Zdal sa jej taký osamelý.

„V jednej veci som dobrá,“ povedala, nevšímajúc si, že sa chcel vrátiť do domu. „Viem dobre počúvať. Nielen počuť to, čo chcem počuť, ale aj skutočne počúvať. Povedzte mi, čo sa stalo. Povedzte mi, ako ste to videli vy.“

Kit jej porozprával fakty. Neverila, že by klamal alebo ju chcel zavádzať. Ale niekedy ani na základe faktov človek nespozná celý príbeh. Niekedy sa čosi nevedome vynechá, čo môže zmeniť celý pohľad na udalosti. Ale traja ľudia rozprávajú o nejakej pohnutej udalosti – napríklad o jej svadbe v Newbury –, je pravdepodobné, že človek si vypočuje tri rozličné príbehy.

Chvíľu jej uprene hľadel do očí a potom pokračoval v prechádzke.

„Áno, bol som umelec,“ priznal, „rojko, mladší brat, ktorý bol na svoj vek veľmi malý, až kým som v pätnástich poriadne nevyhúkol. Neviem, či si Kit vôbec všimol, že som vyšší ako on. Jerome bol náš solídny a zodpovedný brat, ktorý mal zdediť majetok a titul. Bol sebaistý, činorodý a mocný. Kit bol nezbedník, mal prsty v každom probléme, ktorý sa doma vyskytol, a najčastejšie chodil k otcovi na koberec. Mal šarm, bol bystrý a večne sa smial. Bol to môj hrdina. Zbožňoval som ho.“

Lauren nič nepovedala. Slnko náhle vykuklo spoza veľkého mraku a svet zahalila záplava jasu a svetla.

„Ja som bol miláčikom všetkých,“ pokračoval. „Sladký Syd, nežný rojko. Chlapec, ktorého treba chrániť pred nebezpečenstvom, nepriateľmi a trestami.“ Zrazu sa usmial a Lauren si uvedomila, že takmer celkom zabudol na jej prítomnosť. „Keď som si raz vyšiel s člnom na jazero a potom som ho dobre nepriviazal, takže odplával doprostred jazera – chápete, mali sme prísne zakázané člnkovať sa bez dozoru – Kit vzal vinu na seba a dostal palicou. Keď som sa to dopočul, povedal som pravdu, a Kit znova dostal bitku za to, že klamal. Obaja to robili – Jerome aj Kit. Vždy ma ochraňovali. Ale, pochopte, bol som rojko, no nie slaboch.“

„Priveľmi vás ochraňovali?“ spýtala sa Lauren.

„Áno.“ Prišli k potôčiku žblnkotajúcemu po hrboľatom kamennom dne. „Samozrejme, preto, lebo ma mali radi. Láska vie byť pekelná otrava, slečna Edgeworthová. Vedeli ste to?“

Bola to básnická otázka. Ani sa nepokúšala na ňu odpovedať.

„Zúfalo som túžil byť ako Kit,“ hovoril ďalej. „K sebapoznaniu človek dospeje oveľa ťažšie ako k iným vedomostiam. Mnohí ľudia k nemu vlastne nikdy nedospejú a možno sa to celkom nepodarí nikomu z nás. Predpokladám, že tá epizóda s člnom bol z mojej strany pokus byť statočný ako on. A keď som trval na tom, že budem vojenským dôstojníkom, to bol druhý pokus. Absolútne pochabý! Samozrejme, nebol som stvorený na taký život. Ale chcel som niečo dokázať sám sebe. A ešte Kitovi a celej rodine. No predovšetkým sám sebe.“

„A skončilo sa to zle,“ usúdila Lauren. „To ma veľmi mrzí. Ale v skutočnosti to nebola Kitova chyba, nemyslíte? On nenástojil na tom, aby ste šli na vojnu. Aktívne sa usiloval zabrániť vám, aby ste sa s ním zúčastnili na tej nešťastnej prieskumníckej akcii. A jeho sľub, že vás bude ochraňovať, bol nereálny.“

„Pravdaže to nebola jeho vina,“ odvetil prudko.

Lauren so záujmom pozrela na jeho profil, z ľavej strany dokonalý. „Tak prečo mu potom nechcete odpustiť?“ spýtala sa. „Veď mu ani nemáte čo odpustiť, však? Konal správne, nemyslíte?“

Znova sa zatváril nahnevane. Kráčali ďalej a Lauren počúvala žblnkot potoka a hľadela na lesný chodníček, sotva viditeľný medzi stromami.

„Bol som povinný poslúchať nadriadených dôstojníkov,“ ozval sa napokon. „V tom čase som bol poručík a Kit major, čiže bol o dva stupienky vyššie. A pri tej konkrétnej akcii bol mojím veliacim dôstojníkom. Keby mi prikázal, aby som tam zostal a dal sa zajať, bol by som bez námietok poslúchol. Ale neprikázal mi to. Urobil som to dobrovoľne. Povedal vám to?“

„Nie,“ povedala po chvíli ticha. „Prezradil mi len toľko, že vy ste spozorovali, že jeden z vás by mohol uniknúť.“

„Nikdy mi neprikázal, aby som to urobil,“ povedal Syd. „Podujal som sa na to dobrovoľne. Na chvíľu vtedy zavládlo hrozivé ticho, ubiehali vzácne sekundy. Ako lojálny dôstojník veľmi dobre vedel, že iná možnosť neexistuje. Ale nedokázal vydať ten rozkaz. Znova som sa ponúkol. Trval som na tom. Potom som ho objal a prikázal mu – nadriadenému dôstojníkovi – aby sa rýchlo stratil. Sám som sa rozhodol zostať. Aj keby mi to nakoniec bol musel prikázať – chápete, povinnosť je dôležitejšia ako vlastný brat – ušetril som ho toho. Sám som sa na to podujal.“

„Tak potom prečo?“ zamračila sa Lauren. „Prečo…?“

„Kit vám určite povedal, že ma mučili,“ pokračoval. „Nebudem vás desiť podrobnosťami, slečna Edgeworthová, dúfam, že ani on to neurobil. Poviem vám len toľko: nekonečne dlhé dni sa mi smrť zdala tým najvzácnejším darom, aký sa kedy vznášal pred mojimi očami. Mohol som ten dar dostať kedykoľvek, keby som bol poskytol istú informáciu. Neurobil som to, lebo som bol dôstojník a mojou povinnosťou bolo mlčať. Nezlomili ma, pretože som sa nedal zlomiť. Prekvapil som aj sám seba, lebo ani v pekle to nemohlo byť horšie. Prepáčte. Nakoniec som vedel… bol som si istý, že budem mať silu umrieť tou najhoršou smrťou. Vedel som to a istá časť mojej bytosti sa z toho vedomia tešila. Bol som na seba hrdý.“ Ticho sa zasmial. „A vtedy ma Kit a oddiel partizánov zachránili.“

Lauren zrazu pochopila. Nemusel to dokončiť. Ale keď už začal, potreboval to dohovoriť. Prišli k sútoku potoka s riekou a zastali. Lauren hľadela do lesa a čakala.

„Znova som bol chudák Syd,“ povedal. „Podstúpil som amputáciu a iné bolestné procedúry. V horúčke som blúznil a prekonal aj cestu domov. A celý čas som bol chudák Syd. Prišli sme domov a Kit vzal všetku vinu na seba. Bol som len chudák Syd, ktorému predovšetkým vôbec nemali dovoliť ísť do boja. Bol som chudák Syd, ktorého môj brat neochránil. Kit sa v to leto skoro zbláznil – pretože obetoval mladšieho brata, pretože nemohol prevziať jeho utrpenie a rany na seba. Prepáčte, že hovorím tak zatrpknuto. Nepodarilo sa mi nikoho presvedčiť. Už som sa o to prestal usilovať.“

„Nechceli sa s vami jednoducho radovať?“ spýtala sa Lauren ticho.

Ostro na ňu pozrel. „Vy ste to pochopili?“

Prikývla a oči sa jej zaliali slzami. V poslednom čase sa jej to stávalo až pričasto.

„Áno, pochopila.“ Zľahka mu položila ruku na plece a potom mu vtisla na zdravé líce bozk. Chvíľu váhala a nato ho pobozkala aj na znetvorené pravé líce. „Boli ste rovnako súčasťou tej úspešnej misie ako Kit. Nie, vy ste na nej mali väčší podiel, lebo vaša úloha bola oveľa nebezpečnejšia, bolestnejšia a osamelejšia. Ste hrdina, Syd Butler, a hlboko si vás vážim.“

Hanblivo sa usmial.

„Skutočne,“ povedala vážne, „láska môže byť neznesiteľná, keď trvá na tom, že zabalí milovaného do bavlnky a nedôveruje jeho sile. Som si istá, že z vás bude ten najspoľahlivejší majordómus na svete.“

Spolu sa zasmiali a vykročili naspäť k domu. „Viete, musíte sa porozprávať s Kitom,“ povedala, keď sa blížili k terase. „Aj keby ste ho museli zviazať a zapchať mu ústa.“

„Radšej nie,“ odvetil, hoci sa pritom pousmial. 
„Prosím,“ povedala tichučko.

Barón Galton prišiel so sirom Melvinom Cliffordom na dvojkolesovej bričke na breh rieky, kde sa zhromaždili všetci muži a chlapci, ale do domu sa rozhodol vrátiť peši s Kitom a miesto v povoze prepustil grófovi.

„Skutočne dobré miesto na rybačku,“ poznamenal.

„Vždy sa nám tu dobre chytalo,“ súhlasil Kit. „Málokedy sa Človek ráno tak príjemne uvoľní ako pri rybačke.“

Ostatní kráčali pred nimi, zhovárali sa všetci odrazu a niesli si so sebou úlovky.

„Viete, pane,“ spustil Kit, keď ich nikto nemohol začuť, „rád by som začal pátranie. Dlhé roky som bol prieskumným dôstojníkom a mám viacero užitočných konexií na ministerstve zahraničia aj obrany. Poznám aj niektorých dôstojníkov, ktorí sú ešte vždy v teréne. Myslím si, že by ste mali vedieť, čo mám v úmysle. Rád by som zistil, presne kedy, kde a ako zomrela pani Wyattová, Laurenina matka a vaša dcéra.“

„Prečo?“ Barón Galton naňho ostro pozrel. „Načo to chcete vedieť, dočerta?“

Kita trochu zarazil jeho takmer nepriateľský tón. „Nikdy vás to nezaujímalo, pane?“

„Nikdy!“ ubezpečil ho starý muž. „Isto sa im stala nejaká nehoda, zomreli a my sme sa o tom jednoducho nedozvedeli. To je všetko. Ľudia – synovia, dcéry, rodičia – zomierajú každý deň, Ravensberg. Keď raz odídu, už sa nedá nič robiť, nemáme ich ako vrátiť späť. Nemá zmysel strácať čas, peniaze a námahu na to, čo už vieme. Je lepšie nechať ich odpočívať v pokoji a žiť si ďalej svojím životom.“

Bol to možno rozumný postoj, ale Kitovi sa zdalo dosť neprirodzené, že otca vonkoncom nezaujíma osud jeho dcéry.

„Vy ste v tom čase nič nezisťovali, pane?“ spýtal sa.

„Kedy?“ odpovedal protiotázkou barón. „Nepísali veľmi často. Ako sme mali vedieť, že sú nezvestní? To sme zistili až po niekoľkých rokoch. Vtedy by už nijaké vypytovanie nepomohlo.“

„A gróf z Kilbournu sa nepokúsil zistiť, kde sa asi nachádza jeho brat? Alebo zistiť, čo sa s ním stalo?“

„Pozrite, Ravensberg.“ Barón Galton zastal a spod hustého obočia sa prísne zahľadel na Kita. „Ani trochu nepochybujem, že ste bystrý mladý muž a chcete zapôsobiť na svoju vyvolenú tým, že odhalíte, čo sa nepodarilo za tých desať-pätnásť rokov nikomu inému. Ale niečo vám poradím. Dajte tomu pokoj.“

Kit naňho uprene hľadel. „Bože dobrý, pane,“ zvolal, lebo mu zrazu svitlo. „Vy to viete, však?“

Starý pán stisol pery a zamyslene sa naňho zadíval. „Dajte tomu pokoj,“ zopakoval.

Kit sa mierne naklonil k nemu s rukami za chrbtom. „Vy to viete,“ povedal, „ale Lauren nie. Prečo? Čo sa stalo?“

„Nevie to preto, lebo vtedy bola malá,“ odvrkol barón podráždene. „U Kilbourna a jeho grófky jej bolo dobre. Bola tam šťastná a spokojná. Žila v spoločnosti svojich rovesníkov a mala dobré vyhliadky. Keď jej matka odišla, bola ešte malé dieťa, mala len tri roky. Rýchlo na ňu zabudla, ako sa to už deťom stáva. Jej rodičmi sa stali Kilbourne s manželkou. Nemohla si želať nič lepšie. Sám vidíte, že vdova po grófovi, lady Kilbournova, ju má rada celkom ako vlastnú dcéru.“

„Skutočne veríte tomu, že Lauren matka nechýbala?“ Kit sa stále mračil. „Že sa necítila opustená? Že netrpela, keď prestali chodiť listy a darčeky, ktoré jej predtým z času na čas prišli?“

„Pravdaže nie,“ vyhlásil barón Galton rozhodne a znova vykročil. „Nikdy sa na ňu ani raz nespýtala. Nikdy o matke nehovorila. Vždy bola šťastná. Možno sa čudujete, ako si tým môžem byť taký istý, keď som ju navštevoval len zriedka. Mám rád svoju vnučku, Ravensberg, je to všetko, čo mám. Pokojne som mohol chcieť, aby prišla bývať ku mne, ale bolo by to odo mňa sebecké. Až do Kilbournovej smrti som mu každý týždeň písal a on mi odpovedal. Lauren bola vzorné dieťa a potom vzorná mladá dáma. Nikdy nezanedbávala učenie ani iné povinnosti. Nikdy alebo len málokedy neposlúchala. Nikdy nebola nespokojná alebo požadovačná. Robila Kilbournovcom menej starostí ako ich vlastné deti. Nemalo zmysel rozrušiť ju správou o matke, na ktorú dávno zabudla.“

„Takže aj Kilbourne poznal pravdu?“ spýtal sa Kit.

„Pravdaže poznal,“ súhlasil barón Galton. „Zabudnite na to vyšetrovanie, Ravensberg. A nezaťažujte moju vnučku dávno zabudnutými problémami. Dajte tomu pokoj.“

„Čo sa naozaj stalo?“ spýtal sa Kit.

Starý pán si vzdychol. „Predpokladám,“ povedal, „že máte právo to vedieť. Bol by som si považoval za povinnosť informovať vás o tom ešte pred zasnúbením s Lauren, keby ste mi boli dali príležitosť. Ale postavili ste ma pred hotovú vec. Moja dcéra sa tak líšila od mojej vnučky, ako je to len možné. Ja aj manželka sme s ňou mali veľké problémy. Vydala sa za Whitleafa, len aby mala od nás pokoj, hoci s tým zväzkom som súhlasil. Užil si pri nej svoje. Spôsobila poriadny škandál, keď sa vydala za Wyatta len desať mesiacov po Whitleafovej smrti. Ale akýmsi zázrakom to manželstvo poskytlo Lauren dobrý a stabilný domov. Nikdy som od Kilbourna ani jeho manželky nepočul pol slova o zlej krvi. A rovnako ako ja túžili, aby sa ich syn oženil s mojou vnučkou.“

Chvíľu kráčali v tichu. Kit sa neozval, aby nenarušil myšlienkové pochody svojho spoločníka.

„Ich svadobná cesta sa zmenila na trvalý stav,“ pokračoval napokon barón Galton. „Miriam vždy chcela, aby Lauren prišla za nimi, ale ja som ju tam odmietol poslať a Kilbourne ma v tom podporoval. Nebola dobrá matka a oni nežili tak ideálne, aby mohli byť pre dieťa vzorom. Večne som počul klebety o ich búrlivých avantúrach, ktoré prinášali domov cestovatelia. Nakoniec v Indii opustila Wyatta a žila s akýmsi bohatým indickým potentátom, a on pokračoval v cestovaní s Francúzkou pochybnej povesti. Asi o päť rokov zomrel – čiže pred desiatimi rokmi – kdesi v Južnej Amerike. Kilbourne za ním nenosil smútok – najmä kvôli Lauren. Nechcel jej ublížiť vysvetľovaním. Mala v tom čase šestnásť rokov, čo je veľmi chúlostivý vek.“

„Bože dobrý! A pani Wyattová?“ zaujímal sa Kat.

„Podľa mojich posledných informácií ešte vždy žije v Indii s nejakým úradníkom z Východoindickej spoločností,“ odvetil barón Galton stroho. „Jeden-dva razy do roka napíše, väčšinou Lauren. Pre mňa je mŕtva, Ravensberg, a kým žijem, bude mŕtva aj pre moju vnučku.“

„Vy – alebo Kilbourne – ste jej neodovzdávali matkine listy? Nemyslíte, že by mala vedieť pravdu,“ spýtal sa Kit, „že jej matka ešte žije?“

„Nemyslím.“

Dom už bol na dohľad. Pre starého pána to bola dlhá prechádzka, najmä vzhľadom na to, že pravidelne nechodil na čerstvý vzduch. Sťažka dýchal.

„Možno si myslíte,“ pokračoval prísnym hlasom, „že ste si nevybrali dobrú snúbenicu, Ravensberg. Ale sám ste sa do toho náhlili. A prisámbohu, musíte sa k nej správať slušne, lebo inak si vás vezmem na paškál a budete sa mi zodpovedať, kým si ma smrť nepovolá.“

„O to sa nebojte, pane,“ odvetil Kit. „Milujem vašu vnučku.“

Zaklamal celkom bezmyšlienkovito, ale už to nemohol odvolať. A vlastne to ani nebolo až také vzdialené od pravdy. Lauren mu nesmierne prirástla k srdcu. Takmer celú minulú noc prebdel – myslel na ňu, želal si, aby ležala v posteli po jeho boku, zvinutá a uvoľnená ako vtedy v hájovni a na ostrove. Uvedomil si, že keď odíde, jeho život bude istý čas zívať prázdnotou. Čoraz väčšmi považoval za potrebné presvedčiť ju, aby sa zaňho vydala – navyše treba myslieť aj na to, že možno čaká dieťa.

Ale ako ju môže do niečoho nútiť, keď podľa všetkého najväčší dar, aký jej môže dať, je sloboda?

„Tak potom ju chráňte pred nepeknou pravdou,“ vyzval ho barón Galton, „ako som ju chránil ja. Tak ako ju chránili nebohý Kilbourne, jeho manželka a syn. Ak ju milujete, nikdy jej ani pol slovom nenaznačíte, čo sa stalo s jej matkou. Je oveľa šťastnejšia, keď nič nevie.“

„Samozrejme, pane. Urobím všetko, čo bude v mojich silách, aby som ju ochránil.“

Ale šťastná nie je, pomyslel si. V tom sa všetci, čo ju majú radi, mýlia. Bola poslušná a vzorná preto, lebo chcela zakryť ranu dieťaťa, ktoré nechcela vlastná matka. Bola dokonalá dáma, aby si získala lásku rodiny, ktorá sa jej ujala – aby ju aj tá neopustila. Bola presvedčená, že starý otec si nechcel komplikovať život tým, že by si ju vzal k sebe. Verila – a podľa všetkého správne –, že rodina jej otca ju otvorene odmietla.

Nie je šťastná. Tak dlho nosila na tvári masku – zrejme celých dvadsaťtri rokov z jej dvadsaťšesťročného života –, že aj jej najbližší si mysleli, že je to jej pravá tvár. Možno je jediný človek na svete, ktorý videl tú dychtivú, vitálnu, zmyselnú, skutočne krásnu ženu, skutočnú Lauren Edgeworthovú.

Ale ozaj to bol nepekný príbeh. Za daných okolností sa možno jej starý otec a Kilbournovci rozhodli správne, keď pred ňou zatajili pravdu. Ako by to na ňu teraz zapôsobilo, keby sa dozvedela, že jej matka ešte vždy žije, a očividne dosť promiskuitne?

A že nikdy neprestala písať dcére? A že chcela, aby Lauren žila s ňou…?

„Nie.“ Kit znova zastal. Už boli neďaleko domu. „Nie, pane, nemôžem s vami súhlasiť. Lauren trpela tým, že to nevedela. Trpela by aj tým, keby sa to dozvedela. Možno by bolo prejavom láskavosti, keby som ju chránil pred pravdou, pretože je dáma a doteraz žila ako v skleníku. Ale neverím tmu. Som presvedčený, že má právo to vedieť.“

„Takže jej to poviete,“ spýtal sa barón Galton nahnevane, „aj keď som sa s vami zhováral nanajvýš dôverne?“

Kit naňho uprel pevný pohľad. „Áno, myslím, že poviem, pane,“ vyhlásil, „ak nebudem mať inú možnosť. Keď sa s ňou ožením, poviem jej pravdu. Ale dovtedy nie. Prosím vás, aby ste to urobili vy. Potrebuje vedieť pravdu. A vy by ste ju mali oslobodiť.“

„Oslobodiť?“ Starý pán sa zamračil. Nadýchol sa, že niečo povie, ale potom zatvoril ústa. „Prosím, pane,“ povedal Kit ticho.

KEĎ SA Lauren podujala pomôcť grófke s poslednými prípravami narodeninovej oslavy, očakávala, že deň pred jej konaním bude rušný. Ale pri spätnom pohľade nevychádzala z údivu, že jeden deň môže byť taký nabitý udalosťami, aj keď má iba dvadsaťštyri hodín. Nikdy nezažila taký búrlivý deň, plný emócií.

Začalo sa to po raňajkách, keď v grófkinej súkromnej obývačke spisovali zadelenie prác na ďalší deň. V priebehu popoludnia gróf s grófkou oficiálne privítajú všetkých hostí – podľa možnosti vonku – a posúdia všetky súťaže, ktoré boli v dedine a na okolí vyhlásené už pred vyše mesiacom. Kit a Lauren budú organizovať preteky detí. Grófka bude…

Vtom sa ozvalo zaklopanie na dvere a na grófkinu výzvu vstúpili dnu teta Clara s Gwen.

„Nesmierne nás mrzí, že vás vyrušujeme, lady Redfieldová,“ ospravedlňovala sa teta Clara a zdvihla do výšky pravú ruku s otvoreným listom, „ale jednoducho som nemohla odolať, aby som to Lauren neoznámila.“

Lauren okamžite vstala. Gwenino potláčané vzrušenie si všimla v tej istej chvíli ako erb na záhlaví listu – totiž erb vojvodu z Portfrey.

„Elizabeth priviedla na svet zdravého chlapčeka,“ oznámila teta Clara a vzápätí si všetky padli do náručia, smiali sa, plakali a vykrikovali.

„Vojvodkyňa z Portfrey?“ spýtala sa grófka, vstala a objala Lauren. „Tak táto novina naozaj stojí za to, aby sme na chvíľu prerušili prácu. Sadnite si, dámy, a dám vám priniesť horúcu čokoládu. Som si istá, že Lauren sa už nevie dočkať, aby si vypočula každú vetu toho listu. A ak nie ona, ja veru áno.“

Vojvoda napísal, že jeho syn a dedič prišiel na svet, skôr ako očakávali, ale má všetkých desať prstov na rukách aj na nohách, zdravé pľúca aj apetít. Pôrod bol dlhý a ťažký, no Elizabeth sa z neho dobre zotavuje. Len čo bude môcť matka s dieťaťom cestovať, majú v úmysle zájsť do Newbury Abbey, aby sa novorodený markíz z Watfordu zoznámil so svojou nevlastnou sestrou Lily a aby mohla byť Elizabeth aspoň mesiac v kruhu svojej najbližšej rodiny.

„Ach, Lauren,“ vzdychla si Gwen a pevne stisla sesternici ruky, „musíme sa čoskoro vrátiť s mamou domov, aby sme sa pripravili na ich príchod. Niežeby sme museli niečo robiť. Lily a Nev určite budú mať všetko pod kontrolou. Koniec koncov, vojvoda je Lilin otec a to bábätko jej nevlastný brat. A Elizabeth je Nevillova a moja teta. Ale…“ Usmiala sa so slzami v očiach.

„Ale vy tam isto budete chcieť byť, keď prídu Portfreyovci,“ ozvala sa grófka. „To je pochopiteľné. Len dúfam, že zostanete na zajtrajšiu narodeninovú oslavu.“

„Nepremeškali by sme ju za nič na svete,“ ubezpečila ju teta Clara. „No pozajtra by sme možno vyrazili na cestu. Lauren, vy tu musíte zostať a…“

„Pravdaže zostane.“ Grófka sa naklonila a potľapkala ju po kolene. „Až sa čudujem, ako som si niekedy poradila bez podpory a pomoci dcéry. Neviem, ako si tu neskôr poradím bez nej, lady Kilbournová, hoci raz jej musím dovoliť, aby sa vrátila do Newbury a venovala sa svadobným plánom.“

„Áno, veru tak,“ súhlasila teta Clara a staršie dámy sa potom chvíľu venovali téme svadieb, zatiaľ čo Gwen sa usmievala, žmurkala na Lauren, a tej bolo mizerne. Keby si radšej pri tom neslávnom dôvernom rozhovore vo Vauxhalle zahryzla do jazyka.

Neskôr popoludní, keď sa Lauren vracala z ružového sadu so starou matkou a lady Irene, zbadala, že na terase stojí starý otec s Kitom – akoby čakali na ňu. Obaja sa tvárili takmer pochmúrne. Rozhodnutie tety Clary vrátiť sa pozajtra s Gwen domov Lauren pripomenulo, že jej úloha sa tu skončila a nemalá by tu dlhšie zostávať. Ale keď teraz videla Kita a uvedomila si, že čoskoro ho opustí a viac ho neuvidí, cítila sa z toho dosť nesvoja. Usmiala sa.

„Poď sa s nami prejsť, Lauren,“ navrhol starý otec, keď pozdravil staré dámy.

„Veľmi rada, starý ocko,“ povedala, chytila ho pod pazuchu a spýtavo pozrela na Kita. Jeho výraz jej nič neprezradil.

Zamierili k stajniam.

„Teta Clara dostala list od vojvodu z Portfrey,“ nadhodila.

„Áno, počuli sme,“ odvetil starý otec.

Kit mlčky kráčal z druhej strany s rukami za chrbtom.

„Bála som sa o Elizabeth,“ pokračovala. „Je pomerne stará na to, aby mala dieťa.“ A možno aj sama čakám dieťa, pomyslela si nie prvý raz. Čo sa stane, ako je to naozaj tak? Bude sa musieť vydať za Kita. A on sa s ňou bude musieť oženiť.

Kráčali mlčky, až kým sa nedostali na trávnik za stajňami, a odtiaľ sa pustili k jazeru.

„Čo sa stalo?“ spýtala sa.

Starý otec si odkašlal. „Vždy si bola v Newbury Abbey šťastná, však, Lauren?“ spýtal sa. „Vždy boli k tebe dobrí? Nikdy si nemala pocit, že by ťa gróf a grófka nemali radi? Že by ťa milovali menej ako vlastné deti?“

„Starý ocko…?“ Zmätene naňho pozrela. „Dobre viete, že som tam bola vždy šťastná. A viete aj to, že vždy boli stelesnená láskavosť – všetci. Minulý rok bol trochu nešťastný. Neville mi povedal, aby som naňho nečakala, keď šiel na vojnu. A keď sa vrátil, skutočne bol presvedčený, že Lily je mŕtva. Ani za svet by mi nebol náročky ublížil. Prečo…“

Ale on ju len potľapkal po ruke a znova si odkašlal.

„Myslela si niekedy na matku?“ spýtal sa. „Bola si niekedy smutná, že tam nie je s tebou? Ranilo ťa, že sa nevrátila? Mala si niekedy pocit, že ťa opustila?“

„Starý ocko…?“

„Mala?“ spýtal sa.

Najprv to chcela poprieť. Bolo to pre ňu čosi celkom prirodzené. Prečo jej kladie také otázky? A prečo je s nimi Kit a mlčanlivo kráča na druhej strane? Už ju unavovalo zapieranie. Bola z toho na smrť unavená. A aj zo všeličoho iného vo svojom živote.

„Áno,“ povedala. „A to sa týka všetkých otázok.“

Zhlboka si vzdychol a potom vydýchol. „Zišlo ti niekedy na um, že ťa pri sebe nechcem?“

Ach, niekedy sa pravda jednoducho nedá povedať. Niekedy bolí.

„Boli ste sám, starý ocko,“ odvetila, „a neboli ste najmladší. Keby ste mali na krku malé dieťa, bola by to pre vás priveľká záťaž. Nezazlievala som vám to. Nikdy. Vždy som vedela, že ma máte rád.“

„Niekedy som tak túžil mať ťa pri sebe, až to bolelo,“ priznal sa. „Keď som za tebou občas zašiel na návštevu, sníval som, že si ťa vezmem domov, že ma požiadaš, nech ťa vezmem so sebou, aby to nevyzeralo také sebecké. Ale tam, kde si bola, v spoločnosti iných detí, si bola oveľa šťastnejšia.“

„Starý ocko…“

„Niekedy,“ pokračoval, „keď sú deti tiché a poslušné, človek si myslí, že sú šťastné. Ale môže sa mýliť. Mýlil som sa, však?“

„Ach, nie,“ zvolala. „Bola som šťastná, starý ocko.“

„Musím ti porozprávať o tvojej matke,“ povedal.

Prišli k brehu jazera, kde sa po kriketovom zápase všetci kúpali. Teraz tam vládlo ticho. Čo tým myslel – musím ti porozprávať o tvojej matke?

Stáli bok po boku pri vode. Už ho nedržala pod pazuchu. Kit odišiel k neďalekému stromu, oprel sa o kmeň, ale ešte vždy bol na dosluch.

Lauren bolo zrazu chladno a nevysvetliteľne sa bála.

„Čo mi o nej chcete povedať?“ spýtala sa.

A vtedy jej všetko vyrozprával.

Zdvihol sa ľahký vánok a sčeril hladinu jazera. Vždy keď sa v ňom kúpala, bolo hladké ako zrkadlo.

Obloha bola posiata pohybujúcimi sa obláčikmi. Neuveriteľné, ako sa farba vody vedela meniť. Aj farba oblohy.

Ktosi zrejme vzal deti na prechádzku. Odkiaľsi zblízka k nim doliehali ich hlasy, výskot a smiech.

Kit sa za celý čas ani nepohol, iba si prekrížil ruky na hrudi.

Starý otec si odkašlal, ale nič nepovedal. Napokon Lauren prerušila ticho, ktoré zavládlo po jeho rozprávaní. „Žije?“ Bola to básnická otázka.

Ale napriek tomu na ňu odpovedal. „Áno, alebo aspoň donedávna ešte žila.“

„Písala aj po tom, čo som čítala jej posledný list, keď som mala jedenásť?“

„Bolo lepšie, ak si si myslela, že je mŕtva. Na tom sme sa s Kilboumom zhodli.“

„Chcela, aby som prišla za ňou?“

„Bolo ti lepšie tam, kde si bola.“

Žije. Chcela ju mať pri sebe. Žije. Stále písala. Je v Indii, kde žila najmenej s dvoma mužmi, za ktorých nebola vydatá. Žije. Žije.

„A čo tie listy, starý ocko?“ spýtala sa zrazu vydesene. „Zničili ste ich?“ 
„Nie.“

„Ešte vždy existujú? Všetky listy, ktoré mi písala celých tých pätnásť rokov?“

„Je ich tridsaťdva,“ odvetil unaveným hlasom. „Mám ich všetky. Zostali neotvorené.“

Vtedy si pritisla ruku na ústa a zažmúrila oči. Mala pocit, že sa jej hýbe zem pod nohami, a vtom zozadu pocítila pevné ruky.

„Myslím, že bude najlepšie, ak sa vrátite do domu, pane,“ ozval sa Kit. „Oddýchnite si. Ja sa o ňu postarám.“

„Vidíte?“ povedal starý otec obviňujúce „Nebol na to vhodný čas. Dočerta, Ravensberg, nebolo to vôbec správne.“

Vyslobodila sa z dlhého čierneho tunela, do ktorého padala. Ale neotvorila oči.

„Bolo to správne, starý ocko,“ povedala slabým hlasom. „Bolo to správne.“

Skôr cítila, než počula, že odchádza. Potom ju Kit veľmi pevne podoprel rukou, pritiahol si ju k sebe a vykročil s ňou ďalej po brehu jazera. Položila mu hlavu na plece.

„Žije,“ povedala.

„Áno.“

„Chcela ma. Mala ma rada.“ 
„Áno.“

„A nikdy ma neprestala mať rada.“ 
„Nie.“

Potkla sa a on ju chytil ešte pevnejšie. Zastali na mimoriadne peknom mieste, kde sa za trávnatým brehom rozkladali záhony anemoniek a za nimi stromy. Na druhej strane jazera sa vynímal pavilónik.

„Kit,“ vzdychla si, „Kit.“

„Áno, láska moja.“

Rozplakala sa. Prepukla v bezmocný, srdcelomný plač. Žialila pre to zranené dieťa, čo sa cítilo tak osamelo, aj keď bolo obklopené láskou, ktorou ju zahŕňali na každom kroku. Žialila pre krutosť lásky – ľudí, ktorí ju milovali. Pre matku, ktorá nebola mŕtva. Ktorá ju milovala natoľko, že napísala tridsaťdva listov, na ktoré jej pätnásť rokov nikto neodpovedal. Ktorá sa nikdy nemohla vrátiť domov, lebo sa správala neodpustiteľne z hľadiska škrobenej anglickej spoločnosti.

Kit ju zdvihol a sadol si s ňou na trávu. Uložil si ju do lona, tíšil ju, hojdal vo svojom ochrannom náručí, šepkal jej do ucha nezmysly.

Konečne stíchla. Spoza oblaku vykuklo slnko a ožiarilo biely mramor pavilónika. Jeho biely odraz sa chvel na hladine pod ním.

„Nebolo to nesprávne?“ spýtal sa Kat ticho.

„Nie.“ Vyfúkala si nos do vreckovky, vopchala ju do vrecka a znova sklonila hlavu na jeho plece – zrejme jej medzičasom odložil z hlavy klobúčik. „Ľudia, ktorých milujeme, sú zvyčajne silnejší, než si o nich myslíme. Asi je to typický prejav lásky, že sa usilujeme chrániť ich pred utrpením. Ale niekedy je bolesť lepšia ako prázdnota. Bola som taká prázdna, Kit. Celý život. Plná prázdnoty. Zvláštny paradox, však? Plná prázdnoty.“

Pobozkal ju na spánok.

„To vám za to vďačím, však?“ spýtala sa. „Vy ste na to nahovorili starého otca.“

„Poradil som mu, aby vám to povedal,“ priznal sa.

„Ďakujem.“ Privinula sa k nemu bližšie. „Ach, Kit, skutočne vám ďakujem.“

Znova ju pobozkal na spánok, a keď zdvihla tvár, vtisol jej bozk na pery.

„Musím vyzerať príšerne,“ povedala.

Odtiahol sa od nej a dôkladne si ju obzrel. „Bože dobrý,“ vzdychol, „naozaj. Musím pozbierať všetku svoju statočnosť, aby som pred vami neutiekol.“

Zasmiala sa. „Pochábeľ!“

Bude mať vrásky v kútikoch očí skôr, ako bude starý, pomyslela si, keď sa mu pri smiechu zvrásnila pokožka. A to bol len začiatok dňa plného udalostí.

Zajtra sa budú konať organizované oslavy pre hostí. Dnes bude rodinná oslava. Na tom sa všetci dohodli pri obede. Syd navrhol, aby si urobili piknik na kopec, pri ktorom sa končil lesný chodníček. Jeho myšlienku všetci prijali s nadšením a okamžite začali konať.

Matky mladších detí šli do detskej izby, aby pripravili svoje ratolesti, väčšina ostatných dospelých sa šla do svojich izieb prezliecť, Sydnam sa vybral do stajní, aby zapriahli bričku, lebo presvedčil starú matku – s výraznou podporou prosebného zboru sesterníc a bratancov –, aby šla s nimi, a Lauren s Marjorie Cliffordovou šli do kuchyne poprosiť kuchárku, aby uvarila čaj, a dvoch lokajov požiadali, aby ho odviezli ku kopcu.

Vrch kopca predstavoval najvyšší vrchol v celom parku a poskytoval široký výhľad všetkými smermi na celé okolie. Preto záhradný architekt navrhol, aby hore neboli stromy ani dômyselný pavilón, ktorý by bránil vo výhľade. Namiesto toho vybudoval na kopci kúsok od vrchola pustovnícku jaskyňu. Samozrejme, nikdy v nej nežil nijaký pustovník, ale deti ju zbožňovali. Vyliezli na vrchol ako prvé.

Ostatní sa plahočili pomalšie. Ale vyšla tam celá rodina bez výnimky. Frederick a Roger Butlerovci sa na úpätí chytili za ruky, takže vytvorili sedačku, a vyniesli starú matku – napriek jej protestom – až na vrchol. Boris Clifford rozložil skladaciu stoličku a Nell jej na ňu dala vankúš, aby si mohla oprieť chrbát. Lawrence Vreemont s Kitom vyniesli hore lady Irene a Daphne Willardová jej pripravila stoličku. Postaršie švagriné sedeli bok po boku ani kráľovné na trónoch, ako poznamenal Clarence Butler. Lauren nad nimi roztiahla slnečníky a Gwendoline pomohla Marianne rozprestrieť na tráve deky pre ostatných dospelých, ktorí by si chceli sadnúť a oddýchnuť si po výstupe.

Kit si sadol, rozhodnutý vychutnať si popoludnie. Všimol si, že Lauren má zrumenené líca, rozžiarené oči a je pozoruhodne krásna. Keď sa predtým vrátili od jazera, zašla za starým otcom do jeho izby a zostala tam s ním až do obeda. Potom s ním zišla dolu, držiac ho pod pazuchu, a bola viditeľne šťastná.

Neubránil sa, aby si nespomenul na slová, ktoré povedala. Bola som taká prázdna, Kit. Po celý život. Plná prázdnoty.

Uľavilo sa mu, že urobil správne, keď presvedčil baróna Galtona, aby jej porozprával všetko, čo vedel o jej matke. Hrialo ho vedomie, že urobil v živote aj niečo dobré.

Ale nemal veľmi čas na úvahy – ani na oddych po výstupe. Deti, ktoré sa bez problémov mohli hrať samy, nevedeli odolať možnosti zapojiť do svojich hier celý rad nič nerobiacich dospelých, ktorí určite nemali v pláne nič lepšie, než hrať sa s nimi. Deťom už nestačilo, že banditi a bojovníci sa zakrádali za drakmi a unesenými princeznami peši. Potrebovali kone a, samozrejme, dospelí bratanci, strýkovia a občas aj otcovia boli skvelé žrebce.

Kit celú polhodinu cválal po vrchole kopca s tým či oným dieťaťom na chrbte. Ale všimol si, že ani dámy nezaháľajú. Drobci presvedčili Lauren, Beatrice a lady Muirovú, aby sa s nimi hrali akúsi hru v kruhu – keď videl, že všetci popadali, usúdil, že to bolo kolo kolo mlynské. Lauren sa smiala, malá Anna na ňu vyliezla a skákala na nej spolu s Dávidom a Sarah. Matky ich hrešili a varovali, aby Lauren neublížili.

Ale ich pozornosť čoskoro čosi odpútalo. Malý Benjamín zistil, že svah pod vrcholom je ako stvorený na to, aby sa po ňom gúľali. Overil si svoju teóriu za bojového pokriku a čoskoro si mohli všetky ľudské kone ísť oddýchnuť, lebo deti si našli novú zábavku. Mohli sa do nej dokonca zapojiť aj najmenšie deti a aj to urobili.

Ale vtom už Sarah ťahala Lauren za ruku a Kit to zobďaleč pozoroval. Zasmiala sa a pokrútila hlavou, ale potom ju Dávid potiahol za druhú ruku a odviedol ju k okraju svahu.

„Len do toho!“ zakričal Frederick, ktorý sa na chvíľu vytrhol z rozhovoru s lady Muirovou.

Sebastian si vložil do úst dva prsty a zahvízdal. Phillip zaujúkal. Všetci sa obrátili a pozerali.

Lauren sa smiala.

„Tak pohyb,“ vyzval ju Roger.

Odložila si klobúk, sadla si na trávu, potom si ľahla a skotúľala sa až dolu a mušelínové šaty, holé ruky a štíhle členky sa len tak mihali. Celý čas sa smiala.

Kit očarene hľadel za ňou. Lady Muirová podišla k nemu, položila mu ruku na rameno a vyslovila nahlas jeho myšlienky.

„To je Lauren?“ spýtala sa. „Nemôžem tomu uveriť, lord Ravensberg. Blahorečím chvíli, keď vás stretla.“

Lauren už kľačala na kolenách, oprašovala si trávu zo šiat a so smiechom hľadela hore.

„Išlo by to oveľa ľahšie,“ povedala, „keby mi neprekážali ramená.“

Áno, spomínal si na chvíľu, keď sa im oči stretli v Hyde Parku. A teraz prišla chvíľa, keď konečne pochopil pravdu. Pravdaže mu je vzácna. Veď je do nej zamilovaný až po uši.

Miluje ju.

Sydnam sa takisto díval.

„No,“ zakričal veselo, „ak je to bez rúk jednoduchšie, potom som vo výhode.“ A obklopený výskajúcimi deťmi, skotúľal sa dolu kopcom a zastal pár metrov od Lauren.

Kit zmeravel, zatiaľ čo príbuzní okolo neho hvízdali a pokrikovali. Vtedy sa Syd pozviechal na nohy, podal ruku Lauren, pozrel na Kita a oči sa im stretli. Smial sa.

Ruka v ruke s námahou vyšli hore kopcom, zatiaľ čo deti pokračovali v hre a väčšina dospelých obrátila pozornosť na čaj, ktorí im niesli z opačnej strany. Ešte vždy ruka v ruke zastali pred Kitom. Zavládla chvíľka rozpakov.

„Musím ti povedať,“ ozval sa Syd tichým hlasom, aby ho počuli iba oni dvaja, „že som ti klamal, Kit. V ten večer, keď si sa vrátil domov, som ti povedal, že od teba nič nechcem. Spýtal si sa, či ani lásku, a ja som povedal áno. Klamal som.“

Kit naprázdno preglgol, zdesený, že sa neubráni slzám, ktoré všetci uvidia.

„Ach tak,“ odvetil meravo, „to som rád.“

Uvedomil si, že Syd sa mu prvý raz prihovoril sám odvtedy, keď mu pred tromi rokmi povedal, aby odišiel a viac sa nevracal. Prečo drží Lauren za ruku? V tej chvíli ju pustil, rozpačito sa usmial a chcel sa odvrátiť.

„Syd,“ povedal Kit rýchlo, „ja… ehm…“

Lauren, ktorá zďaleka nebola bezchybne upravená ako vždy – bez klobúka, s rozstrapatenými vlasmi plnými trávy, červenými lícami a rozžiarenými očami – chytila pod jednu pazuchu Syda a pod druhú Kita a vykročila preč od stoličiek, diek a kričiacich detí.

„Rozmýšľal som nad čímsi,“ pokračoval Kit, „čo dnes ráno povedala Lauren. Vlastne som to nevedel dostať z hlavy, aj keď nehovorila o tebe ani o mne, Syd. Povedala, že ľudia, ktorých máme radi, sú zvyčajne silnejší, ako si myslíme. Ty si silnejší, však? A Boh najlepšie vie, že ťa mám rád.“

„Áno,“ odvetil Syd.

„A vtedy večer som ťa ponížil, keď som ťa chcel ochrániť pred Catherine, ktorá ťa vyzvala do tanca.“ 
„Áno.“

„Predpokladám,“ ozval sa opäť Kit, „že sa ti to stáva znova a znova s matkou, otcom, starými známymi a susedmi.“

„Áno,“ priznal Syd, „ale najčastejšie s tebou, Kit.“

Nezišli po svahu. Zostali stáť a hľadieť na polia, ponad pastvinu, na ktorej Kit a Lauren pred pár dňami pretekali.

„Si umelec, Syd.“ Znova cítil v hrdle aj hrudi bolesť, bezmocnú ľútosť voči bratovi, ktorého od detstva obdivoval. „Ale si odsúdený byť majordómom.“

„Áno,“ prikývol Syd. „Nebolo ľahké prispôsobiť sa situácii. Možno sa nikdy celkom neprispôsobím. Možno to, že budem vynikajúci majordómus, nikdy nevynahradí skutočnosť, že už nemôžem maľovať. Ale je to môj problém, Kit, ja sa musím prispôsobiť. Je to moje telo, môj život. Vyrovnám sa s tým. Zatiaľ sa mi to darilo celkom dobre. Ocením, ak mi budeš trochu dôverovať. Nepotrebujem tvoju ľútosť. Iba tvoju lásku.“

Lauren ich ešte vždy držala pod pazuchy a Kit si uvedomil, že vytvára medzi nimi akýsi most. Vložil jej ruku do dlane a ona si s ním preplietla prsty.

„Neviem si odpustiť,“ ozval sa Kit, „skutočne neviem, Syd. Nikdy si nemal ísť na polostrov. A rozhodne si sa so mnou nemal zúčastniť na tej misii. Dostali sme sa do pasce pre moju nedbanlivosť. A potom som ťa nechal tam, aby si trpel… a ja som unikol. Nehovor mi, že je to tvoj život a mňa do toho nič. Odsúdil som ťa na polovičatý život a sám som vyviazol bez škrabanca.“

„Takmer by ma to urážalo, keby som nevidel, ako trpíš,“ odvetil Syd. „Kit, sám som sa rozhodol stať dôstojníkom. Chcel som byť prieskumníkom. Tú pascu si nemohol predvídať. Dobrovoľne som sa podujal, že tam zostanem.“

Je to pravda? Samozrejme. Ale mal na výber? Keby sa na to nebol dobrovoľne podujal, Kit by mu bol musel prikázať, aby to urobil. Syd ho pred tým zachránil.

„Nehovorím, že sa mi páčilo, čo potom nasledovalo,“ pokračoval Syd. „V skutočnosti to bolo vyslovené peklo. Ale bol som na seba hrdý, Kit. Konečne som si dokázal, že sa vyrovnám tebe a Jeromovi. Možno som vás dokonca oboch prekonal. Vo svojej namyslenosti som očakával, že aj ty na mňa budeš hrdý. Keď si ma priviezol domov, očakával som, že budeš všetkým hovoriť, aký si na mňa hrdý. Predpokladal som, že budeš vyzdvihovať moju odvahu a statočnosť. Bolo to odo mňa veľmi domýšľavé.“

„A ja som ťa namiesto toho ponižoval tým, že som prevzal vinu na seba a sústredil pozornosť všetkých na to, ako ma to ničilo,“ povedal Kit. „Urobil som z teba iba obeť.“

„Áno,“ súhlasil Sydnam.

„Vždy som bol na teba nesmieme hrdý,“ ubezpečil brata Kit. „Nemusel si nič dokazovať, Syd. Si môj brat.“

Obaja hľadeli na vidiek, od chrbta im pofukoval vietor a prinášal k nim zvuk veselých hlasov a smiechu.

Kit sa ticho zasmial. „Hovorili ste o mne, Lauren,“ povedal. „Čo ste to ešte povedali? ,Asi je to typický prejav lásky, že sa usilujeme prevziať všetku bolesť na svoje plecia, než by sme sa pozerali, ako naši milovaní trpia.' Vieš, Syd, svojím spôsobom bola moja úloha rovnako ťažká ako tvoja. Možno ťa to uráža, ale je to pravda.“

„Áno, viem,“ pripustil brat, „vždy som bol rád, že som nebol poverený úlohou zmiznúť. Nezniesol by som, keby som ťa musel vidieť v takomto stave. Vždy je ľahšie, keď človek trpí sám, než keď vidí trpieť milovaného človeka.“

„No, neviem ako vy dvaja,“ ozvala sa po krátkej odmlke Lauren, „ale ja som neskutočne hladná.“

Kit sa obrátil k nej, usmial sa a oči sa mu stretli s bratovým pohľadom. Uvažoval, či sa tvári rovnako rozpačito a skľúčene ako on, a usúdil, že asi áno.

„Tak poď, Syd,“ nadhodil, „ukáž, ako vieš jesť kura jednou rukou, a to ešte ľavou.“

„Ak je mastné, mám jednu veľkú výhodu,“ odvetil Syd. „Potom si musím umyť iba jednu ruku.“

Kit pevne zovrel Lauren prsty a znova blahorečil chvíli, keď zdvihol oči od mliekarky a stretol sa s upätým, šokovaným pohľadom Lauren Edgeworthovej.

Ibaže ešte vždy môže zrušiť zasnúbenie…

LAUREN stála pri okne vo svojej spálni v nočnej košeli a hľadela von na prísľub pekného dňa. Na oblohe nebolo ani obláčika. Halúzky na stromoch sa ani nepohli, čo svedčilo o tom, že povieva nanajvýš jemný vánok. Na všetky alternatívne plány pre prípad dažďa mohli zabudnúť. Grófke sa iste uľaví. Na narodeniny vdovy po grófovi bude všetko dokonalé.

Zajtra sa teta Clara a Gwen vrátia do Newbury Abbey. Aj starý otec sa rozhodol vrátiť do Yorkshiru. Sľúbil, že kôpku listov od Laureninej matky pošle po špeciálnom poslovi – do Newbury. Požiadala ho, aby ich poslal radšej tam ako sem.

Prišla sem, aby pomohla Kitovi vyhnúť sa neželanému zasnúbeniu. Podarilo sa. Prišla, aby mu pomohla zmieriť sa s rodinou, ktorá ho pred tromi rokmi odmietla a vykázala z domu. Aj to sa podarilo. A to ešte pred narodeninami. Takže mala dobrý pocit, že Kit bude môcť šťastne oslavovať so svojou rodinou a oni s ním. Už tu skutočne nemala čo robiť.

Prišla zažiť malé dobrodružstvo, zakúsiť, ako žijú iní ľudia, ktorí nepodriadili všetku radosť a spontánnosť disciplíne. Dobrodružstva zažila vyše hlavy: kúpala sa, plávala v jazere – raz dokonca nahá, liezla na strom, pretekala na koni, hrala sa s deťmi a kotúľala sa s nimi dolu kopcom. Boli to milé drobné dobrodružstvá.

Raz večer vyšla z domu a strávila zvyšok noci v hájovni s Kitom. Spala s ním na úzkej posteli. Milovala sa s ním na zamatovej lavičke v obrazovej galérii a venovala mu svoje panenstvo. Milovala sa s ním medzi lúčnymi kvetmi na ostrove. To bolo pamätné dobrodružstvo.

Začula krik a smiech, podišla bližšie k oknu a pozrela dolu. Phillip a Penelope Willardovci išli s Crispinom a Marianne Butlerovcami na skorú rannú prechádzku. Deň sa začínal.

Posledný deň.

Už nepotrebovala nič zažiť. Aj tak toho bolo viac ako dosť. Až priveľa. Nemalo zmysel odďaľovať to, čo nevyhnutne muselo prísť. Zajtra odíde s tetou Čiarou a Gwen, no nikomu to nepovie, až kým sa neskončia oslavy. Ale neodíde čo najskôr, mohlo by sa stať, že tu zostane naveky, a to by bolo nečestné.

Nebude visieť na tom, čo tu našla. Celý život sa držala svojej jedinej nádeje na trvalý pocit istoty v manželstve s Nevillom. A keď jej vytrhli kotvu, vznášala sa na šírom, tmavom, hrozivom oceáne, ktorý ju desil svojou prázdnotou. Teraz sa radšej nebude ničoho držať, hoci Kita bude česť nútiť, aby ju presvedčil, nech tak urobí, hoci vedela, že si k nej vytvoril blízky vzťah. Nepotrebovala sa ničoho držať. Ani nikoho. Vydrží sama na vlastných nohách.

Tentoraz jej to srdce nezlomí, hoci to bude dlho bolieť. Možno do konca života. Ale nepoddá sa. Má dosť sily, aby pokračovala ďalej sama.

V Alvesley sa naučila niečomu, čo má neoceniteľnú hodnotu. A musela sa za to poďakovať Kitovi. Bola to celkom jednoduchá lekcia: zistila, že svet – jej svet – sa nezrúti, ak sa Lauren Edgeworthová zasmeje…

Ozvalo sa klopanie, a keď sa obrátila, videla, že slúžka jej priniesla rannú šálku horúcej čokolády.

Ráno mala byť rodina sama – povestné ticho pred búrkou. Všetci zašli do dediny na slávnostnú omšu v kostole. Podľa plánu sa vdova po grófovi mala vrátiť domov v prvom koči, aby si pred popoludňajšou oslavou oddýchla v súkromných komnatách.

Jej návrat sa oneskoril skoro o pol hodiny. Takmer celá dedina sa totiž vyhrnula z domov a zhromaždila sa pred kostolnou bránou, aby vzdala vdove po grófovi úctu a zasypala ju kvetnými lupienkami. Popoludní sa so všetkými mala stretnúť znova, ale aj tak trvala na tom, že s niektorými prehodí pár slov – čo v jej prípade nebolo jednoduché – a rozdá deťom nejaké drobné.

Konečne bola na ceste spolu s lady Irene! Dlhý rad kočov a bričiek sa pomaly posúval dopredu, aby vyzdvihol zvyšok rodiny.

Kit chytil Lauren za lakeť. „Neprekážalo by vám, keby sme sa vrátili domov peši?“

„Pravdaže nie,“ usmiala sa naňho. Klobúčik aj stužky lemujúce ľahké mušelínové šaty jej ladili s očami. Vyzerala skutočne nádherne.

„Rád by som sa na niečo pozrel,“ vysvetlil.

Včera večer, keď si už všetci šli ľahnúť, sedel s otcom – a so Sydom, ktorý zostal sedieť na svojom obľúbenom mieste pri okne ako tichý poslucháč rozhovoru. Kit začal tým, že sa ospravedlnil za to, ako sa správal pred tromi rokmi.

„Bude najlepšie, ak na to zabudneme,“ povedal otec. „Už o tom nehovorme.“

Ale Kit nesúhlasil, a tak sa o tom rozprávali – spočiatku rozpačito, potom čoraz uvoľnenejšie.

„Poslal som ťa preč,“ riekol v jednej chvíli otec, „ale nikdy som nechcel, aby to bolo navždy. Nikdy som sa nevyjadril, že ťa vykazujem z domu. Tak si to vysvetľoval ty, Kit. Ale nevyhováral som ti to. Bol som tvrdohlavý ako mul. V tom si po mne. Keď si nepísal, tvoja matka chcela, aby som ti napísal ja. Ale neposlúchol som ju. Aj Jerome mi dohováral, aby som sa ti ozval, ale ja nie. A on a tvoja matka takisto nie. Sme my teda banda hlupákov. Všetci do jedného – aj ty. Rodinné hádky, to je to najhoršie. Veľmi ťažko sa ukončia.“

„Jerome od vás chcel, aby ste mi napísali?“

Medzi Jeromom a Freyjou bol podľa všetkého už dlhé roky blízky vzťah, ale ani jeden z nich sa neponáhľal do manželstva. Vtedy sa vrátil domov Kit – zúril na celý svet, a predovšetkým na seba. Jeho rodina bezmocne pozorovala, ako sa vrhol do vášnivého prenasledovania Freyje, čo podľa nich nemalo nič spoločné s láskou. Jeroma to dosť vystrašilo a šiel celú záležitosť prediskutovať s Bewcastlom – a so samou Freyjou. Pri večeri potom oznámili svoje zasnúbenie – na čo sa Kit pobil najprv s bratom a potom s Rannulfom.

„Nikdy ti nič nezazlieval ani proti tebe nič nemal, Kit,“ vysvetľoval gróf. „Vyčítal si, že dopustil, aby sa to tak vyvinulo. Neskôr hovoril, že sa mal s tebou pozhovárať, objasniť ti to. Ale s tebou sa v to leto nedalo rozprávať, Kit. Po tvojom odchode svadbu stále odkladal. Najprv sa s tebou chcel zmieriť. Chcel vedieť, že si si uvedomil, že to nie je pre teba vhodná žena. Chcel, aby som ti napísal. Ale bol priveľmi tvrdohlavý, aby to urobil sám.“

„A vtedy,“ ozval sa Kit, „nám vypršal čas.“ 
„Áno.“

„Nikdy ťa neprestal mať rád, Kit,“ konečne sa zapojil do rozhovoru Syd. „Nikto z nás ťa neprestal mať rád. A už sa toľko netrestaj! Už to trvalo dosť dlho. Stačilo!“

Kit už celé roky nebol pri rodinných hroboch za kostolom. Starý otec bol v detstve jeho idol. Po jeho smrti Kit pravidelne navštevoval hrob. Ale od osemnástich rokov, keď mu otec kúpil dôstojnícku hodnosť, pri ňom nebol.

„Tu sú pochovaní naši rodinní predkovia,“ povedal Lauren, keď ju viedol cez bránku medzi dvoma polovicami nízkeho, úhľadne pristrihnutého živého plota, ktorý oddeľoval ich hroby od ostatných. „Nebol som tu jedenásť rokov.“

Okamžite našiel hrob starého otca. V mramorovej váze pred náhrobným kameňom boli čerstvé ruže – stará mama tam bola predošlý deň po pikniku aj so svojimi dvoma synmi a dcérou. Ruže boli aj pred ďalším náhrobným kameňom, ktorý tam pred jedenástimi rokmi nebol. Kit zamieril k nemu a prečítal si slová na náhrobku. Zo všetkých, ktoré tam boli napísané, mu udreli do očí iba dve: Jerome Butler.

Zrazu si uvedomil, že drží Lauren za ruku a prsty majú prepletené. Pravdepodobne jej ju stískal až priveľmi. Uvoľnil si ruku a zľahka ju položil Lauren okolo pliec.

„Môj brat,“ povedal celkom zbytočne.

„Áno.“

„Mal som ho rád.“ 
„Áno.“

Bál sa, že keď tam bude stáť, ovládne ho ľútosť pri spomienke na ich posledné stretnutie, keď si uvedomí, že sa pred bratovou smrťou spolu nezmierili. Ale teraz zistil, že to nie je podstatné. Pre jednu hádku ešte láska nezahynie. Všetci traja si boli blízki – Jerome, Kit aj Syd. Boli bratia. Stále sú bratia.

Bál sa, že keď na vlastné oči uvidí neodškriepiteľný dôkaz, že Jerome už nie je medzi živými, podľahne žiaľu. Jeho brat je mŕtvy. Jeho ostatky ležia tu, pod touto zemou.

Kit sa usmial. „Keď som prišiel domov na dovolenku a počul o ďalšej pochvalnej depeši, v ktorej vyzdvihovali moju službu vlasti, rád si ma doberal, že umriem slávnou a hrdinskou smrťou – pravda, len vtedy, keď ho nepočula matka. Myslím, že by ho pobavilo, keby bol vedel, že hrdinská smrť je súdená jemu.“

„Dá sa umrieť aj horšie, Kit,“ poznamenala Lauren.

„Áno, dá.“ Pričasto stál zoči-voči smrti, aby si myslel, že je vyhradená pre starcov. Dovidenia, braček, odpočívaj v pokoji.“

Musel viac ráz žmurknúť. Popustil zovretie ruky na Laureninom pleci. Opierala sa oňho. A on ju držal okolo pása.

Možno som napokon neprišiel o právo žiť podľa svojich najlepších schopností, pomyslel si. Jerome žil svojím životom. Syd svojím. Boli to jeho bratia a bude ich mať rád až do smrti, ale prežiť môže iba svoj život. Už napáchal dosť pochabostí a zlých vecí – ale asi ako každý. Teraz má možnosť usilovať sa, aby žil lepšie. Nič iné nemôže urobiť.

Zrazu sa cítil zvláštne šťastný.

„Poďme domov,“ povedal.

„Dobre.“

Chytil jej ruku a vložil si ju pod pazuchu.

Popoludní prišli do Alvesley priatelia, susedia, nájomcovia, robotníci, dedinčania – ľudia všetkých tried z celého šíreho okolia –, aby sa zúčastnili na oslavách spojených so súťažami pre všetky vekové kategórie.

Lauren určili úlohu – takmer jej poslednú úlohu – a ona ju splnila do bodky. Kým gróf s grófkou posudzovali výšivky, cukrárske a rezbárske výrobky, vdova po grófovi počúvala súťažiacich, ktorí recitovali svoje verše, ale odmietla ich hodnotiť, lebo všetky básne odzneli na jej počesť – vyslúžili si veľkú pozornosť a výbuchy smiechu – Lauren a Kit organizovali preteky a iné pohybové súťaže.

Deti pretekali v chôdzi vo vreci a na rukách, malí chlapci sa zapojili do súťaže v odpaľovaní kriketovej loptičky. Mladší muži súťažili v kálaní dreva a lukostreľbe, hoci v tej nakoniec zvíťazila jediná ženská účastníčka lady Morgan Bedwynová, ktorá prišla na koni s lordom Alleynom. Vyhlásila, že na večernom plese sa nemôže zúčastniť, lebo Bewcastle mal skostnatené predstavy, že ako šestnásťročná je na to ešte primladá. Keď sa na tom lord Alleyne zasmial, zastrájala sa, že mu strelí šíp medzi oči.

Súťaže sa skončili a všetci popíjali čaj. Lauren obchádzala hostí s podnosom v ruke a dbala na to, aby sa priateľsky porozprávala s každým, kto prišiel. Ale bolo jej horúco a cítila sa vyčerpaná. Bude mať vôbec silu večer tancovať?

Rovnakú otázku si možno kládli aj ostatní. Po odchode posledného účastníka gróf navrhol, nech si všetci idú oddýchnuť do svojich izieb. Podvečer ich vraj všetkých zobudia zvoncom v dostatočnom predstihu, aby sa stihli prezliecť na ples.

„Nešli by ste so mnou na prechádzku?“ spýtal sa Kit a chytil Lauren za ruku.

Ani najmenej teraz nepotrebovala prechádzku. Ale bol to jej posledný deň a už bolo pokročilé popoludnie. No ešte vždy jej zostáva trochu času dnes večer… a teraz popoludní.

Usmiala sa.

Nezaviedol ju ďaleko. Keď s ňou zamieril k jazeru, najprv dúfala, že ju znova vezme na ostrov. Dúfala, že sa možno znova budú milovať. Ale aj keď v to v kútiku srdca dúfala, neľutovala, keď ju zaviedol na to isté miesto oproti pavilóniku, kde stáli predošlý deň. Slnko bolo na oblohe už tak nízko, že okolité stromy tienili breh.

„To bol rušný deň!“ vzdychla si a usadila sa na trávu vedľa neho. „Dúfam, že vaša stará matka nebude veľmi unavená.“

„Vychutnáva každý okamih,“ povedal, ľahol si na chrbát a zatvoril oči.

Lauren si odložila slamený klobúčik a ľahla si vedľa neho. Nahmatal jej ruku a zovrel ju vo svojej. Už mi je to celkom prirodzené, pomyslela si, keď som s ním takto sama a navzájom sa láskyplne dotýkame. Cítila v tom veľkú útechu.

Zdalo sa, že Kit sa nechce zhovárať. Ani ona sa nechcela. Túžila vychutnať túto možno poslednú chvíľu, keď s ním bola osamote. Chcela si ju zapamätať, aby si ju v budúcnosti mohla kedykoľvek vyloviť z pamäti. Mala podozrenie, že istý čas sa týmto spomienkam bude vyhýbať, lebo jej budú priveľmi bolestne pripomínať krátke leto, keď žila naplno a nečakane sa zrodila lasica. Ale nakoniec si spomenie na túto lenivú horúčavu, chladivú sviežosť trávy, vôňu kvetov, bzukot hmyzu a teplo jeho ruky. Zaspala.

Odohnala mravca alebo čo sa jej to zakrádalo po nose a usilovalo sa ju zobudiť, keď sa vôbec netúžila prebrať. Ale bol to vytrvalý hmyz a znova jej vyliezol na nos. Nahnevane ho odohnala a vtedy sa ktosi ticho zasmial a pobozkal ju na pery.

„To ste boli vy!“ obvinila ho ospanlivo, keď ho prezradilo steblo trávy v ruke. „Ste hrozný.“

„Musíme ísť na ples, Šípková Ruženka,“ povedal.

„To bola Popoluška.“ Oči sa jej znova zatvorili. „Šípková Ruženka nechodila na nijaké plesy. Nechali ju spať sto rokov.“

„Rád by som vedel,“ doberal si ju, „či sa aj ona tak hnevala na princa, ktorý ju pobozkal.“

Otvorila oči a znova sa naňho usmiala. „Skutočne som spala?“

„Chrápali ste, akoby drevo pílili,“ odvetil. „Ani oka som nezažmúril.“

„Pochábeľ.“ Spokojne si vzdychla. Na okamih zabudla, že je to jej posledný deň.

„Lauren,“ oval sa znova, „chcel by som dnes oznámiť termín našej svadby.“

V tej chvíli sa prebrala. 
„Nie, Kit.“

„Prečo nie?“ spýtal sa. „Sme zasnúbení a zdalo sa mi, že ste si ku mne možno našli vzťah. Aj k mojej rodine. Musíte vedieť, že vás mám rád.“

„Áno.“ Zdvihla ruku a odhrnula prameň vlasov, ktoré mu spadli do čela. Len čo odtiahla ruku, spadli tam znova. „Ale tak sme sa nedohodli, Kit.“

„Choďte dočerta s tou vašou dohodou.“

„Nehovorte tak,“ zahriakla ho. „Nepáči sa mi, keď sa tak vyjadrujete.“

„Ponížene sa ospravedlňujem, madam.“ Uškrnul sa na ňu. „V našej dohode sa nehovorilo nič ani o tom, že sa budeme oddávať intímnemu styku. Viete, musíme sa vziať. Je ľahko možné, že čakáte dieťa.“

„Dúfam, že nie,“ povedala. „Všetko by sa tým pokazilo. Zažila som tu čosi krásne, Kit, čo ani jeden z nás nemohol predpokladať. Myslím, že sme si pomohli a oslobodili sa navzájom. Skutočne oslobodili, nielen od spoločenských obmedzení, ale od všetkého, čo nám bránilo v šťastí – vo vašom prípade celé roky, v mojom celý život. Nesmieme si nastražiť pascu, prv ako sme stihli roztiahnuť krídla.“

Uprene sa na ňu díval a v očiach sa mu zračil neprítomný, nepreniknuteľný pohľad.

„Skutočne si to myslíte?“ spýtal sa. „Že sme každý našli svoju slobodu? Že by manželstvo bolo neželanou pascou?“

Áno, to si myslela – aspoň rozum jej tak hovoril. Ale srdce tvrdilo čosi celkom iné. A bolo by nespravodlivé, keby trvala na tom, že nežný vzťah nie je dostatočný dôvod na manželstvo. Kedysi jej to celkom stačilo. Ale Kit nie je Neville. Nevyrastala s ním ako sestra. Kit je iný. Jemu by nežný vzťah nestačil, keď z jeho strany to bolo čosi celkom iné.

„Skutočne si to myslím,“ povedala a donútila sa pozrieť mu rovno do očí. „Tak znela naša dohoda, pamätáte sa? Povedali sme si, že pre vás bude to zasnúbenie skutočné a nebudete sa usilovať presvedčiť ma, aby som ho nezrušila. Ale pre mňa to bude šaráda. A zruším ho, keď nastane vhodný čas.“

„Ešte nie,“ povedal rýchlo.

Nadýchla sa, aby mu povedala, že zajtra odíde, ale nakoniec tie slová nevyslovila.

„Ešte nie,“ súhlasila ticho a Kit si znova ľahol do trávy.

Neobrátila k nemu hlavu, ale vedela, že hľadí na oblohu rovnako ako ona. Zabudol na spánok a oddych, aj keď trvalo ešte hodnú chvíľu, kým vstal a podal jej ruku, aby jej pomohol zdvihnúť sa zo zeme.

PO VEČERI stála Lauren s Kitom, grófom a grófkou pri dverách do plesovej sály a vítala hostí. Vdova po grófovi sedela v kresle vnútri a z troch strán ju obklopovali kvety. Tam sa s ňou vítali a bozkávali všetci prichádzajúci a zasypali ju darčekmi.

Po návrate od jazera nemala Lauren ani na chvíľu oddych. Odhliadnuc od toho, že sa musela okúpať, obliecť a dať si upraviť vlasy, sľúbila grófke, že jej pomôže skontrolovať výzdobu, na ktorej služobníctvo pracovalo celé popoludnie. Plesová sála bola ako rozkvitnutá záhrada. Upravili ju podľa Laureninho návrhu, v rozličných odtieňoch ružovej a fialovej v kombinácii s bielou. A, samozrejme, aj zelenou, na ktorú sa pri výzdobe často zabúdalo. Grófka ju pochválila, že skutočne má cit pre farby.

Nebola tam tlačenica ako v Londýne. Ale pred začiatkom tanca bola sála aj tak potešujúco plná. Väčšina hostí nebola oblečená tak elegantne ako na londýnskom plese, ani nebola ovešaná drahými šperkami, ale všetci mali na sebe tie najlepšie šaty a pôsobili slávnostne. Keď Kit zaviedol Lauren na parket na znamenie, že ples sa začína, prebleslo jej mysľou, že vidiecke spoločenské udalosti sa jej páčia väčšmi ako mestské. Boli akési srdečnejšie a dôvernejšie.

Kit vyzeral veľmi príťažlivo v sivo-strieborno-bielej farbe. Lauren si obliekla fialové šaty, ktoré mala na sebe na plese lady Manneringovej. Vybrala si ich zámerne. Zdalo sa jej primerané obliecť si na ich posledný spoločný tanec to isté, čo mala na sebe, keď spolu tancovali prvý raz. Nejeden hosť, ale aj člen rodiny poznamenal, ako úžasne sa k sebe hodia a aký sú pekný pár.

Keď sa okolo nich rozostavili iné páry, Lauren si povedala, že ten večer vychutná do sýtosti. Každý jeden okamih. Slúžka na poschodí balila kufre, ale jej zostáva ešte dnešný večer.

„Dnes ste mimoriadne krásna,“ poznamenal Kit a naklonil sa k nej, aby ho počula iba ona. „A zdá sa mi to, alebo… Nie, nie je to iba zdanie. Tie šaty skutočne dokonale ladia s farbou vašich očí.“ A hrejivo sa na ňu usmial.

„Absurdné.“ Opätovala mu úsmev. Koľko sa prihodilo od chvíle, keď prvý raz vyriekol tie slová! A pritom neuplynulo tak veľa času. Vtedy bol pre ňu nevítaný cudzí človek. Teraz bol… no, teraz bol Kit. A bol jej bolestne blízky.

Hudba spustila a Lauren sa sústredila na kroky a figúry kadrily. Už nikdy nebudem taká šťastná ako v tejto chvíli, pomyslela si – a šokovane si uvedomila, že presne to isté si myslela aj na predsvadobnom plese, keď tancovala s Nevillom.

Nasledujúci deň bol najhorší deň jej života…

Žiarivo sa usmiala a v tej chvíli si všimla, že do plesovej sály práve vstúpil vojvoda z Bewcastlu s bratmi a lady Freyjou.

Šípková Ruženka, povedal jej dnes popoludní Kat. Cítila sa skôr ako Popoluška, tancujúca na plese so svojím princom – s vedomím, že nevyhnutne príde polnoc a jej šaty sa zmenia na handry a koč na tekvicu.

Ale nemá sklenú črievičku, ktorú by mohla stratiť na schodoch.

Lauren vzal do tanca Bewcastle, ktorý vyzeral v čiernom a bielom elegantne, prísne, priam satanský. Kit ho nikdy predtým nevidel tancovať na nijakej spoločenskej udalosti. Zdalo sa, že teraz sa na to podujal len preto, aby nik z okolia nemal podozrenie, že prechováva ku grófovi z Redfieldu alebo jeho rodine pocity nepriateľstva. Ralf viedol na parket lady Muirovú, zatiaľ čo Alleyne naldonil hlavu ku Kitovej starej matke, aby počul, čo hovorí.

„Smiem ťa vyzvať do tanca, Freyja?“ Kit sa jej uklonil a podal jej ruku. Mala na sebe šaty zo zlatého saténu a cez ne vrchné šaty z krémovej čipky. Vyzerala mimoriadne pekne. Vlasy mala skrotené, vyčesané vysoko na hlave, prizdobené zlatými ozdobami, ktoré sa vo svetle sviečok ligotali.

Bola drobná – menšia ako Lauren, ale mala plnšiu postavu.

V skutočnosti veľmi zvodnú. A sršala z nej odvaha, energia a vitalita, ktorá mu vždy imponovala. Kým spolu bez slova tancovali, usiloval sa spomenúť si na šialenstvo, ktoré sa ho zmocnilo pred tromi rokmi, keď k nej zahorel vášňou. Vždy mu bola priateľka – a on v to leto potreboval priateľa. Najprv si vylieval žiaľ u Ralfa, ale ten ho netrpezlivo odbil, nech nie je somár. Konal predsa svoju povinnosť a okrem toho zachránil Sydovi život, nie? A priviezol ho domov. Z čoho sa vlastne obviňuje? Freyja mu neprejavila viac súcitu, ale bola žena. Všetok jeho žiaľ, hnev, pocit viny sa premenil na sexuálnu vášeň a sústredil sa na jej osobu.

Ale si na niečo spomínal s pocitom viny, rozhodne to bol spôsob, ako zneužil Freyju. Samozrejme, urobil to nevedome a celkom neúmyselne. Ale stalo sa to. Bola tam a on ju zneužil.

„Je tu priveľmi teplo,“ povedala pred koncom tanca takmer vyzývavo.

„To je pravda,“ súhlasil. „Bol horúci deň. Vonku je pravdepodobne ešte vždy teplo.“

„Ale aspoň je tam svieži vzduch,“ namietla.

„Chceš sa o tom presvedčiť?“ Uškrnul sa na ňu. „Dúfam, že mi tu neomdlieš.“

Pozrela naňho povýšené a opovržlivo.

Plesová sála bola na prízemí na východnej strane domu.

V taký teplý večer boli dvere pootvárané a niektorí hostia vyšli von – len tak postávali na čerstvom vzduchu alebo sa prechádzali pomedzi záhony. V ružovom sade, ku ktorému Freyja zamierila, nebol nikto. Kit kráčal vedľa nej a dúfal, že sa zvrtne, prv ako prídu k sadu.

„Musíme sa porozprávať,“ povedala.

Vošli do sadu. Sadla si na to isté miesto, kde sedela Lauren v ten večer, keď prišla do Alvesley, a Kit zostal stáť a hľadieť na ňu s rukami za chrbtom.

„O čo ide?“ spýtal sa. Ale nečakal, kým mu odpovie. „Freyja, dovoľ, aby som sa ti ospravedlnil – za to, čo sa stalo pred tromi rokmi. Nikdy si nepovedala, že ma miluješ, však? Nikdy si nepovedala, že sa za mňa vydáš a pôjdeš za mnou na bojisko. Bola to len moja predstavivosť. Nemal som právo búchať na dvere Lindsey Hallu, vyvolať tú bitku s Ralfom a urobiť taký hrozný výstup. Prosím ťa, odpusť mi.“

Chladno si ho obzrela. „Aký si len pochabý, Kit,“ povedala, „úplne pochabý!“

„Rozumeli ste si s Jeromom,“ pokračoval, „nebola by si sa za mňa vydala.“

„Pravdaže nie,“ vyhlásila netrpezlivo. „Bol si mladší syn. A ja som dcéra vojvodu z Bewcastlu.“

„Teda tak.“ Ako by ho len boli pred tromi rokmi zničili tie slová. Ako sa mu len uľavilo, keď ich počul teraz. „Takže sa nestala nijaká trvalá škoda, však? Milovala si Jeroma?“

„Ach, si hlupák, Kit,“ vzdychla ticho, „hlupák!“

Poznal ju už dlhé roky. Boli blízki priatelia. Niekedy slová ani nebolo treba vysloviť nahlas.

„Freyja…“ začal.

„Za čo sa teraz trestáš?“ spýtala sa. „Ešte vždy za Syda? Za Jeroma? Pretože si mu zlomil nos a nemal si príležitosť pred smrťou sa s ním zmieriť? Stal sa z teba nudný patrón, Kit! Veď sa len pozri! Nemohol by si sa horšie potrestať, ani keby si sa chcel zbiť palicou obitou klincami. Je to zosobnená škrobenosť a nuda. To sa ti podarilo. Ako sa z toho chceš teraz vymotať?“

Na okamih zatvoril oči. Toto neočakával. Podišiel bližšie, bál sa, že ich niekto začuje. Zdvihol nohu na jej sedadlo a objal si ju rukou.

„Freyja,“ povedal, „mýliš sa. Obávam sa, že sa veľmi mýliš.“

Freyja nikdy nebola nechápavá. A dokonale sa priečilo jej povahe, aby plakala alebo robila scény. Chvíľu naňho hľadela s chladnou povýšenosťou, potom prudko vstala.

„Nie, neodchádzaj.“ Chytil ju za plece. „Nechoď preč bezo mňa. Ľudia by si to mohli všimnúť a trúsiť poznámky. Chyť ma pod pazuchu a vrátime sa spolu. Možno by sme sa mohli usmievať, čo povieš?“

„Choď do horúcich pekiel, Kit,“ povedala, pomaly vstala a chytila ho pod pazuchu. „Dúfam, že tam zhoríš. Alebo radšej sa doži deväťdesiatky po boku tej svojej dámy. Neviem si predstaviť väčší trest pre muža ako ty.“

Obrátila k nemu usmiatu tvár. Vždy sa vedela usmievať ani šelma.

Neodpovedal. Nemalo to zmysel. Okrem toho si uvedomil, že aj keby sa dožil deväťdesiatky, tých šesťdesiat rokov by prežil bez Lauren. Pokiaľ sa mu nepodarí zmeniť jej rozhodnutie. Musí sa mu to podariť! Keď sa skončí tento deň, bude môcť sústrediť všetko svoje úsilie na to, aby ju presvedčil, nech ho miluje.

Nebude spomínať na to, že hľadela na manželstvo s ním ako na istý druh väzenia, ako na stratu novozískanej slobody. Naučí ju, že neexistuje iba jeden druh slobody.

Keď Lauren dotancovala s vojvodom z Bewcastlu, Kita nikde nevidela. Ale blížila sa k nej Gwen, vedúc sa pod pazuchu s lordom Rannulfom. Lauren sa na oboch usmiala. Navrhne Gwen, aby na pár minút vykĺzli z plesovej sály a šli si vypiť nejaký chladivý nápoj. Ale lord Rannulf jej to nedovolil. Uklonil sa jej a požiadal ju o ďalší tanec.

Keď jeho výzvu do tanca prijala, prebleslo jej mysľou, že je to jeden z mála jej známych, pri ktorých sa cíti takmer nepatrná. Skutočne to bol obor.

„Rumenec na tvári vám nesmierne pristane, slečna Edgeworthová,“ povedal s tým výrazom v očiach, ktorý si nikdy nevedela celkom jasne vysvetliť. Posmieval sa jej, alebo sa iba dobre bavil? „Ale nerád by som vás nútil do ďalších namáhavých výkonov. Poďte sa so mnou poprechádzať von.“

Vôbec netúžila prechádzať sa s ním vonku, aj keď vedela, že sú tam aj iní hostia, takže to nebude nevhodné. Chytil ju pod pazuchu a cieľavedome ju viedol z plesovej sály k dverám. No, pomyslela si, trochu čerstvého vzduchu mi nezaškodí.

Bol zábavný spoločník. Ukázal jej niekoľkých susedov a porozprával jej o nich krátke historky. Bol bystrý pozorovateľ ľudskej povahy, a predsa jeho poznámky neboli zlomyseľné.

Lauren zistila, že sa výborne zabáva. Prechádzali popri záhonoch a mierili k ružovému sadu.

„Ach, smola!“ vzdychol, keď boli blízko. „Niekto nás predbehol – akási dvojica. Musíme sa ísť prejsť do kvetinovej záhrady.“

Uvedomila si, že musel vedieť ešte prv, ako ju sem zaviedol, ešte prv, ako ju požiadal o tanec, kto bude v ružovom sade. Len chcel, aby to videla na vlastné oči. A lady Freyja pravdepodobne takisto.

Sedela na sedačke a Kit v typickej polohe stál blízko nej s nohou na sedačke. Jednou rukou si objímal nohu a druhú mal na Freyjinom pleci, takže hlavy sa im takmer dotýkali.

Lord Rannulf začal rozprávať akúsi ďalšiu historku, Lauren však nepočúvala. Zarazil sa, očividne nedohovoril.

„Ospravedlňujem sa,“ povedal. „Ani za svet by som nebol chcel, aby ste to videli.“

„Skutočne?“ spýtala sa. Dámy zvyčajne neobviňovali mužov z klamstva.

„Pochopte, celé roky boli priatelia,“ vysvetľoval. „Ešte vždy sú priatelia. Sama ste videli, koľko majú spoločných záujmov, ako sa radi vyzývajú do boja a navzájom súťažia, ako ožijú v spoločnosti toho druhého. Ale ubezpečujem vás, že to nie je nič viac, iba priateľstvo.“

„Lord Rannulf,“ odvetila Lauren, „rozprávali ste zaujímavú historku. Dokončite ju, prosím. Nemusíte sa trápiť tým, čo si myslím. Tie myšlienky sú moja súkromná záležitosť.“

Proti vlastnej vôli doteraz váhala. Uvedomila si to až teraz, keď sa utvrdila vo svojom rozhodnutí, keď už jednoducho neprichádzalo do úvahy, aby zostala čo len o deň dlhšie. Dobre, že sa to stalo, pomyslela si, zatiaľ čo lord Rannulf po jej boku zmĺkol.

Samozrejme, vedela, že sa to stane, že je to nevyhnutné. Ale teraz sa o tom presvedčila na vlastné oči a nemôže prechovávať nijaké pochabé nádeje.

Nedovolí, aby ju to rozladilo. Bolo by to veľmi nespravodlivé – voči sebe aj voči Kitovi. Zažila dobrodružstvo a teraz sa chýlilo ku koncu.. Bolo pochopiteľné, že po takom skvelom dobrodružstve mala dosť sklesnutú náladu. No len čo sa vráti do Newbury, hneď sa rozveselí. Budú tam na ňu čakať matkine listy, Elizabeth a bábätko, Lily, s ktorou sa bude radovať – áno, konečne sa bude vedieť radovať s Lily –, a začne si plánovať budúcnosť. Bude vychutnávať svoju novú slobodu. Koľko žien je takých slobodných ako ona teraz?

„Mrzí ma to,“ ozval sa lord Rannulf ticho a tentoraz sa jej zdalo, že hovorí úprimne. „Úprimne ma to mrzí, slečna Edge - worthová. Nezaslúžili ste si to.“

„Čo som si nezaslúžila, lord Rannulf?“ spýtala sa. „Lesť? Ale život je plný lesti, klamstva a masiek. Bolo by hlúpe, keby som voči tomu nebola obrnená.“

Najmä ak sama spáchala obrovské klamstvo.

Zaviedol ju do plesovej sály za tetou Clarou, ktorá sa rozprávala s grófkou z Redfieldu, uklonil sa jej, zdvihol jej ruku k perám a bez slova odišiel.

Lady Freyja bola ešte vždy v ružovom sade, keď za ňou prišiel lord Rannulf. Sedela stále na tej istej sedačke.

„Choď preč,“ povedala, keď ho zbadala prichádzať.

Bedwynovci málokedy urobili, o čo ich požiadali. Podišiel bližšie a prisadol si k nej.

„Tak ako?“ spýtal sa.

„Bodaj sa prepadol do horúcich pekiel,“ zahrešila jedovato.

Zacmukal, ale nič nepovedal. Pred rokmi sa ani celej šnúre guvernantiek nepodarilo zapôsobiť na tvrdohlavú žiačku a vtĺcť jej do hlavy, že je dáma a musí sa podľa toho správať. Bratia však guvernantky nikdy veľmi nepodporovali v ich úsilí.

„Chcem ísť domov,“ vyhlásila. „Vymetiem Wulfovu pivnicu s vínom. Chcem sa opiť. Do nemoty. S tebou. Môžeš sa opiť so mnou.“

„To je od teba veľmi láskavé, Freyja,“ odvetil. „Dokonca aj veľmi lákavé vzhľadom na to, čo si ma donútila vykonať – mne sa tá žena páči, dočerta. Ale Wulfovi a Alleynovi by sa nepáčilo, keby sme ich tu nechali bez koča. A urazilo by moje city, keby som mal do seba nalievať kvalitné víno len preto, aby som sa opil do nemoty. Na to by poslúžil aj podradnejší alkohol, a Wulf taký nemá.“

„Dočerta s Wulfom,“ zahrešila znova.

Jej brat zdvihol obočie. „Vieš, ak budeš chľastať ako dúha, to ti žiaľ nevylieči,“ podotkol. „Akurát z toho budeš mať poriadny hlavybôľ a budeš sa modliť, aby si radšej bola mŕtva.“

„Keď budem potrebovať radu, požiadam ťa o ňu,“ odsekla.

„Urob to.“ Pokrčil plecami. „Bolo od teba hlúpe, že si sa doňho pred tromi rokmi zaľúbila a nikdy si ho neprestala ľúbiť.“

Hoci bolo tma, videl, čo sa chystá. Ale pomyslel si, že jej to urobí lepšie, ako by sa mala opitá zvaliť pod stôl. Zaťala ruku do päste, zahnala sa a z celej sily mu vrazila do brady. Hlava mu poskočila dozadu, ale zostal sedieť na mieste.

„Au!“ zamrmlal ticho po chvíli. „Ak sa skutočne chceš opiť, Free, ukradneme tu zo stajní dva kone a môžeme vyraziť. Alebo sa môžeme vrátiť dnu a tancovať. Mohla by si všetkým ukázať, aká si silná. Ukáž svetu, že ti ani zbla nezáleží na Kitovi či inom smrteľníkovi.“

„Nezáleží mi na ňom,“ vyhlásila a vstala. „Ak chceš počuť pravdu, Ralf, nenávidím ho. A pokiaľ ide o tú škrobenú paničku, čo si priviedol domov – musím povedať, že si ju zaslúži. Viac k tomu nemám čo dodať. Tak ideš, alebo nie?“

„Idem.“ Vstal a usmial sa na ňu. „To je ono, Free. Hlavu, hore, bradu dopredu. Pri takýchto príležitostiach vie byť bedwynovský nos neoceniteľný, nemyslíš?“

Freyja naňho pozrela ako na biedneho červa pod svojou tanečnou črievičkou.

Vidiecke plesy, aj keď sú nákladné – ako ples v Alvesley – nikdy netrvajú až do rána ako známe londýnske plesy. O jedenástej sa podávala večera a po nej nasledoval prvý a jediný walz pre tých pár dvojíc, ktoré ho vedeli tancovať a aj sa na to odvážili. Potom tanečná zábava pokračovala, ale hostia sa pomaly začali vytrácať. A vdova po grófovi z Redfieldu sa utiahla na lôžko.

Kit a Lauren ju odprevadili k jej izbe. Práve spolu dotancovali walz a Kitovi ožil v spomienkach ich prvý spoločný tanec, keď ho očarila jej krása, zastrašila jej na pohľad chladná dôstojnosť a chcel ju šokovať.

Stará matka bola unavená. Dnes večer zďaleka netúžila byť taká samostatná ako zvyčajne. Namiesto toho, aby sa zdravou rukou opierala o paličku, chytila z jednej strany pod pazuchu Lauren, z druhej Kita a výrazne sa skláňala dopredu. Ale Kit vedel, že prežila mimoriadne šťastný deň.

„Dobrú… noc.“ Keď Kit otvoril dvere jej budoára, okamžite pribehla komorná, aby jej pomohla. „Z… zlatý chlapec.“

„Dobrú noc, stará mama.“ Nežne ju objal a ona ho pobozkala na líce.

„Dobrú noc.“ Obrátila sa a pobozkala Lauren, ktorá sa takisto naklonila a objala ju. „Milé… dieťa.“

„Dobrú noc, madam. A všetko najlepšie k narodeninám.“ Keď Lauren znova chytila Kita pod pazuchu, v očiach mala slzy.

„Práve sme spolu tancovali,“ povedal, ako schádzali po schodoch. „Ak sa vrátime do plesovej sály, musíme vymeniť partnerov.“

„Tak sa to sluší a patrí,“ odvetila.

„Bol by neslušné, keby sme sa poprechádzali vonku?“ spýtal sa.

Pokrútila hlavou. „Aj tak sú už na tento tanec všetci zadaní.“

Vonku bolo aj zopár iných hostí, väčšinou mladí bratanci a sesternice, ktorí sa veselo zhovárali a smiali. Keď Kit viedol Lauren popri nich, srdečne sa navzájom pozdravili. Bez slova kráčali pomedzi záhony a cez trávnik, až kým neprišli k drevenému mostíku cez potok. Zastali naraz, akoby sa dohodli, a opreli sa o zábradlie. Pod nimi žblnkotala voda – počuli ju, hoci v tieni stromov vodu nebolo vidieť. Zato trávnik, záhony a dom sa kúpali vo svite mesiaca.

Kit si vzdychol. „A dlhý deň sa pomaly končí.“

„Ale bol to nádherný deň,“ poznamenala Lauren. „Priam dokonalý, nemyslíte? Aj pre vašu starú mamu, aj pre všetkých ostatných.“
„Áno,“ súhlasil.

Od domu začul hlasný smiech. A tlmené tóny hudby. Dobre sa cítil sám s Lauren. Príjemne sa pri nej vedel uvoľniť. Len nedávno si uvedomil, akou dôležitou súčasťou priateľstva je to, keď ľudia vedia spolu mlčať. A cítiť sa rovnako príjemne, ako keď sú sami. Nie, ešte príjemnejšie.

„Kit,“ ozvala sa ticho, „urobili sme správne, však?“

Okamžite pochopil jej otázku.

„Keby ste sem boli prišli sám,“ pokračovala, „mali by ste pocit, že vás prinútili zasnúbiť sa bez možnosti slobodnej voľby. Znenávideli by ste preto celú rodinu a ona by to vycítila, aj keď by ste to nikdy nahlas nepovedali. Zavládli by medzi vami rozpaky, napätie a nepriateľstvo, zatiaľ čo teraz tu vládne pokoj, láska a harmónia. Neurobili sme zle, však?“

„Rozhodne nie,“ súhlasil, nahmatal jej ruku na zábradlí a položil na ňu svoju.

„Keď bude po všetkom,“ ozvala sa znova, „tá harmónia tu zostane a vy sa sám slobodne rozhodnete.“

„Od zajtra si vás začnem ešte urputnejšie nahovárať,“ vyhlásil. „A aj to urobím. Varujem vás. Presvedčím vás, že najlepšie riešenie je svadba. Až kým nás smrť nerozdelí a tak ďalej.“

„Kit,“ odvetila po krátkej odmlke, „zajtra odchádzam s tetou Clarou a Gwen.“

„Nie!“ Pevne jej zovrel ruku prstami. Zmocnila sa ho panika.

„Bude to najlepšie možné riešenie. Keď sa nad tým zamyslíte, určite so mnou budete súhlasiť,“ povedala. „Bývame spolu pod jednou strechou. Prišli sem so mnou ako garde. Túžia sa vrátiť čím skôr domov, lebo onedlho príde Elizabeth s bábätkom. Bude celkom prirodzené, ak odídem s nimi. A vaša matka s tetou Čiarou si myslia, že svadba sa bude konať v Newbury. Bude to vyzerať, že odchádzam, aby som sa venovala prípravám na svadbu. Nebude treba nikomu nič rozpačito vysvetľovať. Kým napíšem list, ktorým zruším naše zasnúbenie, vaši hostia už budú doma a vy to budete môcť v najväčšej tichosti oznámiť grófke a grófovi. A starej mame a Sydovi.“

Hovorila ticho a rozumne. V jej hlase nebolo ani stopy po ľútosti, bolesti či iných emóciách.

„Zostaňte ešte chvíľu,“ prehováral ju. „Aspoň týždeň. Neodchádzajte zajtra, Lauren. Je to zavčasu.“

„Splnila som všetko, čo som sa tu zaviazala urobiť,“ vysvetľovala. „A prežila som dobrodružstvo a nezabudnuteľné leto. Neexistuje nijaký dôvod, aby sme to predlžovali, ale máme vážny dôvod, aby sme to ukončili. Je najvyšší čas, Kit. Čoskoro si to aj sám uvedomíte.“

„Zostaňte,“ nástojil, „kým si nebudeme istí, či nenosíte pod srdcom dieťa.“

„Ak zistím, že nosím,“ ubezpečila ho rovnako rozvážnym hlasom, „okamžite vám napíšem. Ak nie, písomne zruším naše zasnúbenie. Počkám, kým sa nepresvedčím čo a ako. Ale to môžem urobiť aj v Newbury. A úprimne verím, že nečakám dieťa. Koniec koncov, išlo iba o dva razy.“

Jeden. Iba pri jednej príležitosti mohla počať. „Dúfam, že čakáte dieťa,“ povedal a tuhšie jej stisol ruku. Skutočne? Je taký zúfalý, že ju chce do toho donútiť?

„Prečo?“ spýtala sa.

Pretože vás milujem. Pretože neznesiem pomyslenie, že by som mal prežiť život bez vás. Ale nemohol jej zavesiť na krk taký balvan! Bolo by to nespravodlivé. Mohla by mať pocit, že by sa mala zaňho vydať, vzdať sa vysnívaného života, ktorý mala na dohľad.

„Pretože ste sa ma… zmocnili, však?“ spýtala sa. „Ako správny džentlmen sa nazdávate, že by ste ma mali presvedčiť za každú cenu, však? Nie je to potrebné – teda, ak nečakám dieťa. Oddala som sa vám dobrovoľne. Bola to súčasť dobrodružstva, nezabudnuteľného leta. Nikdy to neoľutujem. Vždy budem rada, že… že viem, aké to je. A že to bolo s vami. A bolo to také… nádherné. Ale vy ste mi nie nič dlžen, rozhodne nie celoživotnú oddanosť. Ste slobodný, Kit. Tak ako ja. Som slobodná!“

Vyslovila tie slová, akoby sloboda bola ten najúžasnejší stav. Pred mesiacom by s ňou možno súhlasil.

Cítil sa porazený. Ako by mohol namietať proti prosbe o slobodu?

„Takže nijakým činom sa mi nepodarí zvrátiť vaše rozhodnutie, však?“ spýtal sa. 
„Nie.“

Zdvihol jej ruku, priložil si ju na čelo a pomaly sa nadýchol.

„Ďakujem,“ povedal napokon. „Za všetko, čo ste urobili pre mňa a moju rodinu, Lauren. Boli ste stelesnená láskavosť, trpezlivosť, štedrosť a dôstojnosť.“

„Aj ja vám ďakujem.“ Voľnú ruku mu položila na plece. „Za to dobrodružstvo, Kit. Za plávanie, jazdecké preteky aj lezenie po stromoch. Za… smiech. A za to, že ste presvedčili starého ocka, aby mi povedal pravdu o mojej matke. To je čosi, čo sa nedá vyjadriť ani slovami. Ďakujem.“

Pocítil na líci jej pery a potlačil túžbu privinúť si ju do náručia, použiť fyzickú silu a nikdy ju nepustiť.

„Tak teda zajtra ráno, však?“ spýtal sa so zatvorenými očami. „Budeme sa musieť tváriť veselo. Budeme síce ľutovať, že sa musíme nakrátko rozlúčiť, ale tešiť sa z prípravy svadby. Áno, budem veselý. A zrejme vás pobozkám. Asi na pery. To bude primerané.“

„Áno,“ súhlasila. „Predpokladám, že tam budú aj iní, ktorí sa s nami prídu rozlúčiť. A budú nás pozorovať.“

„Ale teraz,“ povedal a zdvihol jej ruku k perám, „sme spolu sami. Naposledy. Dovidenia, priateľka moja. Dovidenia, Lauren.“

„Ach, bože,“ vzdychla si a prvý raz sa zdalo, že sa jej do hlasu vkradli emócie. „Dovidenia. Majte sa pekne. Vždy na vás budem spomínať – s hlbokou láskou.“

Dlhú chvíľu tam stál chrbtom k domu, oči zatvorené, s jej rukou na svojich perách, a usiloval sa vryť si do pamäti ten pocit, tú vôňu mydla a jemnú auru, ktorá z nej vyžarovala, ale napokon ju odviedol do domu na záverečnú časť plesu.

LETO pomaly uplynulo, horúce augustové dni sa minuli, bol už pokročilý september. Akoby naozaj nastupovala jeseň. Vzduch bol sviežejší a nízko na oblohe sa zbiehali ťažké mraky. Chystalo sa pršať.

V takýto deň ani nemôžem byť na nevhodnejšom mieste, pomyslela si Lauren. Bola na pláži v Newbury Abbey. A nielenže bola na pláži, ale sedela na okraji veľkej skaly, ktorá vyzerala, akoby ju z vysokých skalísk zhodil dáky obor a ona pristála uprostred šíreho zlatistého piesku. Sedela zababušená do plášťa a pokrčené nohy si objímala rukami. Ale bola prostovlasá – klobúk jej ležal spolu s rukavičkami pri skale v malej štrbine, odkiaľ ich nemohol odfúknuť vietor. Vietor – nie, bola to skôr víchrica – jej prudko rozfukoval vlasy a dodával im chuť soli. More bolo bridlicovosivé, rozbúrené, hnevlivo spenené dobiela.

Bola takmer šťastná. Dovolila si v duchu použiť slovko takmer, lebo si uvedomila, že sebaklam je samodeštruktívny. Už nikdy viac sa nebude oddávať sebaklamu a skrývať sa za nejakú masku, aby sa tak chránila pred životnou realitou.

Preto bola na pláži, ktorú až donedávna nemala rada, najmä v taký búrlivý deň. A preto sedela na vrchole skaly, na ktorý do dnešného dňa nikdy nevyliezla. Ako deti sem mali zakázané loziť, a práve preto Neville a Gwen, samozrejme, vyliezli na skalu nejeden raz. A rovnako samozrejme na ňu ona nevyliezla. Až donedávna sa jej zdalo, že sa to na dámu nepatrí. Spomenula si na šok, aký zažila, keď na nej videla sedieť Lily krátko po jej návrate do Newbury Abbey.

A preto bola aj bez klobúka. Vietor a morský vzduch jej napáchajú na pleti a vlasoch strašné škody. S úsmevom nastavila tvár a vlasy vetru.

A preto ju hrozba dažďa nezahnala do domu. Keby zmokla, mohlo by jej byť zima, nepríjemne, dážď by jej mohol zničiť klobúk aj krásne topánky. Pozrela na mraky a túžila, aby na ňu spustili prívaly dažďa.

Nečaká dieťa. V súkromí svojej izby si aj poplakala, keď sa jej týždeň po návrate z Alvesley začalo mesačné krvácanie. Žialila za dieťaťom, ktoré nepočala, a za svadbou, ktorá sa nikdy nebude konať. Zároveň sa jej nesmierne uľavilo. Na druhý deň napísala Kitovi a zrušila zasnúbenie – čo bola najťažšia úloha, akú kedy musela v živote splniť.

Už len pri spomienke na to, ako ten list púšťala z rúk, ešte vždy cítila zvieranie v hrudi. Nesmie na to viac myslieť. V budúcnosti – zrejme poriadne ďalekej – bude vládať spomínať na to krátke leto v Alvesley s radosťou ako na najkrajšie obdobie svojho života.

Ale ešte nie. V tejto chvíli bola takmer šťastná. Trpezlivo sa zmierila so skutočnosťou, že nie úplne.

Zajtra zájde do Bathu. Ešte nie natrvalo, ale kolesá sa už rozbehli. Gwen s Nevillom ju budú sprevádzať. Agent jej našiel štyri domy vhodné pre osamelú dámu so skromnými finančnými prostriedkami. Prezrie si ich a niektorý si vyberie. Proti mienke všetkých okrem Elizabeth, no s váhavou podporou celej rodiny sa vydá na osamelú púť životom. Už nie ako pasívna pozorovateľka, ale ako aktívna účastníčka.

Tvár jej zvlažila morská spŕška, alebo to možno už bol dážď. Keď sa vráti domov, vlasy bude mať nepekne skučeravené a bude musieť zavolať komornú, aby jej s nimi niečo urobila. Zatvorila oči a mala pocit, akoby ju vietor objímal. Jeho divá sila ju potešila. Doslova jej vliala silu.

Prečítala si všetky listy, čo za posledných pätnásť rokov napísala cudzia žena, ktorá bola jej matkou. Veselé, bezstarostné, neúhľadne naškriabané listy ženy, ktorá si očividne užívala života, a stále sa pritom na niečo sťažovala – najmä na mužov, o ktorých v predchádzajúcich listoch spievala chvály, a ustavične sa sťažovala najmä na to, že jej milovaná Lauren jej nenapísala a neprišla za ňou, aby mohli žiť spolu. Boli to listy, ktoré by Lauren ešte pred pár mesiacmi šokovali. Ale teraz už bola tolerantnejšia a vedela sa zmieriť s tým, ako rozlične ľudia pristupujú k tomu, čo im život nadelil. Premkla ju bolestná láska k matke, ktorú si pamätala tak hmlisto, že ani jedna spomienka nebola konkrétna. Napísala dlhokánsky list a poslala ho do Indie. Nemohla očakávať odpoveď skôr ako o rok, no cítila puto, ktoré ju spájalo so ženou, čo ju priviedla na svet.

Mala by som zliezť dolu, pomyslela si a s hrôzou pozrela na výstupky, ktoré sa jej predtým zdali zvládnuteľné. Ale vtedy na ne hľadela zdola, nie zhora. Ak bude čakať, kým sa husto rozprší, skala by mohla byť klzká a ona by sa ocitla v pasci.

Na okamih si spomenula, ako jej Kit pomáhal liezť na strom v Alvesley a odzadu ju chránil telom aj rukami, hoci mu zakázala dotknúť sa jej, či dokonca zniesť ju dolu. Zatisla spomienku do úzadia. Ešte na ňu nebola pripravená. Ešte to priveľmi bolelo.

Kútikom oka čosi zazrela a obrátila hlavu, aby videla lepšie. Z vrcholu skaly viedla do údolia strmá cestička. Videla most vedúci cez rieku pred jej ústím do mora. Práve vkročil na most, dlhý jazdecký plášť mu vietor odvieval nabok a klobúk mal stiahnutý hlboko do čela.

Vidina, pomyslela si pochabo a sklonila hlavu na kolená. Srdce sa jej rozbúšilo, akoby bežala priveľmi rýchlo. Je to iba Neville, ktorého teta Clara poslala, aby sa pozrel, čo ju zdržalo na pláži. Ale nebol to Neville. Tak potom vojvoda z Portfrey, ktorého poslali Elizabeth a Lily, lebo aj tie sa o ňu obávali. Nie. Nebol to on. Okrem toho ani jeden z nich by ju nešiel hľadať. Vedeli, že chce byť sama, povedala im to.

Znova zdvihla hlavu a bezstarostne sa obzrela, aby nebola priveľmi sklamaná, keby na pláži, mostíku či cestičke nikoho nevidela.

Kráčal po pláži rovno k nej.

Lauren si pevnejšie zovrela kolená.

Do dvoch týždňov od narodeninovej oslavy opustili Alvesley všetci hostia. Syd odišiel o týždeň neskôr na veľkostatok vojvodu z Bewcastlu vo Walese. Veľmi sa na to tešil. Kit si uvedomil, že potreboval robiť čosi užitočné, a práca majordóma bola preňho veľkou výzvou. Syd to rozhodne nerobil pre peniaze.

Život doma by bol pokojný a šťastný, nebyť jednej veci. Jeho vzťah s otcom bol lepší ako kedykoľvek predtým. Zhovárali sa ako chlap s chlapom. A správali sa k sebe ako otec a syn. Otec ho túžil všeličo naučiť a on s radosťou prijímal jeho rady. A za dlhé roky velenia iným chlapom a znášania ťarchy zodpovednosti získal cenné skúsenosti. Okrem toho jeho mladícka energia dopĺňala otcovu múdru rozvahu. Matka bola vždy veselá a láskavá. Znova sa stal miláčikom starej mamy, hoci vlastne nemal s kým súťažiť o jej priazeň. Jedného dňa sa stretol s Rannulfom, keď si obaja vyšli sami na koni do prírody. Pár hodín sa rozprávali a Ralf sa pripojil k svojmu bývalému priateľovi, keďže ani jeden z nich nemal nijaký konkrétny cieľ. A znova sa zblížili a obnovili staré kamarátstvo. Odvtedy sa viac ráz stretli a utužovali priateľské vzťahy.

Iba jedna vec mu narúšala pokoj mysle, hoci ak si povedal, že je len jedna, zdalo sa, akoby to bolo čosi drobné a nezáväzné. A pritom to Kita načisto zožieralo. Lauren mu napísala z Newbury zdvorilý list, zrušila zasnúbenie, pričom naznačila, že sa k nemu nehodí, a ospravedlnila sa za prelietavosť. Do bodky dodržala svoju časť dohody – vzala všetku vinu na seba. A list nebol určený iba jemu, ale aj cudzím očiam. Ani náznakom sa nezmienila o tehotenstve. Usúdil, že zrejme nečaká dieťa. Keď list otváral, netušil, aký osud ho čaká.

Prečítal list a vydal sa k jazeru, postŕhal zo seba šaty – aj keď bol biely deň a nebolo zaručené, že ho nikto nevyruší – a preplával až na druhú stranu jazera, čo ho tak vyčerpalo, že na brehu sa ledva vytackal z vody a celý zadychčaný si zaboril tvár do trávy a medzi lúčne kvety. Netušil, koľko hodín tam ležal.

Najhlúpejšie na tom bolo, že po návrate domov o tom nikomu hneď nepovedal. Nezniesol predstavu, že bude musieť čeliť otázkam, emóciám, výčitkám, súcitu alebo čomukoľvek inému. Odkladal to do večera, potom do rána a potom…

Nakoniec im to vôbec nepovedal.

Raz ráno, keď sa na koňoch vracali domov z prehliadky dozrievajúcej úrody na rodinnej farme, otec sa mu priznal, že manželstvo s Freyjou dohodol len preto, lebo si myslel, že ho tým poteší. Ale dodal, že sám si vybral oveľa rozumnejšie. Dozrel a stal sa z neho rozumný, zodpovedný muž, napriek tomu, čo vyvádzal v Londýne ešte začiatkom jari. Slečna Edgeworthová bude skvelá komtesa a jedného dňa aj dokonalá grófka.

V deň, keď odišiel Syd a matka si osušila slzy, chytila Kita pod pazuchu a vybrala sa s ním na prechádzku do záhrady. Priznala, že mala obavy zo spolužitia s Freyjou, aj keď ju má veľmi rada, aj ostatných Bedwynovcov, ktorí jednoducho trpeli tým, že v najťažších rokoch formovania nemali matku, ktorá by skrotila ich divosť a pristrihla im krídelká. Ale Lauren jednoducho zbožňuje. Vlastne si ju obľúbila hneď od začiatku, hoci pôvodne bola náchylná správať sa k nej zdržanlivo. Už teraz ju miluje ako dcéru, ktorú nikdy nemala, ale túžila mať.

Kitova stará matka rozprávala o Lauren každé ráno, keď vstala a nemohla s ňou ísť na prechádzku, keď sedela po večeroch pri kozube a nebola tam Lauren, ktorá by si ju vypočula, zabávala ju rozhovorom alebo jej masírovala ruku, a kedykoľvek sa jej zdalo, že Kit je nepokojný, čo bolo vlastne zakaždým, keď naňho pozrela.

Nemal odvahu ani srdce povedať im, že zasnúbenie je zrušené, že Lauren už nikdy viac neuvidia, a on takisto.

V polovici septembra, keď sa už matka každý deň vypytovala na dátum svadby a stará mama nástojila, aby to bolo pred Vianocami, nech ju majú na sviatky doma – a môžu začať chystať košieľky na krstiny –, pochopil, že musí urobiť niečo rázne. Musí im to povedať.

Keď raz pri večeri na chvíľu zavládlo ticho, hrdinsky sa nadýchol.

„Zájdem do Newbury Abbey,“ ozval sa náhle. „Myslím, že zajtra. Potrebujem sa… porozprávať s Lauren.“

Tie slová ho prekvapili rovnako ako jeho rodinu. Vlastne ešte väčšmi. Všetci boli nadšení. Vlastne to očakávali. Zdalo sa im, že je najvyšší čas. Lauren si už môže myslieť, že má zajačie úmysly.

Až keď mu vyšli z úst tie nečakané slová, pochopil, prečo rodine nič nepovedal, prečo nebol schopný priznať sa k tej šaráde. Počas leta sa naučil čosi, čo malo neoceniteľnú hodnotu – a veril, že sa to naučila aj Lauren. Naučil sa, aká dôležitá je otvorenosť, aj keď zo zvyku držal všetko v sebe. Teraz mal dobré vzťahy s otcom aj so Sydom, pretože Lauren ho presvedčila, aby sa s nimi po troch rokoch odcudzenia porozprával.

A predsa samej Lauren nikdy nepovedal úplnú pravdu. Urobil to kvôli nej, lebo to vedomie pre ňu mohlo byť bremenom a mohlo by ju ovplyvniť natoľko, že by obetovala to, čo si cenila najväčšmi – vlastnú slobodu.

Ale možno má právo poznať pravdu. K slobode určite patrí aj právo samostatne sa rozhodnúť.

Alebo klamal sám seba a chcel iba vyhovieť svojej túžbe?

No ak jej chce vyhovieť, rozmýšľal, keď v jeden vetristý deň pricválal na koni do Upper Newbury a ubytoval sa v hostinci, potom ho tá túžba stojí mimoriadne veľa síl. Dedinka bola malebná, a ako zistil pri pohľade zo svojej izby, na upätí strmého svahu sa nachádzala druhá časť – Lower Newbury? –ktorej domčeky stáli zhrčené okolo prístavu.

Nevedel sa rozhodnúť, či má zájsť najprv do domu vdovy po grófovi, alebo do Newbury Abbey. Ale dom vdovy po grófovi bol len kúsok od vchodu do parku. Preto zašiel najprv tam. Komorník mu oznámil, že dámy sú v opátstve, a tak sadol na koňa a pustil sa po dlhej, kľukatej príjazdovej ceste a odovzdal svoju navštívenku v Newbury Abbey so žiadosťou, aby ho prijala grófka z Kilbournu.

Čakal iba pár minút a potom ho uviedli do salónu, kde naňho už čakalo niekoľko ľudí. Lauren medzi nimi nebola.

Okamžite zistil, že ona nebola taká váhavá ako on. Všetci prítomní to už vedeli. Lady Muirová bola bledá, vdova po grófovi lady Kilbournová vážna, Portfrey mal na tvári kamenný výraz. Ale drobná plavovlasá, mimoriadne pekná dáma náhlivo vykročila k nemu s vystretou rukou a s úsmevom na perách.

„Lord Ravensberg?“ povedala. „Nesmierne nás teší.“

„Madam?“ Sklonil sa k jej ruke. „Kilbourne?“

Kit si uvedomil, že pred ním stojí muž, ktorý pre Lauren celý život znamenal tak veľa, za ktorého sa takmer vydala, ktorého milovala nielen vtedy, ale možno aj teraz. A neslávne známa Lily, ktorá prekazila Laurenine nádeje a sny.

„Aké príjemné prekvapenie,“ povedala grófka. „Sadnite si u nás. Dnes je vonku dosť chladno, však? Predpokladám, že všetkých ostatných poznáte.“

Dámy urobili poklony. Portfrey kývol hlavou. Až vtedy si Kit všimol, že na rukách drží dieťa. Vojvodkyňa sa srdečne usmiala.

„Prišli ste, lord Ravensberg,“ povedala. „Som rada, že sa naplnili moje slová.“

„Aj ja som v to dúfala,“ dodala grófka, chytila Kita za ruku a viedla ho ku kreslu. „Lauren napísala najprv vám, až potom nám povedala, že chce zrušiť zasnúbenie. Všetkých nás to zmiatlo a boli sme veľmi smutní, lebo Gwen aj moja svokra boli presvedčené, že ste do seba zaľúbení a vaša rodina ten zväzok schvaľuje. Lauren trvá na tom, že to zrušenie je len a len jej záležitosť, a vraj to nemáme klásť za vinu vám, ale, samozrejme, že to robíme. Viete, máme Lauren veľmi radi a vždy je jednoduchšie obviňovať neznámych. Ale keď ste prišli, môžete sa osobne brániť.“

„Lily!“ zvolal Kilbourne. „Ravensberg nám nemusí nič vysvetľovať. Veď ani nevieme, prečo prišiel.“

„Prišiel som sa pozhovárať s Lauren,“ odvetil Kit. „Kde je?“

„Čo jej chcete povedať?“ zaujímal sa Kilbourne. „Zrušila zasnúbenie. Nikto z nás nevie presne prečo, ale súdime, že netúži vás viac vidieť ani sa s vami rozprávať.“

„Bude najlepšie nechať ju samu, lord Ravensberg,“ pridala sa vdova po grófovi. „Veľmi dôrazne trvala na tom, že nekonala impulzívne, keď vám napísala. Neviem, čo sa stalo v Alvesley, ale jednoznačne je rozhodnutá, že sa za vás nevydá napriek tomu, že zrušenie zasnúbenia je spoločenská stigma. Ak ide o zdvorilostnú návštevu, ďakujem vám v mene svojej netere. Ale nie, vidíte pred sebou hrozivý zástup ustarostených príbuzných, ktorí sú pripravení chrániť ju pred vami.“

„Úbohý lord Ravensberg,“ vzdychla si vojvodkyňa a súcitne sa zasmiala. „Určite si myslíte, že ste prišli na severný pól. Sme k vám nespravodliví. Lauren nás skutočne ubezpečovala, že na tom, čo sa stalo, nemáte najmenší podiel viny.“

„Je dolu na pláži,“ ozvala sa lady Muirová zo vzdialeného kúta.

Kit na ňu pozrel a uklonil sa. Ešte vždy si nesadol. „Ďakujem, madam,“ povedal.

„Povedala, že chce byť sama,“ upozornil ho Kilbourne. „Nechcela, aby ju niekto rušil.“

„A tak budete mať, lord Ravensberg,“ dodala vojvodkyňa s úsmevom, „dokonalé súkromie, aby ste jej povedali, čo chcete.“

„Nespôsobím jej žiaľ,“ ubezpečil ich Kit.
Grófka pustila Kita a chytila pod pazuchu manžela. Usmiala sa naňho. „Lauren má dvadsaťšesť rokov, Neville,“ povedala. „Je veľmi rozumná a práve nás celé týždne presviedčala, že je schopná mať pod kontrolou vlastný život a vie sa rozhodovať sama. Ak sa nebude chcieť zhovárať s lordom Ravensbergom, určite mu to povie.“

Keď Kilbourne pozrel do manželkiných očí, Kit si uvedomil dve veci. Lauren tu v Newbury Abbey majú veľmi radi, a to možno najväčšmi tí, ktorí jej spôsobili najväčšiu bolesť. A Kilbourna zožiera pocit viny za to, že preňho tak trpela. Preto robí všetko, čo je v jeho silách, aby viac netrpela.

„Ak mi niekto ukáže cestu, zájdem na pláž,“ povedal Kit.

„Bude pršať,“ vyhlásil Kilbourne. „Povedzte jej, aby bez meškania prišla domov.“

Grófka sa oslnivo usmiala na manžela, aj keď sa prihovorila Kitovi. „Povedzte jej, aby sa skryla v chatke, lord Ravensberg. Je to bližšie.“

„Prejdite cez trávnik,“ poradila mu lady Muirová, „a celý čas choďte doprava, kým neprídete na skalnú cestičku.“

Kit sa im všetkým uklonil a odišiel.

Ešte celkom nepršalo, keď dorazil k strmému chodníčku po skalnej stene. Dokonca ani nemrholilo. Ale tvár mal vlhkú a dlane spotené. Rozhodne bude čoskoro pršať.

Na polceste si uvedomil, kde je. Lauren mu to raz opísala – krátke údolie s vodopádom a jazierkom na vnútornom konci a na brehu jazierka malebná chatka. Tam kedysi videla Kilbourna a grófku, ako sa milkujú, a usúdila, že sama nie je schopná takej vášne. Po Lauren nebolo nikde ani stopy. Uprel pohľad na pláž a zatienil si oči, keď prezeral šíry pás zlatistého piesku.

A vtom ju zbadal. Usmial sa. A nad všetky pochybnosti vedel, že to leto s ním nestrávila márne. Mala na sebe síce plášť, ale v ten vetristý vlhký deň bola uprostred pláže bez klobúka a tvárou obrátená k rozbúrenému moru sedela na samom okraji vysokánskej skaly, ktorá z tohto uhla mala takmer hladké steny.

V tej chvíli ho zamrazilo. Vyliezla tam celkom sama. Bez pomoci či opory. Keď ju tam videl, pochopil, že dosiahla pokoj duše a je schopná prežiť život podľa svojich predstáv. Nikoho nepotrebuje.

Nepotrebuje ani jeho.

Bol v pokušení zvrtnúť sa, prv ako si ho všimne. Ale túžil jej čosi povedať. Musí jej to povedať.

Keď vyšiel z chránenej cestičky na most cez plytkú rieku, mal pocit, že ho odfúkne vietor. Sklonil hlavu, aby neprišiel o klobúk. Už bol na pláži a brodil sa pieskom, keď na ňu konečne znova pozrel. Zbadala ho. Pozorovala, ako sa blíži, a ticho sedela na vrchole skaly, objímajúc si kolená. Mal pocit, že zvyšok cesty mu trval večnosť.

Pozrel hore na ňu a usmial sa. „Uviazli ste tam?“ spýtal sa. „Netreba vás vyslobodiť?“

„Nie,“ odvetila s typickou pokojnou dôstojnosťou, „ďakujem.“

Vstala a začala zostupovať na opačnej strane. Keď ju obišiel, zistil, že je oveľa schodnejšia ako druhá strana. Ale aj tak zostupovala slimačím tempom. Bol by vyliezol hore, aby mohol byť pri nej, keby ju bolo treba zachytiť, ale usúdil, že by to nebolo správne. Konečne stála najprv jednou, potom oboma nohami na pevnej zemi – teda aspoň na piesku. Obrátila sa a pozrela naňho.

Otvoril ústa, že niečo povie, a v tej chvíli si uvedomil, že nevie čo.

Nijako mu nepomohla.

Iba na seba uprene hľadeli.

A keďže v hlave mal celkom prázdno, namiesto slov ju pobozkal. Nežné pery zľahka pritisla na jeho ústa. „Lauren,“ povedal.

„Kit.“ Po pár minútach ho zachránila. „Prečo ste tu? Prečo ste prišli?“ Vlhkosť sa zmenila v mrholenie.

„Aby som vám povedal, že sa máte okamžite vrátiť domov,“ povedal, „ak chcete poslúchnuť Kilbourna. Alebo aby som vám navrhol, že chatka je bližšie, ak sa chcete riadiť radou grófky.“ Znova sa usmial.

„Kit,“ zamračila sa, „nechcela som vás znova vidieť. Skutočne.“

Naprázdno preglgol a oprel si ruku o skalu za jej plecom. Sklonil hlavu a všimol si, že čižmy má celé od piesku – a pritom prišiel bez sluhu.

„Ešte vždy ste tu v Newbury,“ povedal. Pripravil sa na možnosť, že už bude preč.

„Iba do zajtra,“ odvetila. „Zajtra sa chystám do Bathu vybrať si dom. Chcem tam žiť.“

„Skutočne to chcete?“ spýtal sa.

„Viete, že po tom túžim,“ povedala. „Kit, prečo ste prišli? Kde je lady Freyja?“

„Freyja?“ Zamračene na ňu pozrel. „Zrejme v Lindsey Halle. Prečo?“ Ale pochopil, prv ako stihla odpovedať. „Medzi mnou a Freyjou nič nie je. Kedysi bolo, ale to je už dávno. Teraz medzi nami nie je nič a ani nič nebude.“

„A predsa jej dvoríte,“ namietla.

„Dvorím?“ Uvažoval o tom. „Hm, možno to tak vyzerá, ale v skutočnosti to tak nie je. Vari vás to klamné zdanie viedlo k tomu, že ste zrušili zasnúbenie?“

„Pravdaže nie.“ Vzdychla si a oprela sa o skalu. „Všetko bolo dohodnuté dávno predtým, ako som sa zoznámila s lady Freyjou, ako si isto spomínate. Kit, prečo ste tu?“

„Musím vám čosi povedať,“ vyšlo z neho napokon. „Mal som vám to povedať už pred vaším odchodom z Alvesley. Mali by ste to vedieť, nech potom urobíte čokoľvek. Keď vám to prezradím, Lauren, stačí povedať slovo, vrátim sa do dediny a nikdy viac vás nebudem obťažovať, nikdy viac sa s vami nebudem chcieť stretnúť. Sľubujem.“

„Kit…“

Položil jej prst na pery a pozrel jej do očí.

„Chcem sa s vami oženiť,“ povedal. „Túžim po tom tak, ako som v živote po ničom netúžil. Z mnohých dôvodov. Ale iba jeden je pre mňa dôležitý. Nezveril som sa vám s ním, lebo sa mi to zdalo nečestné po tom, čo vy ste tak presne dodržali podmienky dohody. Milujem vás. Chápete, to som vám nepovedal. Presne to. Milujem vás. Myslím, že vám nemôže ublížiť, ak to budete vedieť. Nie ste mi ničím zaviazaná. Len som vám to potreboval povedať. Ak si želáte, teraz odídem.“

Nevydala ani hláska, iba sa pevnejšie oprela o skalu a uprene naňho hľadela svojimi krásnymi fialkovými očami. Mrholenie sa zmenilo v ľahký dážď. Po tvári jej stekali kvapôčky. Ale tá rosa v očiach, to nebol dážď.

„Povedzte mi, aby som odišiel,“ zašepkal.

Už-už niečo povedala, ale iba preglgla. Znova to skúsila. „Viete, nepotrebujem vás.“

„Viem.“ Srdce mu kleslo na samé dno.

„Nikoho nepotrebujem,“ pokračovala, „viem žiť aj sama. Celý život som sa usilovala byť taká, ako chceli iní, aby som kamsi patrila, aby ma kdesi prijali, aby ma ktosi miloval. Keď som zistila, že nemôžem patriť Nevillovi, mala som pocit, akoby ma vypustili do šíreho vesmíru. Zakotvila som tak, že som sa správala ešte upätejšie. Už to nie je nevyhnutné. A za to sa musím poďakovať vám. Ale už vás nepotrebujem, Kit. Som dosť silná aj sama.“

„Áno,“ sklonil hlavu a znova zatvoril oči, „áno, viem.“

„Viete, som slobodná,“ pokračovala, „láska a pocit, že niekomu patrím, už pre mňa neznamenajú to isté. Môžem slobodne milovať. Preto vás milujem. Ale ste sem prišli preto, Kit, lebo si myslíte, že mi niečo dlhujete, lebo si myslíte, že sa rozsypem bez vašej ochrany, potom choďte. Dávam vám svoje požehnanie. Nájdite šťastie s niekým iným.“

„Milujem vás,“ zopakoval.

Dlhý čas naňho hľadela s očami zaliatymi slzami a potom sa veľmi pomaly, veľmi žiarivo usmiala.

Objal ju okolo pása, zdvihol ju zo zeme a zakrútil sa s ňou – rukami sa opierala o jeho plecia, vystavila tvár dažďu a smiala sa.

Kit zvýskol, a pretože ozvena skál znela veľmi pôsobivo, zaklonil hlavu a zavyl ako vlk.

„AKO sa má stará mama?“
 „Pripravuje košieľky na krstiny.“ 
„Ach.“

„Mám sa s vami oženiť ešte pred Vianocami, do Vianoc máme počať dieťa, takto rok sa mám netrpezlivo prechádzať po Alvesley, trhať si vlasy a drať čižmy, zatiaľ čo vy budete rodiť syna. Dostal som prísne príkazy. Prečo myslíte, že som prišiel? Len aby som vám povedal, že vás milujem?“

„Aká som hlúpa!“

Kým sa na pláž vrátil zdravý rozum, lialo sa ani z krhly a oni sa rýchlo chytili za ruky a trielili do chatky. Lauren zhodila plášť a topánky – klobúk a rukavičky zostali, ako si dodatočne spomenula, zastrčené kdesi v škáre v skale. Utierala si vlasy uterákom a pozorovala Kita, ako si vyzlieka jazdecký plášť, ako čupí pred kozubom a zakladá oheň – drevo a triesky boli nakálané pri kozube.

Ak je to sen, dúfala, že sa nezobudí poriadne dlho – najradšej do konca života.

„Prečítali ste si listy svojej matky?“

„Áno, všetky. Nespráva sa ani trochu úctyhodné, Kit. A to je slabé slovo. Ale píše tak radostne, až ma pichá pri srdci. No možno si rozmyslíte, či chcete uzavrieť zväzok s jej dcérou.“

„Ach,“ povedal, načiahol sa po kresadlo a zapálil oheň, „tým sa všetko vysvetľuje. To jej dcéra plávala nahá v jazere v Alvesley, až som sa takmer v šoku utopil. To jej dcéra za mnou prišla pred dom a strávila so mnou noc v hájovni. Možno na to ide pre mňa otrasne rýchlo.“

„K-i-i-t…“

Vstal, pošúchal si ruky a obrátil k nej rozosmiatu tvár. Drhla si vlasy ešte úpornejšie.

„A pozrite sa na seba teraz.“

Pozrela dolu a s hanbou videla, že vlhké šaty sa jej prilepili na telo. Zasmiala sa.

„Nesmiete prechladnúť,“ povedal a cez otvorené dvere nazrel do malej spálne, „aby ste na svadbe nekašľali a nekýchali. Nebolo by to veľmi romantické.“ Vošiel do spálne a vrátil sa s dekou. „Poďte k ohňu.“

Pokorne pred ním stála, kým jej vyzliekal šaty, s obdivom si ju prezrel a potom ju zahalil do deky. Celý čas sa s ňou rozprával.

„Portfrey držal na rukách dieťa,“ poznamenal. „Nemôžu si dovoliť opatrovateľku?“

Usmiala sa. „To malé je na zjedenie,“ vysvetľovala, „a všetci ho strašne rozmaznávame. Nikdy som nevidela Elizabeth takú šťastnú a jeho milosť takú uvoľnenú. A Lily sa nevie vynadívať na svojho nevlastného brata.“

„Takže už ste sa zmierili s grófkou?“ spýtal sa.

„Vždy som mala pocit, že za iných okolností by som ju mala veľmi rada,“ povedala. „Je ako slniečko, nie je afektovaná a je láskavá. Vždy bola ku mne veľmi milá a správala sa chápavo. Teraz ju už môžem mať rada.“ 
„A čo Kilbourne?“

Privinul si ju k sebe a odhrnul okraje deky. Cítila na nahom tele jeho kabát, jazdecké nohavice a kožené čižmy a vnímala jeho telo intenzívnejšie, ako keby bol vyzlečený.

„Aj jeho mám rada, Kit,“ odvetila. „Vždy som ho ľúbila a budem ľúbiť. Keby sme sa boli vtedy vzali, verím, že naše manželstvo by bolo pekné. Zrejme by som bola spokojná a cítila by som sa šťastná. Nikdy by som si neuvedomila, že ho milujem ako oddaná sestra. Nikdy by som sa nezamyslela nad tým, prečo k nemu necítim – vášeň. Jednoducho by som sa nazdávala, že mám takú povahu.“

„A nemáte?“ Obrátila tvár k nemu a on sa nad ňou skláňal a blúdil po nej očami.

„Nie.“ Pokrútila hlavou.

„Bože môj dobrý,“ zvolal. „Vy necítite vášeň ani ku mne, však, Lauren? A očakávate, že sa podľa toho budem správať?“

Zasmiala sa. A urobila čosi poburujúce – začala sa oňho obtierať a pozorovala ho spod privretých viečok.

Stehná jej rozpálila túžba.

„Dočerta s tým dažďom,“ vzdychol si Kit. „Zostal som zavretý v opustenej chatrči so ženou, ktorú posadla vášeň ku mne. A nikto mi nepricvála na pomoc. Jasne si spomínam, že ktosi v dome sa vyjadril, že nechcete, aby vás tu dolu rušili. A potom mi ktosi iný povedal, že budem mať dosť súkromia, aby som vám povedal všetko, čo chcem. Čo si mám teraz počať?“

Zbožňovala, ako vedel zachovať vážnu tvár, aj keď mu v očiach pohrávali veselé ohníčky.

„Celkom nič,“ odvetila. Rukami nahmatala gombík na jeho kabátci a stíšeným hlasom dodala: „Zatiaľ.“

Zhrozene sa zachvel a oči sa mu smiali.

„Začínam si myslieť,“ povedal, „že by sa mi celkom mohli páčiť ženy, ktoré môžu slobodne milovať.“

„A ja si začínam myslieť,“ odvetila tichým, zamatovým hlasom, „že jedna z nich vás doženie na pokraj šialenstva, mylord.“

„No zbohom,“ zamrmlal spokojne.

Zhodila mu z pliec kabát. Kit sa ani nepohol. Vzápätí zistila, že na veste je priveľa gombíkov, a ešte k tomu drobných. No neponáhľala sa. A kým jej ruky pracovali, zasypávala mu krk letmými bozkami. Prebehla jazykom po dlhej jazve pod sánkou a ohromil ju prívlastkom, ktorý nebol vhodný pre uši dámy. Pobozkala ho na ústa. Vtisla mu jazyk medzi pery a jeho špičkou mu skúmala ústa znútra. Potom zašla jazykom hlbšie.

„Získal som vyznamenania z najvyšších miest,“ povedal konverzačným tónom, keď mu nechala na pokoji ústa, lebo sa musela sústrediť na rázporok, „za vojenské skutky, ktoré si nevyžadovali zďaleka toľko odvahy a disciplíny, ako preukazujem dnes popoludní. Uvedomujete si, dúfam, že ste svedkom nevšedného hrdinstva.“

Lauren si uvedomila, že niekedy v priebehu posledných desiatich minút stratila deku. Jej to však neprekážalo. Oheň sa rozhorel a v miestnosti už nebolo tak chladno a vlhko. V chatke bolo vlastne priam nepríjemne teplo.

„Dajte si poradiť,“ povedal, „od muža, ktorý ma vyzliekal takmer tridsať rokov. Najprv vyzujte čižmy. Nechcete, aby som sa zapojil do akcie? Nemám si ich vyzuť sám?“

„Nie.“ Kľakla si na dlážku.

„Eroticky podriadený postoj,“ poznamenal s povzdychom a zdvihol nohu. „Samozrejme, úplne klamlivý. Áno, musíte silno potiahnuť. Ubezpečujem vás, že mi nezlomíte členok. Najradšej by som vás posúril, aby sme už mohli ísť na vec. Ale, žiaľ, postavili ste všetky moje predstavy na hlavu, Lauren. Zvádzanie takýmto slimačím tempom je až bolestne krásne.“

„A to je len začiatok,“ sľubovala a pozrela naňho spod viečok, prv ako mu stiahla druhú čižmu a postavila sa.

„Bosorka!“ vzdychol si. „Vstúpil som do plesovej sály lady Manneringovej bez najmenšieho podozrenia ako nevinný mladý muž. A vy ste vyzerali ako dokonale neškodná dáma. Úctyhodná, škrobená.“

„Prudérna,“ dodala.

„Presne tak.“

„Vy teda rozhodne nevyzeráte nevinne ani neškodne, Kit.“ Stiahla mu jazdecké aj spodné nohavice.

Pozrel dolu a ona sa ho v tej chvíli dotkla, zľahka ho vzala do oboch dlaní, prekvapená vlastnou odvahou, doslova šalejúc od potláčanej túžby. Zdvihol pohľad a oči sa im stretli.

„Môžete v tejto hre pokračovať celé popoludnie aj celý večer, láska,“ povedal. „Sexuálne hry sú také čarovné. Už sa teším, ako ich budeme hrávať do konca života. Ale pokiaľ v tom netúžite pokračovať donekonečna, mohli by sme si možno aj ľahnúť do postele. Veľmi rád by som do vás vkĺzol.“

Pri jeho slovách sa jej podlomili kolená.

„Už som myslela,“ povedala, „že to ani nepoviete. Dáma nemôže pozvať pána do postele.“

Nedotkol sa jej, až kým neodhrnula prikrývky, neľahla si na chrbát a nenačiahla sa za ním. Vtedy ju chytil pod zadkom a ona roztiahla nohy. Vkĺzol do nej jediným hladkým, uspokojujúcim pohybom.

Niekoľko ráz sa pomaly nadýchla.

„Môžeme si zvoliť ľahkú cestu,“ povedal, zdvihol hlavu a usmial sa na ňu, v očiach mal pritom známe šibalstvo, „alebo sa môžem pokúsiť o získanie najvyššieho bojového vyznamenania a vybrať sa dlhou, tvrdou cestou. Veľmi dlhou a veľmi tvrdou. Ktorej dáte prednosť?“

„Ktorá cesta vedie k stavu blízkemu šialenstvu?“ spýtala sa, objala ho nohami a mierne sa posunula, aby mohol vniknúť hlbšie.

„Tá náročnejšia cesta,“ odvetil.

„Tak potom chcem ísť dlhou, tvrdou cestou,“ povedala znova stíšeným hlasom a prebehla mu dlaňami po svalnatých pleciach. Smiech sa mu vytratil z očí. „Prosím, láska moja.“

Bola to veľmi dlhá cesta. A veľmi tvrdá. A vyžadovala si veľa sily. Lauren po chvíli cítila, ako sa obaja potia, ako namáhavo dychčia, počula erotické zvuky vlhkosti, rytmické vŕzganie postele.

Chvíľu jej radosť kalil strach, že sa to skončí priskoro, že nedosiahne ten ohromujúci výbuch rozkoše, ktorý zažila na brehu jazera medzi lúčnymi kvetmi, keď bola navrchu. Ale po chvíli zistila, že vďaka inštinktu zrodenému z lásky je natoľko citlivý, že na ňu počká – ako pri jazere.

Prichádzalo to pomaly. Bolestne pomaly, najprv ako intenzívna telesná túžba na mieste priameho dotyku a potom jej to v pomalých špirálach prechádzalo do nôh, do vnútorností, do pŕs, do hrdla. Prichádzalo to tak pomaly, až sa bála, že nezažije nijaké vyvrcholenie, nijaké naplnenie.

„Teraz sa uvoľnite, láska moja,“ znova jej zamrmlal do ucha. „Otvorte sa a prídem k vám. Dôverujte mi.“

Tie slová si hmlisto pamätala. Už jej ich povedal? Bála sa. Smrteľne sa bála. Akoby ju požiadal, aby skočila z vysokej skaly do jeho náručia. Ale už dávno vedela, že mu zverí do rúk hoci aj svoj život. Odvtedy mu dávala lásku a on ju dnes prijal. Nezostávalo jej iné, iba mu veriť z celého srdca, že nikdy nezneužije jej lásku, že ju nikdy neuväzní.

Vrhla sa zo skaly a ani na okamih nezapochybovala, že ju chytí.

„Ach, láska moja,“ vrážal do nej rýchlejšie, hlbšie, „ach, bože!“

Padala, strácala nad sebou kontrolu, ale ani chvíľu sa nebála, nepochybovala. Vykríkol a zachytil ju do náručia tesne pred dopadom, pevne sa okolo nej ovinul a dokonale ukojenú ju bezpečne pribil na matrac. Tlkot svojho srdca počula až v ušiach. Aj jeho. Bili v jednom rytme.

Bol veľmi ťažký. Ledva dýchala. Nohy jej zmeraveli od toho, že ich mala tak dlho roztiahnuté. Všetko ju bolelo. A v živote sa necítila tak nádherne.

„Prvé ohlášky,“ ozval sa šokujúco normálnym hlasom, „budú budúcu nedeľu. Najvyšší čas, aby som z vás urobil počestnú ženu. Okrem toho, ak sa dieťa narodí po ôsmich mesiacoch, ešte sa dá povedať, že sa poponáhľalo na svet, ale po siedmich alebo šiestich mesiacoch by to už zaváňalo škandálom. Ľudia by si dokonca mohli šuškať, že sme predbehli svadobnú noc.“

„To by bolo skutočne šokujúce.“ Spokojne si vzdychla. „Tak teda v nedeľu.“

„A veľkolepá svadba za účasti smotánky presne o mesiac,“ pokračoval. „Budú na tom nástojiť obe naše rodiny a, pravdu povediac, nemám silu sa s nimi hádať. A vy?“

„Chcela by som veľkú svadbu,“ odvetila.

„Dobre. Tak teda platí.“ Pobozkal ju na spánok. „Práve som urobil geniálny objav vzhľadom na to, že do konca života budeme spať v spoločnej posteli. Ste mimoriadne pohodlný matrac.“

„A vy ste celkom znesiteľná prikrývka,“ povedala, vytiahla si nohy a pohodlne si ich vystrela vedľa jeho. Lenivo zívla. „Už prestaňte rozprávať, Kit, a trochu si pospime.“

„Vy chcete spať, Lauren?“ Zdvihol hlavu a usmial sa na ňu. Okamžite sa vyplašila. „Keď obaja páchneme od potu a sexu a vonku je dokonalé jazierko s vodopádom?“

„K-i-i-t…“

Uškrnul sa.

„V nijakom prípade tam nemienim plávať. Prší.“

„Tak to je vážne problém,“ pripustil, uvoľnil sa jej z objatia a zdvihol sa z postele. „Ešte by ste boli mokrá.“

Keby sa nebola zachichotala, bola by zachránená. Ale pravdepodobne ani nie, priznala o pár minút, keď ponorila nahé telo do ľadovej vody a okamžite z nej zdesene vybehla, zvierajúc Kita ako v smrteľnom kŕči. Takmer ľutovala, že nepozná poriadne nadávky. Ale zuby jej tak drkotali, že by ich asi aj tak nebolo počuť.

Potriasla hlavou, aby si uvoľnila vodu z očí a uší, a potom urobila najväčšiu pochabosť v ten deň. Vyzvala ho, aby si dali preteky k vodopádu, a on, samozrejme, prijal, pričom v prípade výhry mal získať za odmenu ďalší intímny styk.

Pravda, ak vyhrá!

Ona sa ešte vždy namáhavo plahočila vpred, keď on už šliapal vodu pod vodopádom a víťazoslávne sa usmieval.

Predsvadobný ples bol po dlhé generácie tradíciou v Newbury Abbey. Kitovi sa to zdalo čudné vzhľadom na to, že podľa jeho názoru by sa mali ženích a nevesta pred svadobnou nocou poriadne vyspať, ale možno newburyskí ženísi, ktorí založili túto tradíciu, neboli mimoriadne vášniví. Alebo to bol možno rafinovaný ťah neviest, aby otupili silu ich túžby.

Nech to bolo akokoľvek, jeho vlastný predsvadobný ples bol v plnom prúde. Opátstvo bolo nabité na prasknutie príbuznými a známymi Kilbournovcov a Redfieldovcov. Dom vdovy po grófovi a miestny hostinec taldsto. Dokonca aj v porovnaní s londýnskymi plesmi na vrchole spoločenskej sezóny bola v sále, na balkóne a na schodišti poriadna tlačenica. Nevedel si ani predstaviť, ako sa všetci hostia na druhý deň pomestia do dedinského kostola.

Lauren, s ktorou mohol ženích tancovať iba raz – a on si už svoje právo vyčerpal –, bola zrumenená a žiarila od šťastia. Okrem toho bola mnohonásobne krajšia ako ktorákoľvek krásna dáma v sále. Doslova svietila v tmavofialových saténových šatách. Briliantový náhrdelník, ktorý jej dali jeho rodičia ako svadobný dar, sa trblietal vo svite stoviek sviečok. Jeho prsteň – s briliantom takým veľkým a obdivuhodne vybrúseným, že počul, ako sa jedna z jeho najmenej obľúbených žien, lady Wilma Fawcittová, odnedávna grófka zo Suttonu, vyjadrila, že je až vulgárny – sa jej jagal na prste.

„Nemôžeš z nej vymámiť ďalší tanec, Ravensberg?“ spýtal sa ho lord Farrington.

„Je to hlúpe, čo?“ povedal Kit veselo.

„Tá rozkošná lady Muirová tancuje?“ zaujímal sa Farrington. „Nerád by som riskoval faux pas, keď kríva.“ „Tancuje,“ ubezpečil ho Kit.

Farrington podľa všetkého v priebehu jari unikol z pazúrov Merldingerovcov. Znova bol voľný a mohol sa slobodne popásať pohľadom na krásnych dámach.

„Tak u nej teda skúsim šťastie,“ povedal, „a uvidím, či sa mi ju podarí odlákať od toho pekného vikinského obra.“

„Od Ralfa Bedwyna?“ Kit sa uškrnul – a potom obrátil pozornosť na lokaja, ktorý sa mu dotkol ruky. Práve sa dostavil nový hosť a čaká dolu. Rád by hovoril s lordom Ravensbergom.

„Ďalší hosť?“ Kit zamieril k schodišťu.

Nový príchodiaci bol veľmi mladý muž. Bol vysoký a až priveľmi štíhly, akoby, ešte nedorástol do svojho tela. Okrem toho mal strnisko. Ak sa aj holil, očividne to nepovažoval za svoju každodennú povinnosť. Ale vyzeral príťažlivo. Kit ho odhadol jediným pohľadom, ako bol zvyknutý pri prijímaní stoviek nových regrútov.

„Dobrý večer,“ povedal.

„Ravensberg?“ Mladý muž vykročil k nemu s vystretou rukou. „Asi pred týždňom som dostal do rúk a prečítal pozvánku. V tom čase bolo v novinách oznámenie o vašej svadbe. Prišiel som, len čo to bolo možné.“ Keď si ho Kit neprítomné prezeral, začervenal sa. „Ospravedlňujem sa,“ povedal. „Som Whitleaf. Vikomt Whitleaf.“

„Whitleaf?“ Kit mu podal ruku. „Tá pozvánka sa týkala môjho zasnúbenia v Alvesley. Vlastne to bola narodeninová oslava mojej starej matky.“ Poslal ju v tom istom čase ako pozvánku pre baróna Galtona, prv ako Lauren prišla do Alvesley a on sa dozvedel o tom, ako sa jej otcova rodina odcudzila. Skôr sa mu uľavilo, než by ho bolo sklamalo, že vtedy sa nikto neukázal.

„Odkedy som sa na jar vrátil z Oxfordu, bol som v Škótsku,“ vysvetľoval mladý muž, „kam som sa vybral na výlet so svojím starým učiteľom a niekoľkými priateľmi.“

A kde si bol po zvyšok Laureninho života?

Ale Kit nevyslovil nahlas tú otázku. Založil si ruky za chrbát.

„Po prečítaní pozvánky som sa spýtal matky, kto je tá Lauren Edgeworthová,“ vysvetľoval vikomt Whitleaf. „Bolo mi jasné, že musí byť moja príbuzná. Aj ja som totiž Edgeworth.“

„Vy ste nevedeli, kto to je?“ spýtal sa Kit.

„Nie, vlastne nie,“ odvetil mladý muž. „Možno ju spomínali, keď som bol malý. Nepamätám sa. Mrzelo ma, že som zmeškal oslavy v Alvesley. Ale keď som si prečítal to oznámenie v novinách, pomyslel som si, že bude celkom zábavné vzdať hold svojej sesternici pri príležitosti jej svadby.“ 
„Zábavné?“ Kit sa zamračil.

Mladík sa znova začervenal. „Netešíte sa, že som prišiel,“ povedal.

„Ako dlho nosíte ten titul?“ spýtal sa Kit.

„Ach, celú večnosť.“ Whitleaf mávol rukou. „Otec mi umrel, keď som mal tri roky. Bol som posledný zo šiestich detí – a jediný chlapec. V januári budem plnoletý. Vtedy sa konečne zbavím všetkých svojich poručníkov. To teda bude zábavné, namojveru. Naozaj nie ste rád, že som prišiel? Vari sa sesternica urazila, keď som jej ani len neodpovedal na pozvánku? Mám odísť?“

„Takže ste mali poručníkov,“ povedal Kit ticho. „Od svojich troch rokov.“

„Páni moji, veru tak,“ odvetil mladý muž a zmraštil tvár. „Troch. Bez štipky zmyslu pre humor. Nebol medzi nimi jediný veselý človek. Iba moja matka sa občas zasmeje, aby som jej nekrivdil. Ale, chápete, matky nemajú veľké slovo, keď ide o život ich synov. Z neznámeho dôvodu sa predpokladá, že nemajú vlastný rozum. V každom prípade ma väčšiu časť života poťahovali na šnúrkach ako bábku.“

„Vedeli ste,“ vyzvedal Kit, „že títo poručníci písali vo vašom mene listy? A odmietli prijať Lauren, keď bola ešte dieťa a jej matka sa stratila na dlhej ceste kdesi za morom – hoci jej otec bol vikomt Whitleaf, podľa všetkého váš strýko? A keď vám ako osemnásťročná – teda pred ôsmimi rokmi – ponúkla svoje priateľstvo, odmietli ho so slovami, že nevydržujú príbuzných v núdzi?“

Vikomt Whitleaf sa strhol a začervenal. „Vždy keď som sa chcel pozrieť na korešpondenciu,“ bránil sa, „vyhlásili, že som ešte ucho alebo čosi podobne milé, a premerali si ma ako nejaký odporný hmyz, ktorý práve vyliezol spod skrine. Ale dosť sa to na nich podobá – teda to, čo ste práve povedali. Matka mi minulý týždeň prezradila, že moja teta, matka slečny Edgeworthovej, nepožívala veľkú úctu. Podľa mojej matky flirtovala s každým, kto nosil nohavice. A potom sa vydala za Wyatta, keď ešte strýko ani poriadne nevychladol v hrobe. Dokonca vzniklo podozrenie – ehm, to by som možno nemal spomínať. Bezpochyby je to nezmysel a výplod fantázie starých klebetníc, ktoré nemali čo robiť. V každom prípade sa povrávalo, že jej dcéra – totiž, slečna Edgeworthová – je jeho dieťa. Teda dieťa jej nového manžela, a nie môjho strýka.“

Kita to rozzúrilo, ale nakoniec to prijal s humorom. „A napriek tomu ste si mysleli, že bude zábavné sa s ňou stretnúť?“

„Veru áno.“ Mladý muž sa usmial. „Čierne ovce rodiny sú rozhodne zaujímavejšie ako tie biele. S tými je smrteľná nuda.“

„Poďte ďalej,“ pozval ho Kit. „Cíťte sa tu ako doma. Lauren pravdepodobne s niekým tancuje. Len čo bude voľná, privediem ju za vami. Ale ubezpečujem vás, že moja nevesta je nad všetky pochybnosti legitímna členka rodiny Edgeworthovcov.“

„Ach, to ma teší,“ odvetil vikomt dobrosrdečne. „Hoci skutočne by mi na tom figu záležalo, keby aj nebola.“

„Má oči rovnakej farby ako vy,“ povedal Kit s úsmevom. „Malo mi byť jasné, kto ste, len čo ste vkročili dnu. Ale vtedy som vás nevidel jasne.“

„Ach, tie edgeworthovské oči,“ vzdychol si mladík. „Na ženách sú vždy krajšie ako na mužoch.“

Kit s úsmevom vykročil hore schodmi, cestou sa zdravil s hosťami a prijímal ich blahoželania. Ten zelenáč určite o tri-štyri roky zistí, že ženy budú upadať do mdlôb pri pohľade do fialových očí vikomta Whitleafa.

LAURENIN budoár bol zrazu preplnený, aj keď uplakanú komornú pred piatimi minútami poslala preč. To pochabé dievča fňukalo po celý čas, čo obliekalo svoju paniu a upravovalo jej vlasy. Vyhlásila, že v živote nebola šťastnejšia, a pritom žalostne zaštikútala, a hoci nie je veľmi rada, že už tak často neuvidí svoju mamičku, ktorá býva v Lower Newbury, vďačne sa presťahuje do Alvesley a bude slúžiť v dome lorda Ravensberga. Je to ten najkrajší, najláskavejší džentlmen, akého kedy videla.

Lauren jej odpustila tie náreky vzhľadom na to, že v ten deň budú zrejme emócie len tak vrieť.

Bol to jej svadobný deň.

Teta Clara prišla do jej budoáru ako prvá. Lauren neraňajkovala s ostatnými hosťami v jedálni. Priniesli jej do spálne podnos plný lákavých lahôdok, ktoré mala najradšej. Nebola schopná prehltnúť ani kúsok.

Teta Clara ju zľahka objala, aby nepokazila svadobnú parádu.

„Lauren,“ povedala. Ale na nič iné sa nezmohla, tak sa aspoň usmievala.

Ach, áno, bol to deň plný emócií. Lauren vedela, že teta sa teší spolu s ňou. Z toho zrušeného zasnúbenia bola nesmierne nešťastná, lebo bola presvedčená, že jej neter konečne našla šťastie. Dokonca sa rozplakala – a Neville s Lily ju museli utešovať –, keď Lauren s Kitom vošli v ten upršaný deň pred mesiacom do salónu. Nemuseli povedať ani slovo. Všetci okamžite pochopili, že sa zmierili. Takmer ich to uviedlo do rozpakov. Muselo im byť úplne jasné, prečo sa na pláži zdržali tak dlho.

Potom prišla Gwen.

„Ach,“ vzdychla a zastala vo dverách, „vyzeráš neskutočne nádherne, Lauren. Nijaká žena, ktorú poznám – možno okrem Elizabeth – nevie vyčariť z jednoduchosti stelesnenie elegancie. Podaktoré sme trochu zavalité.“

Lauren to úprimne pobavilo. Gwen bola drobná a oblá, ale rozhodne by o nej nikto nepovedal, že je zavalitá.

A vzápätí zaškrabal na dvere vikomt Whileaf – bratanec Peter – a keď mu Gwen otvorila, až sa začervenal.

„No, páni!“ zvolal. „Vyzeráš ozaj utešene, sesternička. Práve odchádzam do kostola. Pomyslel som si, že ti zaželám dobré ráno a veľa šťastia, keďže som tu jediný príbuzný zo strany tvojho otca. Dúfam, že to nepovažuješ za impertinentnosť. Ten včerajší ples bol celkom vydarený, nemyslíš?“

Lauren náhlivo prešla k dverám a chytila ho za ruky.

„Ten ples bol vydarený aj preto, lebo si prišiel a konečne som sa s tebou zoznámila. Korunoval si moje šťastie.“

„No, páni!“ zvolal natešene. „Ale už musím frčať.“ Zbadal Gwen pri dverách a uklonil sa jej. „Dovoľte, madam, aby som sa vám znova poďakoval, že ste sa kvôli mne vzdali svojej izby.“

Nikde už nebola jediná voľná izba. Gwen spala v tú noc na rozkladacej posteli v budoári tety Clary.

Ani nie dve minúty po jeho odchode sa zjavili Neville a Lily.

„Jednoducho sme museli prísť pozdraviť Lauren pred odchodom do kostola,“ ospravedlňovala sa Lily. „Ach, Lauren, vyzeráš skvostne! Tak sa teším spolu s tebou.“ Objala Lauren, nedbajúc na to, že jej poruší ozdoby – a nedbajúc na svoje čoraz objemnejšie bruško.

Lauren jej objatie opätovala. „Mám ťa rada, Lily,“ zašepkala.

„To teda dúfam,“ odvetila Lily bez obalu. „Nebyť mňa, veru by si sa dnes nevydávala.“

Na Lily sa dalo spoľahnúť, že všetko povie na plné ústa.

A vtedy prišiel rad na Nevilla. Tak ako teta Clara nedostal zo seba ani slovo – dokonca nepovedal ani jej meno. Ale pevne si ju privinul do náručia a vystískal ju. Objala ho a privrela oči.

Neville. Jej milovaný Neville. Najdrahší brat, akého mohla mať. Vedela – aj keď sa o tom nerozprávali –, čo preňho tento deň znamená. V tento deň ju konečne uvidí šťastnú a zbaví sa hrozného pocitu viny.

„Buď šťastná,“ povedal, keď ju konečne pustil, a usmial sa na ňu. „Sľubuješ?“

„Sľubujem.“ Opätovala mu úsmev. „Vieš, milujem ho.“

„Ak okamžite neodídeme, Neville,“ zasiahla teta Clara, „nevesta nás bude naháňať do kostola. To by bola hanba.“

Všetci sa zasmiali a teta Clara ešte naposledy pred odchodom pozrela na Lauren.

Lauren zostala s Gwen sama. Obrátila sa, a keď na ňu pozrela, úsmev jej zmizol z tváre.

„Možno som predsa len mala navrhnúť, aby sa svadba konala v Alvesley.“

Gwen ju chápala. Ako by nie, veď boli dvadsaťtri rokov najbližšie priateľky.

„Nie,“ odvetila. „Celého pol druha roka si si vedela zachovať dôstojnosť a odvahu. Zachováš ju aj teraz.“

Vtom zaklopala na dvere Laurenina komorná a strčila dnu hlavu. Ešte vždy bola celá uplakaná. Barón Galton očakáva slečnu Edgeworthovú a lady Muirovú dolu v hale, oznámila.

Tak veľmi jej to pripomínalo…

Vtedy bola jar. Bol marec. Teraz je október. Počasie je krásne, aj keď chladné. Stromy obklopujúce dom vdovy po grófovi a lemujúce krátku príjazdovú cestu po bránu parku, z ktorej koč vyšiel do dediny a potom zamieril ku kostolu, boli vyzdobené žiarivými farbami jesene. Príjazdová cesta bola vystlaná opadaným lístím.

Na miestnom rínku postávali dedinčania. Pri bráne do kostola sa doslova tlačili. Cesta okolo rínku bola plná najrozličnejších kočov. Kočiši hľadeli na to vzrušenie a farebné livreje sa vynímali medzi dedinčanmi.

Ach, áno, bolo jej to prízračne povedomé.

Keď Lauren o pár minút stála v kostole, zatiaľ čo Gwen sa sklonila, aby jej napravila okraj šiat a vlečku, kútikom oka videla davy ľudí. Vikár bude čakať pred oltárom. A spolu s ním Kit a Syd. Vedela si predstaviť, ako ľudia vonku čakajú na zvonenie kostolných zvonov, ktoré ohlásia ukončenie svadobného obradu, a budú chcieť aspoň úchytkom zazrieť ženícha a nevestu.

A takmer cítila, že čochvíľa sa zjaví na cestičke otrhaná žena, náhlivo prejde popri Lauren do kostola a jej svet sa zrazu zrúti.

Starý otec trpezlivo čakal a zhovievavo sa usmieval.

Mala pocit, že zamdlie. Ba čo viac, bolo jej na vracanie. Zachvátila ju panika. Vtom na ňu pozrela Gwen – vstala, chytila ju za ruku a pevne ju zovrela oboma dlaňami.

„Lauren,“ prihovorila sa jej ticho, „už je po všetkom. Minulosť je dávno za nami. Čaká ťa budúcnosť. Dnes je tvoj svadobný deň. Skutočný svadobný deň.“

V tej chvíli sa ozval veľký organ. Laurenin starý otec chytil vnučku pod pazuchu. A spolu vstúpili do dlhej kostolnej lode.

Chvíľu vnímala všetko veľmi jasne a vrývalo sa jej to navždy do pamäti. Hostia sa obracali, aby videli nevestu, boli to väčšinou známe tváre a usmievali sa. Dokonca si všímala aj jednotlivcov – strýka Josepha, ktorý na ňu veselo žmurkol, Clauda a Daphne Willardóvcov, tetu Sadie a strýka Webstera, vojvodu z Bewcastlu a lorda Rannulfa Bedwyna, Elizabeth a vojvodu z Portfrey, bratanca Petra, Kitovu starú matku, ktorá rozžiarené pokyvovala hlavou, Lily a Nevilla, tetu Claru, grófa a grófku z Redfieldu.

Ale to trvalo iba chvíľu. Potom sústredila pohľad na koniec lode, kde stál muž a pozoroval jej príchod. Nebol taký vysoký ako vikár po jeho pravici, ani ako Syd po jeho ľavici. Ale bol neuveriteľne príťažlivý a oblečený v elegantnom čiernom fraku, ktorý mu bol ani uliaty, v slonovinových saténových nohaviciach po kolená, vyšívanej veste, belostnej batistovej košeli a bielych pančuchách. Hrdlo a zápästia mal lemované čipkou.

Kit!

Tváril sa veľmi vážne. Ale nie! Keď Lauren prišla bližšie, videla, že oči sa mu usmievajú. Nie veselo a šibalsky ako zvyčajne, zračilo sa v nich čosi, čo jej vyrazilo dych, aj keď už celý mesiac vedela nado všetku pochybnosť, že ju miluje. Písal jej z Alvesley každý deň – niekedy aj dva razy za deň, raz dokonca tri razy –, aby jej to povedal, často neuveriteľne kvetnatým jazykom, lebo vedel, že ju to rozosmeje.

Jeho oči ju k nemu priťahovali. Pri tom pohľade, ktorým ju priam hltal, ju zalievala horúčosť od hlavy po päty a cítila sa krásna a žiaduca. Tie oči ju obdivovali.

Zrazu si uvedomila, že aj ona sa usmieva.

Ale okrem toho sa bála, tak ako celú tú bezsennú noc, tak ako pri obliekaní do svadobných šiat, tak ako keď prichádzala do kostola a stála na verande. Bála sa, že dokonca i teraz, keď starý otec odpovedal na vikárovu otázku a vložil jej ruku do Kitovej, sa niečo stane. Uvedomila si, že svadobný obrad sa začal, a ona sa naň nevedela sústrediť. Zdalo sa jej celkom možné, že zamdlie.

Ešte nikdy nebola taká krásna. Biele saténové šaty boli zdobené iba na leme a na konci vlečky, na okrajoch krátkych rukávov a okolo naberaného zúbkovaného výstrihu, ktorý bol vyšívaný striebrom a posiaty stovkami – možno tisíckami – drobných perličiek. Klobúk, črievičky aj rukavičky mala biele, pričom z klobúka sa ťahal závoj z najjemnejšej čipky a zahaľoval jej aj tvár. Jedinou farebnou ozdobou bola fialová stužka pod prsiami, siahajúca až po lem šiat, a kytička fialiek zdobených tmavozelenými listami, ktorú držala v ruke.

Nikdy si nemyslel, že svadobný deň bude najšťastnejším dňom jeho života. Vždy sa nazdával, že svadby – možno s výnimkou svadobnej noci – sú pre muža otravné, takmer trápne záležitosti. Ale dnes bol ochotný pripustiť, že na tom starom klišé niečo je. A dosť veľa. Spočiatku vyzerala ako starodávna mramorová socha. No keď naňho uprela tie fialkové oči a prišla bližšie, usmiala sa.

Srdce mu poskočilo od radosti. Ďalšie klišé. Svadby sú možno stelesnené klišé. Minulý mesiac mu nesmierne chýbala. Včera sa takmer nedostal do jej blízkosti. A dnes… dnes je najšťastnejší deň jeho života.

No vtom si všimol, že má hrôzu v očiach a ruku celkom meravú. Nebola to obyčajná nervozita. Na to ju poznal už priveľmi dobre. Samozrejme! Rozmýšľal, či je vhodné, aby sa svadba konala v Newbury – na mieste jej prvej svadby. Ale usúdil, že aspoň sa zbaví duchov minulosti. Bolo od neho pochabé – vlastne hlúpe –, že si neuvedomil, akou ťažkou skúškou bude pre ňu táto chvíľa.

Usiloval sa ju upokojiť stiskom ruky, pohľadom. Usiloval sa zahaliť ju do ochranného plášťa svojej lásky. Celkom prestal vnímať svadobný obrad.

„Vyzývam vás oboch,“ hovoril vikár, keď mu Kit znova venoval pozornosť – a videl, že zrazu počúva aj Lauren, „aby ste odpovedali tak ako v súdny deň, keď sa odhalia tajomstvá všetkých sŕdc. Ak ktokoľvek z prítomných pozná prekážku, ktorá bráni v uzavretí tohto manželského zväzku, zdôverte sa mi teraz. Ubezpečujem vás, že tí, ktorí nežijú tak, ako káže Božie slovo, nie sú spojení Bohom a ich manželstvo nie je právoplatné.“ Ruka jej ešte väčšmi zmeravela.

Neboj sa, láska moja, nikto nepreruší ticho. O chvíľu už bude po všetkom – aj po nezmyselnom strachu. Odvahu, láska moja.

„Beriete si túto ženu za svoju právoplatnú manželku?“

Je po všetkom. Lauren sa okamžite uvoľnila a žiarivo sa naňho usmiala. Nikto sa neozval.

Čoskoro – a to veľmi skoro – sa stali mužom a ženou. Budú spojení, až kým ich smrť nerozdelí. Zdvihol jej závoj z tváre a zložil ho na strechu klobúka. Usmial sa jej do očí.

Jeho láska. Jeho kontesa. Jeho manželka.

Tá hrôza sa skončila. Keď obaja spečatili svoj sľub podpisom, kostolné zvony oznámili radostnú novinu celému svetu, organ spustil slávnostnú melódiu a novomanželia vykročili bok po boku chrámovou uličkou, usmievali sa na príbuzných a známych a oni im úsmevy opätovali.

Ale všetci hostia nečakali vnútri. Sesternice a bratanci z oboch rodín vykĺzli von a vyzbrojili sa, prv ako Kit a Lauren vystúpili do slnečného jasu a dedinčania spustili oslavný pokrik. Všetci boli teraz zhrčení okolo brány a otvorenej bričky – bohato vyzdobenej bielymi stuhami –, ktorá ich odvezie do opátstva na raňajky. Sesternice a bratanci urobili špalier popri cestičke z kostola a všetci sa zlomyseľné usmievali, vyzbrojení hrčami jesenného lístia.

„Hmm,“ zauvažoval Kit, zatiaľ čo Lauren sa žiarivo usmievala okolo seba. Teraz už nič nemohlo skaliť šťastie jej svadobného dňa. „Ukryjeme sa tu a budeme dúfať, že o pár minút sa stratíme v dave? Alebo rýchlo prebehneme k bričke?“

„Nemôžeme im pokaziť zábavu,“ odvetila Lauren.

„To je pravda. Ale budú poriadne sklamaní, keď neskloníme hlavy a nebudeme bežať. Sklameme ich?“

„Rozhodne,“ súhlasila, chytila ho pod pazuchu a rozvážne vykročila po jeho boku po cestičke. Obaja sa usmievali, kývali a z oboch strán ich zasypávalo nádherne sfarbené lístie.

Keď jej Kit pomohol nastúpiť do bričky a prisadol si k nej, znova zakývali davu. Kočiš vydal veselý pokrik, dav sa rozostúpil, brička sa pohla vpred a Kit začal plnými priehrštiami rozhadzovať mince pripravené na sedadle. Vtedy z kostola začali vychádzať svadobní hostia.

Kit chytil Lauren za ruku a radostne ju stisol. Pozreli sa na seba, usmiali sa a brička pomaly obišla rínok a zamierila do parku.

„Konečne sami,“ povedal. „Alebo takmer sami. Tento posledný mesiac sa nekonečne vliekol.“

„Áno, ale už sa skončil.“ V očiach sa jej zaligotali slzy. „Aj toto ráno sa už skončilo.“

Pevnejšie jej zovrel ruku. „Všetko bolo dokonalé,“ povedal. „Teraz ste už moja manželka. Na večné veky moja, Lauren. Na večné veky, láska moja.“

„Láska moja,“ zopakovala ticho. A potom sa znova žiarivo usmiala. „Ach, Kit, taká som šťastná, že ste sa v ten deň bili v parku a ja som tadiaľ prechádzala. Som šťastná, že ste uzavreli tú hroznú stávku s priateľmi. Som šťastná…“

Sklonil hlavu a pobozkal ju.

Spoza chrbta sa im v tej chvíli ozval búrlivý pokrik. Ktosi zapískal.

A svadobné zvony veselo vyzváňali.















